type: legislation

jurisdiction: EU

text:
 |
 52013PC0520
 Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta' kreditu u ċert ditti tal-investiment fil-qafas ta’ Mekkaniżmu Uniku ta' Riżoluzzjoni u Fond Uniku għar-Riżoluzzjoni tal-Banek u li jemenda r-Regolament (UE) Nru 1093/2010 tal-Parlament Ewropew u tal-Kunsill. /* COM/2013/0520 final - 2013/0253 (COD) */
 MEMORANDUM TA' SPJEGAZZJONI
 1. KUNTEST TAL-PROPOSTA
 Kif indikat fil-Komunikazzjoni tal-Kummissjoni
 lill-Parlament Ewropew u lill-Kunsill "Pjan Direzzjonali lejn Unjoni
 Bankarja"[1],
 fil-Komunikazzjoni tal-Kummissjoni "Pjan ta' Azzjoni għal Unjoni
 Ekonomika u Monetarja Profonda u Ġenwina: It-tnedija ta' Dibattitu
 Ewropew"[2]
 u r-Rapport tal-Erba' Presidenti "Lejn unjoni ekonomika u monetarja
 profonda u ġenwina"[3]
 fl-2012, qafas finanzjarju integrat jew "Unjoni Bankarja" huwa parti
 vitali tal-miżuri politiċi biex l-Ewropa terġa' lura fit-triq
 tal-irkupru u t-tkabbir ekonomiku.
 Progress rapidu lejn Unjoni Bankarja huwa
 indispensabbli biex tiġi żgurata stabbiltà u tkabbir finanzjarji
 fiż-Żona tal-Euro u fis-suq intern kollu. Huwa pass kruċjali
 biex jingħelbu l-frammentazzjoni u l-inċertezza finanzjarji attwali,
 biex jiġu ssimplifikati l-kundizzjonijiet ta' finanzjament
 għas-sovrani u l-banek vulnerabbli u tinkiser ir-rabta bejn it-tnejn li
 huma, u biex titnieda mill-ġdid l-attività bankarja bejn il-fruntieri
 fis-suq Intern għall-benefiċċju taż-Żona tal-Euro u
 tal-Istati Membri mhux fiż-Żona tal-Euro. Billi tibni fuq il-qafas
 regolatorju komuni għat-28 membru tas-suq intern (sett ta' regoli
 wieħed), il-Kummissjoni Ewropea ħadet approċċ inklużiv
 u pproponiet pjan direzzjonali għall-Unjoni Bankarja bi strumenti u passi
 differenti, potenzjalment miftuħa għall-Istati Membri kollha
 iżda fi kwalunkwe każ li jinkludi t-18 attwalment fiż-Żona
 tal-Euro.
 F'Marzu 2013, il-Kunsill Ewropew impenja
 ruħu li jlesti l-Unjoni Bankarja permezz tal-passi li ġejjin.
 L-ewwel, il-proċeduri leġiżlattivi li fadal biex jiġi
 stabbilit il-Mekkaniżmu Superviżorju Uniku (MSU) li jagħti
 setgħat lill-BĊE biex jissorvelja l-banek fiż-Żona tal-Euro[4] għandhom jiġu
 konklużi bħala prijorità. It-tieni, għandu jintlaħaq ftehim
 fix-xhur tas-sajf dwar kif il-Mekkaniżmu Ewropew ta' Stabbiltà (MES)
 jista', wara l-istabbiliment tal-MSU u analiżi tal-karti tal-bilanċ
 tal-bank inkluża d-definizzjoni ta' "assi legati", jirrikapitalizza
 l-banek direttament. B'mod simili fis-sajf tal-2013, għandu jintlaħaq
 ftehim dwar il-proposti tal-Kummissjoni għal Direttiva tal-Parlament
 Ewropew u tal-Kunsill ta' [ ] li tistabbilixxi qafas għall-irkupru u
 r-riżoluzzjoni ta' istituzzjonijiet ta' kreditu u ditti ta' investiment
 (aktar 'il quddiem "id-Direttiva [ ] tal-Parlament Ewropew u
 tal-Kunsill"[5]).
 Fl-aħħar, il-proposta tal-Kummissjoni għal Mekkaniżmu Uniku
 ta' Riżoluzzjoni (MUR) flimkien ma' mekkaniżmu għal pjan ta'
 emerġenza xieraq u effettiv għandhom jiġu eżaminati
 bħala prijorità bl-intenzjoni li jiġu adottati matul
 iċ-ċiklu parlamentari attwali.
 Kif stabbilit, l-Unjoni Bankarja se tkopri
 l-Istati Membri taż-Żona tal-Euro kollha u dawk l-Istati Membri mhux
 fiż-Żona tal-Euro li jixtiequ jingħaqdu. L-istess ġabra
 unika tar-regoli għall-UE kollha ta' rekwiżiti prudenzjali[6] u r-regoli dwar
 ir-riżoluzzjoni tal-banek se japplikaw fl-Unjoni Bankarja u fl-Istati
 Membri l-oħra kollha. L-integrità tas-suq intern għalhekk se
 tiġi preservata. L-istabbiltà finanzjarja msaħħa
 ġġenerata mill-Unjoni Bankarja se tagħti spinta
 lill-fiduċja u l-prospetti għat-tkabbir fis-suq intern kollu.
 L-applikazzjoni ċentrali u uniformi tar-regoli prudenzjali u ta'
 riżoluzzjoni fl-Istati Membri li qed jieħdu sehem fl-Unjoni Bankarja
 se jibbenefikaw minnha l-Istati Membri kollha. Billi tegħleb
 il-frammentazzjoni finanzjarja li bħalissa qed tostakola l-attività
 ekonomika, din se tgħin biex tiġi żgurata kompetizzjoni
 ġusta u tneħħi l-ostakoli għall-eżerċizzju
 ħieles tal-libertajiet fundamentali mhux biss fl-Istati Membri
 parteċipanti iżda fis-suq intern kollu kemm hu.
 1.1. Mekkaniżmu
 Uniku ta' Riżoluzzjoni u arranġamenti finanzjarji bħala elementi
 ewlenin tal-Unjoni Bankarja
 Il-ftehim rapidu dwar Mekkaniżmu
 Superviżorju Uniku f'April 2012, seba' xhur biss wara l-proposta
 tal-Kummissjoni ta' Settembru 2012 bena l-bażi għal Unjoni
 Bankarja, bħala parti integrali tal-Unjoni Ekonomika u Monetarja.
 Is-superviżjoni msaħħa fl-MSU
 se ġġib lura l-fiduċja fis-saħħa tal-banek.
 Il-BĊE se jieħu r-responsabbiltà aħħarija għas-superviżjoni
 tal-banek kollha fiż-Żona tal-Euro fl-2014. Fil-prattika, il-BĊE
 se jissorvelja direttament l-aktar banek kbar u internazzjonalment attivi
 bil-possibbiltà li "jitlob" is-superviżjoni diretta
 għall-oħrajn, filwaqt li l-awtoritajiet nazzjonali se jkunu
 responsabbli għas-superviżjoni ta' kuljum tal-banek iżgħar.
 Fuq il-bażi tal-MSU, sabiex tiġi
 stabbilita s-sostenibbiltà tas-swieq bankarji fl-Istati Membri
 parteċipanti fl-MSU, l-UE trid tistabbilixxi Mekkaniżmu Uniku ta'
 Riżoluzzjoni biex tindirizza l-banek f'diffikultà. Ir-riskju ta' bank li
 jesperjenza problema ta' likwidità jew solvenza serja qatt ma jista' jiġi
 eskluż. Għalhekk huwa meħtieġ li jiġi stabbilit qafas
 li jippermetti r-ristrutturar fil-fond tal-banek mill-awtoritajiet filwaqt li
 jiġu evitati r-riskji sinifikanti ħafna lill-istabbiltà ekonomika u
 l-kostijiet li jirriżultaw mil-likwidazzjoni diżorganizzata skont
 il-liġijiet nazzjonali dwar l-insolvenza, u li ttemm il-ħtieġa
 li jiġi ffinanzjat il-proċess mir-riżorsi pubbliċi.
 Id-Direttiva dwar Irkupru u Riżoluzzjoni
 tal-Banek, meta tiġi adottata mill-Parlament Ewropew u l-Kunsill, se
 tiddetermina r-regoli ta' kif jiġu ristrutturati l-banek tal-UE
 f'diffikultajiet finanzjarji serji, kif jinżammu l-funzjonijiet vitali għall-ekonomija
 reali u kif jiġu allokati t-telf u l-kostijiet lill-azzjonisti,
 il-kredituri u lid-depożituri mhux assigurati. Ir-rikapitalizzazzjoni
 interna, li hija strument ewlieni fid-direttiva dwar ir-riżoluzzjoni,
 talloka t-telf sekwenzjalment u tniżżel il-valur tal-pretenzjonijiet
 tal-azzjonisti, il-kredituri supordinati u l-kredituri superjuri.
 Id-depożituri taħt l-EUR 100 000 fi kwalunkwe każ huma
 esklużi milli jġarrbu telf għax il-pretensjonijiet tagħhom
 huma protetti minn Skemi ta' Garanzija tad-Depożiti nazzjonali.
 Id-Direttiva tiddependi fuq netwerk ta'
 awtoritajiet nazzjonali u fondi ta' riżoluzzjoni
 għar-riżoluzzjoni tal-banek. Filwaqt li dan huwa pass kbir 'il
 quddiem biex jiġu minimizzati l-approċċi nazzjonali differenti u
 biex tiġi protetta l-integrità tas-suq intern, mhuwiex biżżejjed
 għal dawk l-Istati Membri li jikkondividu s-superviżjoni
 tal-istituzzjonijiet tal-kreditu fl-MSU. Kif rikonoxxut mill-Kunsill Ewropew,
 fl-Unjoni Bankarja, is-superviżjoni u r-riżoluzzjoni tal-banek iridu
 jiġu eżerċitati mill-istess livell ta' awtorità. Inkella jista'
 jkun hemm tensjonijiet bejn is-superviżur (BĊE) u l-awtoritajiet
 nazzjonali ta' riżoluzzjoni dwar kif għandhom jiġu trattati
 l-banek f'diffikultà, filwaqt li l-istenniji tas-suq dwar l-(in)abbiltà
 tal-Istati Membri li jindirizzaw il-fallimenti tal-banek nazzjonalment
 jistgħu jkomplu jsaħħu ċ-ċirku vizzjuż bejn
 is-sovrani u l-banek u l-frammentazzjoni u d-distorsjonijiet kompetittivi
 fis-suq intern.
 Meta mqabbel ma' netwerk ta' awtoritajiet ta'
 riżoluzzjoni, Mekkaniżmu Uniku ta' Riżoluzzjoni b'korp ta'
 teħid ta' deċiżjonijiet ċentrali u Fond Uniku
 għar-Riżoluzzjoni tal-Banek jipprovdu benefiċċji ewlenin
 għall-Istati Membri, l-kontribwenti, il-banek u stabbiltà finanzjarja u ekonomika
 fl-UE kollha:
 ·
 teħid ta' deċiżjonijiet ċentrali
 b'saħħtu jiżgura li d-deċiżjonijiet ta'
 riżoluzzjoni fl-Istati Membri parteċipanti kollha jittieħdu
 malajr u b'mod effettiv, u tiġi evitata azzjoni mhux ikkoordinata,
 jitnaqqsu l-impatti negattivi fuq l-istabbiltà finanzjarja u tiġi limitata
 l-ħtieġa għall-appoġġ finanzjarju;
 ·
 ġabra ċentralizzata ta' għarfien
 espert u esperjenza dwar ir-riżoluzzjoni tal-banek tippermetti li
 jiġu indirizzati l-banek f'diffikultà b'mod aktar sistematiku u effettiv
 milli l-awtoritajiet nazzjonali individwali b'riżorsi u esperjenza aktar
 limitati;
 ·
 Fond Uniku għar-Riżoluzzjoni tal-Banek
 ikun jista' jiġbor riżorsi sinifikanti mill-kontribuzzjonijiet
 tal-banek u għalhekk jipproteġi l-kontribwenti b'mod aktar effettiv
 milli l-fondi nazzjonali, filwaqt li fl-istess ħin jipprovdi kundizzjonijiet
 ekwi għall-banek fl-Istati Membri parteċipanti kollha. Fond Uniku
 jevita li jkun hemm problemi ta' koordinazzjoni li jirriżultaw
 fil-mobilizzazzjoni tal-fondi nazzjonali u se jkun importanti ħafna
 fl-eliminazzjoni tad-dipendenza tal-banek fuq l-affidabbiltà kreditizja
 sovrana.
 Il-Mekkaniżmu Uniku ta' Riżoluzzjoni
 għandu jinħoloq fil-qafas legali u istituzzjonali tal-UE.
 Il-Konklużjoni tal-Kunsill Ewropew
 tal-14 ta' Diċembru 2012 jistqarru li l-"proċess
 tat-tlestija tal-UEM se jibni fuq il-qafas istituzzjonali u legali
 tal-UE." Filwaqt li l-mobilizzazzjoni ta' għodda intergovernattivi ad
 hoc barra mill-qafas tal-UE kienet meħtieġa biex jiġu
 indirizzati ċirkustanzi tas-suq eċċezzjonali u nuqqasijiet ta'
 governanza fil-kostruzzjoni oriġinali tal-UEM, din thedded li
 ddgħajjef il-kwalità demokratika tat-teħid
 tad-deċiżjonijiet tal-UE u l-koerenza tas-sistema legali tal-UE.
 Il-ħolqien tal-MUR fil-qafas legali u istituzzjonali tal-UE, bħal ma
 kien l-MSU qablu, għalhekk huwa pass neċessarju biex titlesta l-UEM
 b'mod konformi mal-konklużjonijiet tal-Kunsill Ewropew u, b'mod aktar
 wiesa', sabiex tiġi protetta l-ordni demokratika u istituzzjonali tal-UE.
 1.2. Tranżizzjoni
 lejn Unjoni Bankarja
 Huwa stabbilit li l-Mekkaniżmu
 Superviżorju Uniku jidħol fis-seħħ f'nofs l-2014.
 Il-Mekkaniżmu Uniku ta' Riżoluzzjoni sadanittant għandu jibda
 l-operazzjonijiet f'Jannar 2015, meta d-Direttiva [ ] li se tipprovdi
 l-ġabra tar-regoli li jirregolaw ir-riżoluzzjoni tal-banek fis-Suq
 Uniku għandha tidħol fis-seħħ[7]. L-MUR mbagħad japplika
 r-regoli ta’ dan ir-Regolament li huma konformi mar-regoli tad-Direttiva [ ]
 għall-Istati Membri li qed jieħdu sehem fl-Unjoni bankarja, filwaqt
 li l-awtoritajiet nazzjonali japplikaw ir-regoli tad-Direttiva [ ] għal dawk
 li mhumiex qed jieħdu sehem.
 Fi kwalunkwe każ ir-regoli dwar
 l-għajnuna mill-Istat rigward il-kondiviżjoni tal-piż se
 japplikaw jekk l-azzjonijiet ta' riżoluzzjoni jinvolvu l-appoġġ
 mill-gvern. Sabiex tiġi implimentata l-kondiviżjoni tal-piż
 mill-azzjonisti u l-kredituri żgħar, l-MUR se jkun jista' japplika
 mid-dħul fis-seħħ ta' dan ir-Regolament, ir-regoli li
 jippermettu t-tniżżil fil-valur tal-ishma u tad-dejn subordinat
 sal-punt meħtieġ biex jiġu applikati r-regoli dwar l-għajnuna
 mill-Istat.
 Barra minn hekk, l-Istati Membri jistgħu
 jiddeċiedu li jimplimentaw ir-regoli l-ġodda
 stabbiliti fid-Direttiva [ ] fil-liġi nazzjonali tagħhom, anki qabel
 id-data ta' skadenza għat-traspożizzjoni ta' dik id-Direttiva. Fi kwalunkwe każ, il-kompetenzi tal-għajnuna mill-Istat
 tal-Kummissjoni se jkunu preservati fil-każijiet kollha ta'
 riżoluzzjoni li jinvolvu l-appoġġ li jikkwalifika bħala
 għajnuna mill-Istat. Sal-punt li l-użu tal-Fond Uniku
 għar-Riżoluzzjoni tal-Banek mill-MUR ma jikkostitwixxix għajnuna
 mill-Istat skont il-kriterji speċifiċi stabbiliti fit-Trattat,
 b'analoġija, dawk il-kriterji xorta jibqgħu applikabbli sabiex
 jiġi żgurat li meta jintuża l-Fond għar-Riżoluzzjoni
 japplikaw l-istess regoli għall-intervent tiegħu bħallikieku
 l-awtoritajiet nazzjonali ta' riżoluzzjoni jużaw l-arranġamenti
 nazzjonali ta' finanzjament.
 Fil-livell Ewropew, dan il-proċess ta'
 konverġenza jitmexxa aktar 'il quddiem minn naħa permezz tal-linji
 gwida tal-Istat għall-appoġġ għall-banek u, min-naħa
 l-oħra, permezz tal-ftehim dwar kif il-Mekkaniżmu Ewropew ta'
 Stabbiltà jista' jirrikapitalizza l-banek f'diffikultà. Il-linji gwida riveduti
 dwar l-għajnuna mill-Istat jimponu rekwiżiti aktar stretti
 għall-kondiviżjoni tal-piż għall-azzjonisti u l-kredituri
 żgħar fi kwalunkwe Stat Membru li jipprovdi appoġġ
 lill-banek tiegħu. Dan inaqqas il-frammentazzjoni kontinwa tas-suq intern
 skont is-saħħa tal-assi sovrani u l-preżenza tal-assi legati.
 Il-linji gwida dwar l-MES sadanittant jispeċifikaw b'liema
 kundizzjonijiet, u soġġett għar-regoli dwar l-għajnuna mill-Istat,
 l-Istati Membri li ma jkunux jistgħu jipprovdu appoġġ lill-banek
 jkunu jistgħu jiksbu self jew jekk meħtieġ kif il-banek ikunu
 jistgħu jiġu rikapitalizzati direttament mill-MES.
 2. RAĠUNAMENT GĦAL
 MEKKANIŻMU UNIKU TA' RIŻOLUZZJONI
 Il-Kummissjoni qieset l-analiżi mwettqa
 fil-Valutazzjoni tal-Impatti li saret għall-adozzjoni tal-proposta
 għad-Direttiva [ ] li vvalutat l-aspetti operazzjonali u legali rilevanti
 għall-istabbiliment ta' Mekkaniżmu Uniku ta' Riżoluzzjoni (MUR).
 Twettqet analiżi addizzjonali dwar
 il-karatteristiċi proposti tal-MUR fuq il-bażi ta'
 aġġornamenti tal-informazzjoni inkluża fil-Valutazzjoni
 tal-Impatti. Fir-rigward tal-abbiltà tal-MUR li jipproduċi
 deċiżjonijiet effettivi, il-ħin huwa kritiku għal
 żewġ raġunijiet importanti: ex ante, biex
 tissaħħaħ il-kredibbiltà tal-MUR reċentement stabbilit
 bħala għodda reattiva, li tikkontribwixxi għat-tnaqqis kemm
 jista' jkun tas-sorsi ta' inċertezza fis-swieq; u meta tinbeda
 r-riżoluzzjoni, sabiex l-MUR jippreserva l-valur tal-assi li jistgħu
 jiddgħajfu minn dewmien mhux meħtieġ fil-proċess ta'
 riżoluzzjoni. Netwerk ta' awtoritajiet nazzjonali jirrikjedi aktar
 ħin għal kull deliberazzjoni fir-rigward tal-istituzzjonijiet
 transfruntiera. Bil-kontra, id-diviżjoni proposta tar-responsabbiltajiet
 bejn livell ċentrali ta' teħid ta' deċiżjonijiet u
 l-awtoritajiet ta' implimentazzjoni lokali se tirriżulta fl-iffrankar
 tal-ħin. Fil-livell nazzjonali, se jieħu inqas ħin minn
 fil-livell ċentrali biex jinġabar l-għarfien espert
 għall-ġestjoni tal-implimentazzjoni, minħabba li l-liġi
 applikabbli hija nazzjonali; fil-livell ċentrali, se jkun hemm lok
 għal massa kritika akbar biex tiġbed u tiżviluppa l-aħjar
 kapital uman speċjalizzat aktar malajr.
 Fir-rigward tal-abbiltà tal-MUR li
 jipproduċi deċiżjonijiet effiċjenti, livell ta' teħid
 ta' deċiżjonijiet ċentrali se jikkontribwixxi għat-tnaqqis
 tal-kostijiet tar-riżoluzzjoni peress li jista' jikseb vantaġġi
 sinifikanti f'termini ta' ekonomiji ta' skala fuq netwerk u minħabba li
 għandu rwol ċentrali fl-infurzabbiltà u l-ottimizzazzjoni
 tad-deċiżjoni dwar ir-riżoluzzjoni. Strutturalment, sistema li
 ma tegħlibx il-mandat tal-awtoritajiet nazzjonali biex jitnaqqas kemm
 jista' jkun il-kost għall-Istat Membru tagħhom stess ma tqisx bis-sħiħ
 l-esternalitajiet transfruntiera. Mekkaniżmu għall-kondiviżjoni
 tal-piżijiet biex jitnaqqas kemm jista' jkun it-telf globali tal-welfare
 f'dawn is-sitwazzjonijiet ilu previst mill-Istati Membri mill-bidu
 tal-kriżi[8].
 Mekkaniżmu Uniku ta' Riżoluzzjoni huwa aktar adattat minn netwerk għall-garanzija
 tal-infurzabbiltà tat-trasferimenti tal-piż, kundizzjoni
 meħtieġa għall-funzjonament ta' ftehim dwar il-kondiviżjoni
 tal-piż. Se jiggarantixxi wkoll l-infurzabbiltà esterna tal-politika
 ottimali dwar ir-riżoluzzjoni, li tippermetti li jkun hemm qbil dwar
 regola għall-kondiviżjoni tal-piż ex ante li talloka
 l-kostijiet tar-riżoluzzjoni skont kriterji ekwi u bbilanċjati.
 3. ELEMENTI LEGALI TAL-PROPOSTA
 3.1. Bażi
 legali
 Il-bażi legali għal din il-proposta
 hija l-Artikolu 114 TFEU, li jippermetti l-adozzjoni tal-miżuri
 għall-approssimazzjoni tad-dispożizzjonijiet nazzjonali li bħala
 għan għandhom l-istabbiliment u l-funzjonament tas-suq intern.
 Il-proposta timmira li tippreserva l-integrità
 u ssaħħaħ il-funzjonament tas-suq intern. L-applikazzjoni
 uniformi ta' sett uniku ta' regoli dwar ir-riżoluzzjoni, flimkien
 mal-aċċess għal fond uniku Ewropew għar-riżoluzzjoni
 minn awtorità ċentrali se ġġib lura l-funzjonament ordnat
 tas-swieq bankarji Ewropej, li tneħħi l-ostakoli
 għall-eżerċizzju tal-libertajiet fundamentali u se tevita
 distorsjoni sinifikanti tal-kompetizzjoni mill-inqas f'dawk l-Istati Membri li
 jikkondividu s-superviżjoni tal-istituzzjonijiet tal-kreditu fil-livell
 Ewropew.
 Filwaqt li d-Direttiva [ ] iġġib
 livell għoli ta' armonizzazzjoni, xorta tippermetti flessibbiltà
 lill-Istati Membri li jfisser li jista' jifdal xi frammentazzjoni fis-suq
 intern. L-MUR minflok jipprevedi struttura integrata għat-teħid
 tad-deċiżjonijiet li tallinja r-riżoluzzjoni taħt l-MUR
 bis-superviżjoni taħt l-MSU biex jiġi eliminat
 l-iżvantaġġ kompetittiv li għandhom il-banek fl-Istati
 Membri parteċipanti fl-MSU meta mqabbla mal-banek fl-Istati Membri mhux
 parteċipanti minħabba n-nuqqas ta' sistema ċentralizzata
 għall-indirizzar tal-banek f'diffikultà. Sabiex jiġi żgurat li
 l-Istati Membri kollha għandhom fiduċja sħiħa fil-kwalità u
 l-imparzjalità tal-proċess ta' riżoluzzjoni tal-banek b'mod
 partikolari fir-rigward tal-implikazzjonijiet ekonomiċi lokali,
 id-deċiżjonijiet dwar ir-riżoluzzjoni se jitħejjew u
 jiġu monitorjati b'mod ċentrali minn Bord Uniku ta' Riżoluzzjoni
 sabiex jiġi żgurat approċċ koerenti u uniformi u
 l-proċess ta' riżoluzzjoni jinbeda mill-Kummissjoni. Il-Kummissjoni
 tiddeċiedi wkoll dwar il-qafas tal-għodda ta' riżoluzzjoni li se
 jiġi applikat fir-rigward tal-entità kkonċernata u dwar l-użu
 tal-Fond għall-appoġġ tal-azzjoni ta' riżoluzzjoni.
 Barra minn hekk, sabiex jiġi
 appoġġat il-proċess ta' riżoluzzjoni u
 tissaħħaħ l-effettività tiegħu, ir-Regolament propost
 jistabbilixxi Fond Uniku għar-Riżoluzzjoni tal-Banek. Ir-Regolament
 propost huwa infurzabbli direttament fl-Istati Membri kollha, iżda
 japplika għall-entitajiet kollha li qegħdin taħt
 superviżjoni mill-MSU. Il-ġabra unika tar-regoli stabbilita
 mir-Regolament (UE) Nru 575/2013 tal-Parlament Ewropew u tal-Kunsill
 tas-26 ta' Ġunju 2013 dwar ir-rekwiżiti prudenzjali
 għall-istituzzjonijiet ta' kreditu u d-ditti tal-investiment[9] u d-Direttiva 2013/36/UE tal-Parlament
 Ewropew u tal-Kunsill tas-26 ta' Ġunju 2013 dwar
 l-aċċess għall-attività tal-istituzzjonijiet ta' kreditu u
 s-superviżjoni prudenzjali tal-istituzzjonijiet ta’ kreditu u tad-ditti
 tal-investiment[10],
 u d-Direttiva [ ] se japplikaw għall-Istati Membri parteċipanti
 peress li japplikaw fis-suq intern kollu.
 L-Artikolu 114 TFEU għalhekk
 huwa l-bażi legali xierqa.
 3.2. Sussidjarjetà
 Skont il-prinċipju tas-sussidjarjetà
 stabbilit fl-Artikolu 5.3 TUE, f'oqsma li ma jaqgħux
 fir-responsabbiltà esklużiva tiegħu, l-Unjoni għandha
 taġixxi biss jekk u sal-punt li l-objettivi tal-azzjoni proposta ma jkunux
 jistgħu jinkisbu biżżejjed mill-Istati Membri, fil-livell
 ċentrali jew fil-livell reġjonali u lokali, iżda pjuttost,
 minħabba l-iskala jew l-effetti tal-azzjoni proposta, jistgħu
 jinkisbu aħjar fil-livell tal-Unjoni.
 L-azzjoni fil-livell Ewropew biss tista'
 tiżgura li l-banek f'diffikultà jiġu riżolti bl-inqas effetti
 sekondarji possibbli u b'mod konsistenti skont sett uniku ta' regoli. L-MUR se
 jġib ekonomiji ta' skala sinfikanti u se jevita l-esternalitajiet
 negattivi li jistgħu jirriżulatw minn deċiżjonijiet u fondi
 purament nazzjonali. Differenzi sostanzjali bejn id-deċiżjonijiet ta'
 riżoluzzjoni meħuda fil-livell nazzjonali, u soġġetti
 għal speċifitajiet lokali u restrizzjonijiet ta' finanzjament,
 jistgħu jdgħajfu l-istabbiltà u l-integrità tas-suq intern
 Filwaqt li l-istabbiliment tal-Mekkaniżmu
 Superviżorju Uniku jiżgura kundizzjonijiet indaqs
 fis-superviżjoni tal-banek u jnaqqas ir-riskju ta' moratorja, l-MUR
 jiżgura li meta bank ifalli, ir-ristrutturar jista' jsir bl-inqas kost,
 il-kredituri jirċievu trattament ġust u ugwali u l-finanzjament
 jista' jiġi mobilizzat malajr sal-aktar użu produttiv tiegħu
 fis-suq intern kollu.
 Għalhekk huwa xieraq li l-Unjoni
 tipproponi l-azzjoni leġiżlattiva meħtieġa biex
 tistabbilixxi t-tali arranġament ta' riżoluzzjoni għall-banek
 taħt superviżjoni mill-MSU. Regolament huwa l-istrument legali xieraq
 biex jiġu evitati diskrepanzi fit-traspożizzjoni nazzjonali u sabiex
 jiġu żgurati mekkaniżmu istituzzjonali unifikat u kundizzjonijiet
 indaqs għall-banek kollha fl-Istati Membri parteċipanti.
 3.3. Proporzjonalità
 Skont il-prinċipju tal-proporzjonalità,
 il-kontenut u l-forma tal-azzjoni tal-Unjoni ma għandhomx jaqbżu dak
 li huwa meħtieġ għall-kisba tal-objettivi tat-Trattati.
 Fl-Unjoni Bankarja, is-superviżjoni u
 r-riżoluzzjoni tal-banek iridu jiġu eżerċitati mill-istess
 livell ta' awtorità. Inkella jista' jkun hemm tensjonijiet bejn
 is-superviżur Ewropew u l-awtoritajiet nazzjonali ta' riżoluzzjoni
 dwar kif għandhom jiġu trattati l-banek f'diffikultà u kif
 għandhom jiġu koperti l-kostijiet tagħhom. Dawn it-tensjonijiet
 jistgħu jdgħajfu l-effettività tas-superviżjoni u
 r-riżoluzzjoni u jgħawġu l-kompetizzjoni bejn l-Istati Membri.
 Il-kriżi reċenti enfasizzat
 il-ħtieġa għal azzjoni rapida u deċiżiva
 appoġġata minn arranġamenti ta' finanzjament fil-livell Ewropew
 biex jiġi evitat li r-riżoluzzjoni tal-banek immexxija b'mod
 nazzjonali ma jkollhiex impatti disproporzjonati fuq l-ekonomija reali, u biex
 titnaqqas l-inċertezza u jiġu evitati l-assalti bankarji u l-kontaġju
 fis-suq intern. Il-Mekkaniżmu Uniku ta' Riżoluzzjoni jiżgura li
 jiġu applikati l-istess regoli bl-istess mod lil kwalunkwe bank
 f'diffikultà fi Stat Membru parteċipanti. Finanzjament xieraq ta'
 riżerva jista' jevita li l-problemi fil-banek individwali jirriżultaw
 fi tnaqqis tal-fiduċja fis-sistema bankarja kollha tal-Istat Membru jew
 ta' oħrajn li s-swieq iqisu li hija esposta għal riskji simili.
 Iċ-ċertezza legali miżjuda,
 l-inċentivi allinjati kif suppost fil-kuntest tal-Unjoni Bankarja, u
 l-benefiċċji ekonomiċi tal-azzjoni ta' riżoluzzjoni
 ċentrali u uniformi jirrikjedu li l-proposta tikkonforma
 mal-prinċipju tal-proporzjonalità u li ma tmurx lil hinn minn dak li huwa
 meħtieġ għall-kisba tal-objettivi mmirati.
 Dan ir-Regolament jirrispetta d-drittijiet
 fundamentali u josserva l-prinċipji rikonoxxuti fil-Karta tad-Drittijiet
 Fundamentali tal-Unjoni Ewropea, notevolment id-dritt għall-protezzjoni
 ta’ dejta personali, il-libertà ta’ impriża, id-dritt għal rimedju
 effikaċi u għal smigħ ġust, u għandu jiġi
 implimentat skont dawk id-drittijiet u l-prinċipji.
 4. SPJEGAZZJONI DETTALJATA
 TAL-PROPOSTA
 4.1. Mekkaniżmu
 Uniku ta' Riżoluzzjoni
 4.1.1. Prinċipji,
 struttura u kamp ta' applikazzjoni
 Il-Mekkaniżmu Uniku ta' Riżoluzzjoni
 għandu jinkludi strutturi ta' teħid ta' deċiżjonijiet li
 huma legalment sodi u effettivi fi żminijiet ta' kriżi. It-teħid
 tad-deċiżjonijiet għandu jiżgura d-deċiżjonijiet
 Ewropej, iżda bl-involviment tal-SM minħabba l-importanza
 tar-riżoluzzjoni tal-banek għall-ekonomiji nazzjonali.
 Il-Mekkaniżmu Uniku ta' Riżoluzzjoni
 se japplika l-Ġabra Unika tar-Regoli dwar ir-riżoluzzjoni tal-banek
 stipulata fid-Direttiva dwar Irkupru u Riżoluzzjoni tal-Banek fir-rigward
 tal-banek f'diffikultà mill-Istati Membri parteċipanti f'dan il-mekkaniżmu.
 Il-Mekkaniżmu Uniku ta' Riżoluzzjoni se jikkonsisti f'regoli u proċeduri uniformi li għandhom jiġu applikati
 mill-Bord Uniku ta' Riżoluzzjoni ("il-Bord"), flimkien
 mal-Kummissjoni u l-awtoritajiet ta' riżoluzzjoni tal-Istati Membri
 parteċipanti.
 Il-Kummissjoni Ewropea se tipparteċipa
 fl-MUR biss sa fejn meħtieġ biex twettaq kompiti speċifiċi
 previsti f'dan ir-Regolament u b'relazzjoni mal-iskrutinju tal-għajnuna
 mill-Istat skont it-Trattat jew għall-fini tal-applikazzjoni,
 b'analoġija, il-kriterji stabbiliti għall-applikazzjoni tal-Artikolu 107 TFUE.
 Madankollu, il-Mekkaniżmu Uniku ta'
 Riżoluzzjoni ma jsegwix l-approċċ differenzjat
 tal-Mekkaniżmu Superviżorju Uniku għal tipi differenti ta' banek
 minħabba l-karatteristiċi tal-proċess ta' riżoluzzjoni.
 Bil-kontra għall-kompitu kontinwu ta' superviżjoni ta' kuljum,
 uħud mill-banek biss x'aktarx li jfallu u jkunu f'riżoluzzjoni
 f'mument speċifiku. Barra minn hekk, kamp ta' applikazzjoni komprensiv
 għall-Mekkaniżmu Uniku ta' Riżoluzzjoni huwa totalment
 konsistenti mal-loġika fejn il-BĊE jista' jwettaq superviżjoni
 diretta għal kwalunkwe bank fil-każ ta' problemi, inkluż
 fid-dawl tar-riżoluzzjoni possibbli tiegħu. Fl-aħħar nett,
 il-kriżi wriet li mhumiex biss il-banek internazzjonali l-kbar li jeħtieġu
 qafas ta' riżoluzzjoni fil-livell Ewropew. L-eżistenza ta'
 awtoritajiet ta' riżoluzzjoni differenzjati għal daqsijiet differenti
 ta' banek timplika wkoll finanzjament differenzjat u mekkaniżmi għal
 pjan ta' emerġenza li jistgħu jerġgħu jistabbilixxu rabtiet
 bejn is-sovrani u l-banek u jgħawġu l-kompetizzjoni.
 4.1.2. Prinċipji
 tal-azzjonijiet tal-MUR
 Sabiex jiġi żgurat proċess ta'
 riżoluzzjoni oġġettiv u ġust, kwalunkwe diskriminazzjoni mill-Kummissjoni, il-Bord u l-awtoritajiet nazzjonali ta'
 riżoluzzjoni kontra l-banek, id-depożituri,
 il-kredituri jew l-azzjonisti tagħhom minħabba n-nazzjonalità jew
 il-post tan-negozju hija projbita. Ir-riżoluzzjoni ta' gruppi
 transfruntiera hija mmexxija minn għadd ta' prinċipji sabiex
 jiġi żgurat trattament ugwali bejn l-entitajiet differenti tal-grupp, sabiex ikun hemm kunsiderazzjoni kif suppost tal-interessi tal-Istati
 Membri involuti fir-riżoluzzjoni, biex jiġi evitat li l-kost impost
 fuq il-kredituri jmur lil hinn minn dak li kien ikun f'proċedimenti ta'
 insolvenza normali. Meta partijiet ta' grupp biss ikunu fir-riżoluzzjoni,
 il-proposta għandha l-għan li tiżgura li l-proċess ta'
 riżoluzzjoni ma jkollux impatt negattiv fuq l-entitajiet tal-grupp li
 mhumiex fir-riżoluzzjoni. Bħala prinċipju, il-kost tar-riżoluzzjoni
 jiġġarrab mir-rikapitalizzazzjoni interna u mis-settur bankarju.
 Għalhekk, il-proposta tiżgura li l-Kummissjoni, il-Bord u
 l-awtoritajiet nazzjonali ta' riżoluzzjoni jiddeċiedu dwar
 l-arranġamenti ta' finanzjament tar-riżoluzzjoni b'tali mod li
 jiġi minimizzat l-użu tal-appoġġ pubbliku straordinarju.
 4.1.3. Interazzjoni
 mal-kontroll tal-għajnuna mill-Istat tal-Kummissjoni
 Fl-MUR, il-kontroll tal-għajnuna
 mill-Istat tal-Kummissjoni se tkun ippreservata fi kwalunkwe ċirkustanza.
 Dan ifisser li ladarba l-BĊE jinnotifika lill-Kummissjoni u lill-Bord li
 bank jew grupp qed ifalli jew x'aktarx ifalli, il-proċedura ta'
 riżoluzzjoni fl-MUR għandha timxi b'mod parallel mal-proċedura
 ta' għajnuna mill-Istat fejn tapplika, sabiex l-Istat Membru jew l-Istati
 Membri kkonċernati għandhom jiġu mistiedna li jinnotifikaw
 il-miżuri previsti lill-Kummissjoni skont l-Artikolu 108 TFUE.
 Dan jirrikjedi l-istabbiliment ta' kooperazzjoni u skambju ta' informazzjoni
 kontinwu bejn il-Bord u l-Kummissjoni għat-tlestija tal-proċedura ta'
 għajnuna mill-Istat. Barra minn hekk, id-deċiżjoni
 tal-Kummissjoni skont ir-regoli dwar l-għajnuna mill-Istat tkun
 il-prekundizzjoni għall-adozzjoni mill-Kummissjoni ta' deċiżjoni
 li bank jitpoġġa f'riżoluzzjoni. Meta ma jkun hemm l-ebda
 għajnuna mill-Istat fl-użu tal-Fond, il-kriterji stabbiliti
 għall-applikazzjoni tal-Artikolu 107 TFUE għandhom
 jiġu applikati, b'analoġija, bħala prekundizzjoni
 għall-adozzjoni ta' deċiżjoni li bank jitpoġġa
 f'riżoluzzjoni, sabiex tiġi preservata l-integrità tas-suq intern
 bejn l-Istati Membri parteċipanti u mhux parteċipanti.
 4.1.4. Kompiti u
 struttura għat-teħid tad-deċiżjonijiet
 Il-Mekkaniżmu Uniku ta' Riżoluzzjoni
 jkopri l-kompiti ewlenin ta' riżoluzzjoni kollha li huma indispensabbli
 għar-riżoluzzjoni tal-banek f'diffikultà. Tali kompiti jinkludu, fost
 oħrajn, l-awtorizzazzjoni li jiġu applikati obbligazzjonijiet
 simplifikati fir-rigward tar-rekwiżit tat-tfassil ta' pjanijiet ta'
 riżoluzzjoni, it-tfassil ta' pjanijiet ta' riżoluzzjoni,
 l-analiżi tal-pjanijiet ta' riżoluzzjoni, il-valutazzjoni
 tar-riżolvibbiltà tal-banek, id-deċiżjoni li bank
 jitpoġġa f'riżoluzzjoni, l-eżerċitar tas-setgħat
 ta' riżoluzzjoni fir-rigward ta' istituzzjoni f'riżoluzzjoni u
 l-implimentazzjoni ta' skemi ta' riżoluzzjoni. Barra minn hekk, l-MUR
 ikopri d-deċiżjonijiet dwar l-użu tal-finanzjament
 tar-riżoluzzjoni.
 Il-kompożizzjoni tal-MUR tiżgura li
 l-istrutturi ta' teħid tad-deċiżjonijiet tagħha huma
 legalment sodi u effettivi, inkluż fi żminijiet ta' kriżi. Huma
 mfassla biex jiżguraw li d-deċiżjonijiet huma Ewropej u jinvolvu
 l-Istati Membri fid-dawl tal-importanza tar-riżoluzzjoni tal-banek
 għall-ekonomiji nazzjonali.
 L-istrutturi għat-teħid
 tad-deċiżjonijiet tal-Mekkaniżmu Uniku ta' Riżoluzzjoni
 jinkludu l-Bord Uniku ta' Riżoluzzjoni, l-awtoritajiet nazzjonali ta'
 riżoluzzjoni tal-Istati Membri parteċipanti u l-Kummissjoni Ewropea.
 Il-kompiti tal-MUR huma kondiviżi bejn il-Bord Uniku ta' Riżoluzzjoni
 u l-awtoritajiet nazzjonali ta' riżoluzzjoni.
 Sabiex jiġu żgurati l-effettività u
 r-responsabbiltà tal-Mekkaniżmu Uniku ta' Riżoluzzjoni u f'konformità
 mar-rekwiżiti legali, il-Kummissjoni Ewropea, bħala istituzzjoni
 tal-UE, għandha s-setgħa li tibda r-riżoluzzjoni ta' bank, fuq
 il-bażi ta' rakkomandazzjoni mill-Bord ta' Riżoluzzjoni jew
 b'inizjattiva tagħha stess. Jekk il-Kummissjoni tibda proċedura ta'
 riżoluzzjoni, hija tiddeċiedi wkoll dwar il-qafas tal-għodda ta'
 riżoluzzjoni li se jiġi applikat f'kull każ u dwar l-użu
 tal-Fond. Il-Bord Uniku ta' Riżoluzzjoni jieħu d-deċiżjonijiet
 l-oħra kollha skont ir-Regolament dwar il-MUR u jindirizzahom
 lill-awtoritajiet nazzjonali ta' riżoluzzjoni għall-eżekuzzjoni
 fil-livell nazzjonali skont ir-Regolament dwar il-MUR u d-Direttiva [ ].
 Il-Bord jimmonitorja l-eżekuzzjoni mill-awtoritajiet nazzjonali ta'
 riżoluzzjoni tad-deċiżjonijiet tiegħu f'livell nazzjonali
 u, jekk xi awtorità nazzjonali tar-riżoluzzjoni ma tikkonformax
 mad-deċiżjoni tiegħu, huwa jkun jista’ jindirizza
 d-deċiżjonijiet direttament lill-banek.
 4.1.5. Proċess
 tat-teħid tad-deċiżjonijiet
 Skont il-Ġabra Unika tar-Regoli
 stabbilita fid-Direttiva [ ], bank jitpoġġa f'riżoluzzjoni meta
 jkun qed ifalli jew meta x'aktarx ifalli, meta l-ebda arranġament
 fis-settur privat ikun jista' jevita l-falliment, u meta r-riżoluzzjoni
 tkun fl-interess pubbliku minħabba li l-bank huwa sistemiku għax il-falliment
 tiegħu jagħmel ħsara lill-istabbiltà finanzjarja. L-objettiv
 tar-riżoluzzjoni huwa li tiżgura l-kontinwità tal-funzjonijiet
 kritiċi tal-bank, li tipproteġi l-istabbiltà finanzjarja, li
 timinimizza d-dipendenza fuq il-flus tal-kontribwenti u li tipproteġi
 lid-depożituri.
 Ir-riżoluzzjoni tibda wara proċess
 li jiżgura li tittieħed deċiżjoni ġustifikata u
 imparzjali fir-rigward ta' kwalunkwe bank f'diffikultà:
 –
 il-BĊE, bħala superviżur tal-banek,
 jinnotifika li bank qed ifalli lill-Kummissjoni, lill-Bord ta'
 Riżoluzzjoni u lill-awtoritajiet u l-ministeri nazzjonali rilevanti;
 –
 il-Bord ta' Riżoluzzjoni jivvaluta jekk hemmx
 theddida sistemika u l-ebda soluzzjoni fis-settur privat;
 –
 jekk dan ikun il-każ, il-Bord ta'
 Riżoluzzjoni jirrakkomanda lill-Kummissjoni biex tibda
 r-riżoluzzjoni;
 –
 il-Kummissjoni tiddeċiedi li tibda
 r-riżoluzzjoni u tindika lill-Bord ta' Riżoluzzjoni l-qafas
 għall-applikazzjoni tal-għodda ta' riżoluzzjoni u
 għall-użu tal-Fond bħala appoġġ tal-azzjoni ta' riżoluzzjoni.
 Il-Bord ta' Riżoluzzjoni jadotta, permezz ta' deċiżjoni
 indirizzata lill-awtoritajiet nazzjonali ta' riżoluzzjoni, skema ta'
 riżoluzzjoni li tistabbilixxi l-għodda, l-azzjonijiet u l-miżuri
 ta' finanzjament tar-riżoluzzjoni, u li tavża lill-awtoritajiet
 nazzjonali ta' riżoluzzjoni rilevanti biex timplimenta l-miżuri ta'
 riżoluzzjoni;
 –
 l-awtoritajiet nazzjonali ta' riżoluzzjoni
 jimplimentaw il-miżuri ta' riżoluzzjoni deċiżi mill-Bord
 skont il-liġi nazzjonali. Jekk l-awtoritajiet nazzjonali ta'
 riżoluzzjoni ma jikkonformawx mad-deċiżjonijiet tal-Bord,
 il-Bord għandu s-setgħa li jaqbeż lill-awtoritajiet nazzjonali
 ta' riżoluzzjoni u jindirizza ċerti deċiżjonijiet
 għall-implimentazzjoni tal-miżuri ta' riżoluzzjoni direttament
 lill-banek.
 4.1.6. Responsabbiltà
 u baġit
 Kull komponent individwali tal-Mekkaniżmu
 Uniku ta' Riżoluzzjoni se jkun indipendenti fil-prestazzjoni tal-kompiti
 tiegħu u se jkun soġġett għal dispożizzjonijiet ta'
 responsabbiltà stretti sabiex jiġi żgurat li juża s-setgħat
 tiegħu b'mod effettiv u imparzjali, fil-limiti stabbiliti minn dan
 ir-Regolament u d-Direttiva [ ]. Il-Bord ta' Riżoluzzjoni għalhekk irid jagħti kont lill-Parlament Ewropew u
 lill-Kunsill għal kwalunkwe deċiżjoni meħuda fuq
 il-bażi ta' din il-proposta. Il-Parlamenti nazzjonali tal-Istati Membri
 parteċipanti se jkunu infurmati wkoll dwar l-attivitajiet tal-Bord ta'
 Riżoluzzjoni. Il-Bord se jkollu jwieġeb għall-kummenti jew
 il-mistoqisijiet indirizzati lilu mill-Parlamenti nazzjonali tal-Istati Membri
 parteċipanti. Il-baġit tal-MUR, li jinkludi l-fond uniku ta'
 riżoluzzjoni, mhuwiex parti mill-baġit tal-Unjoni. In-nefqa relatata
 mal-kompiti tal-MUR, il-ġestjoni u l-użu tal-Fond se tkun
 iffinanzjata mill-kontribuzzjonijiet
 mis-settur bankarju.
 4.1.7. Relazzjoni
 mal-Istati Membri mhux parteċipanti
 Id-Direttiva [ ] tistabbilixxi
 kulleġġi ta' riżoluzzjoni fost l-awtoritajiet nazzjonali ta'
 riżoluzzjoni għall-indirzzar tal-gruppi bankarji, filwaqt li
 tiżgura involviment xieraq u bbilanċjat tal-awtoritajiet ta'
 riżoluzzjoni tal-Istati Membri kollha fejn jopera l-bank. L-ABE
 għandha rwol ta' medjazzjoni fejn l-awtoritajiet nazzjonali ta'
 riżoluzzjoni tal-post u ospitanti ma jaqblux dwar it-tħejjija
 tal-pjanijiet ta' riżoluzzjoni u dwar ir-riżoluzzjoni nnifisha.
 Fil-kuntest tal-MUR, għall-entitajiet u l-gruppi stabbiliti biss fl-Istati
 Membri li qed jieħdu sehem fl-MSU, l-MUR jissostitwixxi
 l-kulleġġi ta' riżoluzzjoni previsti fid-Direttiva [ ] li
 tistabbilixxi qafas għall-irkupru u r-riżoluzzjoni ta'
 istituzzjonijiet ta' kreditu u ditti ta' investiment. Ir-rappreżentanti
 mill-awtoritajiet nazzjonali ta' riżoluzzjoni minflok huma involuti
 fil-Bord ta' Riżoluzzjoni.
 Għall-banek stabbiliti fl-Istati Membri
 mhux parteċipanti kif definit mir-Regolament dwar l-MSU, id-Direttiva [ ]
 tkompli tapplika bis-sħiħ. B'mod simili, l-interazzjoni bejn l-MUR u
 l-awtoritajiet nazzjonali ta' riżoluzzjoni fl-Istati Membri mhux
 parteċipanti se tiġi rregolata bis-sħiħ mid-Direttiva [ ].
 Id-dispożizzjonijet dwar l-interazzjoni bejn il-fondi għar-riżoluzzjoni
 differenti (mutwalizzazzjoni u self u tislif volontarju reċiproku)
 japplikaw ukoll bejn il-Fond Uniku għar-Riżoluzzjoni u l-fondi
 nazzjonali għar-riżoluzzjoni tal-Istati Membri mhux
 parteċipanti. Il-proposta tiċċara wkoll li r-rwol tal-ABE previst
 fid-Direttiva [ ] u r-Regolament dwar l-ABE, inklużi s-setgħat ta'
 medjazzjoni tagħha, se japplika bis-sħiħ lill-Bord ta'
 Riżoluzzjoni.
 Barra minn hekk il-proposta tqis
 is-sitwazzjoni tal-banek li huma stabbiliti fl-Istati Membri li ma jieħdux
 sehem fl-MUR fi tliet modi.
 L-ewwel, il-proposta tistabbilixxi
 l-prinċipju tan-nondiskriminazzjoni minn kwalunkwe wieħed
 mill-komponenti tal-MUR kontra l-istituzzjonijiet tal-kreditu, id-detenturi ta'
 depożiti, l-investituri jew kredituri oħra minħabba
 n-nazzjonalità jew il-post tan-negozju tagħhom.
 It-tieni, il-proposta tipprevedi li meta grupp
 jinkludi istituzzjonijiet tal-kreditu stabbiliti fi Stat Membru
 parteċipanti u fi Stat Membru mhux parteċipanti, il-Bord
 jissostitwixxi l-awtoritajiet nazzjonali ta' riżoluzzjoni tal-Istat Membru
 parteċipanti fil-kulleġġi ta' riżoluzzjoni previsti
 fid-Direttiva [ ].
 It-tielet,
 l-Istati Membri mhux parteċipanti dejjem għandhom il-possibbiltà li
 jingħaqdu mal-MSU, u għalhekk jiżguraw ukoll li l-banek
 stabbiliti fit-territorju tagħhom ikunu soġġetti għall-MUR.
 4.1.8. Relazzjoni
 mad-Direttiva [ ] tal-Parlament Ewropew u tal-Kunsill ta' [ ] li tistabbilixxi
 qafas għall-irkupru u r-riżoluzzjoni ta' istituzzjonijiet ta' kreditu
 u ditti ta' investiment
 Fil-Mekkaniżmu Uniku ta'
 Riżoluzzjoni, il-Ġabra Unika tar-Regoli stabbilita fid-Direttiva [ ]
 li tistabbilixxi qafas għall-irkupru u r-riżoluzzjoni ta'
 istituzzjonijiet ta' kreditu u ditti ta' investiment se tapplika lill-Istati
 Membri parteċipanti billi tapplika fis-suq intern kollu. Jistgħu
 jsiru eċċezzjonijiet għal dan biss meta l-proċeduri jew
 id-dispożizzjonijiet previsti f'dan ir-Regolament jieħdu post
 id-dispożizzjonijiet rilevanti tad-Direttiva [ ] (pereżempju
 d-dispożizzjonijiet dwar il-kulleġġi transfruntiera, li huma
 sostitwiti bit-teħid tad-deċiżjonijiet fl-MUR).
 Il-proposta dwar l-MUR tintegra ċerti
 dispożizzjonijiet li huma paralleli mad-Direttiva [ ], minħabba li
 l-Bord ta' Riżoluzzjoni u l-Kummissjoni għandhom jibbażaw
 l-azzjonijiet tagħhom fuq il-liġi tal-Unjoni direttament applikabbli.
 Dispożizzjonijiet oħra ta’ din il-proposta jagħmlu
 kontroreferenzi speċifiċi għall-proposta tal-Kummissjoni dwar
 id-Direttiva [ ]. Xi wħud minn dawn id-dispożizzjonijiet ġew
 emendati mir-rapport ivvutat mill-kumitat ECON tal-Parlament Ewropew f'Mejju u
 mill-approċċ ġenerali tal-Kunsill
 fis-26 ta' Ġunju. Ir-Regolament dwar l-MUR fl-aħħar
 għandu jkun konformi b'mod sħiħ mal-ftehim dwar id-Direttiva [ ]
 li waslu għalih il-Parlament Ewropew u l-Kunsill. Din il-proposta
 tirreferi għall-approċċ ġenerali tal-Kunsill, bħala
 l-aħħar dokument disponibbli. Peress li n-negozjati għadhom
 għaddejjin bejn il-Parlament Ewropew u l-Kunsill u d-Direttiva għadha
 mhijiex iffinalizzata, l-objettiv tal-Kummissjoni huwa li jiġu sostitwiti
 dawk id-dispożizzjonijiet sostanzjali bl-eżitu finali tan-negozjati
 bejn il-koleġiżlaturi fuq id-Direttiva [ ].
 Għal ċerti aspetti diġà koperti
 mid-Direttiva [ ], allinjament ieħor huwa indispensabbli
 għall-funzjonament tajjeb ta' MUR ma' Fond Uniku
 għar-Riżoluzzjoni tal-Banek. L-ewwel, il-ġerarkija
 tal-pretensjonijiet għandha tkun armonizzata bis-sħiħ
 għar-riżoluzzjoni, fuq il-bażi tal-prinċipju ta' preferenza
 tad-depożituri. L-Artikolu 15 jipproponi li tiġi armonizzata
 l-ġerarkija tal-pretensjonijiet fir-riżoluzzjoni, fuq il-bażi
 tal-prinċipju ta' preferenza tad-depożituri. Il-Kummissjoni tqis li
 tali armonizzazzjoni hija meħtieġa għall-entitajiet kollha
 soġġetti għad-Direttiva [ ], sabiex jiġu żgurati
 kundizzjonijiet indaqs fis-suq intern. It-tieni, f'MUR, kwalunkwe flessibbiltà
 għall-użu tar-rikapitalizzazzjoni interna trid tkun regolata b'mod
 strett u soġġetta għall-istess kundizzjonijiet għall-banek
 kollha. L-Artikolu 24 tal-proposta għalhekk jinkludi
 regolamentazzjoni stretta addizzjonali fuq il-bażi tal-approċċ
 ġenerali tal-Kunsill tas-26 ta' Ġunju 2013, u jeskludi
 f'dan il-kuntest l-użu ta' kwalunkwe deroga prevista fid-Direttiva [ ]
 (b'mod partikolari dwar il-kalkolu tal-limitu għar-rikapitalizzazzjoni
 interna).
 4.2. Il-Bord
 ta' Riżoluzzjoni
 4.2.1. Governanza
 Sabiex jiġi żgurat proċess ta'
 teħid ta' deċiżjonijiet dwar ir-riżoluzzjoni effettiv u responsabbli, ir-regoli dwar
 l-istruttura u l-ħidma tal-Bord ta' Riżoluzzjoni
 jipprevedu l-involviment xieraq tal-Istati Membri kollha direttament
 ikkonċernati. Il-Bord huwa kompost mid-Direttur
 Eżekuttiv, il-Viċi Direttur Eżekuttiv, ir-rappreżentanti
 maħtura mill-Kummissjoni u l-BĊE, u l-membri maħtura minn kull
 Stat Membru parteċipant, li jirrappreżentaw l-awtoritajiet nazzjonali
 ta' riżoluzzjoni. Il-Bord, ippresedut minn Direttur
 Eżekuttiv, se jiltaqa' u
 jaħdem f'żewġ sessjonijiet: waħda eżekuttiva u
 waħda plenarja. L-osservaturi jistgħu jiġu mistiedna biex jattendu l-laqgħat tal-Bord.
 Fis-sessjoni plenarja tiegħu, il-Bord
 jieħu d-deċiżjonijiet kollha ta' natura ġenerali.
 Fis-sessjoni eżekuttiva tiegħu, il-Bord jieħu deċiżjonijiet
 fir-rigward tal-entitajiet individwali jew il-gruppi bankarji. Tali
 deċiżjonijiet jirrigwardaw bosta affarijiet, mill-ippjanar
 tar-riżoluzzjoni, setgħat għal intervent bikri sa
 deċiżjonijiet dwar skemi ta' riżoluzzjoni, inkluż dwar
 l-użu tal-Fond għall-finanzjament tal-proċess ta'
 riżoluzzjoni, u l-iggwidar tar-riżoluzzjoni nazzjonali
 fl-implimentazzjoni tad-deċiżjonijiet ta' riżoluzzjoni.
 Fis-sessjoni eżekuttiva tiegħu,
 il-Bord jinkludi d-Direttur Eżekuttiv, il-Viċi Direttur
 Eżekuttiv u r-rappreżentanti maħtura mill-Kummissjoni u
 l-BĊE.
 Skont il-banek jew gruppi li għandhom
 jiġu riżolti f'kull każ, meta jiltaqa' fis-sessjoni
 eżekuttiva tiegħu, il-Bord ilaqqa' wkoll, barra d-Direttur
 Eżekuttiv, il-Viċi Direttur Eżekuttiv u r-rappreżentanti
 maħtura mill-Kummissjoni u l-BĊE, il-membri maħtura
 mill-awtoritajiet nazzjonali ta' riżoluzzjoni rilevanti. Għalhekk, fil-każ ta' riżoluzzjoni ta' gruppi bankarji
 transfruntiera, kemm il-membru maħtur mill-Istat Membru li fih tinsab
 l-awtorità ta' riżoluzzjoni tal-livell tal-grupp, kif ukoll il-membri
 maħtura mill-Istati Membri li fihom huma stabbiliti s-sussidjarji jew
 l-entitajiet koperti mis-superviżjoni konsolidata, jipparteċipaw
 fil-laqgħat u fil-proċess ta' teħid tad-deċiżjonijiet.
 Ir-regoli tal-vot li japplikaw għall-Bord iqisu l-ħtieġa li
 jitqies l-interess tal-Istati Membri kollha kkonċernati minn
 deċiżjoni ta' riżoluzzjoni. L-ebda wieħed
 mill-parteċipanti fid-deliberazzjoni ma għandu veto.
 Madankollu, fid-dawl tas-sovranità tal-Istati
 Membri biex jiddeċiedu fuq l-użu tal-baġits nazzjonali,
 il-proposta tipprevedi b'mod espliċitu li l-MUR ma jistax jirrikjedi
 lill-Istati Membri biex jipprovdu appoġġ pubbliku straordinarju lil
 kwalunkwe entità f'riżoluzzjoni. Barra minn hekk, sabiex jitqiesu
 bis-sħiħ l-implikazzjonijiet fiskali fuq l-Istati Membri, il-membri
 maħtura mill-awtoritajiet nazzjonali ta' riżoluzzjoni rilevanti
 fis-sessjoni Eżekuttiva tal-Bord jistgħu jitolbu deliberazzjoni
 oħra biex jiddiskutu t-tali implikazzjonijiet potenzjali.
 4.2.2. Setgħat
 Il-Bord ta' Riżoluzzjoni
 jiċċentralizza l-informazzjoni li l-BĊE u l-awtoritajiet
 nazzjonali ta' riżoluzzjoni jkollhom dwar is-saħħa finanzjarja
 tal-banek taħt il-ġurisdizzjoni tagħhom. Meta mqabbel ma'
 netwerk ta' awtoritajiet nazzjonali li joperaw f'mandati nazzjonali, dan
 jippermetti valutazzjoni aħjar taċ-ċirkustanzi li jistgħu
 jwasslu għall-ħtieġa li bank jitpoġġa
 f'riżoluzzjoni u jiġu evitati effetti sekondarji transfruntiera.
 Il-proposta tibni fuq il-qafas tad-Direttiva dwar Irkupru u Riżoluzzjoni
 tal-Banek u tagħti s-setgħa lill-Bord ta' Riżoluzzjoni biex
 jintervjeni minnufih meta s-sitwazzjoni finanzjarja ta' bank jew grupp tkun qed
 tiddeterjora.
 Il-Bord ta' Riżoluzzjoni għandu
 setgħat biex jiddetermina meta għandu jirrakkomanda lill-Kummissjoni
 biex tpoġġi bank jew grupp f'riżoluzzjoni. Ladarba l-Kummissjoni
 tiddeċiedi li l-kundizzjonijiet ġew ssodisfati u tpoġġi
 bank f'riżoluzzjoni, il-Bord jiddeċiedi fil-qafas stabbilit
 mill-Kummissjoni d-dettalji tal-għodda ta' riżoluzzjoni li
 għandhom jiġu applikati u kif għandhom jiġu allokati
 r-riżorsi tal-Fond. Tali setgħat jippermettu lill-Bord ta'
 Riżoluzzjoni jagħżel u japplika l-għodda, ir-regoli u
 l-proċeduri ta' riżoluzzjoni b'mod uniformi. B'mod partikolari, meta
 l-banek jaħdmu bejn il-fruntieri, dan iwassal għall-eliminazzjoni
 tad-diverġenzi attwali fir-regoli u l-approċċi tal-Istati
 Membri, flimkien mal-konsegwenzi negattivi li għandhom fuq il-funzjonament
 tas-swieq bankarji tal-Unjoni.
 Tali responsabbiltà diretta għall-Bord
 ta' Riżoluzzjoni se tiżgura trattament ugwali tal-banek fl-Istati
 Membri parteċipanti kollha u l-prevedibbiltà u l-fiduċja
 fl-implimentazzjoni tal-Ġabra Unika tar-Regoli dwar ir-riżoluzzjoni
 tal-banek. Dan iżid iċ-ċertezza legali u jippreserva aħjar
 il-valur tal-assi finanzjarji billi jiġi evitat tfixkil mhux
 meħtieġ fil-fluss tal-fondi. Dan jiżgura wkoll li l-assi
 tal-istituzzjoni f'diffikultà jintużaw bl-aktar mod produttiv biex
 jitnaqqas kemm jista' jkun it-telf għall-kredituri fl-Istati Membri
 parteċipanti, u mhux skont it-tħassib tal-Istati Membri individwali.
 Il-Bord ta' Riżoluzzjoni jiżgura li
 d-deċiżjonijiet ta' riżoluzzjoni jiġu implimentati b'mod
 leali mill-awtoritajiet nazzjonali ta' riżoluzzjoni, skont il-liġi
 nazzjonali. Għal dan l-iskop, il-Bord għandu s-setgħa li
 jikkontrolla u jivvaluta l-implimentazzjoni mill-awtoritajiet nazzjonali ta'
 riżoluzzjoni bl-abbiltà, fejn meħtieġ, li jikseb informazzjoni
 direttament mill-banek jew iwettaq investigazzjonijiet jew spezzjonijiet
 fil-post. Meta awtorità nazzjonali ta' riżoluzzjoni ma timplimentax
 deċiżjoni ta' riżoluzzjoni skont l-iskema ta' riżoluzzjoni
 miftiehma, il-Bord għandu s-setgħa li jindirizza ċerti
 deċiżjonijiet direttament lill-bank ikkonċernat biex jitlob li
 ssir l-azzjoni meħtieġa għall-implimentazzjoni
 tad-deċiżjoni ta' riżoluzzjoni.
 4.2.3. Kooperazzjoni
 Ewropea u internazzjonali
 Għall-fini tat-twettiq tal-kompiti
 tiegħu, il-Bord ta' Riżoluzzjoni se jikkoopera mal-BĊE u
 l-awtoritajiet l-oħra bis-setgħa li jwettqu superviżjoni
 tal-istituzzjonijiet tal-kreditu fl-MSU, kif ukoll ma' awtoritajiet oħrajn
 li jagħmlu parti mis-Sistema Ewropea ta' Superviżjoni Finanzjarja.
 Il-Bord ta' Riżoluzzjoni se jikkoopera wkoll mill-qrib mal-awtoritajiet
 nazzjonali ta' riżoluzzjoni billi dawn għandhom rwol fit-tħejjija
 u l-implimentazzjoni tal-miżuri ta' riżoluzzjoni.
 Billi ħafna istituzzjonijiet tal-kreditu
 joperaw mhux biss fl-Unjoni, iżda internazzjonalment, il-Bord ta'
 Riżoluzzjoni se jkollu esklużivament is-setgħa biex jikkonkludi,
 f'isem l-awtoritajiet nazzjonali tal-Istati Membri parteċipanti, ftehimiet
 ta' kooperazzjoni mhux vinkolanti mal-awtoritajiet tal-pajjiżi terzi.
 4.3. Il-Fond
 Uniku għar-Riżoluzzjoni tal-Banek
 4.3.1. Prinċipji,
 stabbiliment u missjonijiet
 Il-prinċipju taħt l-azzjoni tal-Bord
 huwa li kwalunkwe telf, kost jew spejjeż oħra mġarrba
 f'konnessjoni mal-użu tal-għodda ta' riżoluzzjoni l-ewwel se
 jaqgħu fuq l-azzjonisti u l-kredituri tal-istituzzjoni
 fir-riżoluzzjoni u wara, jekk ikun meħtieġ, fuq l-industrija
 finanzjarja. Madankollu, anki jekk il-kost tar-ristrutturar ta' istituzzjoni
 għandu jiġi allokat lir-riżorsi interni tagħhom,
 jeħtieġ li jkun hemm mekkaniżmu li jippermetti lill-istituzzjoni
 (fil-forma oriġinali tagħha, permezz ta' bank tranżitorju jew
 bħala mezz ta' ġestjoni tal-assi – bank tal-assi ħżiena)
 tkompli topera. Għalhekk huwa importanti li jiġi stabbilit fond
 għar-riżoluzzjoni tal-banek biex tiġi żgurata l-effettività
 tal-azzjonijiet ta' riżoluzzjoni, bħal pereżempju l-provvista
 ta' finanzjament fuq terminu qasir lil istituzzjoni f'riżoluzzjoni jew
 garanziji lil xerrejja potenzjali ta' istituzzjoni f'riżoluzzjoni.
 L-objettiv ewlieni tal-Fond Uniku
 għar-Riżoluzzjoni huwa li tiġi żgurata l-istabbiltà
 finanzjarja, aktar milli biex jiġi assorbit it-telf jew jiġi provdut
 il-kapital lil istituzzjoni f'riżoluzzjoni. Il-Fond ma għandux
 jitqies bħala fond ta' salvataġġ. Madankollu, jista' jkun hemm
 ċirkustanzi eċċezzjonali fejn, wara li jiġu eżawriti
 biżżejjed ir-riżorsi interni (mill-inqas 8 % tal-obbligazzjonijiet
 u l-fondi proprji tal-istituzzjoni f'riżoluzzjoni), l-objettiv ewlieni ma
 jkunx jista' jintlaħaq mingħajr ma jiġi permess li l-Fond
 jassorbi dan it-telf jew jipprovdi l-kapital. Huwa biss f'dawn
 iċ-ċirkustanzi li l-Fond jista' jaġixxi bħala pjan ta'
 emerġenza għar-riżorsi privati.
 Il-ħolqien tal-Fond Uniku għar-Riżoluzzjoni
 huwa ġustifikat prinċipalment mill-fatt li fis-swieq finanzjarji
 integrati kwalunkwe appoġġ finanzjarju għar-riżoluzzjoni
 ta' bank isaħħaħ l-istabbiltà finanzjarja u s-saħħa
 ta' banek oħrajn mhux biss fl-Istat Membru kkonċernat, iżda
 wkoll fi Stati Membri oħra. Billi l-banek fl-Istati Membri
 parteċipanti huma benefiċjarji indiretti tat-tali appoġġ,
 il-kontribuzzjonijiet għall-finanzjament tal-appoġġ ma
 għandhomx jiġu limitati għall-banek minn Stat Membru
 wieħed.
 F'termini ta' effettività, l-abbiltà tal-Fond
 biex jiġbor ir-riżorsi mill-banek kollha taż-Żona tal-Euro
 tipprovdi bafer aktar effettiv kontra l-kriżijiet bankarji fejn it-telf
 huwa kkonċentrat b'mod asimettriku f'xi Stati Membri u f'dan ir-rigward
 isservi bħala mekkaniżmu ta' assigurazzjoni fiż-Żona
 tal-Euro kollha. Il-kriżi reċenti wriet li t-telf sar b'mod
 differenzjat fl-Istati Membri.
 Billi t-telf minn kwalunkwe xokk
 fil-ġejjieni fl-industrija bankarja x'aktarx ikun ikkonċentrat
 f'mument speċifiku ta' żmien f'xi Stati Membri, mekkaniżmu
 għal pjan ta' emerġenza privat Ewropew komuni, bil-kontra
 għall-pjanijiet ta' emerġenza nazzjonali meħuda b'mod
 individwali, ikun aktar effettiv fl-assorbiment tat-tali xokkijiet permezz ta'
 kontribuzzjonijiet ex ante, u f'każijiet estremi, ex post
 mill-industrija bankarja taż-Żona tal-Euro kollha. Għalhekk,
 bil-ġbir tar-riżorsi fil-livell Ewropew, il-Fond jipprovdi qawwa
 akbar u jżid ir-reżiljenza tas-sistema bankarja. Fl-istess ħin,
 it-tixrid b'mod ugwali tal-kontribuzzjonijiet ex post straordinarji bejn
 il-banek fl-Istati Membri parteċipanti kollha se jnaqqas il-livell
 tat-tali kontribuzzjonijiet għal kull bank, u b'hekk jillimita kwalunkwe
 effett proċikliku tat-tali kontribuzzjonijiet.
 Barra minn hekk, mekkaniżmu fejn
 l-assorbiment tat-telf jilħaq lil hinn mill-fruntieri nazzjonali, jista'
 jkisser b'mod effettiv iċ-ċirku vizzjuż tal-interdipendenza bejn
 il-kriżi bankarja fi Stat Membru partikolari u l-pożizzjoni fiskali
 tas-sovran. B'dan il-mod, il-piż attwali fuq xi Stati Membri jkun tnaqqas
 li kieku kien jeżisti Fond Uniku għar-Riżoluzzjoni mill-bidu
 tal-kriżi finanzjarja.
 Barra minn hekk, Fond Uniku
 għar-Riżoluzzjoni bl-abbiltà li jiġbor fondi mill-industrija
 bankarja fl-Istati Membri parteċipanti kollha se jiddependi fuq bażi
 ta' kontribuzzjoni akbar u għalhekk se jkollu bażi ta' reputazzjoni
 miżjuda li tippermetti lill-Bord, jekk meħtieġ, li jissellef
 aktar fis-suq u b'inqas kost. Abbiltà akbar li jinkiseb il-finanzjament b'mod
 estern fis-suq se tnaqqas il-ħtieġa għall-Fond li jiddependi fuq
 il-finanzi pubbliċi f'każijiet ta' telf estrem, li mbagħad
 jikkontribwixxi għall-ksur tar-rabta bejn is-sovrani u l-banek u
 għall-protezzjoni tal-kontribwenti mill-kostijiet tar-riżoluzzjoni.
 Fl-aħħar, l-allinjament tajjeb
 tal-inċentivi fl-istituzzjonijiet tal-Unjoni Bankarja jitlob ukoll
 għal fond uniku. Jekk, speċjalment fil-każ tal-gruppi bankarji
 transfruntiera, kieku l-mezz għall-kopertura tal-kostijiet
 tar-riżoluzzjoni li jaqbżu dawk li huma assorbiti mill-azzjonisti u
 l-kredituri, kellu jiġi provdut mill-fondi nazzjonali, l-effettività mhux
 biss tal-Mekkaniżmu Uniku ta' Riżoluzzjoni iżda wkoll
 tal-Mekkaniżmu Superviżorju Uniku tiġi affettwata.
 L-istabbiliment ta' Mekkaniżmu Uniku ta'
 Riżoluzzjoni jirrikjedi li l-Bord ta' Riżoluzzjoni jkollu
 aċċess rapidu u effettiv għal Fond Uniku
 għar-Riżoluzzjoni tal-Banek. Il-Fond joħloq saff estern privat
 li jista' jipprovdi finanzjament fuq terminu medju u twil biex jevita jew
 jimminimizza l-użu tal-flus pubbliċi fir-riżolviment tal-banek.
 Barra minn hekk, iżid l-effettività tal-proċess ta' riżoluzzjoni
 billi jevita l-kwistjonijiet ta' koordinazzjoni li jqumu fil-mobilizzazzjoni
 tal-fondi nazzjonali, speċjalment fil-każ tal-gruppi transfruntiera.
 4.3.2. Finanzjament
 tal-Fond
 Sabiex jiġi żgurat li jkun hemm
 finanzjament biżżejjed, tiġi evitata l-proċikliċità
 tas-sistemi Ħallas Waqt Li Tkun Għaddej u tiġi minimizzata
 l-ħtieġa li jiġi rikjest appoġġ finanzjarju estern,
 il-Fond jeħtieġ riżorsi disponibbli faċilment. Għal
 dan l-għan, id-daqs immirat tal-Fond għandu jkun mill-inqas 1 %
 tad-depożiti koperti fis-sistema bankarja tal-Istati Membri
 parteċipanti u dan ikun suffiċjenti sabiex tiġi żgurata
 riżoluzzjoni ordnata fil-kriżi futura sakemm il-kredituri jiġu
 rikapitalizzati internament b'mill-inqas 8 % tal-obbligazzjonijiet totali
 u l-fondi proprji tal-istituzzjoni fir-riżoluzzjoni.
 Fuq il-bażi tad-dejta tal-2011 dwar
 il-banek u ammont stmat ta' depożiti koperti miżmuma fil-banek
 fiż-Żona tal-Euro, il-livell immirat ta' 1 % għall-Fond
 Uniku għar-Riżoluzzjoni se jikkorrispondi għal madwar
 EUR 55 biljun. Id-daqs immirat tal-Fond f'ammonti assoluti (Euro) se
 jibqa' dinamiku u se jiżdied awtomatikament jekk tikber l-industrija
 bankarja.
 Huwa previst perjodu ta' tranżizzjoni ta'
 10 snin qabel ma l-Fond jilħaq il-livell immirat sħiħ
 tiegħu. Dan jista' jiġi estiż għal 14-il sena jekk il-Fond
 jagħmel żborżamenti li jaqbżu nofs id-daqs immirat
 tal-Fond. Jekk ma jsiru l-ebda żborżamenti mill-Fond matul
 il-fażi inizjali ta' żvilupp, l-industrija bankarja tikkontribwixxi
 kull sena madwar 10 fil-mija tal-ammont immirat jew f'termini assoluti mardwar
 EUR 5,5 biljun.
 Wara l-fażi inizjali
 għall-iżvilupp tal-Fond, il-banek se jkunu soġġetti
 għal kontribuzzjonijiet addizzjonali jekk il-bażi ta' kontribuzzjoni
 tagħhom jikber jew jekk ikun hemm żborżamenti mill-Fond. Jekk
 il-mezzi finanzjarji disponibbli tal-Fond jilħqu livell aktar baxx minn
 nofs id-daqs immirat tiegħu, il-banek se jsiru soġġetti
 għal kontribuzzjoni annwali minima ta' mill-inqas 20 fil-mija tal-obbligazzjonijiet
 totali (esklużi l-kapital regolatorju u d-depożiti koperti) tal-banek
 kollha fl-Istati Membri li qed jieħdu sehem fil-Mekkaniżmu Uniku ta'
 Riżoluzzjoni.
 Il-kontribuzzjonijiet se jiġu kkalkolati
 b'mod konformi mad-Direttiva dwar Irkupru u Riżoluzzjoni tal-Banek fuq
 il-bażi tal-obbligazzjonijiet tal-bank esklużi l-fondi proprji u
 d-depożiti koperti, u aġġustati għall-profil tar-riskju
 tagħhom. Dan ifisser li l-banek li huma ffinanzjati kważi
 esklużivament mid-depożiti fil-prattika se jkollhom
 kontribuzzjonijiet baxxi ħafna. Ovvjament, dawn il-banek se
 jikkontribwixxu għall-iskemi ta' garanzija tad-depożiti nazzjonali.
 Huma previsti salvagwardji sabiex jiġi
 evitat li l-imposti bankarji fuq il-kontribuzzjonijiet joħolqu
 kwistjonijiet ta' stabbiltà finanzjarja fl-istituzzjonijiet
 b'saħħithom, jiġifieri eżenzjoni temporanja mill-obbligu li
 jitħallsu kontribuzzjonijiet ex post.
 Meta l-kontribuzzjonijiet ex ante
 mhumiex suffiċjenti u l-kontribuzzjonijiet ex post mhumiex
 aċċessibbli minnufih, jista' jkun meħtieġ finanzjament ta;
 riżerva addizzjonali, speċjalment fil-fażi tranżitorja,
 sabiex tiġi żgurata l-kontinwità tal-funzjonijiet sistemiċi
 tal-bank (tal-banek) tul il-proċess ta' ristrutturar. Il-Fond se jkun
 jista' jikkuntrattja self jew forom oħra ta' appoġġ minn
 istituzzjonijiet finanzjarji jew parti terzi oħra jekk meħtieġ
 biex jiffinanzja r-riżoluzzjoni (inkluż mir-riżorsi
 pubbliċi). Dan l-appoġġ se jitħallas lura
 fil-prinċipju mill-istituzzjoni nnifisha li hija fir-riżoluzzjoni.
 Madankollu, jekk dan ma jkunx possibbli, ir-Regolament jipprevedi li t-telf
 jiġi allokat lill-banek kollha soġġetti
 għall-mekkaniżmu minn kontribuzzjonijiet ex post. Dan se
 jiżgura li kwalunkwe użu tar-riżorsi pubbliċi jkun newtrali
 f'terminu medju.
 Sabiex jiġi evitat li jinħoloq
 żvantaġġ għall-Istati Membri li waqqfu fond
 għar-riżoluzzjoni mad-dħul fis-seħħ ta' din
 il-proposta, ir-Regolament iħalli f'idejn l-Istati Membri kkonċernati
 biex jiddeċiedu b'liema mod jintużaw il-fondi nazzjonali
 għar-riżoluzzjoni eżistenti għall-iskop li jiġu
 ssodisfati l-obbligi tal-banek tagħhom skont dan ir-Regolament.
 4.3.3. Rwol
 tal-iskemi ta' garanzija tad-depożiti fil-kuntest tar-riżoluzzjoni
 Meta bank jiġi riżolt, l-iskema ta'
 garanzija tad-depożiti li l-bank jkun affiljat magħha,
 tikkontribwixxi sal-ammont tad-depożiti koperti, għall-ammont ta'
 telf li kellha ġġarrab kieku l-bank ġie stralċjat skont
 il-proċeduri normali ta’ insolvenza. Dan huwa rwol diġà prevista
 għal kollox mid-Direttiva [ ].
 Barra minn hekk, il-MUR ma jaffettwax l-Iskemi
 ta' Protezzjoni Instituzzjonali u mekkaniżmi oħra ta'
 appoġġ finanzjarju intragrupp stabbiliti minn ċerti gruppi ta’
 istituzzjonijiet ta’ kreditu. L-MUR se jintervjeni biss meta tali
 soluzzjonijiet mis-settur privat ma jkunux ta' suċċess fl-indirizzar
 ta’ falliment ta’ bank.
 4.3.4. Rwol
 tal-Fond fir-riżoluzzjoni ta’ gruppi li jinvolvu istituzzjonijiet barra
 l-MUR
 Għall-iskop ta’ riżoluzzjoni ta’
 gruppi li jinvolvu kemm l-istituzzjonijiet soġġetti għall-MUR,
 il-kontribut tal-Fond se jikkorrispondi għall-partijiet tal-grupp li huma
 soġġetti għall-MUR, filwaqt li l-arranġamenti nazzjonali
 ta’ finanzjament barra mill-kontribuzzjoni tal-MUR ikopru l-kumplament.
 Sabiex jissaħħaħ
 il-finanzjament tar-riżoluzzjoni fis-suq intern kollu, il-proposta
 tippermetti lill-Fond biex jissellef minn arranġamenti ta’ finanzjament
 ta' riżoluzzjoni oħra jew jislef lilhom, fuq bażi volontarja.
 Dan se jippermetti lill-Fond iġorr żborżamenti importanti mhux
 koperti mill-kontribuzzjonijiet ex ante u ex post. Se
 jappoġġa wkoll l-arranġamenti ta’ finanzjament ta’ riżoluzzjoni
 fi Stati Membri barra l-MUR.
 4.3.5. Sostituzzjoni
 tal-arranġamenti nazzjonali għall-finanzjament tar-riżoluzzjoni
 Billi l-Fond
 jissostitwixxi l-arranġamenti nazzjonali tal-finanzjament
 tar-riżoluzzjoni tal-Istati Membri li qed jieħdu sehem fih, l-Istati
 Membri li diġà stabbilixxew arranġamenti nazzjonali ta’ finanzjament
 ta’ riżoluzzjoni fi żmien id-dħul fis-seħħ ta’ dan
 ir-Regolament jistgħu jiddeċiedu dwar l-użu ta’ dawn
 l-arranġamenti skont il-liġi nazzjonali tagħhom. L-Istati Membri
 jistgħu wkoll jiddeċiedu li dawk l-arranġamenti nazzjonali ta’
 finanzjament ta’ riżoluzzjoni iħallsu l-kontribuzzjonijiet dovuti
 lill-Fond f’isem il-banek tagħhom sakemm dawk l-arranġamenti
 jintużaw kollha.
 5. IMPLIKAZZJONIJIET BAĠITARJI
 Il-Bord ta' Riżoluzzjoni se jiġi
 ffinanzjat bis-sħiħ mill-kontribuzzjonijiet mill-istituzzjonijiet
 finanzjarji. Madankollu, se jkun hemm xi implikazzjonijiet minimi fuq
 il-baġit tal-Unjoni fil-fażi tal-bidu tal-Bord. Id-dettalji huma
 stabbiliti fid-dikjarazzjoni finanzjarja mehmuża.
 2013/0253 (COD)
 Proposta għal
 REGOLAMENT TAL-PARLAMENT EWROPEW U
 TAL-KUNSILL
 li jistabbilixxi regoli uniformi u
 proċedura uniformi għar-riżoluzzjoni tal-istituzzjonijiet ta'
 kreditu u ċert ditti tal-investiment fil-qafas ta’ Mekkaniżmu Uniku
 ta' Riżoluzzjoni u Fond Uniku għar-Riżoluzzjoni tal-Banek u li
 jemenda r-Regolament (UE) Nru 1093/2010 tal-Parlament Ewropew u
 tal-Kunsill.
 IL-PARLAMENT EWROPEW U L-KUNSILL
 TAL-UNJONI EWROPEA,
 Wara li kkunsidraw it-Trattat dwar
 il-Funzjonament tal-Unjoni Ewropea, u b’mod partikolari l-Artikolu 114
 tiegħu,
 Wara li kkunsidraw il-proposta tal-Kummissjoni
 Ewropea,
 Wara li l-abbozz tal-att leġiżlattiv
 intbagħat lill-Parlamenti nazzjonali,
 Wara li kkunsidraw l-opinjoni tal-Bank
 Ċentrali Ewropew[11],
 Wara li kkunsidraw l-opinjoni tal-Kumitat
 Ekonomiku u Soċjali Ewropew[12],
 Filwaqt li jaġixxu skont
 il-proċedura leġiżlattiva ordinarja.
 Billi:
 (1) Huwa essenzjali li jkun hemm
 suq intern integrat aħjar għas-servizzi bankarji sabiex fl-Unjoni
 jitrawwem l-irkupru ekonomiku. Madankollu, il-kriżi finanzjarja u
 ekonomika attwali wriet li l-funzjonament tas-suq intern f’dan il-qasam huwa
 mhedded u li hemm riskju li dejjem qed jiżdied ta' frammentazzjoni
 finanzjarja. Is-swieq interbankarji saru inqas likwidi u l-attivitajiet bankarji
 transfruntiera qegħdin jonqsu minħabba l-biża’ ta’
 kontaġju, in-nuqqas ta’ fiduċja f’sistemi bankarji nazzjonali
 oħra u fl-abbiltà tal-Istati Membri li jappoġġaw il-banek.
 (2) Id-diverġenzi fir-regoli
 nazzjonali dwar ir-riżoluzzjoni bejn Stati Membri differenti u l-prattiki
 amministrattivi li jikkorrispondu u n-nuqqas ta’ proċess tat-teħid
 ta' deċiżjonijiet unifikat fil-livell tal-Unjoni
 għar-riżoluzzjoni ta’ banek transfruntieri jikkontribwixxu għal
 dan in-nuqqas ta’ fiduċja u l-instabbiltà tas-suq, minħabba li ma jiżgurawx
 ċertezza u prevedibbiltà dwar l-eżitu possibbli ta’ falliment ta’
 bank. Id-deċiżjonijiet dwar riżoluzzjoni meħuda fil-livell
 nazzjonali biss jistgħu jwasslu għal distorsjonijiet
 tal-kompetizzjoni u, fl-aħħar mill-aħħar, li
 jiddgħajjef is-suq intern
 (3) B’mod partikolari,
 il-prattiki differenti tal-Istati Membri fit-trattament tal-kredituri tal-banek
 f’riżoluzzjoni u fis-salvataġġ tal-banek f'diffikultà
 għandhom impatt fuq il-perċezzjoni tar-riskju tal-kreditu, is-sodezza
 finanzjarja u s-solvenza tal-banek tagħhom. Dan idgħajjef
 l-fiduċja pubblika fis-settur bankarju u jostakola l-eżerċizzju
 tal-libertà tal-istabbiliment u l-provvista libera ta’ servizzi fis-suq intern
 minħabba li l-kostijiet ta’ finanzjament ikunu aktar baxxi mingħajr
 tali differenzi fil-prattiki tal-Istati Membri.
 (4) Id-diverġenzi fir-regoli
 nazzjonali dwar ir-riżoluzzjoni bejn Stati Membri differenti u l-prattiki
 amministrattivi li jikkorrispondu jistgħu jwasslu lill-banek u
 lill-klijenti li jkollhom kostijiet ogħla tas-self biss minħabba
 l-post tal-istabbiliment tagħhom u irrispettivament mill-affidabbiltà
 kreditizja reali tagħhom. Barra minn hekk, il-klijenti tal-banek
 f’ċerti Stati Membri qegħdin jaffaċċaw rati tas-self
 ogħla minn dawk li jħallsu l-klijenti tal-banek fi Stati Membri
 oħra irrispettivament mill-affidabbiltà kreditizja tagħhom.
 (5) Sakemm ir-regoli, il-prattiki
 u l-approċċi tar-riżoluzzjoni għall-kondiviżjoni
 tal-piż jibqgħu nazzjonali u r-riżorsi finanzjarji
 meħtieġa għall-iffinanzjar tar-riżoluzzjoni jinġabru u
 jintefqu fil-livell nazzjonali, is-suq intern jibqa' frammentat. Barra minn
 hekk, is-superviżuri nazzjonali għandhom inċentivi qawwija biex
 inaqqsu kemm jista’ jkun l-impatt potenzjali tal-kriżijiet bankarji fuq
 l-ekonomiji nazzjonali tagħhom billi jadottaw azzjoni unilaterali li
 tiddelimita l-operazzjonijiet bankarji, pereżempju bil-limitazzjoni
 tat-trasferimenti u s-self bejn il-gruppi, jew billi jiġu imposti aktar
 rekwiziti ta' likwidità u kapital fuq is-sussidjarji
 fil-ġuriżdizzjonijiet tagħhom ta’ impriżi prinċipjali
 li potenzjalment ifallu. Dan jirrestrinġi l-attivitajiet transfruntiera
 tal-banek u b’hekk joħloq ostakli għall-eżerċizzju
 tal-libertajiet fundamentali u jgħawweġ il-kompetizzjoni fis-suq
 intern.
 (6) Id-Direttiva [ ]
 tal-Parlament Ewropew u tal-Kunsill[13]
 armonizzat sa ċertu punt ir-regoli nazzjonali dwar ir-riżoluzzjoni
 tal-banek u pprevediet il-kooperazzjoni fost l-awtoritajiet
 tar-riżoluzzjoni meta jiġi indirizzat il-falliment tal-banek
 transfruntiera. Madankollu, l-armonizzazzjoni prevista fid-Direttiva [ ]
 mhijiex kompluta u l-proċess tat-teħid tad-deċiżjonijiet
 mhuwiex iċċentralizzat. Id-Direttiva [ ] essenzjalment tipprevedi
 għodod komuni ta’ riżoluzzjoni u setgħat disponibbli
 għall-awtoritajiet nazzjonali ta’ kull Stat Membru imma tħalli diskrezzjoni
 għall-awtoritajiet nazzjonali fl-applikazzjoni tal-għodod u
 fl-użu tal-arranġamenti nazzjonali ta’ finanzjament
 b’appoġġ tal-proċeduri ta’ riżoluzzjoni. Id-Direttiva [ ]
 ma tevitax li l-Istati Membri jieħdu deċiżjonijiet separati u
 potenzjalment inkonsistenti fir-rigward tar-riżoluzzjoni ta’ gruppi
 transfruntiera li jistgħu jaffettwaw il-kostijiet kumplessivi
 tar-riżoluzzjoni. Barra minn hekk, peress li tipprevedi arranġamenti
 nazzjonali ta’ finanzjament, din ma tnaqqasx biżżejjed id-dipendenza
 tal-banek fuq l-appoġġ mill-baġits nazzjonali u ma tevitax
 approċċi differenti mill-Istati Membri fl-użu
 tal-arranġamenti ta’ finanzjament.
 (7) L-iżgurar ta'
 deċiżjonijiet ta' riżoluzzjoni uniformi effettivi
 għall-banek f'diffikultà fl-Unjoni, inkluż dwar l-użu ta’
 finanzjament miġbur fil-livell tal-Unjoni, huwa essenzjali
 għat-tlestija tas-suq intern fis-servizzi finanzjarji. Fis-suq intern,
 il-falliment tal-banek fi Stat Membru wieħed jista' jaffettwa l-istabbiltà
 tas-swieq finanzjarji tal-Unjoni kollha kemm hi. L-iżgurar ta' regoli
 effettivi u uniformi dwar ir-riżoluzzjoni u kundizzjonijiet indaqs
 għall-finanzjament tar-riżoluzzjoni fl-Istati Membri kollha huwa
 fl-aħjar interess mhux biss tal-Istati Membri fejn joperaw il-banek,
 iżda wkoll tal-Istati Membri kollha inġenerali bħala mezz sabiex
 tiġi preservata l-kompetizzjoni u biex jitjieb il-funzjonament tas-suq
 intern. Is-sistemi bankarji fis-suq intern huma interkonnessi ħafna,
 il-gruppi bankarji huma internazzjonali u l-banek għandhom
 perċentwali kbir ta’ assi barranin. Fin-nuqqas ta’ Mekkaniżmu Uniku
 ta' Riżoluzzjoni, il-kriżijiet bankarji fl-Istati Membri li qed
 jieħdu sehem fil-Mekkaniżmu Superviżorju Uniku (MSU) jkollhom
 impatt sistemiku negattiv aktar b’saħħtu anki fi Stati Membri mhux
 parteċipanti. L-istabbiliment tal-Mekkaniżmu Uniku ta'
 Riżoluzzjoni se jżid l-istabbiltà tal-banek tal-Istati Membri
 parteċipanti u jevita li l-kriżijiet jinxterdu fl-Istati Membri mhux
 parteċipanti u għalhekk se jiffaċilita il-funzjonament tas-suq
 intern kollu.
 (8) Wara l-istabbiliment tal-MSU
 bir-Regolament tal-Kunsill (UE) Nru .../... [14]fejn il-banek fl-Istati Membri
 parteċipanti huma taħt superviżjoni b'mod ċentrali
 mill-Bank Ċentrali Ewropew (BĊE), hemm allinjament ħażin
 bejn is-superviżjoni tal-Unjoni tat-tali banek u t-trattament nazzjonali
 ta’ dawk il-banek fil-proċedimenti tar-riżoluzzjoni skont
 id-Direttiva [ ].
 (9) Filwaqt li l-banek fl-Istati
 Membri li jibqgħu barra mill-MSU jibbenefikaw fil-livell nazjonali minn
 arranġamenti ta' superviżjoni, riżoluzzjoni u salvagwardja
 finanzjarja li huma allinjati, il-banek fl-Istati Membri parteċipanti
 fl-MSU tal-Unjoni huma soġġetti għal arranġamenti
 tal-Unjoni għas-superviżjoni u arranġamenti nazzjonali
 għar-riżoluzzjoni u s-salvagwardji finanzjarji. Dan l-allinjament
 ħażin joħloq żvantaġġ kompetittiv
 għall-banek fl-Istati Membri li qed jieħdu sehem fl-MSU meta mqabbla
 ma’ dawk fl-Istati Membri l-oħra. Peress li s-superviżjoni u
 r-riżoluzzjoni qegħdin fuq żewġ livelli differenti mal-MSU,
 l-intervent u r-riżoluzzjoni fil-banek fl-Istati Membri li qed jieħdu
 sehem fl-MSU ma jkunux rapidi, konsistenti u effettivi daqs fil-banek fl-Istati
 Membri barra mill-MSU. Dan għandu riperkussjonijiet negattivi fuq
 il-kostijiet tal-finanzjament għal dawn il-banek u joħloq
 żvantaġġ kompetittiv b’effetti detrimentali għall-Istati
 Membri li fihom joperaw dawk il-banek u għall-funzjonament globali tas-suq
 intern. Għalhekk, mekkaniżmu ta’ riżoluzzjoni ċentralizzat
 għall-banek kollha li joperaw fl-Istati Membri li qed jieħdu sehem
 fl-MSU huwa essenzjali biex jiġu ggarantiti kundizzjonijiet indaqs.
 (10) Il-kondiviżjoni
 tar-responsabilitajiet tar-riżoluzzjoni bejn il-livell nazzjonali u dak
 tal-Unjoni għandha tiġi allinjata mal-kondiviżjoni
 tar-responsabbiltajiet ta' superviżjoni bejn dawk il-livelli. Sakemm
 is-superviżjoni tibqa’ nazzjonali fi Stat Membru, dak l-Istat Membru
 għandu jibqa’ responsabbli għall-konsegwenzi finanzjarji ta’
 falliment ta’ bank. Il-Mekkaniżmu Uniku ta' Riżoluzzjoni
 għalhekk għandu jkun estiż biss għall-banek u l-istituzzjonijiet
 finanzjarji stabbiliti fl-Istati Membri parteċipanti fil-MSU u
 soġġetti għas-superviżjoni tal-BĊE fil-qafas tal-MSU.
 Il-banek stabbiliti fl-Istati Membri mhux parteċipanti fl-MSU ma
 għandhomx ikunu soġġetti għall-Mekkaniżmu Uniku ta'
 Riżoluzzjoni. Jekk tali Stati Membri isiru soġġetti
 għall-Mekkaniżmu Uniku ta' Riżoluzzjoni, dan joħloq
 l-inċentivi żbaljati għalihom. B’mod partikolari,
 is-superviżuri f’dawn l-Istati Membri jistgħu jsiru aktar klementi
 lejn il-banek fil-ġuriżdizzjonijiet tagħhom peress li ma
 jkollhomx iġorru r-riskju finanzjarju sħiħ tal-fallimenti
 tagħhom. Għalhekk, biex ikun żgurat paralleliżmu mal-MSU,
 il-Mekkaniżmu Uniku ta' Riżoluzzjoni għandu japplika
 għall-Istati Membri parteċipanti fl-MSU. Meta l-Istati Membri
 jingħaqdu mal-MSU, dawn għandhom awtomatikament isiru
 soġġetti għall-Mekkaniżmu Uniku ta' Riżoluzzjoni
 wkoll. Fl-aħħar mill-aħħar, il-Mekkaniżmu Uniku ta'
 Riżoluzzjoni huwa mistenni li jiġi estiż għas-suq intern
 kollu kemm hu.
 (11) Fond Uniku
 għar-Riżoluzzjoni tal-Banek (minn hawn’ il quddiem imsejjaħ
 il-“Fond”) huwa element essenzjali li mingħajru Mekkaniżmu Uniku ta'
 Riżoluzzjoni ma jistax jaħdem kif suppost. Sistemi differenti ta’
 finanzjament nazzjonali ifixklu l-applikazzjoni ta’ regoli uniformi dwar
 ir-riżoluzzjoni tal-banek fis-suq intern. Il-Fond għandu jgħin
 sabiex tiġi żgurata prattika amministrattiva uniformi
 fil-finanzjament tar-riżoluzzjoni u jiġi evitat il-ħolqien ta'
 ostakoli għall-eżerċizzju tal-libertajiet fundamentali jew
 id-distorsjoni tal-kompetizzjoni fis-suq intern minħabba prattiki
 nazzjonali. Il-Fond għandu jkun iffinanzjat direttament mill-banek u
 għandu jinġabar fil-livell tal-Unjoni sabiex ir-riżorsi
 tar-riżoluzzjoni jkunu jistgħu jiġu oġġettivament
 allokati fl-Istati Membri biex b’hekk tiżdied l-istabbiltà finanzjarja u
 tiġi limitata r-rabta bejn il-perċezzjoni tal-pożizzjoni fiskali
 tal-Istati Membri individwali u l-kostijiet tal-iffinanzjar tal-banek u
 l-intrapriżi li joperaw f’dawk l-Istati Membri.
 (12) Għalhekk huwa
 neċessarju li jiġu adottati miżuri biex jinħoloq
 Mekkaniżmu Uniku ta' Riżoluzzjoni għall-Istati Membri kollha
 parteċipanti f’Mekkaniżmu Superviżorju Uniku sabiex jiġi
 ffaċilitat il-funzjonament xieraq u stabbli tas-suq intern.
 (13) Applikazzjoni
 ċentralizzata tar-regoli dwar ir-riżoluzzjoni tal-banek stabbiliti
 fid-Direttiva [ ] minn awtorità tar-riżoluzzjoni unika tal-Unjoni
 fl-Istati Membri parteċipanti tista’ tkun żgurata biss fejn ir-regoli
 li jirregolaw l-istabbiliment u l-funzjonament ta’ Mekkaniżmu Uniku ta'
 Riżoluzzjoni huma direttament applikabbli fl-Istati Membri sabiex
 jiġu evitati interpretazzjonijiet diverġenti fost l-Istati Membri.
 Dan għandu jġib benefiċċji għas-suq intern kollu kemm
 hu għaliex se tikkontribwixxi biex tiġi żgurata kompetizzjoni
 ġusta u biex jiġu evitati ostakoli għall-eżerċizzju
 liberu tal-libertajiet fundamentali mhux biss fl-Istati Membri
 parteċipanti iżda fis-suq intern kollu.
 (14) B'riflessjoni tal-kamp ta'
 applikazzjoni tar-Regolament tal-Kunsill (UE) Nru.../..., Mekkaniżmu Uniku
 ta' Riżoluzzjoni għandu jkopri l-istituzzjonijiet ta’ kreditu kollha
 stabbiliti fl-Istati Membri parteċipanti. Madankollu, fil-qafas ta’
 Mekkaniżmu Uniku ta' Riżoluzzjoni, għandu jkun possibbli li
 tiġi riżolta direttament kwalunkwe istituzzjoni ta’ kreditu ta’ Stat
 Membru parteċipanti sabiex jiġu evitati assimetriji fis-suq intern
 fit-trattament ta’ istituzzjonijiet u kredituri f'diffikultà matul proċess
 ta’ riżoluzzjoni. Sal-punt li l-impriżi prinċipali, id-ditti
 tal-investiment u l-istituzzjonijiet finanzjarji jiġu inklużi fis-superviżjoni
 konsolidata mill-BĊE, dawn għandhom ikunu inklużi fil-kamp ta’
 applikazzjoni tal-Mekkaniżmu Uniku ta' Riżoluzzjoni. Għalkemm
 il-BĊE mhux se jwettaq superviżjoni ta' dawk l-istituzzjonijiet waħdu,
 se jkun l-uniku superviżur li se jkollu perċezzjoni globali
 tar-riskju li grupp, u indirettament il-membri individwali, se jkunu esposti
 għalih. L-esklużjoni tal-entitajiet li jiffurmaw parti
 mis-superviżjoni konsolidata fil-kamp ta' applikazzjoni tal-BĊE
 mill-kamp ta' applikazzjoni tal-Mekkaniżmu Uniku ta' Riżoluzzjoni
 tagħmilha impossibbli li wieħed jippjana għar-riżoluzzjoni
 ta’ gruppi bankarji u li tiġi adottata strateġija ta'
 riżoluzzjoni ta’ grupp, u tagħmel kwalunkwe deċiżjoni ta'
 riżoluzzjoni ħafna inqas effettiva.
 (15) Fil-Mekkaniżmu Uniku ta'
 Riżoluzzjoni, id-deċiżjonijiet għandhom jittieħdu
 fil-livell l-aktar xieraq.
 (16) Il-BĊE, bħala
 s-superviżur fl-MSU, huwa fl-aqwa pożizzjoni biex jevalwa jekk
 istituzzjoni ta’ kreditu hijiex qed tfalli jew probabbli tfalli u jekk ma hemm
 l-ebda prospett raġonevoli li azzjoni alternattiva mis-settur privat jew
 superviżorja tkun tista' tevita li din tfalli fi żmien
 raġonevoli. Il-Bord, malli ssir in-notifika tal-BĊE, għandu
 jipprovdi rakkomandazzjoni lill-Kummissjoni. Minħabba l-ħtieġa
 li jiġu bbilanċjati l-interessi differenti involuti, il-Kummissjoni
 għandha tiddeċiedi jekk istituzzjoni għandhiex
 titpoġġa taħt riżoluzzjoni jew le u għandha
 tiddeċiedi wkoll fuq qafas ta’ riżoluzzjoni ċar u dettaljat li
 jistabbilixxi l-azzjonijiet tar-riżoluzzjoni li għandhom
 jittieħdu mill-Bord. F'dan il-qafas, il-Bord għandu jiddeċiedi
 dwar skema ta' riżoluzzjoni u jagħti struzzjonijiet lill-awtoritajiet
 nazzjonali ta' riżoluzzjoni dwar l-għodod u s-setgħat ta'
 riżoluzzjoni li għandhom jiġi eżekwiti fil-livell
 nazzjonali.
 (17) Il-Bord għandu jkollu
 s-setgħa li jieħu deċiżjonijiet, partikolarment,
 f'konnessjoni mar-riżolvibbiltà u tneħħija tal-impedimenti
 għar-riżolvibbiltà u t-tħejja għall-azzjonijiet ta'
 riżoluzzjoni. L-awtoritajiet nazzjonali ta' riżoluzzjoni
 għandhom jassistu l-Bord fl-ippjanar u fit-tħejjija
 tad-deċiżjonijiet tar-riżoluzzjoni. Barra minn hekk, peress li
 l-eżerċizzju tas-setgħat tar-riżoluzzjoni jinvolvi
 l-applikazzjoni tal-liġi nazzjonali, l-awtoritajiet nazzjonali ta'
 riżoluzzjoni għandhom ikunu responsabbli għall-implimentazzjoni
 tad-deċiżjonijiet tar-riżoluzzjoni.
 (18) Huwa strumentali
 għall-funzjonament tajjeb tas-suq intern li l-istess regoli japplikaw
 għall-miżuri tar-riżoluzzjoni kollha, irrispettivament minn jekk
 jittieħdux mill-awtoritajiet nazzjonali ta’ risoluzzjoni skont
 id-Direttiva [ ] jew fil-qafas tal-Mekkaniżmu Uniku ta' Riżoluzzjoni.
 Il-Kummissjoni se tivvaluta dawk il-miżuri skont
 l-Artikolu 107 TFUE. Meta l-użu ta' arranġamenti
 tal-finanzjament ta' riżoluzzjoni ma jinvolvix l-għajnuna mill-Istat
 skont l-Artikolu 107(1) TFUE, il-Kummissjoni għandha, sabiex
 tiżgura kundizzjonijiet indaqs fis-suq intern, tivvaluta dawk
 il-miżuri b'analoġija mal-Artikolu 107 TFUE. Jekk ma tkunx
 meħtieġa notifika skont l-Artikolu 108 TFUE billi l-ebda
 għajnuna mill-istat skont l-Artikolu 107 TFUE ma tkun involuta
 fl-użu propost tal-Fond mill-Bord, sabiex tiġi żgurata
 l-integrità tas-suq intern bejn l-Istati Membri parteċipant u dawk li
 mhumiex, il-Kummissjoni għandha tapplika r-regoli rilevanti
 tal-għajnuna mill-Istat skont l-Artikolu 107 TFUE
 b'analoġija meta tivvaluta l-użu propost tal-Fond. Il-Bord ma
 għandux jiddeċiedi dwar skema ta' riżoluzzjoni qabel ma
 l-Kummissjoni tkun żgurat, b'analoġija mar-regoli tal-għajnuna
 mill-Istat li l-użu tal-Fond isegwi l-istess regoli bħall-interventi
 minn arranġamenti nazzjonali tal-finanzjament.
 (19) Sabiex jiġi żgurat
 proċess ta’ teħid ta’ deċiżjonijiet mingħajr dewmien u
 effettiv fir-riżoluzzjoni, il-Bord għandu jkun aġenzija
 tal-Unjoni speċifika bi struttura speċifika, li tikkorrispondi
 għall-kompiti speċifiċi tiegħu, u li tkun ibbażata fuq
 il-mudell ta’ kull aġenzija oħra tal-Unjoni. Il-kompożizzjoni
 tiegħu għandha tiżgura li jitqiesu kif dovut l-interessi
 rilevanti kollha involuti fil-proċedimenti ta' riżoluzzjoni. Il-Bord
 għandu jopera f'sessjonijiet eżekuttivi u plenarji. Fis-sessjoni
 eżekuttiva tiegħu, għandu jkun magħmul minn Direttur
 Eżekuttiv, Viċi-Direttur Eżekutti u rappreżentanti
 tal-Kummissjoni u l-BĊE. Minħabba l-missjonijiet tal-Bord,
 id-Direttur Eżekuttiv u l-Viċi-Direttur Eżekuttiv għandhom
 jinħatru mill-Kunsill fuq proposta mill-Kummissjoni u wara li jinstema'
 mill-Parlament Ewropew. Meta tkun qed tiddelibera dwar riżoluzzjoni ta'
 bank jew grupp stabbilit fi Stat Membru parteċipanti wieħed,
 is-sessjoni eżekuttiva tal-Bord għandha ssejjaħ u tinvolvi wkoll
 fil-proċess tat-teħid ta' deċiżjonijiet il-membru
 maħtur mill-Istat Membru konċernat li jirrappreżenta
 lill-awtorità nazzjonali ta' riżoluzzjoni tiegħu. Meta tiddelibera
 dwar grupp transfruntiera, il-membri maħtura kemm mill-Istat Membru
 tad-domiċilju kif ukoll mill-Istati Membri ospitanti kollha
 kkonċernati li jirrappreżentaw lill-awtoritajiet nazzjonali ta'
 riżoluzzjoni rilevanti għandhom jissejħu wkoll u jkunu involuti
 fil-proċess tat-teħid tad-deċiżjonijiet tas-sessjoni
 eżekuttiva tal-Bord. Madankollu, l-awtoritajiet tad-domiċilju u dawk
 ospitanti għandu jkollhom influwenza bbilanċjata fuq
 id-deċiżjoni, u għalhekk l-awtoritajiet tad-domiċilju
 għandu jkollhom vot wieħed b’mod konġunt. L-osservaturi,
 inkluż rappreżentant tal-MES u tal-Grupp tal-Euro, jistgħu wkoll
 jiġu mistiedna biex jattendu l-laqgħat tal-Bord.
 (20) Fid-dawl tal-missjonijiet
 tal-Bord u l-objettivi tar-riżoluzzjoni li jinkludu l-protezzjoni
 tal-fondi pubbliċi, il-funzjonament tal-Bord għandu jiġi
 ffinanzjat minn kontribuzzjonijiet imħallsa mill-istituzzjonijiet
 fl-Istati Membri parteċipanti.
 (21) Il-Bord, u l-Kummissjoni, fejn
 rilevanti, għandhom jissostitwixxu l-awtoritajiet nazzjonali ta'
 riżoluzzjoni maħtura skont id-Direttiva [ ] fir-rigward tal-aspetti
 kollha relatati mal-proċess tat-teħid tad-deċiżjonijiet
 tar-riżoluzzjoni. L-awtoritajiet nazzjonali ta' riżoluzzjoni
 maħtura skont id-Direttiva [ ] għandhom ikomplu jwettqu attivitajiet
 relatati mal-implimentazzjoni tal-iskemi tar-riżoluzzjoni adottati
 mill-Bord. Sabiex jiġu żgurati t-trasparenza u l-kontroll
 demokratiku, kif ukoll sabiex jiġu salvagwardjati d-drittijiet
 tal-istituzzjonijiet tal-Unjoni, il-Bord għandu jagħti rendikont
 lill-Parlament Ewropew u lill-Kunsill għal kull deċiżjoni meħuda
 fuq il-bażi ta’ din il-proposta. Għall-istess raġunijiet ta’
 trasparenza u kontroll demokratiku, il-parlamenti nazzjonali għandu
 jkollhom ċerti drittijiet biex jiksbu informazzjoni dwar l-attivitajiet
 tal-Bord u biex jidħlu fi djalogu miegħu.
 (22) Fejn id-Direttiva [ ]
 tipprevedi l-possibbiltà li jiġu applikati obbligi ssimplifikati jew
 eżenzjonijiet mill-awtoritajiet nazzjonali ta' riżoluzzjoni
 fir-rigward tar-rekwiżit tal-abbozzar tal-pjanijiet ta’ riżoluzzjoni,
 għandu jkun ipprovdut għal proċedura li biha l-Bord ikun jista'
 jawtorizza al-applikazzjoni tat-tali obbligi simplifikati.
 (23) Biex jiġi żgurat
 approċċ uniformi għall-istituzzjonijiet u l-gruppi l-Bord
 għandu jingħata s-setgħa li jfassal pjanijiet ta’
 riżoluzzjoni għal tali istituzzjonijiet u gruppi. Il-Bord għandu
 jivvaluta r-riżolvabbiltà tal-istituzzjonijiet u l-gruppi, u jieħu
 miżuri bil-għan li jitneħħew l-impedimenti
 għar-riżolvibbiltà, jekk ikun hemm. Il-Bord għandu
 jeħtieġ li l-awtoritajiet nazzjonali ta' riżoluzzjoni japplikaw
 it-tali miżuri xierqa mfassla biex ineħħu l-impedimenti
 għar-riżolvibbiltà sabiex tiġi żgurata l-konsistenza u
 r-riżolvibbiltà tal-istituzzjonijiet ikkonċernati.
 (24) L-ippjanar
 tar-riżoluzzjoni huwa komponent essenzjali ta' riżoluzzjoni
 effettiva. Il-Bord għalhekk għandu s-setgħa jitolob bidliet
 fl-istruttura u l-organizzazzjoni ta' istituzzjonijiet jew gruppi sabiex
 ineħħu impedimenti prattiċi għall-applikazzjoni
 tal-għodod tar-riżoluzzjoni u jiżguraw ir-riżolvibbiltà
 tal-entitajiet konċernati. Minħabba n-natura potenzjalment sistemika
 tal-istituzzjonijiet kollha, huwa kruċjali, sabiex tinżamm
 l-istabbiltà finanzjarja, li l-awtoritajiet ikollhom il-possibbiltà
 jirriżolvu kwalunkwe istituzzjoni. Sabiex jiġi rispettat id-dritt li
 jitwettaq negozju stabbilit fl-Artikolu 16 tal-Karta tad-Drittijiet
 Fundamentali, id-diskrezzjoni tal-Bord għandha tkun limitata biss
 għal dak li huwa meħtieġ sabiex jiġu ssimplifikati
 l-istruttura u l-operati tal-istituzzjoni biex titjieb r-riżoluzzjoni
 tagħha. Barra minn dan, kwalunkwe miżura imposta għal dawn
 l-għanijiet għandha tkun konsistenti mal-liġi tal-UE.
 Il-miżuri la għandhom ikunu direttament u lanqas indirettament
 diskriminatorji abbażi tan-nazzjonalità, u għandhom jiġu ġġustifkati
 mir-raġuni prevalenti tal-interess pubbliku fl-istabbiltà finanzjarja.
 Sabiex jiġi ddeterminat jekk azzjoni tteħditx fl-interess pubbliku
 ġenerali, il-Bord, li jaġixxi fl-interess pubbliku ġenerali,
 għandu jkun jista' jilħaq l-objettivi tiegħu ta' riżoluzzjoni
 mingħajr ma jiltaqa' ma' impedimenti għall-applikazzjoni
 tal-għodod ta' riżoluzzjoni jew għall-abbiltà tiegħu li
 jeżerċita s-setgħat mogħtija lilu. Barra minn hekk, azzjoni
 ma għandhiex tmur lil hinn mill-minimu meħtieġ sabiex jinkisbu
 l-objettivi.
 (25) Il-Mekkaniżmu Uniku ta'
 Riżoluzzjoni għandu jinbena fuq l-oqsfa tad-Direttiva [ ] u l-MSU.
 Għalhekk, il-Bord għandu jingħata s-setgħa li jintervjeni
 fi stadju bikri fejn is-sitwazzjoni finanzjarja jew is-solvenza ta’
 istituzzjoni tkun qiegħda tiddeterjora. L-informazzjoni li l-Bord
 jirċievi mingħand l-awtoritajiet nazzjonali ta' riżoluzzjoni jew
 il-BĊE f’dan l-istadju hija strumentali biex issir determinazzjoni dwar
 l-azzjoni li jista' jieħu sabiex iħejji għar-riżoluzzjoni
 tal-istituzzjoni kkonċernata.
 (26) Sabiex tiġi żgurata
 azzjoni ta’ riżoluzzjoni rapida meta issir neċessarja, il-Bord
 għandu jimmonitorja mill-qrib, f’kooperazzjoni mal-awtorità kompetenti
 rilevanti jew il-BĊE, is-sitwazzjoni tal-istituzzjonijiet
 ikkonċernati u l-konformità ta’ dawk l-istituzzjonijiet ma' kwalunkwe
 miżura ta' intervent bikri meħuda fir-rigward tagħhom.
 (27) Sabiex jiminimizza x-xkiel
 fis-suq finanzjarju u fl-ekonomija, il-proċess tar-riżoluzzjoni
 għandu jitwettaq f’perjodu ta’ żmien qasir. Il-Kummissjoni
 għandha, matul il-proċedura ta’ riżoluzzjoni, ikollha
 aċċess għal kwalunkwe informazzjoni li tqis meħtieġa
 sabiex tieħu deċiżjoni infurmata fil-proċess
 tar-riżoluzzjoni. Fejn il-Kummissjoni tiddeċiedi li tqiegħed
 istituzzjoni f'riżoluzzjoni, il-Bord għandu minnufih jadotta skema
 ta’ riżoluzzjoni li tistabbilixxi d-dettalji tal-għodod u
 s-setgħat tar-riżoluzzjoni li għandhom jiġu applikati, u
 l-użu ta’ kwalunkwe arranġamenti ta’ finanzjament.
 (28) Il-likwidazzjoni ta'
 istituzzjoni f'diffikultà skont proċeduri normali ta’ insolvenza tista’
 tipperikola l-istabbiltà finanzjarja, titterrompi l-provvista ta’ servizzi
 essenzjali u taffettwa l-protezzjoni tad-depożituri. F’dan il-każ
 hemm interess pubbliku fl-applikazzjoni ta’ għodod ta’ riżoluzzjoni.
 L-objettivi tar-riżoluzzjoni għandhom għalhekk ikunu li
 tiġi żgurata l-kontinwità ta’ servizzi finanzjarji essenzjali, li
 tinżamm l-istabbiltà tas-sistema finanzjarja, li jitnaqqas il-periklu
 morali billi tiġi mminimizzata d-dipendenza fuq l-għajnuna
 finanzjarja pubblika għal istituzzjonijiet f'diffikultà, u li jiġu
 protetti d-depożituri.
 (29) Madankollu, dejjem għandu
 jitqies l-istralċ ta' istituzzjoni insolventi permezz ta' proċeduri
 normali ta' insolvenza qabel ma tkun tista' tittieħed deċiżjoni
 li l-istituzzjoni tinżamm bħala negozju avvjat. Istituzzjoni
 insolventi għandha tinżamm bħala negozju avvjat għal
 skopijiet ta' stabbiltà politika, u kemm jista' jkun bl-użu ta’ fondi
 privati. Dan jista’ jinkiseb jew permezz ta’
 bejgħ jew fużjoni ma’ akkwirent mis-settur privat jew permezz ta’
 tnaqqis fil-valur tal-obbligazzjonijiet tal-istituzzjoni jew wara
 l-konverżjoni tad-dejn tagħha għal ekwità, sabiex
 isseħħ rikapitalizzazzjoni.
 (30) Fl-eżerċizzju
 tas-setgħat ta' riżoluzzjoni, il-Kummissjoni u l-Bord għandhom
 jaċċertaw ruħhom li l-azzjonisti u l-kredituri jġarrbu
 sehem xieraq mit-telf, li l-maniġers jiġu ssostitwiti, li l-kostijiet
 tar-riżoluzzjoni tal-istituzzjoni jiġu mminimizzati, u li l-kredituri
 kollha tal-istituzzjoni insolventi li huma tal-istess klassi jiġu
 ttrattati b’mod simili.
 (31) Il-limitazzjonijiet fuq
 id-drittijiet tal-azzjonisti u l-kredituri għandhom ikunu konformi
 mal-Artikolu 52 tal-Karta tad-Drittijiet Fundamentali. L-għodod
 tar-riżoluzzjoni għandhom għalhekk jiġu applikati biss lil
 dawk l-istituzzjonijiet li jkunu qed ifallu jew probabbli li jfallu, u dan biss
 meta jkun neċessarju biex jintlaħaq l-objettiv tal-istabbiltà
 finanzjarja fl-interess ġenerali. Partikolarment, l-għodod ta'
 riżoluzzjoni għandhom jiġu applikati fejn l-istituzzjoni ma
 tistax tiġi stralċjata skont proċeduri normali ta’ insolvenza
 mingħajr ma tiġi distabbilizzata s-sistema finanzjarja u
 l-miżuri jkunu neċessarji sabiex jiġi żgurat trasferiment
 rapidu u l-kontinwazzjoni ta' funzjonijiet sistemikament importanti u fejn ma
 hemm l-ebda prospett raġonevoli għal kwalunkwe soluzzjoni privata
 alternattiva, inklużi kwalunkwe żieda fil-kapital mill-azzjonisti
 eżistenti jew minn kwalunkwe parti terza biżżejjed biex
 tiġi restawrata l-vijabbiltà sħiħa tal-istituzzjoni.
 (32) Interferenza mad-drittijiet
 tas-sjieda ma għandhiex tkun sproporzjonata. Bħala konsegwenza,
 l-azzjonisti u l-kredituri affettwati ma għandhomx iġarrbu iktar telf
 minn dawk li kienu jġarrbu kieku l-istituzzjoni ġiet stralċjata
 fiż-żmien meta ttieħted id-deċiżjoni
 tar-riżoluzzjoni. Fil-każ ta' trasferiment parzjali tal-assi ta'
 istituzzjoni f'riżoluzzjoni lil xerrej privat jew istituzzjoni
 tranżitorja, il-parti residwa tal-istituzzjoni fir-riżoluzzjoni
 għandha tiġi stralċjata skont il-proċeduri normali ta’
 insolvenza. Sabiex jiġu protetti l-azzjonisti u l-kredituri eżistenti
 tal-istituzzjoni fil-proċedimenti tal-istralċ, dawn għandhom
 ikunu intitolati jirċievu bi ħlas għall-pretensjonijiet
 tagħhom mhux inqas minn dak li huwa stmat li kienu jirkupraw kieku
 l-istituzzjoni kollha ġiet stralċjata skont proċeduri normali
 ta’ insolvenza.
 (33) Sabiex jiġi protett
 id-dritt tal-azzjonisti u jiġi żgurat li l-kredituri ma jirċevux
 inqas minn dak li kienu jirċievu fi proċeduri normali ta' insolvenza,
 għandhom jiġu stabbiliti obbligi ċari fir-rigward tal-valwazzjoni
 tal-assi u l-obbligazzjonijiet tal-istituzzjoni u żmien suffiċjenti
 għandu jitħalla biex issir stima xierqa tat-trattament li kienu
 jirċievu kieku l-istituzzjoni ġiet stralċjata skont
 proċeduri normali ta’ insolvenza. Għandu jkun hemm il-possibbiltà li
 tali valwazzjoni tinbeda diġà fil-fażi ta' intervent bikri. Qabel
 tittieħed kwalunkwe azzjoni ta' riżoluzzjoni, għandha titwettaq
 stima tal-valur tal-assi u l-obbligazzjonijiet tal-istituzzjoni u
 tat-trattament li l-azzjonisti u l-kredituri kienu jirċievu taħt
 il-proċeduri normali ta’ insolvenza.
 (34) Huwa importanti li t-telf
 jiġi rrikonoxxut mal-falliment tal-istituzzjoni. Il-prinċipju ta'
 gwida għall-valwazzjoni tal-assi u l-obbligazzjonijiet ta'
 istituzzjonijiet li qed ifallu għandu jkun il-valur tagħhom fis-suq
 fil-mument meta l-għodod tar-riżoluzzjoni jiġu applikati u
 sakemm is-swieq ikunu qed jiffunzjonaw sew. Meta s-swieq verament ma jkunux qed
 jiffunzjonaw sew, il-valwazzjoni għandha titwettaq fuq il-valur ekonomiku
 fit-tul ta' żmien debitament ġustifikat tal-assi u l-obbligazzjonijiet.
 Għandu jkun possibbli, għar-raġunijiet ta’ urġenza, li
 l-Bord jagħmel valwazzjoni provviżorja rapida tal-assi jew
 l-obbligazzjonijiet ta’ istituzzjoni f'diffikultà li għandha tapplika
 sakemm titwettaq valwazzjoni indipendenti.
 (35) Sabiex jiġi żgurat
 li l-proċess ta' riżoluzzjoni jibqa' oġġettiv u ċert,
 jeħtieġ li jiġi stabbilit l-ordni li biha l-pretensjonijiet
 skoperti tal-kredituri kontra istituzzjoni f'riżoluzzjoni għandhom
 jitnaqqsu fil-valur jew jiġu konvertiti. Sabiex jiġi limitat
 ir-riskju li l-kredituri jġarrbu telf akbar milli kieku l-istituzzjoni
 ġiet stralċjata skont proċeduri normali ta’ insolvenza, l-ordni
 li għandha tiġi stabbilita għandha tkun applikabbli kemm
 fil-proċeduri normali ta’ insolvenza u fit-tnaqqis fil-valur jew
 il-konverżjoni mwettqa fi proċedura ta' riżoluzzjoni. Dan
 għandu wkoll jiffaċilita l-ipprezzar tad-dejn.
 (36) Il-Kummissjoni għandha
 tipprovdi l-qafas biex tittieħed l-azzjoni tar-riżoluzzjoni skont
 iċ-ċirkustanzi tal-każ u għandha tkun tista’ taħtar
 għall-użu l-għodda kollha meħtieġa
 għar-riżoluzzjoni. Fi ħdan dak il-qafas ċar u
 preċiż, il-Bord għandu jiddeċiedi dwar l-iskema
 tar-riżoluzzjoni dettaljata. L-għodod ta’ riżoluzzjoni rilevanti
 għandhom jinkludu tal-għodda tal-bejgħ tan-negozju,
 l-għodda tal-istituzzjoni tranżitorja, l-għodda
 tar-rikapitalizzazzjoni interna u l-għodda tas-separazzjoni tal-assi, li
 huma wkoll previsti fid-Direttiva [ ]. Il-qafas għandu wkoll
 jagħmilha possibbli li jiġi evalwat jekk il-kundizzjonijiet għal
 tat-tniżżil fil-valur u l-konverżjoni tal-istrumenti kapitali
 humiex ssodisfati.
 (37) L-għodda ta' bejgħ
 ta’ negozju għandha tippermetti l-bejgħ tal-istituzzjoni jew parti
 minn negozju tagħha lil akkwirent wieħed jew aktar mingħajr
 il-kunsens tal-azzjonisti.
 (38) L-għodda tas-separazzjoni
 tal-assi għandha tippermetti lill-awtoritajiet jittrasferixxu assi bi
 prestazzjoni baxxa jew danneġġati lil vettura separata. Din
 l-għodda għandha tintuża biss flimkien ma’ għodod oħra
 sabiex jiġi evitat vantaġġ kompetittiv mhux mistħoqq
 għall-istituzzjoni li qed tfalli.
 (39) Reġim ta’
 riżoluzzjoni effettiv għandu jnaqqas l-ispejjeż
 tar-riżoluzzjoni ta' istituzzjoni li tkun qed tfalli li jġarrbu
 l-kontribwenti. Għandu jiżgura wkoll li anki istituzzjonijiet kbar
 ta' importanza sistemika jkunu jistgħu jiġu riżolti mingħajr
 ma jipperikolaw l-istabbiltà finanzjarja. L-għodda tar-rikapitalizzazzjoni
 interna tilħaq dak l-objettiv billi tiżgura li l-azzjonisti u
 l-kredituri tal-entità jġarrbu telf xieraq u parti xierqa minn dawk
 il-kostijiet. Għal dan il-għan, is-setgħat statutorji
 tat-tniżżil fil-valur tad-dejn għandhom jiġu inklużi
 f'qafas għar-riżoluzzjoni, bħala alternattiva addizzjonali
 flimkien ma’ għodod oħra tar-riżoluzzjoni, kif rakkomandat
 mill-Bord għall-Istabbiltà Finanzjarja.
 (40) Sabiex jiġi żgurat
 li l-awtoritajiet tar-riżoluzzjoni jkollhom il-flessibbiltà
 meħtieġa sabiex jallokaw telf lill-kredituri f’firxa ta'
 ċirkustanzi, huwa xieraq li dawk l-awtoritajiet ikunu jistgħu
 japplikaw l-għodda tal-ippleġġjar intern kemm fejn l-objettiv
 huwa li l-istituzzjoni li qed tfalli tiġi riżolta bħala negozju
 avvjat, kif ukoll fejn ikun hemm prospett realistiku li l-vijabbiltà
 tal-istituzzjoni tista' tiġi restawrata u fejn servizzi sistemikament
 importanti jiġu ttrasferiti lil istituzzjoni tranżitorja u l-parti
 reżidwa tal-istituzzjoni tieqaf topera u tiġi stralċjata.
 (41) Fejn l-għodda
 tal-ippleġġjar intern tiġi applikata bil-għan li jiġi
 restawrat il-kapital tal-istituzzjoni li qed tfalli sabiex tkun tista’ tkompli
 topera bħala negozju avvjat, ir-riżoluzzjoni permezz tal-ippleġġjar
 intern għandha dejjem tiġi akkompanjata mis-sostituzzjoni
 tal-maniġment u ristrutturar sussegwenti tal-istituzzjoni u l-attivitajiet
 tagħha b’mod li jiġu indirizzati r-raġunijiet tal-falliment
 tagħha. Dak ir-ristrutturar għandu jinkiseb permezz tal-implimentazzjoni
 ta’ pjan ta’ riorganizzazzjoni tan-negozju.
 (42) Mhuwiex xieraq li tiġi
 applikata l-għodda tar-rikapitalizzazzjoni interna fuq pretensjonijiet
 safejn dawn ikunu ggarantiti, ikkollateralizzati jew iggarantiti mod
 ieħor. Madankollu, sabiex jiġi żgurat li l-għodda
 tar-rikapitalizzazzjoni interna tkun effettiva u tikseb l-objettivi
 tagħha, għandu jkun possibbli li tiġi applikata għal firxa
 kemm jista’ jkun wiesgħa ta’ obbligazzjonijiet mhux garantiti ta’ istituzzjoni
 f'diffikultà. Madankollu, huwa xieraq li jiġu esklużi ċerti tipi
 ta’ obbligazzjonijiet mhux garantiti mill-ambitu tal-applikazzjoni
 tal-għodda tal-ippleġġjar intern. Għar-raġunijiet ta'
 politika pubblika u ta' riżoluzzjoni effettiva, l-għodda
 tar-rikapitalizzazzjoni interna ma għandhiex tapplika għal dawk
 id-depożiti li huma protetti skont id-Direttiva 94/19/KE tal-Parlament
 Ewropew u tal-Kunsill[15],
 għall-obbligazzjonijiet lejn l-impjegati tal-istituzzjoni li qed tfalli
 jew għal pretensjonijiet kummerċjali relatati ma’ oġġetti u
 servizzi meħtieġa għall-funzjonament ta’ kuljum
 tal-istituzzjoni.
 (43) Id-depożituri li jkollhom
 depożiti garantiti minn skema ta' garanzija tad-depożiti ma
 għandhomx ikunu soġġetti għal eżerċizzju
 tal-għodda tar-rikapitalizzazzjoni interna. L-iskema tal-garanziji
 tad-depożiti, madankollu, tikkontribwixxi għall-finanzjament
 tal-proċess tar-riżoluzzjoni sal-punt li kienet tagħmel li kieku
 kellha tikkumpensa lid-depożituri. L-eżerċizzju tas-setgħat
 tal-ippleġġjar intern se jiżgura li d-depożituri jkomplu
 jkollhom aċċess għad-depożiti tagħhom, li hija
 r-raġuni ewlenija għaliex ġew stabbiliti l-iskemi ta' garanzija
 tad-depożiti. In-nuqqas ta' previżjoni tal-involviment ta' dawk
 l-iskemi f'każijiet bħal dawn jikkostitwixxi vantaġġ
 inġust fil-konfront tal-kredituri l-oħra li jkunu soġġetti
 għall-eżerċizzju tas-setgħat mill-awtorità
 tar-riżoluzzjoni.
 (44) Sabiex tiġi implimentata
 l-kondiviżjoni tal-piż mill-azzjonisti u l-kredituri żgħar,
 kif meħtieġ skont ir-regoli dwar l-għajnuna mill-Istat,
 il-Mekkaniżmu Uniku ta' Riżoluzzjoni jkun kapaċi japplika,
 permezz ta’ analoġija, mad-dħul fis-seħħ ta’ dan
 ir-Regolament, l-għodda tar-rikapitalizzazzjoni interna.
 (45) Sabiex jiġi evitat li
 l-istituzzjonijiet jistrutturaw l-obbligazzjonijiet tagħhom b’mod li
 jfixkel l-effettività tal-għodda tar-rikapitalizzazzjoni interna, il-Bord
 għandu jkun jista’ jistabbilixxi li l-istituzzjonijiet ikollhom ammont
 aggregat ta’ fondi proprji, dejn subordinat u obbligazzjonijiet ta’ preferenza
 soġġett għall-għodda tar-rikapitalizzazzjoni interna espressa
 bħala perċentwali tal-obbligazzjonijiet totali tal-istituzzjoni, li
 ma jikkwalifikawx bħala fondi proprji għall-finijiet tar-Regolament
 (UE) Nru 575/2013 tal-Parlament Ewropew u tal-Kunsill[16] u tad-Direttiva 2013/36/UE
 tas-26 ta' Ġunju 2013 tal-Parlament Ewropew u tal-Kunsill[17], li l-istituzzjonijiet
 għandu jkollhom f’kull ħin.
 (46) Għandu
 jintgħażel l-aħjar metodu ta’ riżoluzzjoni skont
 iċ-ċirkustanzi tal-każ u għal dan l-iskop, l-għodod
 kollha tar-riżoluzzjoni previsti mid-Direttiva [ ] għandhom ikunu
 disponibbli.
 (47) Id-Direttiva [ ] tat
 is-setgħa lill-awtoritajiet nazzjonali ta' riżoluzzjoni li
 jniżżlu l-valur jew jikkonvertu l-istrumenti kapitali, minħabba
 li l-kundizzjonijiet għat-tniżżil fil-valur u l-konverżjoni
 tal-istrumenti kapitali jistgħu jikkonċidu mal-kundizzjonijiet
 għar-riżoluzzjoni u f’każ bħal dan, għandha ssir
 valutazzjoni ta’ jekk it-tniżżil fil-valur u l-konverżjoni biss
 tal-istrumenti kapitali humiex biżżejjed sabiex terġa’ tinkiseb
 is-sodezza finanzjarja tal-entità kkonċernata jew jekk huwiex ukoll
 meħtieġ li tittieħed azzjoni ta’ riżoluzzjoni. Bħala
 regola, din se tintuża fil-kuntest ta’ riżoluzzjoni. Il-Kummissjoni
 għandha ssostitwixxi l-awtoritajiet nazzjonali ta' riżoluzzjoni wkoll
 f’din il-funzjoni u għandha għalhekk tingħata s-setgħa li
 tivvaluta jekk il-kundizzjonijiet għat-tniżżil fil-valur u
 l-konverżjoni tal-istrumenti kapitali humiex issodisfati u li
 tiddeċiedi jekk għandhiex tqiegħed entità taħt
 riżoluzzjoni, jekk ir-rekwiżiti għar-riżoluzzjoni huma
 ssodisfati wkoll.
 (48) L-effiċjenza u
 l-uniformità tal-azzjoni ta’ riżoluzzjoni għandhom jiġu
 żgurati fl-Istati Membri parteċipanti kollha. Għal dan
 l-għan, il-Bord għandu jingħata setgħat f’każijiet
 eċċezzjonali u fejn awtorità nazzjonali ta' riżoluzzjoni ma
 tkunx applikat jew applikat biżżejjed id-Deċiżjoni tal-Bord
 li jiġu trasferiti lil persuna oħra drittijiet speċifikati, assi
 jew obbligazzjonijiet ta’ istituzzjoni taħt riżoluzzjoni jew li
 tiġi meħtieġa l-konverżjoni ta’ strumenti ta’ dejn li jkun
 fihom terminu kuntrattwali għall-konverżjoni f’ċerti
 ċirkustanzi. Kwalunkwe azzjoni mill-awtoritajiet nazzjonali ta’
 risoluzzjoni li se żżomm jew taffettwa l-eżerċizzju
 tas-setgħat jew il-funzjonijiet tal-Bord se tiġi eskluża.
 (49) Sabiex tiżdied
 l-effettività tal-Mekkaniżmu Uniku ta' Riżoluzzjoni, il-Bord
 għandu jtikkoopera mill-qrib mal-Awtorità Bankarja Ewropea f’kull
 ċirkustanza. Fejn xieraq, il-Bord għandu jikkoopera wkoll
 mal-Awtorità Ewropea tat-Titoli u s-Swieq, l-Awtorità Ewropea
 tal-Assigurazzjoni u l-Pensjonijiet tax-Xogħol u l-Bord Ewropew dwar
 ir-Riskju Sistemiku, u l-awtoritajiet l-oħra li jiffurmaw parti
 mis-Sistema Ewropea ta’ Superviżjoni Finanzjarja. Barra minn hekk, il-Bord
 għandu jikkoopera mill-qrib mal-BĊE u l-awtoritajiet l-oħra
 bis-setgħa li jagħmlu superviżjoni tal-istituzzjonijiet
 tal-kreditu fl-MSU, b’mod partikolari għall-gruppi soġġetti
 għas-superviżjoni konsolidata mill-BĊE. Biex
 jimmaniġġa b’mod effettiv il-proċess ta’ riżoluzzjoni
 tal-banek f'diffikultà, il-Bord għandu jikkoopera mal-awtoritajiet nazzjonali
 ta' riżoluzzjoni fl-istadji kollha tal-proċess tar-riżoluzzjoni.
 Għalhekk, il-kooperazzjoni ma’ dawn tal-aħħar hija
 meħtieġa mhux biss għall-implimentazzjoni
 tad-deċiżjonijiet tar-riżoluzzjoni meħuda mill-Bord,
 iżda wkoll qabel l-adozzjoni ta’ kwalunkwe deċiżjoni ta'
 riżoluzzjoni, fl-istadju tal-ippjanar ta’ riżoluzzjoni jew matul
 il-fażi ta’ intervent bikri.
 (50) Billi l-Bord jissostitwixxi
 l-awtoritajiet nazzjonali ta' riżoluzzjoni tal-Istati Membri
 parteċipanti fid-deċiżjonijiet tagħhom ta' riżoluzzjoni,
 il-Bord għandu wkoll jieħu post dawk l-awtoritajiet
 għall-iskopijiet tal-kooperazzjoni mal-Istati Membri mhux
 parteċipanti fir-rigward tal-funzjonijiet tar-riżoluzzjoni. B’mod
 partikolari, il-Bord għandu jirrappreżenta lill-awtoritajiet kollha
 mill-Membri parteċipanti fil-kulleġġi tar-riżoluzzjoni
 inklużi l-awtoritajiet mill-Istati Membri mhux parteċipanti.
 (51) Peress li ħafna
 istituzzjonijiet joperaw mhux biss fl-Unjoni, iżda wkoll
 internazzjonalment, jeħtieġ li mekkaniżmu ta’ riżoluzzjoni
 effettiv jistabbilixxi prinċipji ta’ kooperazzjoni mal-awtoritajiet
 tal-pajjiż terz rilevanti. Għandu jiġi provdut appoġġ
 lill-awtoritajiet tal-pajjiżi terzi skont il-qafas legali previst
 mill-Artikolu 88 tad-Direttiva [ ]. Għal dan l-għan, peress li
 l-Bord għandu jkun l-awtorità unika bis-setgħa li jirriżolvi
 l-banek f'diffikultà fl-Istati Membri parteċipanti, il-Bord għandu
 jkollu esklużivament s-setgħa li jikkonkludi ftehimiet ta’
 kooperazzjoni mhux vinkolanti ma’ dawk l-awtoritajiet tal-pajjiżi terzi,
 f’isem l-awtoritajiet nazzjonali tal-Istati Membri parteċipanti.
 (52) Sabiex iwettaq il-kompiti
 tiegħu b’mod effettiv, il-Bord għandu jkollu s-setgħat
 investigattivi xierqa. Għandu jkun jista’ jitlob l-informazzjoni kollha
 meħtieġa direttament jew permezz tal-awtoritajiet nazzjonali ta'
 riżoluzzjoni, u jkun jista’ jwettaq investigazzjonijiet u spezzjonijiet
 fuq il-post, fejn xieraq b’kooperazzjoni mal-awtoritajiet nazzjonali
 kompetenti. Fil-kuntest tar-riżoluzzjoni, l-ispezzjonijiet fuq il-post
 ikunu disponibbli għall-Bord biex jimmonitorja b’mod effettiv
 l-implimentazzjoni mill-awtoritajiet nazzjonali u biex jiġi żgurat li
 l-Kummissjoni u l-Bord jieħdu d-deċiżjonijiet tagħhom fuq
 il-bażi ta’ informazzjoni preċiża għal kollox.
 (53) Sabiex jiġi żgurat
 li l-Bord ikollu aċċess għall-informazzjoni rilevanti kollha,
 l-impjegati ma għandhomx ikunu jistgħu jinvokaw ir-regoli tas-sigriet
 professjonali biex jimpedixxu d-divulgazzjoni ta' informazzjoni lill-Bord.
 (54) Sabiex jiġi żgurat
 li d-deċiżjonijiet adottati fil-qafas tal-Mekkaniżmu Uniku ta'
 Riżoluzzjoni jiġu rispettati, f'każ ta' ksur għandhom
 jiġu imposti sanzjonijiet proporzjonati u dissważivi. Il-Bord
 għandu jkun intitolat li jagħti struzzjonijiet lill-awtoritajiet
 nazzjonali ta' riżoluzzjoni biex jimponu multi jew pagamenti
 perjodiċi ta' penali fuq l-impriżi talli jonqsu li jikkomformaw
 mal-obbligi tad-deċiżjonijiet tiegħu. Sabiex jiżgura
 prattiki tal-infurzar konsistenti, effiċjenti u effettivi l-Bord
 għandu jkun intitolat li joħroġ linji gwida indirizzati
 lill-awtoritajiet nazzjonali ta' riżoluzzjoni dwar l-applikazzjoni ta’
 multi u ta’ ħlasijiet ta' penali.
 (55) Meta awtorità nazzjonali ta'
 riżoluzzjoni tikser ir-regoli tal-Mekkaniżmu Uniku ta'
 Riżoluzzjoni billi ma tużax is-setgħat mogħtija lilha skont
 il-liġi nazzjonali biex timplimenta struzzjoni mill-Bord, l-Istat Membru
 kkonċernat jista’ jkun responsabbli biex jagħmel tajjeb għal
 kwalunkwe ħsara kkawżata lil individwi, inkluż fejn applikabbli
 lill-entità jew il-grupp f'riżoluzzjoni, jew kull kreditur ta’ kwalunkwe
 parti ta’ dik l-entità jew grupp fi kwalunkwe Stat Membru, skont dik
 il-ġurisprudenza.
 (56) Għandhom jiġu
 stabbiliti regoli xierqa li jirregolaw il-baġit tal-Bord, it-tħejjija
 tal-baġit, l-adozzjoni ta' regoli interni li jispeċifikaw
 il-proċedura għall-istabbiliment u l-implimentazzjoni tal-baġit
 tiegħu, u l-awditjar intern u estern tal-kontijiet.
 (57) Hemm ċirkustanzi fejn
 l-effikaċja tal-għodod tar-riżoluzzjoni applikati tkun
 tiddependi fuq id-disponibbiltà ta' finanzjament fil-qosor
 għall-istituzzjoni jew istituzzjoni tranżitorja, il-forniment ta'
 garanziji lil xerrejja potenzjali, jew il-forniment ta' kapital
 lill-istituzzjoni tranżitorja. Għalhekk huwa importanti li jiġi
 stabbilit fond biex jiġi evitat li jintużaw il-fondi pubbliċi
 għal dawn l-għanijiet.
 (58) Huwa meħtieġ li
 jiġi żgurat li l-Fond ikun disponibbli bis-sħiħ
 għall-iskop ta' riżoluzzjoni tal-istituzzjonijiet li qed ifallu.
 Għalhekk, il-Fond ma għandu jintuża għall-ebda skop
 ieħor għajr l-implimentazzjoni effiċjenti tal-għodod u
 s-setgħat ta' riżoluzzjoni. Barra minn hekk, għandu jintuża
 biss skont l-objettivi u l-prinċipji tar-riżoluzzjoni applikabbli.
 Għalhekk, il-Bord għandu jiżgura li kwalunke telf, kostijiet jew
 spejjeż oħra imġarrba b'rabta mal-użu tal-għodod ta'
 riżoluzzjoni l-ewwel jinġarru mill-azzjonisti u l-kredituri
 tal-istituzzjoni taħt riżoluzzjoni. It-telf, il-kostijiet jew
 spejjeż oħra mġarrba bl-użu tal-għodod ta'
 riżoluzzjoni jinġarru mill-Fond fil-każ biss li r-riżorsi
 tal-azzjonisti u l-kredituri jispiċċaw.
 (59) Bħala regola,
 il-kontribuzzjonijiet għandhom jinġabru mill-industrija qabel
 kwalunkwe operazzjoni ta’ riżoluzzjoni u indipendentement minnhom. Meta
 l-finanzjament minn qabel ma jkunx biżżejjed biex ikopri t-telf jew
 il-kostijiet imġarrba bl-użu tal-Fond, għandhom jinġabru
 kontribuzzjonijiet oħra biex ikopru l-kostijiet jew it-telf addizzjonali.
 Barra minn hekk, il-Fond għandu jkun jista' jikkuntratta teħid ta'
 self jew forom oħra ta' għajnuna minn istituzzjonijiet finanzjarji
 jew partijiet terzi meta l-fondi disponibbli tiegħu ma jkunux
 biżżejjed biex ikopru t-telf, il-kostijiet u l-ispejjeż
 l-oħra mġarrba bl-użu tal-Fond u ma jkunux immedjatament
 aċċessibbli kontribuzzjonijiet straordinarji ex post.
 (60) Sabiex tintlaħaq massa
 kritika u jiġu evitati effetti proċikliċi li jinħolqu kieku
 l-Fond kellu jiddependi biss fuq kontribuzzjonijiet ex post fi
 kriżi sistemika, huwa indispensabbli li l-mezzi finanzjarji disponibbli ex
 ante tal-Fond jammontaw sa ċertu livell prestabbilit.
 (61) Qafas ta' żmien xieraq
 għandu jiġi stipulat biex jintlaħaq il-livell ta' finanzjament
 prestabbilit għall-Fond. Madankollu, għandu jkun possibbli
 għall-Bord li jaġġusta l-perjodu tal-kontribuzzjoni biex iqis
 l-iżborżamenti sinifikanti li jkunu saru mill-Fond.
 (62) Meta l-Istati Membri
 parteċipanti jkunu diġà stabbilixxew arranġamenti nazzjonali ta’
 finanzjament ta’ riżoluzzjoni, għandhom ikunu jistgħu jipprevedu
 li l-arranġamenti nazzjonali ta’ finanzjament ta’ riżoluzzjoni
 jużaw il-mezzi finanzjarji disponibbli, miġbura minn istituzzjonijiet
 fil-imgħoddu permezz ta’ kontribuzzjonijiet ex ante, biex
 jikkumpensaw lill-istituzzjonijiet għall-kontribuzzjonijiet ex ante
 li dawk l-istituzzjonijiet għandhom iħallsu lill-Fond. Din
 ir-restituzzjoni għandha tkun bla preġudizzju għall-obbligi
 tal-Istati Membri skont id-Direttiva 94/18/KE tal-Parlament Ewropew u
 tal-Kunsill[18].
 (63) Sabiex tkun żgurta
 kalkolazzjoni ġusta tal-kontribuzzjonijiet u jingħataw inċentivi
 biex joperaw b'mudell li jippreżenta inqas riskji, il-kontribuzzjonijiet
 tal-Fond għandhom iqisu l-grad ta' riskju mġarrab mill-istituzzjoni
 ta' kreditu.
 (64) Sabiex jiġi żgurat
 li l-kostijiet tar-riżoluzzjoni jinqasmu kif xieraq bejn l-iskemi ta'
 garanzija tad-depożiti u l-Fond, l-iskema ta' garanzija tad-depożiti
 li hija affiljata magħha l-istituzzjoni taħt riżoluzzjoni tista'
 tkun responsabbli, sal-ammont kopert mid-depożiti, għall-ammont ta'
 telf li kien ikollha terfa' kieku l-istituzzjoni ġiet stralċata bi
 proċedimenti normali ta' insolvenza.
 (65) Sabiex jiġi protett
 il-valur tal-ammonti miżmuma fil-Fond, dawn l-ammonti għandhom
 jiġu investiti f'assi sikuri, diversifikati u likwidi biżżejjed.
 (66) Il-Kumissjoni għandha
 tingħata s-setgħa tadotta atti delegati skont l-Artikolu 290
 TFUE sabiex tiddetermina it-tip ta' kontribuzzjonijiet lill-Fond u l-kwistjonijiet
 li għalihom huma dovuti kontribuzzjonijiet, il-mod li bih l-ammont
 tal-kontribuzzjonijiet jiġi kkalkulat u l-mod li bih għandhom
 jitħallsu; tispeċifika r-reġistrazzjoni, il-kontabbiltà,
 ir-rapportar u regoli oħra meħtieġa biex jiġi żgurat
 li l-kontribuzzjonijiet jitħallsu kollha u fil-ħin; tiddetermina
 s-sistema tal-kontribuzzjonijiet għall-istituzzjonijiet li ġew
 awtorizzati joperaw wara li l-Fond ikun laħaq il-livell fil-mira
 tiegħu; tiddetermina l-kriterji biex il-kontribuzzjonijiet jinfirxu matul
 iż-żmien; tiddetermina ċ-ċirkustanzi meta l-pagament
 tal-kontribuzzjonijiet ikun jista' jsir akkont bil-quddiem; tiddetermina
 l-kriterji biex jiġu stipulati l-kontribuzzjonijiet annwali; tiddetermina
 l-miżuri biex tispeċifika ċ-ċirkustanzi u l-modalitajiet li
 bihom istituzzjoni tista' tiġi parzjalment u totalment eżentata minn
 kontribuzzjonijiet ex post, u l-miżuri biex tispeċifika
 ċ-ċirkustanzi u l-modalitajiet li bihom istituzzjoni tista' tiġi
 parzjalment u totalment eżentata minn kontribuzzjonijiet ex post.
 (67) Biex tinżamm
 il-kunfidenzjalità tal-ħidma tal-Bord, il-membri tiegħu, il-persunal
 tal-Bord, inkluż il-persunal ta' skambju jew issekondat mill-Istati Membri
 bil-għan li jwettqu doveri ta' riżoluzzjoni għandhom ikunu soġġetti
 għal rekwiżiti tas-sigriet professjonali, anki wara li d-doveri
 tagħhom jintemmu. Bil-għan li jitwettqu l-kompiti kkonferiti lilu,
 il-Bord għandu jkun awtorizzat, soġġett għal
 kundizzjonijiet, li jiskambja informazzjoni mal-awtoritajiet u l-korpi
 nazzjonali jew tal-Unjoni.
 (68) Sabiex jiġi zgurat li
 l-Bord ikun repreżentat fis-Sistema Ewropea tas-Superviżjoni
 Finanzjarja, ir-Regolament (UE) Nru 1093/2010 għandu jiġi
 emendat sabiex jinkludi l-Bord fil-kunċett tal-awtoritajiet kompetenti
 stabbiliti minn dak ir-Regolament. Din l-assimilazzjoni bejn il-Bord u
 l-awtorità kompetenti skont ir-Regolament Nru°1093/2010 hija konsistenti
 mal-funzjonijiet attribwiti lill-ABE skont l-Artikolu 25 tar-Regolament
 Nru 1093/2010 biex tikkontribwixxi u tipparteċipa attivament
 fl-iżvilupp u l-koordinazzjoni tal-pjanijiet ta' rkupru u
 riżoluzzjoni u li jkollha l-għan li tiffaċilita
 r-riżoluzzjoni ta' istituzzjonijiet li qed ifallu u partikolarment ta'
 gruppi transfruntieri.
 (69) Sakemm il-Bord isiri operattiv
 għal kollox, il-Kummissjoni għandha tkun responsabbli
 għall-operazzjonijiet inizjali fosthom il-ġbir tal-kontribuzzjonijiet
 meħtieġa biex jiġu koperti l-ispejjeż amministrattivi u
 l-ħatra ta' direttur eżekuttiv interim biex jawtorizza l-pagamenti meħtieġa
 kollha f'isem il-Bord.
 (70) Dan ir-Regolament jirrispetta
 d-drittijiet fundamentali u josserva l-prinċipji rikonoxxuti fil-Karta
 tad-Drittijiet Fundamentali tal-Unjoni Ewropea, notevolment id-dritt
 għall-propjetà, il-protezzjoni ta’ dejta personali, il-libertà ta’
 impriża, id-dritt għal rimedju effikaċi u għal smigħ
 ġust, u għandu jiġi implimentat skont dawk id-drittijiet u
 l-prinċipji.
 (71) Peress li l-objettivi ta' dan
 ir-Regolament, jiġifieri l-istabbiliment ta' qafas Ewropew uniku
 għar-riżoluzzjoni tal-istituzzjonijiet tal-kreditu u li tiġi
 żgurata applikazzjoni konsistenti tar-regoli tar-riżoluzzjoni, ma
 jistgħux jintlaħqu biżżejjed fil-livell tal-Istati Membri u
 jistgħu għalhekk jintlaħqu aħjar fil-livell tal-Unjoni,
 l-Unjoni tista' tadotta miżuri, skont il-prinċipju tas-sussidjarjetà
 kif stabbilit fl-Artikolu 5 tat-Trattat dwar l-Unjoni Ewropea. Skont
 il-prinċipju tal-proporzjonalità, kif stabbilit f'dak l-Artikolu, dan
 ir-Regolament ma jmurx lil hinn minn dak li huwa meħtieġ biex
 jintlaħqu dawn l-objettivi.
 ADOTTAW DAN IR-REGOLAMENT:
 PARTI I
 DISPOŻIZZJONIJIET ĠENERALI
 Artikolu 1
 Suġġett
 Dan ir-Regolament jistabbilixxi regoli
 uniformi u proċedura uniformi għar-riżoluzzjoni tal-entitajiet
 imsemmija fl-Artikolu 2 li huma stabbiliti fl-Istati Membri
 parteċipanti msemmija fl-Artikolu 4.
 Dawn ir-regoli u l-proċeduri uniformi
 jiġu applikati mill-Kummissjoni flimkien ma' Bord u l-awtoritajiet
 nazzjonali ta' rizoluzzjoni tal-Istati Membri parteċipanti fil-qafas ta'
 mekkaniżmu uniku ta' riżoluzzjoni stabbilit minn dan ir-Regolament.
 Il-mekkaniżmu uniku ta' riżoluzzjoni jkun sostnut minn fond uniku
 għar-riżoluzzjoni tal-banek (minn hawb 'il quddiem imsejjaħ
 il-Fond).
 Artikolu 2
 Kamp ta' applikazzjoni
 Dan ir-Regolament japplika
 għall-entitajiet li ġejjin:
 (a)
 istituzzjonijiet tal-kreditu stabbiliti fl-Istati
 Membri parteċipanti;
 (b)
 impriżi prinċipali stabbiliti
 f'wieħed mill-Istati Membri parteċipanti, inklużi kumpaniji
 azzjonarji finanzjarji u kumpaniji azzjonarji finanzjarji mħallta meta
 jkunu soġġetti għal superviżjoni konsolidata mwettqa
 mill-BĊE skont [l-Artikolu 4(1)(i) tar-Regolament tal-Kunsill (UE)
 Nru [ ] li jikkonferixxi kompiti speċifiċi lill-Bank Ċentrali
 Ewropew fir-rigward tal-politiki marbuta mas-superviżjoni prudenzjali
 tal-istituzzjonijiet tal-kreditu;
 (c)
 ditti tal-investiment u istituzzjonijiet
 finanzjarji stabbiliti fl-Istati Membri partċipanti meta jkunu koperti
 minn superviżjoni konsolidata tal-impriża prinċipali mwettqa
 mill-BĊE skont l-Artikolu 4(1)(i) tar-Regolament tal-Kunsill (UE)
 Nru [ ].
 Artikolu 3
 Definizzjonijiet
 Għall-finijiet ta' dan ir-Regolament,
 japplikaw id-definizzjonijiet stipulati fl-Artikolu 2 tad-Direttiva [ ] u
 l-Artikolu 3 tad-Direttiva 2013/36/UE
 tas-26 ta' Ġunju 2013 tal-Parlament Ewropew u tal-Kunsill[19]. Barra minn dan, japplikaw
 id-definizzjonijiet li ġejjin:
 (1)
 "awtorità nazzjonali kompetenti" tfisser
 kwalunkwe awtorità nazzjonali kompetenti kif definit fl-Artikolu 2(2)
 tar-Regolament tal-Kunsill (UE) Nru [ ];
 (2)
 "awtorità nazzjonali ta'
 riżoluzzjoni" tfisser awtorità maħtura minn Stat Membru skont
 l-Artikolu 3 tad-Direttiva [ ];
 (3)
 "azzjoni ta' riżoluzzjoni" tfisser
 l-applikazzjoni ta' għodda ta' riżoluzzjoni fuq istituzzjoni jew
 entità msemmija fl-Artikolu 2, jew l-eżerċizzju ta' setgħa
 jew setgħat ta' riżoluzzjoni fir-rigward tagħha;
 (4)
 "depożiti koperti" tfisser
 depożiti li huma ggarantiti minn skemi ta' garanzija tad-depożiti
 skont il-liġi nazzjonali skont id-Direttiva 94/19/KE u sal-livell ta'
 kopertura previst fl-Artikolu 7 tad-Direttiva 94/19/KE;
 (5)
 "depożiti eliġibbli" tfisser
 depożiti kif definit fl-Artikolu 1 tad-Direttiva 94/19/KE li mhumiex
 esklużi mill-protezzjoni skont l-Artikolu 2 ta' dik id-Direttiva,
 irrispettivament mill-ammont tagħhom;
 (6)
 "awtorità ta' riżoluzzjoni fil-livell ta'
 grupp" tfisser l-awtorità nazzjonali ta' rizoluzzjoni tal-Istat Membru
 parteċipanti li fih hija stabbilita l-istituzzjoni, jew l-impriża
 prinċipali soġġetta għas-superviżjoni konsolidata;
 (7)
 "istituzzjoni tal-kreditu" tfisser
 istituzzjoni tal-kreditu kif definit fil-punt (1) tal-Artikolu 4(1)
 tar-Regolament (UE) Nru 575/2013[20];
 (8)
 "ditta tal-investiment" tfisser ditta
 tal-investiment kif definit fil-punt (2) tal-Artikolu 4(1)
 tar-Regolament (UE) Nru 575/2013 li hija soġġetta
 għar-rekwiżit tal-kapital inizjali speċifikat fl-Artikolu 9
 ta' dak ir-Regolament;
 (9)
 "istituzzjoni finanzjarja" tfisser istituzzjoni
 finanzjarja kif definit fil-punt 26 tal-Artikolu 4(1) tar-Regolament
 (UE) Nru 575/2013;
 (10)
 "impriża prinċipali" tfisser
 impriża prinċipali kif definit fil-punt (15)
 tal-Artikolu 4(1) tar-Regolament (UE) Nru 575/2013, inklużi
 istituzzjoni, kumpanija azzjonarja finanzjarja jew kumpanija azzjonarja
 finanzjarja mħallta;
 (11)
 "istituzzjoni taħt
 riżoluzzjoni" tfisser entità msemmija fl-Artikolu 2, li
 fir-rigward tagħha qed tittieħed azzjoni ta' riżoluzzjoni;
 (12)
 "istituzzjoni" tfisser istituzzjoni ta'
 kreditu, jew ditta tal-investiment koperta b'superviżjoni konsolidata
 skont il-punt (c) tal-Artikolu 2;
 (13)
 "grupp" tfisser impriża
 prinċipali u s-sussidjarji tagħha, li huma entitajiet kif imsemmi
 fl-Artikolu 2;
 (14)
 "sussidjarji" tfisser sussidjarji kif
 definit fil-punt (16) tal-Artikolu 4(1) tar-Regolament (UE)
 Nru 575/2013;
 (15)
 "għodda tal-bejgħ ta' operat"
 tfisser it-trasferiment ta' sjieda, jew assi, drittijiet jew obbligazzjonijiet
 ta' istituzzjoni li tilħaq il-kundizzjonijiet għal riżoluzzjoni
 lil xerrej li mhuwiex istituzzjoni tranżitorja;
 (16)
 "għodda ta' istituzzjoni
 tranżitorja" tfisser it-trasferiment ta' assi, drittijiet jew
 obbligazzjonijiet ta' istituzzjoni li tilħaq il-kundizzjonijiet għal
 riżoluzzjoni lil istituzzjoni tranżitorja;
 (17)
 "għodda tas-separzzjoni tal-assi"
 tfisser it-trasferiment ta' assi u drittijiet ta' istituzzjoni li tilħaq
 il-kundizzjonijiet għal riżoluzzjoni lil mezz
 tal-immaniġġar tal-assi;
 (18)
 "għodda rikapitalizzazzjoni interna"
 tfisser setgħat ta' tniżżil fil-valur u konverżjoni ta'
 obbligazzjonijiet ta' istituzzjoni li tilħaq il-kundizzjonijiet għal
 riżoluzzjoni;
 (19)
 "mezzi finanzjarji disponibbli" tfisser
 il-flus, id-depożiti, l-assi u l-impenji irrivokabbli ta' pagament
 disponibbli għall-Fond għall-għanijiet elenkati
 fl-Artikolu 74;
 (20)
 "livell fil-mira tal-fond" tfisser
 l-ammont ta' mezzi finanzjarji disponibbli li għandu jintlaħaq skont
 l-Artikolu 68.
 Artikolu 4
 Stati Membri parteċipanti
 Stat Membru parteċipanti jkun Stat Membru
 li l-munita tiegħu hija l-euro jew Stat Membru li l-munita tiegħu
 mhijiex l-euro li stabbilixxa kooperazzjoni mill-qrib skont l-Artikolu 7
 tar-Regolament tar-Regolament tal-Kunsill (UE) Nru [ ].
 Artikolu 5
 Relazzjoni mad-Direttiva [ ] u l-liġi nazzjonali applikabbli
 1. Fejn, bis-saħħa ta'
 dan ir-Regolament, il-Kummissjoni jew il-Bord jeżerċita kompiti jew
 setgħat, li skont id-Direttiva [ ] għandhom jiġu
 eżerċitati mill-awtorità nazzjonali tar-riżoluzzjoni ta' Stat
 Membru parteċipanti, il-Bord, għall-applikazzjoni ta' dan
 ir-Regolament u d-Direttiva [ ], jitqies li huwa l-awtorità nazzjonali ta'
 riżoluzzjoni rilevanti jew fil-każ ta' riżoluzzjoni ta' grupp
 transfruntier l-awtorità nazzjonali tar-riżoluzzjoni tal-grupp rilevanti.
 2. Il-Bord, meta jaġixxi
 bħala awtorità nazzjonali ta' riżoluzzjoni, jaġixxi, fejn
 rilevanti, taħt l-awtorizzazzjoni tal-Kummissjoni.
 3. Soġġett
 għad-dispożizzjonijiet ta' dan ir-Regolament, l-awtoritajiet
 nazzjonali tar-riżoluzzjoni tal-Istati Membri parteċipanti
 jaġixxu fuq il-bażi ta' u f'konformità mad-dispożizzjonijiet
 rilevanti tal-liġi nazzjonali, kif armonizzati mid-Direttiva [ ].
 Artikolu 6
 Prinċipji ġenerali
 1. L-ebda azzjoni, proposta jew
 politika tal-Bord, il-Kummissjoni jew awtorità nazzjonali ta' riżoluzzjoni
 ma għandha tiddiskrimina kontra entitajiet imsemmija fl-Artikolu 2,
 detenturi ta' depożiti, investituri jew kredituri oħra stabbiliti
 fl-Unjoni minħabba n-nazzjonalità jew il-post tal-operat tagħhom.
 2. Meta jittieħdu
 deċiżjonijiet jew azzjonijiet, li jista' jkollhom impatt f'aktar minn
 Stat Membru parteċipanti wieħed, u partikolarment meta jittieħdu
 deċiżjonijiet fir-rigward ta' grupp stabbilit f'żewġ Stati
 Membri jew aktar, il-Kummissjoni għandha tqis kif dovut il-fatturi li
 ġejjin kollha:
 (a)
 l-interessi tal-Istati Membri parteċipanti
 fejn il-grupp jopera u partikolarment l-impatt ta' kwalunkwe
 deċiżjoni jew azzjoni jew nuqqas ta' azzjoni fuq l-istabbiltà
 finanzjarja, l-ekonomija, l-iskema ta' garanzija tad-depożiti jew l-iskema
 ta' kumpens għall-investituri ta' kwalunkwe minn dawn l-Istati Membri;
 (b)
 l-objettiv li jiġu bbilanċjati
 l-interessi ta' diversi Stati Membri involuti u jiġi evitat li jiġu
 ppreġudikati jew protetti inġustament l-interessi ta' Stat Membru
 parteċipanti;
 (c)
 il-ħtieġa li jiġi evitat impatt
 negattiv fuq partijiet oħra ta' grupp li entità tiegħu msemmija
 fl-Artikolu 2, li hija soġġetta għal riżoluzzjoni,
 hija membru;
 (d)
 il-ħtieġa li tiġi evitata żieda
 sproporzjonata fil-kostijiet imposti fuq il-kredituri ta' dawn l-entitajiet
 imsemmija fl-Artikolu 2, sal-punt li tkun akbar minn dik li kienu
 jġarrbu li kieku ġew riżolti permezz ta' proċedimenti normali
 ta' insolvenza;
 (e)
 id-deċiżjonijiet li għandhom
 jittieħdu skont l-Article 107 TFUE u msemmija
 fl-Artikolu 16(10).
 3. Il-Kummissjoni
 tibbilanċja l-fatturi msemmija fil-paragrafu 2 mal-objettivi
 tar-riżoluzzjoni msemmija fl-Artikolu 12 kif xieraq skont in-natura u
 ċ-ċirkustanzi ta' kull każ.
 4. L-ebda deċiżjoni
 tal-Bord jew tal-Kummissjoni ma għandha teħtieġ lill-Istati
 Membri jipprovdu għajnuna finanzjarja pubblika straordinarja.
 PARTI II
 DISPOŻIZZJONIJIET SPEĊIFIĊI
 TITOLU I
 Funzjonijiet fil-Mekkaniżmu Uniku
 ta' Riżoluzzjoni u regoli proċedurali
 Kapitoli 1
 Ippjannar ta'
 riżoluzzjoni
 Artikolu 7
 Pjanijiet ta' riżoluzzjoni
 1. Il-Bord iħejji pjanijiet
 ta' riżoluzzjoni għall-entitajiet imsemmija fl-Artikolu 2 u
 l-gruppi.
 2. Għall-finijiet
 tal-paragrafu 1, l-awtoritajiet nazzjonali tar-riżoluzzjoni
 jibagħtu lill-Bord l-informazzjoni kollha meħtieġa biex
 iħejji u jimplimenta pjanijiet ta' riżoluzzjoni, kif miksuba minnhom
 skont l-Artikoli 10 u 12(1) tad-Direttiva [ ], mingħajr
 preġudizzju għall-Kapitolu 5 ta' dan it-Titolu.
 3. Il-pjan ta' riżoluzzjoni
 jistipula l-alternattivi għall-applikazzjoni tal-għodda
 tar-riżoluzzjoni u s-setgħat ta' riżoluzzjoni msemmija f'dan
 ir-Regolament għall-entitajiet msemmija fl-Artikolu 2.
 4. Il-pjan ta' riżoluzzjoni
 jipprevedi l-azzjonijiet ta' riżoluzzjoni li jistgħu jieħdu
 l-Kummissjoni u l-Bord meta entità msemmija fl-Artikolu 2 jew grupp
 jilħqu l-kundizzjonijiet għal riżoluzzjoni. Il-pjan ta'
 riżoluzzjoni jqis firxa ta' xenarji inklużi l-każ li falliment
 ikun idiosinkratiku jew li jista' jseħħ fi żmien ta' instabbiltà
 finanzjarja usa' jew ta' avvenimenti mas-sistema kollha. Il-pjan ta'
 riżoluzzjoni ma għandu jassumi l-ebda għajnuna finanzjarja
 pubblika straordinarja minbarra l-użu tal-Fond stabbilit skont dan
 ir-Regolament.
 5. Il-pjan ta' riżoluzzjoni
 għal kull entità jinkludi dan li ġej kollu:
 (a)
 sommarju tal-elementi ewlenien tal-pjan;
 (b)
 sommarju tal-bidliet materjali fl-istituzzjoni li
 seħħew wara li kienet ippreżentata l-aħħar
 informazzjoni dwar ir-riżoluzzjoni;
 (c)
 demostrazzjoni ta' kif il-funzjonijiet kritiċi
 u l-linji operazzjonali prinċipali jistgħu legalment u ekonomikament
 jiġu sseparati, sal-punt meħtieġ, minn funzjonijiet oħra
 sabiex tiġi żgurata l-kontinwità malli tfalli l-istituzzjoni;
 (d)
 stima tal-qafas ta' żmien
 għall-eżekuzzjoni ta' kull aspett materjali tal-pjan;
 (e)
 deskrizzjoni dettaljata tal-valutazzjoni
 tar-riżolvibbiltà mwettqa skont l-Artikolu 8;
 (f)
 deskrizzjoni ta' kwalunkwe miżura
 meħtieġa skont l-Artikolu 8(5) biex jiġu indirizzati jew
 jitneħħew l-impediment għar-riżolvibbiltà identifikati
 bħala riżultat tal-valutazzjoni mwettqa skont l-Artikolu 8;
 (g)
 deskrizzjoni tal-proċessi
 għad-determinazzjoni tal-valur u l-kummerċjabbiltà tal-funzjonijiet
 kritiċi, linji operazzjonali prinċipali u l-assi tal-istituzzjoni;
 (h)
 deskrizzjoni dettaljata tal-arranġamenti biex
 jiġi żgurat li l-informazzjoni meħtieġa skont
 l-Artikolu 8 hija aġġornata u għad-dispożizzjoni
 tal-awtoritajiet tar-riżoluzzjoni il-ħin kollu;
 (i)
 spjegazzjoni mill-awtorità tar-riżoluzzjoni
 dwar kif l-alternattivi tar-riżoluzzjoni jistgħu jiġu
 ffinanzjati mingħajr is-suppożizzjoni ta' għajnuna finanzjarja
 pubblika straordinarja;
 (j)
 deskrizzjoni dettaljata tal-istrateġiji
 differenti ta' riżoluzzjoni li jistgħu jiġu applikati skont
 ix-xenarji differenti possibbli;
 (k)
 deskrizzjoni tal-interdependenzi ta' importanza
 kritika;
 (l)
 analiżi tal-impatt tal-pjan fuq
 istituzzjonijiet oħra fil-grupp;
 (m)
 deskrizzjoni tal-alternattivi biex jiġu
 ppriżervati l-aċċess għall-pagamenti u s-servizzi
 tal-ikklerjar u infrastrutturi oħra;
 (n)
 pjan għall-komunikazzjoni mal-midja u
 l-pubbliku;
 (o)
 ir-rekwiżit minimu għal fondi proprji u
 obbligazzjonijiet eliġibbli meħtieġa skont l-Artikolu 10 u
 skadenza biex jintlaħaq dak il-livell fejn applikabbli;
 (p)
 fejn applikabbli, ir-rekwiżit minimu għal
 fondi proprji u strumenti kuntrattwali ta' rikapitalizzazzjoni interna skont
 l-Artikolu 10 u skadenza biex jintlaħaq dak il-livell fejn
 applikabbli;
 (q)
 deskrizzjoni tal-operazzjonijiet u s-sistemi
 essenzjali biex jinżamm il-funzjonament kontinwu tal-proċessi
 operazzjonali tal-istituzzjoni;
 (r)
 deskrizzjoni tal-impatt fuq l-impjegati
 tal-implimentazzjoni tal-pjan inkluż valutazzjoni ta' kwalunkwe kostijiet
 assoċċjati.
 6. Pjanijiet ta'
 riżoluzzjoni ta' grupp għandhom jinkludu r-riżoluzzjoni
 tal-grupp sħiħ u għandhom jidentifikaw il-miżuri
 għar-riżoluzzjoni tal-impriżi prinċipali u tas-sussidjarji
 li huma parti mill-grupp.
 7. Il-Bord ifassal il-pjanijiet
 tar-riżoluzzjoni f'kooperazzjoni mas-superviżur jew
 is-superviżur tal-konsolidazzjoni u mal-awtoritajiet nazzjonali
 tar-riżoluzzjoni tal-Istati Membri parteċipanti li fihom huma
 stabbiliti l-entitajiet.
 8. Il-Bord jista' jitlob
 lill-awtoritajiet nazzjonali tar-riżoluzzjoni biex iħejju abbozz ta'
 pjanijiet preliminari ta' riżoluzzjoni u lill-awtorità ta'
 riżoluzzjoni fil-livell ta' grupp biex tħejji abbozz ta' pjan
 preliminari ta' riżoluzzjoni tal-grupp.
 9. Pjanijiet ta'
 riżoluzzjoni jiġu rieżaminati u fejn xieraq aġġornati
 tal-anqas kull sena u wara kwalunkwe bidla fl-istruttura legali jew
 organizzazzjonali ta' istituzzjoni jew fl-operat jew il-pożizzjoni finanzjarja
 tagħha li jista' jkollha effett jew teħtieġ bidla fil-pjan.
 Artikolu 8
 Valutazzjoni tar-riżolvibbiltà
 1. Meta jiġu abbozzati
 l-pjanijiet tar-riżoluzzjoni f'konformità mal-Artikolu 7, il-Bord,
 wara konsultazzjoni mal-awtorità kompetenti, inkluż il-BĊE, u
 l-awtoritajiet tar-riżoluzzjoni tal-Istati Membri mhux parteċipanti
 fejn jinsabu fergħat sinifikanti sal-punt rilevanti għall-fergħa
 sinifikanti, iwettaq valutazzjoni ta' kemm l-istituzzjonijiet u l-gruppi huma
 riżolvibbli mingħajr suppożizzjoni ta' għajnuna finanzjarja
 pubblika straordinarja apparti l-użu tal-Fond stabbiliti skont
 l-Artikolu 64.
 2. Meta jabbozza pjan ta'
 riżoluzzjoni għall-entitajiet msemmija fl-Artikolu 2, il-Bord
 jivvaluta l-punt safejn din l-entità hija riżolvibbli skont dan ir-Regolament.
 Entità għandha titqies riżolvibbli jekk ikun fattibbli u kredibbli li
 l-awtorità tar-riżoluzzjoni jew tillikwidaha skont proċeduri normali
 ta' insolvenza jew tirriżolviha billi tapplikalha għodod u
 setgħat differenti ta' riżoluzzjoni mingħajr ma toħloq
 konsegwenzi ħżiena sinifikanti fis-sistemi finanzjarji, fosthom
 ċirkustanzi għal instabbiltà finanzjarja usa' jew avvenimenti
 mas-sistema kollha, tal-Istat Membru li fih tinsab l-entità, jew Stati Membri
 oħra, jew l-Unjoni u bil-ħsieb li tiżgura l-kontinwità
 tal-funzjonijiet kritiċi li twettaq l-entità.
 3. Meta jabbozza pjanijiet ta'
 riżoluzzjoni għal gruppi, il-Bord jivvaluta l-punt safejn il-gruppi
 huma riżolvibbli skont dan ir-Regolament. Grupp jitqies riżolvibbli
 jekk ikun fattibbli u kredibbli li l-awtoritajiet tar-riżoluzzjoni jew
 iwettqu stralċ ta' entitajiet tal-grupp skont proċedimenti normali
 ta' insolvenza jew jirriżolvuh billi japplikaw għodod u setgħat
 ta' riżoluzzjoni lil entitajiet tal-grupp mingħajr ma joħolqu
 konsegwenzi ħżiena sinifikanti fis-sistemi finanzjarji, fosthom
 ċirkustanzi għal instabbiltà finanzjarja usa' jew avvenimenti
 mas-sistema kollha, tal-Istati Membri li fihom ikunu jinsabu l-entitajiet
 tal-grupp, jew Stati Membri oħra, jew l-Unjoni u bil-ħsieb li
 tiġi żgurata l-kontinwità tal-funzjonijiet kritiċi mwettqa minn
 dawn l-entitajiet jew minħabba li jistgħu jiġu separati
 faċilment fil-ħin jew b'mezzi oħra.
 4. Għall-finijiet
 tal-valutazzjoni, il-Bord, bħala minimu, jeżamina il-kwistjonijiet
 speċifikati fit-Taqsima C tal-Anness tad-Direttiva [ ].
 5. Jekk skont valutazzjoni
 tar-riżolvibbiltà ta' entità jew grupp imwettqa kont il-paragrafi 2 u
 3 il-Bord, wara konsultazzjoni mal-awtorità kompetenti, inkluż
 il-BĊE, jiddetermina li hemm impediment potenzjali sustanzjali
 għar-riżolvibbiltà ta' dik l-entità jew grupp, il-Bord iħejji
 rapport, f'konsultazzjoni mal-awtoritajiet kompetenti, indirizzat
 lill-istituzzjoni jew lill-impriża prinċipali li janalizza
 l-impedimenti sustanzjali għall-applikazzjoni effettiva tal-għodod
 tar-riżoluzzjoni u l-eżerċitar tas-setgħat ta'
 riżoluzzjoni. Dak ir-rapport għandu wkoll jirrakkomanda kwalunkwe
 miżura, li fl-opinjoni tal-Bord, hija meħtieġa jew xierqa biex
 jitneħħew dawk l-impedimenti skont il-paragrafu 8.
 6. Ir-rapport jiġi
 nnotifikat lill-entità jew l-impriża prinċipali konċernata,
 lill-awtoritajiet kompetenti u lill-awtoritajiet tar-riżoluzzjoni
 tal-Istati Membri mhux parteċipanti li fihom jinsabu fergħat
 sinifikanti. Għandu jkun sostnut bir-raġunijiet għall-valutazzjoni
 jew id-determinazzjoni inkwestjoni u għandu jindika kif il-valutazzjoni
 jew id-determinazzjoni tikkonforma mar-rekwiżit tal-applikazzjoni
 proporzjonata stipulat fl-Artikolu 6.
 7. Fi żmien erba' xhur
 mid-data tal-wasla tar-rapport, l-entità jew l-impriża prinċipali
 jistgħu jissottomettu kummenti u jipproponu lill-Bord miżuri
 alternattivi biex jirrimedjaw l-impedimenti identifikati fir-rapport. Il-Bord
 jikkomunika kwalunkwe miżura proposta mill-entità jew l-impriża
 prinċipali, lill-awtoritajiet kompetenti u lill-awtoritajiet tar-riżoluzzjoni
 tal-Istati Membri mhux parteċipanti li fihom jinsabu fergħat
 sinifikanti.
 8. Jekk il-miżuri proposti mill-entità
 jew l-impriża prinċipali konċernata
 effettivamentma jneħħux l-impediment għar-riżolvibbiltà,
 il-Bord jieħu deċiżjoni, wara konsultazzjoni mal-awtorità
 kompetenti u, fejn xieraq, l-awtorità makroprudenzjali, li tindika li
 l-miżuri proposti effettivament ma jneħħux l-impedimenti
 għar-riżolvibbiltà u jagħti struzzjonijiet lill-awtoritajiet
 nazzjonali tar-riżoluzzjoni biex jitolbu lill-istituzzjoni, l-impriża
 prinċipali jew kwalunkwe sussidjarja tal-grupp konċernat, biex
 tieħu kwalunkwe miżura elenkata fil-paragrafu 9, abbażi
 tal-kriterji li ġejjin:
 (a)
 l-effikaċja tal-miżura biex
 tneħħi l-impedimenti għar-riżolvibbiltà;
 (b)
 il-ħtieġa li jiġi evitat impatt
 negattiv fuq l-istabbiltà finanzjarja tal-Istati Membri parteċipanti;
 (c)
 il-ħtieġa li jiġi evitat impatt fuq
 l-istituzzjoni jew grupp konċernat li jmur lil hinn minn dak
 neċessarju biex jitneħħa l-impediment
 għar-riżolvibbiltà jew ikun sproporzjonat.
 9. Għall-finijiet
 tal-paragrafu 8, il-Bord jagħti struzzjonijiet lill-awtoritajiet
 nazzjonali tar-riżoluzzjoni biex jieħdu l-miżuri segwenti:
 (a)
 li jeħtieġu lill-entità tħejji
 ftehimiet ta' servizz (kemm jekk intragrupp kif ukoll jekk ma' partijiet terzi)
 biex tkopri l-forniment tal-funzjonijiet kritiċi;
 (b)
 li jeħtieġu lill-entità tillimita
 l-iskoperturi individwali u aggregati massimi tagħha;
 (c)
 li jimponu rekwiżiti speċifiċi jew
 regolari ta' informazzjoni rilevanti għall-finijiet ta' riżoluzzjoni;
 (d)
 li jeħtieġu lill-entita teħles minn
 assi speċifiċi;
 (e)
 li jeħtieġu lill-entità tillimita jew
 twaqqaf attivitajiet eżistenti speċifiċi jew proposti;
 (f)
 li jirrestrinġu jew jimpedixxu l-iżvilupp
 jew l-eżistenza ta' linji ta' operat ġodda jew eżistenti jew
 il-bejgħ ta' prodotti ġodda jew eżistenti;
 (g)
 li jeħtieġu tibdiliet fl-istrutturi
 ġuridiċi jew operazzjonali tal-entità jew kwalunkwe entità ta' grupp,
 kemm direttament kif ukoll indirettament taħt il-kontroll tagħha,
 biex titnaqqas il-kumplessità ħalli jiġi żgurat li l-funzjonijiet
 kritiċi jkunu jistgħu jiġu sseparati legalment u
 operazzjonalment minn funzjonijiet oħra permezz tal-applikazzjoni
 tal-għodod ta' riżoluzzjoni;
 (h)
 li jeħtieġu lil entità tistabbilixxi
 kumpanija azzjonarja finanzjarja prinċipali fi Stat Membru jew kumpanija azzjonarja
 finanzjarja prinċipali tal-Unjoni;
 (i)
 li jeħtieġu lil entità toħroġ
 obbligazzjonijiet eliġibbli biex tilħaq ir-rekwiżiti
 tal-Artikolu 10;
 (j)
 li jeħtieġu lil entità tipprova
 tinnegozja mill-ġdid kwalunkwe obbligazzjoni eliġibbli, strument
 tal-Grad 1 jew strument tal-Grad 2 addizzjonali li tkun
 ħarġet, bil-għan li jiġi żgurat li kwalunkwe
 deċiżjoni tal-Kummissjoni li tniżżel il-valur jew
 tikkonverti dik l-obbligazzjoni u dak l-istrument tkun effettiva skont
 il-liġi tal-ġuriżduzzjoni li tirregola dik l-obbligazzjoni jew
 dak l-istrument.
 10. L-awtoritajiet nazzjonali
 tar-riżoluzzjoni jimplimentaw l-istruzzjonijiet tal-Bord skont
 l-Artikolu 26.
 Artikolu 9
 Obbligi u rinunzji ssimplifikati
 1. Il-Bord, b'nizjattiva
 tiegħu stess jew bi proposta mill-awtorità nazzjonali
 tar-riżoluzzjoni jista' japplika obbligi simplifikati fir-rigward
 tal-abbozzar tal-pjanijiet ta' riżoluzzjoni msemmija fl-Artikolu 7
 jew jista' jneħħi l-obbligu tal-abbozzar ta' dawn il-pjanijiet.
 2. L-awtoritajiet nazzjonali ta'
 riżoluzzjoni jistgħu jipproponu lill-Bord biex japplika obbligi
 simplifikati jew biex ineħħi l-obbligu tal-abbozzar ta' pjanijiet ta'
 riżoluzzjoni għall-istituzzjonijiet jew gruppi speċifiċi.
 Dik il-proposta għandha tkun immotivata u għandha tkun sostnuta
 mid-dokumentazzjoni rilevanti kollha.
 3. Mal-wasla ta' proposta skont
 il-paragrafu 1 jew meta jaġixxi b'inizjattiva tiegħu stess,
 il-Bord iwettaq valutazzjoni tal-istituzzjonijiet jew il-gruppi
 konċernati. Il-valutazzjoni għandha ssir fir-rigward tal-impatt
 potenzjali li l-falliment tal-istituzzjoni jew il-grupp jista' jkollu,
 minħabba n-natura tal-operat tiegħu, id-daqs jew interkonnessjonijiet
 ma' istituzzjonijiet oħra jew għas-sistema finanzjarja
 inġenerali, fuq is-swieq finanzjarji, fuq istituzzjonijiet oħra jew
 fuq il-kundizzjonijiet tal-finanzjar.
 4. Il-Bord jivvatula
 l-kontinwazzjoni tal-applikazzjoni tar-rinunzji tal-anqas dabra fis-sena u
 mid-data tal-għoti jew wara bidla fl-istruttura ġuridika jew
 organizzazzjonali, l-operat jew sitwazzjonijiet finanzjarji tal-istituzzjoni
 jew il-grupp konċernat. Il-Bord ma għandux jagħti rinunzji lil
 istituzzjoni fil-każijiet meta dik l-istituzzjoni jkollha sussidjarja jew
 aktar jew fergħat sinifikanti fi Stat Membru ieħor jew f'pajjiż
 terz.
 Il-Bord jieqaf japplika l-obbligi simplifikati jew
 jirrinunzja għall-obbligu tal-abbozzar ta' pjanijiet ta' riżoluzzjoni
 jekk kwalunkwe ċirkustanza li ġġustifikathom ma għandhiex
 teżisti.
 Meta awtorità nazzjonali tar-riżoluzzjoni li
 tkun ipproponiet l-applikazzjoni tal-obbligu ssimplifikat jew tat rinunzja
 skont il-paragrafu 1 tqis li d-deċiżjoni li tapplika obbligu
 ssimplifikat jew li tagħti rinunzja rridu jiġu rtirati, għandha
 tissottometti proposta lill-Bord għal dak il-għan. F'dak il-każ
 il-Bord jieħu deċiżjoni dwar l-irtirar propost filwaqt li jqis
 bis-sħiħ il-ġustifikazzjoni tal-irtirar ippreżentata
 mill-awtorità nazzjonali tar-riżoluzzjoni fid-dawl tal-elementi stipulati
 fil-paragrafu 3.
 5. Il-Bord jista' jagħti,
 skont il-paragrafi 3 u 4, rinunzja mill-obbligu tal-abbozzar ta' pjanijiet
 ta' rkupru lil istituzzjonijiet individwali affiljati ma' korp ċentrali
 skont l-Artikolu 21 tad-Direttiva 2013/36/UE u eżentati għal
 kollox jew parzjalment mir-rekwiżiti prudenzjali fil-liġi nazzjonali
 skont l-Artikolu 2(5) tad-Direttiva 2013/36/UE. F'dak il-każ
 l-obbligu tal-abbozzar tal-pjan ta' riżoluzzjoni għandu japplika fuq
 bażi konsolidata għall-korp ċentrali.
 6. Il-Bord jista' jagħti
 rinunzja mill-applikazzjoni tal-obbligu tal-abbozzar tal-pjanijiet ta'
 riżoluzzjoni lil istituzzjonijiet li huma fl-istess skema ta' protezzjoni
 istituzzjonali skont l-Artikolu 113(7) tar-Regolament (UE)
 Nru 575/2013. Meta jiddeċiedi li jagħti rinunzja lil
 istituzzjoni li tagħmel parti minn skema ta' protezzjoni istituzzjonali,
 il-Bord iqis jekk l-iskema ta' protezzjoni istituzzjonali hijiex
 f'pożizzjoni li x'aktarx tkun tista' tlaħħaq ma' domandi
 simultanji fuq l-iskema b'rabta mal-membri tagħha.
 7. Il-Bord jinforma lill-ABE
 dwar l-applikazzjoni tal-paragrafi 1, 4 u 5.
 Artikolu 10
 Rekwiżit minimu għall-fondi proprji u l-obbligazzjonijiet
 eliġibbli
 1. Il-Bord, f'konsultazzjoni
 mal-awtoritajiet kompetenti, inkuż il-BĊE, jiddetermina
 r-rekwiżit minimu ta' fondi proprji, kif imsemmi fil-paragrafu 2,
 soġġett għat-tniżżil fil-valur u s-setgħat ta'
 konverżjoni, li l-istituzzjonijiet u l-impriżi prinċipali
 msemmija fl-Artikolu 2 ikunu meħtieġa jżommu.
 2. Ir-rekwiżit minimu
 jiġi kkalkulat bħala l-ammont ta' fondi proprji u l-obbligazzjonijiet
 eliġibbli espressi bħala perċentwali tal-obbligazzjonijiet
 totali u fondi proprji, esklużi l-obbligazzjonijiet li jiġu minn
 derivati, tal-istituzzjonijiet u impriżi prinċipali msemmija
 fl-Artikolu 2.
 3. Id-determinazzjoni msemmija
 fil-paragrafu 1 issir fuq il-bażi tal-kriterji li ġejjin:
 (a)
 il-ħtieġa li jiġi żgurat li
 l-istituzzjoni u l-impriża prinċipali msemmija fl-Artikolu 2
 tista' tiġi riżolta bl-applikazzjoni tal-għodod ta'
 riżoluzzjoni inkluż, fejn xieraq, l-għodda
 tar-rikapitalizzazzjoni interna, b'mod li jintlaħqu l-objettivi
 tar-riżoluzzjoni;
 (b)
 il-ħtieġa li jiġi żgurat,
 fil-każijiet xierqa, li l-istituzzjoni u l-impriża prinċipali
 msemmija fl-Artikolu 2 ikollhom biżżejjed obbligazzjonijiet
 eliġibbli biex tiżgura li, li kieku tiġi applikata l-għodda
 tar-rikapitalizzazzjoni interna, it-telf ikun jista' jiġi assorbit u
 l-proporzjon tal-Ekwità Komuni tal-Grad 1 tal-istituzzjoni jew
 l-intrapriża msemmija fl-Artikolu 2 ikun jista' jiġi restawrat
 għal-livell meħtieġ biex tkun tista' tkompli tikkonforma
 mal-kundizzjonijiet għall-awtorizzazzjoni u twettaq l-attivitajiet li hija
 awtorizzata għalihom skont ir-Regolament (UE) Nru 575/2013 u biex
 iżżomm biżżejjed fiduċja tas-suq fl-istituzzjoni u
 l-impriża prinċipali msemmija fl-Artikolu 2;
 (c)
 il-ħtieġa li jiġi żgurat, jekk
 il-pjan ta' riżoluzzjoni jantiċipa li ċerti klassijiet ta'
 obbligazzjonijiet eliġibbli jistgħu jiġu esklużi minn
 rikapitalizzazzjoni interna skont l-Artikolu 24(5), jew li ċerti
 klassijiet ta' obbligazzjonijiet eliġibbli jistgħu jiġu
 trasferiti għand il-benefiċjarju bis-sħiħ bi trasferiment
 parzjali, li l-istituzzjoni ju l-impriża prinċipali msemmija
 fl-Artikolu 2 ikollhom biżżejjed obbligazzjonijiet
 eliġibbli biex jiġi żgurat li t-telf ikun jista' jiġi
 assorbit u l-proporzjon tal-Ekwità Komuni tal-Grad 1 tal-istituzzjoni u
 l-impriża prinċipali msemmija fl-Artikolu 2 ikun jista'
 jiġi restawrat għal-livell meħtieġ biex tkun tista' tkompli
 tikkonforma mal-kundizzjonijiet għall-awtorizzazzjoni u twettaq
 l-attivitajiet li hija awtorizzata għalihom skont ir-Regolament (UE)
 Nru 575/2013;
 (d)
 id-daqs, il-mudell operazzjonali u l-profil
 tar-riskju tal-istituzzjoni u l-impriża prinċipali msemmija
 fl-Artikolu 2, inklużi l-fondi proprji;
 (e)
 il-punt safejn l-Iskema ta' Garanzija
 tad-Depożiti tkun tista' tikkontribbwixxi għall-finanzjament
 tar-riżoluzzjoni skont l-Artikolu 73;
 (f)
 il-punt safejn il-falliment tal-istituzzjoni u
 l-impriża prinċipali msemmija fl-Artikolu 2 jkollu effett
 negattiv fuq l-istabbiltà finanzjarja, inkluż minħabba
 l-interkonnessjonijiet tagħha ma' istituzzjonijiet oħrajn jew
 mal-bqija tas-sistema finanzjarja permezz ta' kontaġju lil istituzzjonijiet
 oħra.
 Id-determinazzjoni għandha tispeċifika
 r-rekwiżit minimu li l-istituzzjonijiet għandhom ikunu
 meħtieġa jikkonformaw miegħu fuq bażi individwali u li
 l-impriżi prinċipali għandhom ikun meħtieġa
 jikkonformaw miegħu fuq bażi konsolidata. Il-Bord jista'
 jiddeċiedi li jneħħi r-rekwiżit minimu fuq bażi
 konsolidata minn fuq l-impriża prinċipali sakemm il-kundizzjonijiet
 stipulati fil-punti (a) u (b) tal-Artikolu 39(4ca) tad-Direttiva [ ] ikunu
 ssodisfati. Il-Bord jista' jiddeċiedi li jagħti rinunzja fir-rigward
 tar-rekwiżit minimu fuq bażi konsolidata lil xi sussidjarja sakemm
 il-kundizzjonijiet stipulati fil-punti minn (a) sa (c) tal-Artikolu 39(4d)
 tad-Direttiva [ ] ikunu ssodifati.
 4. Id-determinazzjoni msemmija
 fil-paragrafu 1 jistgħu jipprevedu li r-rekwiżit minimu
 tal-fondi proprji u l-obbligazzjonijiet eliġibbli jkun parzjalment
 issodisfat fuq bażi konsolidata jew individwali permezz ta' strument ta'
 rikapitalizzazzjoni interna kuntrattwali.
 5. Biex jikkwalifika bħala
 strument kuntrattwali ta' rikapitalizzazzjoni interna skont
 il-paragrafu 4, il-Bord irid ikun issodisfat li l-istrument:
 (a)
 ikun fih terminu kuntrattwali li jipprevedi li,
 fejn il-Kummissjoni tiddeċiedi li tapplika għodda ta'
 rikapitalizzazzjoni interna lill-istituzzjoni, l-istrument għandu
 jitniżżel fil-valur jew jiġi konvertit sal-punt
 meħtieġ qabel ma jitniżżlu fil-valur jew jiġu
 konvertiti obbligazzjonijiet eliġibbli oħra; u
 (b)
 jkun soġġett għal ftehim, impenn jew
 dispożizzjoni ta' subordinazzjoni vinkolanti skont liema fil-każ ta'
 proċedimenti normali ta' insolvenza, jikklassifika skont
 l-obbligazzjonijiet eliġibbli l-oħra u ma jistax jitħallas lura
 sakemm l-obbligazzjonijiet eliġibbli pendenti l-oħra f'dawk il-waqt
 ikun ġew saldati.
 6. Il-Bord jieħu kwalunkwe
 determinazzjoni msemmija fil-paragrafu 1 waqt li jkun qed jiżviluppa
 u jżomm pjanijiet ta' riżoluzzjoni skont l-Artikolu 7.
 7. Il-Bord jindirizza
 d-determinazzjoni tiegħu lill-awtoritajiet nazzjonali ta'
 riżoluzzjoni. L-awtoritajiet nazzjonali tar-riżoluzzjoni jimplimentaw
 l-istruzzjonijiet tal-Bord skont l-Artikolu 26. Il-Bordjesiġi li
 l-awtoritajiet nazzjonali ta' riżoluzzjoni jivverifikaw u jiżguraw li
 l-istituzzjonijiet u l-impriżi prinċipali jżommu r-rekwiżit
 minimu previst fil-paragrafu 1.
 8. Il-Bord jinforma
 lill-BĊE u l-ABE bir-rekwiżit minumu li jkun iddetermina għal
 kull istituzzjoni u impriża prinċipali skont il-paragrafu 1.
 Kapitolu 2
 Intervent bikri
 Artikolu 11
 Intervent bikri
 1. Il-BĊE jew
 l-awtoritajiet kompetenti tal-Istati Membri parteċipanti jinformaw
 lill-Bord bi kwalunkwe miżura li jeħtieġu lil istituzzjoni jew
 grupp jieħdu jew li jieħdu huma stess skont l-Artikolu 13b
 tar-Regolament tal-Kunsill (UE) Nru [ ], skont l-Artikoli 23(1) jew
 24 tad-Direttiva [ ], skont l-Artikolu 104 tad-Direttiva 2013/36/UE.
 Il-Bord jinnotifika lill-Kummissjoni bi kwalunkwe
 informazzjoni li jkun rċieva skont l-ewwel subparagrafu.
 2. Mid-data tal-wasla
 tal-informazzjoni msemmija fil-paragrafu 1, u mingħajr
 preġudizzju għas-setgħat tal-BĊE u l-awtoritajiet
 kompetenti skont liġijiet oħra tal-Unjoni, il-Bord jista' jipprepara
 għar-riżoluzzjoni tal-istituzzjoni jew gropp konċernat.
 Għall-finijiet tal-ewwel subparagrafu,
 il-Bord jimmonitorja mill-qrib, f'kooperazzjoni mal-BĊE u l-awtoritajiet
 nazzjonali rilevanti, il-kundizzjonijiet tal-istituzzjoni jew l-impriża
 prinċipali, u l-konformità tagħhom ma' kwalunkwe miżura ta'
 intervent bikri li kienet meħtieġa tittieħed.
 3. Il-Bord ikollu s-setgħa:
 (a)
 jeħtieġ, skont il-Kapitolu 5 ta' dan
 it-Titolu, l-informazzjoni neċessarja sabiex iħejji
 għar-riżoluzzjoni tal-istituzzjoni jew il-grupp;
 (b)
 li jwettaq valutazzjoni tal-assi u
 l-obbligazzjonijiet tal-istituzzjoni jew il-grupp skont l-Artikolu 17;
 (c)
 li jikkuntattja xerrejja potenzjali sabiex
 iħejji għar-riżoluzzjoni tal-istituzzjoni jew il-grupp, jew
 jeħtieġ lill-istituzzjoni, l-impriża prinċipali jew
 lill-awtorità nazzjonali tar-riżoluzzjoni biex tagħmel hekk,
 soġġett għall-konformità mar-rekwiżiti tal-kunfidenzjalità
 stabbiliti f'dan ir-Regolament u fl-Artikolu 76 tad-Direttiva [ ];
 (d)
 jeħtieġ lill-awtorità nazzjonali
 rilevanti biex tabbozza skema preliminari ta' riżoluzzjoni
 għall-istituzzjoni jew il-grupp konċernat.
 4. Jekk il-BĊE jew
 l-awtoritajiet kompetenti tal-Istati Membri parteċipanti jkun
 beħsiebhom jimponu fuq istituzzjoni jew grupp kwalunkwe miżura
 addizzjonali skont l-Artikolu 13b tar-Regolament tal-Kunsill (UE)
 Nru [ ] jew skont l-Artikolu 23 jew 24 tad-Direttiva [ ] jew skont
 l-Artikolu 104 tad-Direttiva 2013/36/UE, qabel l-istituzzjoni jew il-grupp
 ikunu kkonformaw bis-sħiħ mal-ewwel miżura nnotifikata lill-Bord,
 huma għandhom jikkonsultaw lill-Bord, qabel jimponu din il-miżura
 addizzjonali fuq l-istituzzjoni jew il-grupp konċernat.
 5. Il-BĊE jew l-awtorità
 kompetenti, u l-Bord jiżguraw li l-miżura addizzjonali msemmija
 fil-paragrafu 4 u kwalunkwe azzjoni tal-Bord bil-għan li
 titħejja riżoluzzjoni skont il-paragrafu 2 ikunu konsistenti.
 Kapitolu 3
 Riżoluzzjoni
 Artikolu 12
 Objettivi tar-Riżoluzzjoni
 1. Meta jaġixxu skont
 il-proċedura ta' riżoluzzjoni msemmija fl-Artikolu 16,
 il-Kummissjoni u l-Bord, skont ir-responsabbiltajiet rispettivi tagħhom,
 iqisu l-objettivi tar-riżoluzzjoni, u jagħżlu l-għodod u
 s-setgħat li, fil-fehma tagħhom, jilħqu l-aħjar l-objettivi
 li huma rilevanti fiċ-ċirkustanzi tal-każ.
 2. L-objettivi
 tar-riżoluzzjoni msemmija fil-paragrafu 1 huma dawn li ġejjin:
 (a)
 li tiġi żgurata l-kontinwità
 tal-funzjonijiet kritiċi;
 (b)
 li jiġu evitati effetti negattivi sinifikanti
 fuq l-istabbiltà finanzjarja, inkluża l-prevenzjoni tal-kontaġju u
 ż-żamma tad-dixxiplina tas-suq;
 (c)
 li jiġu protetti l-fondi pubbliċi billi
 tiġi mminimizzata d-dipendenza fuq l-għajnuna finanzjarja pubblika
 straordinarja;
 (d)
 li jiġu protetti d-depożituri koperti
 mid-Direttiva 94/19/KE u l-investituri koperti mid-Direttiva 97/9/KE[21].
 Meta jsegwu dawn l-objettivi, il-Kummissjoni u
 l-Bord jippruvaw jevitaw id-distruzzjoni bla ħtieġa ta' valur u
 jimminimizzaw il-kost tar-riżoluzzjoni.
 3. Il-Kummissjoni
 tibbilanċja l-objettivi msemmija fil-paragrafu 2 kif xieraq skont
 in-natura u ċ-ċirkustanzi ta' kull każ.
 Artikolu 13
 Prinċipji ġenerali li jirregolaw ir-riżoluzzjoni
 1. Meta jaġixxu skont
 il-proċedura ta' riżoluzzjoni msemmija fl-Artikolu 16,
 il-Kummissjoni u l-Bord jieħdu l-miżuri xierqa kollha biex
 jiżguraw li l-azzjoni ta' riżoluzzjoni tittieħed skont
 il-prinċipji li ġejjin:
 (a)
 l-azzjonisti tal-istituzzjoni taħt
 riżoluzzjoni jġarrbu l-ewwel telf;
 (b)
 il-kredituri tal-istituzzjoni taħt
 riżoluzzjoni jġarrbu t-telf wara l-azzjonisti skont l-ordni ta'
 prijorità tal-pretensjonijiet tagħhom skont l-Artikolu 15;
 (c)
 il-maniġment tal-istituzzjoni taħt
 riżoluzzjoni jiġi sostitwit, ħlief f'dawk il-każijiet fejn
 iż-żamma tal-maniġment, kollu jew parti minnu, kif xieraq
 fiċ-ċirkustanzi, titqies meħtieġa għall-kisba
 tal-objettivi tar-riżoluzzjoni;
 (d)
 f'konformità mal-proċess dovut tal-liġi,
 individwi u entitajiet jinżammu responsabbli għall-falliment
 tal-istituzzjoni taħt riżoluzzjoni sal-massimu tar-responsabbiltà
 tagħhom skont il-liġi nazzjonali;
 (e)
 il-kredituri tal-istess klassi jiġu trattati
 bl-istess mod;
 (f)
 l-ebda kreditur ma jġarrab telf akbar milli
 kien iġarrab li kieku l-entità msemmija fl-Artikolu 2 ġiet
 stralċata skont proċedimenti normali ta' insolvenza.
 2. Meta istituzzjoni tkun entità
 ta' grupp, il-Kummissjoni, fejn applikabbli, u l-Bord japplikaw għodod u
 setgħat ta' riżoluzzjoni b'mod li jiġi mminimizzat impatt fuq
 entitajiet oħra tal-grupp u fuq il-grupp sħiħ u li jiġi
 mminimizzat effett ħażin fuq l-istabbiltà finanzjarja tal-Unjoni u
 partikolarment fl-Istati Membri fejn jopera l-grupp.
 3. Meta l-għodda
 tal-bejgħ ta' operat, l-għodda ta' istituzzjoni tranżitorja jew
 l-għodda tas-separazzjoni tal-assi tiġi applikata fuq entità msemmija
 fl-Artikolu 2, dik l-entità għandha titqies li hija
 soġġetta għal proċediment ta' falliment jew
 proċedimenti analogi ta' insolvenza għall-finijiet
 tal-Artikolu 5(1) tad-Direttiva 2001/23/KE[22].
 Artikolu 14
 Riżoluzzjoni ta' istituzzjonijiet finanzjarji u impriżi
 prinċipali
 1. Il-Kummissjoni tieħu
 azzjoni ta' riżoluzzjoni b'rabta ma' istituzzjoni finanzjarja, meta
 jiġu ssodisfati l-kundizzjonijiet speċifikati fl-Artikolu 16(2)
 kemm fil-konfront tal-istituzzjoni finanzjarja kif ukoll fil-konfront
 tal-impriża prinċipali.
 2. Il-Kummissjoni tieħu
 azzjoni ta' riżoluzzjoni fir-rigward ta' impriża prinċipali
 msemmija fil-punt (b) tal-Artikolu 2, meta jkunu ssodisfati
 l-kundizzjonijiet speċifikati fl-Artikolu 16(2) fir-rigward ta' kemm
 dik l-impriża prinċipali kif ukoll fir-rigward ta' sussidjarja jew
 aktar li huma istituzzjonijiet.
 3. B'deroga
 mill-paragrafu 2 u minkejja li impriża prinċipali tista' ma
 tilħaqx il-kundizzjonijiet stabbiliti fl-Artikolu 16(2),
 il-Kummissjoni tista' tieħu azzjoni ta' riżoluzzjoni fir-rigward
 tal-impriża prinċipali meta sussidjarja jew aktar li huma
 istituzzjonijiet tikkonformaw mal-kundizzjonijiet stabbiliti
 fl-Artikolu 16(2) u azzjoni fir-rigward tal-impriża prinċipali
 tkun neċessarja għar-riżoluzzjoni ta' sussidjarja jew aktar li
 huma istituzzjonijiet jew għar-riżoluzzjoni tal-grupp sħiħ.
 Artikolu 15
 Ordni tal-prijorità tal-pretensjonijiet
 Meta japplikaw l-għodda ta'
 rikapitalizzazzjoni interna għal istituzzjoni taħt riżoluzzjoni,
 u mingħajr preġudizzju għall-obbligazzjonijiet esklużi
 mill-għodda tar-rikapitalizzazzjoni interna skont l-Artikolu 24(3),
 il-Kummissjoni tiddeċiedi dwar, u l-Bord u l-awtoritajiet nazzjonali ta'
 riżoluzzjoni tal-Istati Membri parteċipanti jeżerċitaw
 is-setgħat ta' tniżżil fil-valur u ta' konverżjoni fuq
 pretensjonijiet billi jsegwu bir-rivers il-klassifikazzjoni ta' prijorità
 għall-klassifikazzjoni li ġejja għall-proċeduri normali ta'
 insolvenza:
 (a)
 pretensjonijiet marbuta ma' depożiti eliġibbli
 u pretensjonijiet minn skemi ta' garanzija tad-depożiti;
 (b)
 pretensjonijiet mhux preferenzjali mhux garantiti;
 (c)
 pretensjonijiet subordinati apparti dawk imsemmijin
 fil-punti minn (d) sa (f);
 (d)
 pretensjonijiet minn diretturi u uffiċjali
 eżekuttivi superjuri;
 (e)
 pretensjonijiet marbuta ma' strumenti
 tal-Grad 1 u l-Grad 2;
 (f)
 pretensjonijiet marbuta ma' strumenti tal-ekwità
 komuni tal-Grad 1;
 jibdew minn punt (f) u
 jispiċċaw bil-punt (a).
 Artikolu 16
 Proċedura ta' Riżoluzzjoni
 1. Meta l-BĊE jew awtorità
 nazzjonali ta' riżoluzzjoni jivvalutaw li l-kundizzjonijiet msemmija
 fil-punti (a) u (b) tal-paragrafu 2 huma ssodisfati fir-rigward ta'
 entità msemmija fl-Artikolu 2, huma jikkommunikaw dik il-valutazzjoni
 mingħajr dewmien lill-Kummissjoni u lill-Bord.
 2. Mal-wasla ta' komunikazzjoni
 skont il-paragrafu 1 jew b'inizjattiva tiegħu stess, il-Bord iwettaq
 valutazzjoni ta' jekk il-kundizzjonijiet li ġejjin humiex ssodisfati:
 (a)
 l-entità qed tfalli jew x'aktarx li tfalli;
 (b)
 filwaqt li jikkonsidra ż-żmien u
 ċirkustanzi rilevanti oħra, ma hemmx prospett raġonevoli li xi
 settur privat alternattiv jew azzjoni ta' superviżjoni (inklużi
 miżuri ta' intervent bikri jew tnaqqis fil-valur jew konverżjoni
 tal-istrumenti kapitali skont l-Artikolu 14), meħuda fir-rigward
 tal-entità, jistgħu jimpedixxu l-falliment f'qafas ta' żmien
 raġonevoli;
 (c)
 azzjoni ta' riżoluzzjoni hija
 meħtieġa fl-interess pubbliku skont il-paragrafu 4.
 3. Għall-finijiet
 tal-punt (a) tal-paragrafu 2, l-entità titqies li qed tfalli jew
 x'aktarx tfalli fi kwalunkwe minn dawn iċ-ċirkustanzi:
 (a)
 l-entità qed tikser jew hemm elementi
 oġġettivi li jsostnu deteminazzjoni li l-istituzzjoni se tkun qed
 tikser, fil-futur qrib, ir-rekwiżiti għall-kontinwazzjoni
 tal-awtorizzazzjoni b'mod li jkun jiġġustifika l-irtirar tal-awtorizzazzjoni
 mill-BĊE jew mill-awtorità kompetenti inkluż, iżda mhux biss,
 minħabba li l-istituzzjoni ġarrbet jew x'aktarx iġġarrab
 telf li se juża l-fondi proprji kollha jew ammont sinifikanti minnhom.
 (b)
 l-assi tal-entità huma jew hemm elementi
 oġġettivi li jsostnu determinazzjoni li l-assi tal-entità se jkunu,
 fil-futur qrib, inqas mill-obbligazzjonijiet;
 (c)
 l-entità hija jew hemm elementi oġġettivi
 biex isostnu deteriminazzjoni li l-entità se tkun, fil-futur qrib,
 f'pożizzjoni li ma tistax tħallas id-dejn tagħha malli jsir
 dovut;
 (d)
 hija meħtieġa għajnuna finanzjarja
 pubblika straordinarja ħlief meta, sabiex jiġi rimedjat tfixkil
 fl-ekonomija ta' Stat Membru u l-preżervazzjoni tal-istabbiltà
 finanzjarja, li l-għajnuna finanzjarja pubblika straordinarja tieħu
 xi waħda minn dawn l-għamliet:
 (i) garanzija tal-Istat biex issostni
 l-faċilitajiet tal-likwidità minn banek ċentrali skont
 il-kundizzjonijiet tal-banek ċentrali;
 (ii) garanzija tal-Istat għal
 obbligazzjonijiet maħruġa ġodda;
 (iii) injezzjoni ta' fondi proprji jew
 ix-xiri ta' strumenti ta' kapital bi prezzijiet u termini li ma jagħtux
 vantaġġ lill-entità fejn la ċ-ċirkustanzi stipulati
 fil-punti (a), (b) u (c) tal-paragrafu 2 u lanqas
 iċ-ċirkustanzi stipulati fl-Artikolu 14 ma jkunu jeżistu
 fiż-żmiem li tingħata l-għajnuna pubblika.
 F'kull każ imsemmi fil-punti (i), (ii) u
 (iii) il-garanzija jew il-miżuri ekwivalenti msemmija fihom ikun
 ikkonfinati għall-entitajiet solventi u jkunu bil-kundizzjoni
 tal-approvazzjoni skont ir-regoli tal-għajnuna mill-Istat. Dawn
 il-miżuri jkunu ta' natura prekawzjonarja u temporanja u jkunu
 proporzjonati biex jirrimedjaw il-konsegwenzi ta' tfixkil serju u ma
 għandhomx jintużaw biex ipaċu telf li entità ġarrbet jew
 x'aktarx iġġarrab fil-futur qrib.
 4. Għall-finijiet
 tal-punt (c) tal-paragrafu 2, azzjoni ta' riżoluzzjoni
 għandha tiġi trattata bħala fl-interess pubbliku jekk
 tilħaq u hija proporzjonata ma' objettiv wieħed jew aktar
 tar-riżoluzzjoni kif speċifikat fl-Artikolu 12 u l-istralċ
 ta' entità skont proċedimenti normal ta' insolvenza ma jilħqux dawn
 l-objettivi tar-riżoluzzjoni sal-istess punt.
 5. Jekk jintlaħqu
 l-kundizzjonijiet kollha stabbiliti fil-paragrafu 2, il-Bord jirrakkomanda
 lill-Kummissjoni li l-entità tqiegħed taħt riżoluzzjoni.
 Ir-rakkomandazzjoni tinkludi tal-inqas dan li ġej:
 (a)
 ir-rakkomandazzjoni li l-entità tqiegħed
 taħt riżoluzzjoni;
 (b)
 il-qafas tal-għodod ta' riżoluzzjoni
 msemmija fl-Artikolu 19(3);
 (c)
 il-qafas tal-użu tal-Fond biex
 jappoġġa l-azzjoni ta' riżoluzzjoni skont l-Artikolu 71.
 6. Wara li tqis l-urġenza
 taċ-ċirkustanzi tal-każ, il-Kummissjoni tiddeċiedi,
 b'inizjattiva tagħha stess jew billi tqis, jekk ikun hemm,
 il-komunikazzjoni msemmija fil-paragrafu 1 jew ir-rakkomandazzjoni
 tal-Bord imsemmija fil-paragrafu 5, jekk tpoġġix jew le lill-entità
 taħt riżoluzzjoni u dwar il-qafas tal-għodod ta'
 riżoluzzjoni li għandhom jiġu applikati fir-rigward tal-entità
 konċernata u tal-użu tal-Fond biex jappoġġa l-azzjoni ta'
 riżoluzzjoni. Il-Kummissjoni, b'inizjattiva tagħha stess, tista'
 tiddeċiedi li tpoġġi entità taħt riżoluzzjoni jekk
 jintlaħqu l-kundizzjonijiet imsemmija fil-paragrafu 2.
 7. Id-deċiżjoni
 tal-Kummissjoni tkun indirizzata lill-Bord. Jekk il-Kummissjoni tiddeciedi li
 ma tpoġġix lill-entità taħt riżoluzzjoni, minħabba li
 l-kundizzjonijiet stipulati fil-paragrafu 2(c) ma jkunux intlaħqu,
 l-entità konċernata għandha tiġi stralċata skont
 il-liġi nazzjonali tal-insolvenza.
 8. Fil-qafas stipulat
 mid-deċiżjoni tal-Kummissjoni, il-Bord jiddeċiedi dwar l-iskema
 tar-riżoluzzjoni msemmija fl-Artikolu 20 u għandu jiżgura
 li l-azzjoni meħtieġa ta' riżoluzzjoni titwettaq ħalli
 titwettaq l-iskema ta' riżoluzzjoni mill-awtoritajiet nazzjonali ta'
 riżoluzzjoni rilevanti. Id-deċiżjoni tal-Bord tkun indirizzata
 lill-awtoritajiet nazzjonali ta' riżoluzzjoni rilevanti u għandha
 tagħti struzzjonijiet lil dawk l-awtoritajiet, li għandhom
 jieħdu l-miżuri meħtieġa kollha biex jimplimentaw
 id-deċiżjoni tal-Bord f'konformità mal-Artikolu 26, billi
 jeżerċitaw kwalunkwe setgħa ta' riżoluzzjoni prevista
 fid-Direttiva [ ], partikolarment dawk fl-Artikolu minn 56 sa 64 tad-Direttiva
 [ ]. Meta jkun hemm għajnuna mill-Istat, il-Bord jista' jiddeċiedi
 biss wara li l-Kummissjoni tkun ħadet deċiżjoni dwar
 l-għajnuna mill-Istat.
 9. Mal-wasla ta' komunikazzjoni
 skont il-paragrafu 1, jew b'inzijattiva tiegħu stess, jekk il-Bord
 iqis li l-miżuri ta' riżoluzzjoni jistgħu jikkostitwixxu
 għajnuna mill-Istat skont l-Artikolu 107(1) TFUE, jistieden
 lill-Istat Membru jew lill-Istati Membri parteċipanti konċernati biex
 immedjadament jinnotifikaw il-miżuri previsti lill-Kummissjoni skont
 l-Artikolu 108(3) TFUE.
 10. Sal-punt li l-azzjoni ta'
 riżoluzzjoni kif proposta mill-Bord tinvolvi l-użu tal-Fond u ma
 tinvolvix għajnuna mill-Istat skont l-Artikolu 107(1) TFUE,
 il-Kummissjoni tapplika b'mod parallel, b'analoġija, il-kriterji
 stabbiliti għall-applikazzjoni tal-Artikolu 107 TFUE.
 11. Il-Kummissjoni jkollha
 s-setgħa tikseb mingħand il-Bord kwalunkwe informazzjoni li tqis
 rilevanti biex taqdi l-kompiti tagħha skont dan ir-Regolament u, fejn
 applikabbli l-Artikolu 107 TFUE. Il-Bord ikollu s-setgħa jikseb
 mingħand kwalunkwe persuna, skont il-Kapitolu 5 ta' dan it-Titolu,
 kwalunkwe informazzjoni meħtieġa biex jipprepara u jiddeċiedi
 dwar azzjoni ta' riżoluzzjoni inklużi aġġornamenti u
 supplimenti ta' informazzjoni previsti fil-pjanijiet ta' riżoluzzjoni.
 12. Il-Bord ikollu s-setgħa
 jirrakkomanda lill-Kummissjoni temenda l-qafas għall-għodod ta'
 riżoluzzjoni u għall-użu tal-Fond fir-rigward ta' entità
 taħt riżoluzzjoni.
 Artikolu 17
 Valwazzjoni
 1. Qabel jieħu azzjoni ta'
 riżoluzzjoni jew jeżerċita s-setgħa li jniżżel
 il-valur jew jikkonverti strumenti ta' kapital, il-Bord jiżgura li
 titwettaq valwazzjoni ġusta u realistika tal-assi u l-obbligazzjonijiet
 ta' entità msemmija fl-Artikolu 2 minn persuna indipendenti minn kwalunkwe
 awtorità pubblika, inkluz il-Bord, l-awtorità ta' riżoluzzjoni u l-entità
 konċernata.
 2. Soġġett
 għall-paragrafu 13, meta r-rekwiżiti kollha stipulati
 fil-paragrafi minn 3 sa 14 jiġu rrispettati, il-valwazzjoni għandha
 titqies definittiva.
 3. Meta valwazzjoni indipendenti
 skont il-paragrafu 1 ma tkunx possibbli, il-Bord jista' jwettaq
 valwazzjoni provviżorja tal-assi u l-obbligazzjonijiet tal-entità msemmija
 fl-Artikolu 2, skont id-dispożizzjonijiet tal-paragrafu 9.
 4. L-objettiv tal-valwazzjoni
 jkun li tivvaluta l-valur tal-assi u l-obbligazzjonijiet tal-entità msemmija
 fl-Artikolu 2 li qed tfalli jew x'aktarx tfalli.
 5. L-għanijiet
 tal-valwazzjoni għandhom:
 (a)
 jitqiesu għad-determinazzjoni ta' jekk
 il-kundizzjonijiet tar-riżoluzzjoni jew il-kundizzjonijiet
 għat-tniżżil fil-valur jew il-konverżjoni tal-instrumenti
 tal-kapital intlaħqux;
 (b)
 jekk il-kundizzjonijiet għar-riżoluzzjoni
 ntlaħqu, għandhom jitqiesu fid-deċiżjoni dwar l-azzjoni
 xierqa ta' riżoluzzjoni li għandha tittieħed fir-rigward
 tal-entità msemmija fl-Artikolu 2;
 (c)
 meta tiġi applikata s-setgħa ta'
 tniżżil fil-valur jew tal-konverżjoni tal-istrument tal-kapital,
 dan għandu jitqies fid-deċiżjoni dwar kemm għandhom
 jiġu kkanċellati jew dilwiti l-ishma jew l-istrumenti oħra ta' sjieda
 u kemm għandu jitniżżel il-valur u jiġu kkonvertiti
 l-istrumenti ta' kapital;
 (d)
 meta tiġi applikata l-għodda
 tar-rikapitalizzazzjoni interna, dan għandu jitqies
 fid-deċiżjoni dwar kemm għandu jitniżżel il-valur jew
 jiġu kkonvertiti l-obbligazzjonijiet eliġibli;
 (e)
 meta tiġi applikata l-għodda ta'
 istituzzjoni tranżitorja jew l-għodda tas-separazzjoni tal-assi, dan
 għandu jitqies fid-deċiżjoni dwar l-assi, id-drittijiet,
 l-obbligazzjonijiet jew l-ishma jew strumenti oħra ta' sjieda li
 għandhom jiġu trasferiti u d-deċiżjoni dwar il-valur ta'
 kwalunkwe korrispettiv li għandu jitħallas lill-istituzzjoni
 taħt riżoluzzjoni jew, skont il-każ, lis-sidien tal-ishma jew
 l-istrumenti l-oħra ta' sjieda;
 (f)
 meta tiġi applikata l-għodda
 tal-bejgħ ta' operat, dan għandu jitqies fid-deċiżjoni dwar
 l-assi, id-drittijiet, l-obbligazzjonijiet jew l-ishma jew l-istrumenti
 l-oħra ta' sjieda li għandhom jiġu ttrasferiti u biex
 jgħinu lill-Bord jifhem x'jikkostitwixxi termini kummerċjali
 għall-finijiet tal-Artikolu 21(2)(b);
 (g)
 fil-każijiet kollha, biex jiġi
 żgurat li kwalunkwe telf fuq l-assi tal-entità msemmija fl-Artikolu 2
 jiġi rikonoxxut bis-sħiħ mal-mument li jiġu applikati
 l-għodod ta' riżoluzzjoni jew jiġu eżerċitati s-setgħat
 tat-tniżżil fil-valur jew il-konverżjoni tal-istrumenti
 tal-kapital.
 6. Fejn applikabbli,
 il-valwazzjoni tkun ibbażata fuq suppożizzjonijiet prudenzjali,
 inklużi r-rati ta' inadempjenza u l-gravità tat-telf. Il-valwazzjoni ma
 tassumi l-ebda għoti potenzjali fil-futur ta' għajnuna finanzjarja
 pubblika straordinarja lill-entità msemmija fl-Artikolu 2 hekk malli
 tittieħed l-azzjoni ta' riżoluzzjoni jew jiġu
 eżerċitati s-setgħat tat-tniżżil fil-valur jew
 il-konverżjoni tal-istrumenti tal-kapital. Aktar minn hekk, il-valwazzjoni
 tqis li jekk tiġi applikata kwalunkwe għodda ta' riżoluzzjoni:
 (a)
 il-Bord jista' jirkupra kwalunkwe spiża
 raġonevoli imġarrba kif xieraq mill-istituzzjoni taħt
 riżoluzzjoni;
 (b)
 il-Fond jista' jimponi imgħax jew tariffi
 fir-rigward ta' kwalunkwe self jew garanziji mogħtija lill-istituzzjoni
 taħt riżoluzzjoni, skont l-Artikolu 71.
 7. Il-valwazzjoni għandha
 tkun issupplimentata bl-informazzjoni li ġejja kif tidher fil-kotba
 tal-kontabbiltà u r-reġistri tal-entità msemmija fl-Artikolu 2:
 (a)
 karta bilanċjali aġġornata u rapport
 dwar il-pożizzjoni tal-entità msemmija fl-Artikolu 2;
 (b)
 analiżi u stima tal-valur kontabilistiku
 tal-assi;
 (c)
 il-lista tal-obbligazzjonijiet pendenti murija
 fil-kotba u r-reġistri tal-entità msemmija fl-Artikolu 2,
 b'indikazzjoni tal-krediti rispettivi u l-prijorità tal-pretensjonijiet msemmija
 fl-Artikolu 15;
 (d)
 il-lista tal-assi miżmuma mill-entità msemmija
 fl-Artikolu 2 f'isem partijiet terzi li għandhom drittijiet ta'
 sjieda fir-rigward ta' dawk l-assi.
 8. Fejn xieraq, sabiex
 tingħata raġuni għad-deċiżjonijiet msemmija fil-punti
 (e) u (f) tal-paragrafu 5, l-informazzjoni fil-punt (b)
 tal-paragrafu 7 tista' tiġi kkumplimentata minn analiżi u stima
 tal-valur tal-assi u l-obbligazzjonijiet tal-entità msemmija fl-Artikolu 2
 abbażi tal-valur tas-suq.
 9. Il-valwazzjoni għandha
 tindika s-subdiviżjoni tal-kredituri fi klassijiet skont il-prijorità
 tal-pretensjonijiet imsemmija fl-Artikolu 15 u stima tat-trattament li
 kull klassi ta' azzjonist u kreditur kienu jkunu mistennija jirċievu kieku
 l-entità msemmija fl-Artikolu 2 kellha tiġi stralċata skont
 proċedimenti normali ta' insolvenza.
 10. Fejn,
 minħabba l-urġenza taċ-ċirkustanzi tal-każ, jew ma tkunx possibbli konformità mar-rekwiżiti
 fil-paragrafi 6 u 8, jew ikun japplika l-paragrafu 2, għandha
 titwettaq valwazzjoni provviżorja. Il-valwazzjoni provviżorja
 għandha tkun konformi mar-rekwiżiti fil-paragrafu 4 u, sal-punt
 li jkun raġonevolment prattikabbli fiċ-ċirkustanzi,
 mar-rekwiżiti fil-paragrafi 1, 7 u 9.
 Il-valwazzjoni provviżorja msemmija fl-ewwel
 subparagrafu għandha tinkludi buffer għal telf addizzjonali,
 b'ġustifikazzjoni xierqa.
 11. Valwazzjoni li ma tikkonformax
 mar-rekwiżiti stipulati f'dan l-Artikolu għandha titqies bħala
 provviżorja sakemm persuna indipendenti twettaq valwazzjoni li tkun
 konformi bis-sħiħ mar-rekwiżiti stipulati f'dan l-Artikolu. Dik
 il-valwazzjoni ex post definittiva għandha titwettaq hekk malli
 jkun prattikabbli.
 L-għanijiet tal-valwazzjoni expost
 definittiva għandhom ikunu:
 (a)
 li jiġi żgurat li kwalunkwe telf fl-assi
 tal-entità msemmija fl-Artikolu 2 jiġu rikonoxxuti bis-sħiħ
 fil-kotba tal-kontabbiltà tal-entità;
 (b)
 li tingħata raġuni
 għad-deċiżjoni li jitniżżel il-valur
 tal-pretensjonijiet tal-kredituri jew li jiżdied il-valur tal-korrispettiv
 imħallas, skont il-paragrafu 12.
 12. Fil-każ li l-istima
 tal-valwazzjoni ex post definittiva tal-valur tal-assi netti tal-entità
 msemmija fl-Artikolu 2 tkun ogħla mill-istima tal-valwazzjoni
 provviżorja tal-valur tal-assi netti ta' dik l-entità, il-Bord jista'
 jitlob lill-awtorità nazzjonali ta' riżoluzzjoni biex:
 (a)
 teżerċita s-setgħat tagħha li
 żżid il-valur tal-pretensjonijiet tal-kredituri li
 tniżżlilhom il-valur bl-għodda tar-rikapitalizzazzjoni interna;
 (b)
 jagħti struzzjonijiet lil istituzzjoni
 tranżitorja jew veikolu tal-immaniġġar tal-assi li jħallas
 aktar korrispettiv fir-rigward tal-assi, id-drittijiet, l-obbligazzjonijiet
 lill-entità msemmija fl-Artikolu 2 taħt riżoluzzjoni,
 fir-rigward tal-ishma jew l-istrumenti tas-sjieda lis-sidien tal-ishma jew
 l-istrumenti oħra ta' sjieda.
 13. B'deroga
 mill-paragrafu 1, valwazzjoni provviżorja mwettqa skont
 il-paragrafi 10 u 11 għandha tkun bażi valida għall-Bord
 biex jieħu azzjonijiet ta' riżoluzzjoni jew jeżerċita
 setgħat ta' tniżżil fil-valur jew ta' konverżjoni
 tal-istrumenti ta' kapital.
 14. Il-valwazzjoni ma għandu
 jkollha l-ebda effett legali u tkun pass proċedurali li jħejji
 għar-rakkomandazzjoni tal-Bord li japplika għodda ta'
 riżoluzzjoni jew jeżerċita setgħa ta' riżoluzzjoni.
 15. Il-valwazzjoni għandha
 wkoll tikkonforma mal-atti delegati li jikkonċernaw
 iċ-ċirkustanzi li fihom persuna tkun indipendenti,
 il-metodoloġija tal-valutazzjoni tal-valur tal-assi u l-obbligazzjonijiet
 tal-entità, u l-metodoloġija biex jiġi kkalkolat u inkluż buffer
 għal telf addizzjonali fil-valwazzjoni provviżorja adottata mill-Kummissjoni
 skont l-Artikolu 30(7) tad-Direttiva [ ].
 16. Wara li titwettaq azzjoni ta'
 riżoluzzjoni, għall-finijiet li jiġi vvalutat jekk l-azzjonisti
 u l-kredituri kinux jieħdu trattament aħjar li kieku l-istituzzjoni
 taħt riżoluzzjoni daħlet fi proċedimenti normali ta'
 insolvenza, il-Bord għandu jiżgura li tiġi mwettqa valwazzjoni
 minn persuna indipendenti. Dik il-valwazzjoni għandha tkun tisdinta
 mill-valwazzjoni mwettqa skont il-paragrafi minn (1) sa (14).
 17. Il-valwazzjoni msemmija
 fil-paragrafu 16 tiddetermina:
 (a)
 it-trattament li l-azzjonisti u l-kredituri kienu
 jirċievu li kieku l-entità msemmija fl-Artikolu 2 taħt
 riżoluzzjoni li fir-rigward tagħha jkun sar trasferiment parzjali,
 tniżżil fil-valur jew konverżjoni, daħlet fi proċedimenti
 normali ta' insolvenza immedjatament qabel twettqu t-trasferiment,
 it-tniżżil fil-valur jew il-konverżjoni;
 (b)
 it-trattament reali li l-azzjonisti u l-kredituri
 jirċievu fir-riżoluzzjoni tal-entità msemmija fl-Artikolu 2
 taħt riżoluzzjoni;
 (c)
 jekk hemmx xi differenza bejn it-trattament imsemmi
 fil-punt (a) u t-trattament imsemmi fil-punt (b).
 18. Il-valwazzjoni msemmija
 fil-paragrafu 16 għandha:
 (a)
 tassumi li l-entità msemmija fl-Artikolu 2
 taħt riżoluzzjoni li fir-rigward tagħha jkun sar trasferiment
 parzjali, tniżżil fil-valur jew konverżjoni, tkun daħlet fi
 proċedimenti normali ta' insolvenza immedjatament qabel twettqet l-azzjoni
 ta' riżoluzzjoni;
 (b)
 tassumi li t-trasferiment parzjali, jew
 it-trasferimenti ta' drittijiet, assi jew obbligazzjonijiet jew
 it-tniżżil fil-valur jew il-konverżjoni ma sarux.
 (c)
 ma tqis l-ebda għoti ta' għajnuna
 pubblika straordinarja lill-entità msemmija fl-Artikolu 2 taħt
 riżoluzzjoni.
 Artikolu 18
 Tniżżil fil-valur u l-konverżjoni ta' strumenti ta' kapital
 1. Il-BĊE, awtorità
 kompetenti jew awtorità ta' riżoluzzjoni, kif maħtura minn Stat
 Membru skont l-Artikoli 51(1)(ba) u (bb), u 54 tad-Direttiva [ ],
 għandha tinforma lill-Bord meta tivvaluta li jkunu ntlaħqu
 l-kundizzjonijiet li ġejjin fir-rigward ta' entità msemmija
 fl-Artikolu 2 jew grupp stabbilit fi Stat Membru parteċipanti:
 (a)
 l-entità mhux se tibqa' vijabbli sakemm
 l-istrumenti ta' kapital ma jitniżżlilhomx il-valur jew jiġu
 konvertiti f'ekwità;
 (b)
 hija meħtieġa għajnuna finanzjarja
 pubblika straordinarja għall-entità jew il-grupp, ħlief fi kwalunkwe
 ċirkustanza stipulata fil-punt (d)(iii) tal-Artikolu 16(3).
 2. Għall-finijiet
 tal-paragrafu 1, entità msemmija fl-Artikolu 2 jew grupp
 għandhom jitqiesu li mhumiex aktar vijabbli fil-każ biss li
 jintlaħqu dawn iż-żewġ kundizzjonijiet:
 (a)
 l-entità jew il-grupp qed ifalli jew x'aktarx li
 jfalli;
 (b)
 filwaqt li jiġi kunsidrat iż-żmien u
 ċirkustanzi rilevanti oħra, ma hemmx prospett raġonevoli li
 kwalunkwe azzjoni, inkluża azzjoni minn settur privat alternattiv jew ta'
 superviżjoni (inklużi miżuri ta' intervent bikri) apparti
 t-tnaqqis fil-valur jew il-konverżjoni tal-istrumenti kapitali, kemm
 weħidhom jew flimkien ma' azzjoni ta' riżoluzzjoni, jistgħu
 jimpedixxu l-falliment tal-entità jew il-grupp f'qafas ta' żmien
 raġonevoli.
 3. Għall-finijiet tal-punt
 (a) tal-paragrafu 1, dik l-entità għandha titqies li qed tfalli jew
 probabbli tfalli fejn ikun hemm waħda jew aktar miċ-ċirkustanzi
 stabbiliti fl-Artikolu 16(3).
 4. Għall-finijiet tal-punt
 (a) tal-paragrafu 2, grupp għandu jitqies li qed ifalli jew x'aktarx
 ifalli meta l-grupp ikun qed jikser jew hemm elementi oġġettivi li
 jsostnu deteminazzjoni li dak il-grupp se jkun qed jikser, fil-futur qrib,
 ir-rekwiżiti prudenzjali konsolidati tiegħu b'mod li jkun
 jiġġustifika azzjoni mill-awtorità kompetenti inkluż, iżda
 mhux biss, minħabba li l-grupp ikun ġarrab jew x'aktarx iġarrab
 telf li jiekol il-fondi proprji kollha jew ammont sinifikanti minnhom.
 5. Il-Kummissjoni,
 b'rakkomandazzjoni tal-Bord jew b'inizjattiva tagħha stess, tivverifika li
 l-kundizzjonijiet imsemmija fil-paragrafu 1 huma ssodifati. Il-Kummissjoni
 tiddetermina jekk is-setgħat ta' tniżżil fil-valur u ta'
 konverżjoni tal-istrumenti ta' kapital għandhomx jiġu
 eżerċitati weħidhom jew skont il-proċedura
 fl-Artikolu 16 minn (4) sa (7), flimkien ma' azzjoni ta'
 riżoluzzjoni.
 6. Fejn il-Kummissjoni tiddetermina
 li l-kundizzjonijiet imsemmija fil-paragrafu 1 huma ssodisfati, iżda
 l-kundizzjonijiet għar-riżoluzzjoni skont l-Artikolu 16(2)
 mhumiex issodisfati, il-Bord, wara deċiżjoni tal-Kummissjoni,
 jagħti struzzjonijiet lill-awtoritajiet nazzjonali tar-riżoluzzjoni
 biex jeżerċitaw is-setgħat tat-tniżżil fil-valur jew
 ta’ konverżjoni skont l-Artikoli 51 u 52 tad-Direttiva [ ].
 7. Meta l-kundizzjonijiet
 imsemmija fil-paragrafu 1 jiġu ssodisfati, u l-kundizzjonijiet
 imsemmija fl-Artikolu 16(2) ikunu ssodisfati wkoll, għandha tapplika
 l-proċedura stipulata fl-Artikolu 16 minn (4) sa (7).
 8. Il-Bord jiżgura li
 l-awtoritajiet nazzjonali tar-riżoluzzjoni jeżerċitaw
 is-setgħat tat-tniżżil fil-valur jew ta’ konverżjoni b’mod
 li jipproduċu r-riżultati li ġejjin:
 (a)
 L-Ekwità Komuni tal-Grad 1 tonqos l-ewwel,
 f'proporzjon tat-telf u sal-kapaċità tagħha;
 (b)
 l-ammont prinċipali tal-istrumenti kapitali
 relevanti jitniżżel fil-valur jew jiġi kkonvertiti fi strumenti
 tal-Grad 1 tal-Ekwità Komuni jew it-tnejn, sal-punt meħtieġ u
 sal-kapaċità tal-istrumenti kapitali rilevanti.
 9. L-awtoritajiet nazzjonali
 tar-riżoluzzjoni jimplimentaaw l-istruzzjonijiet tal-Bord u
 jeżerċitaw is-setħgat tat-tniżżil fil-valur jew
 tal-konverżjoni ta’ strumenti tal-kapital skont l-Artikolu 26.
 Artikolu 19
 Prinċipji ġenerali tal-għodod tar-riżoluzzjoni
 1. Fejn il-Bord jiddeċiedi
 li japplika għodda ta’ riżoluzzjoni fuq entità msemmija
 fl-Artikolu 2, u dik l-azzjoni ta’ riżoluzzjoni tirriżulta
 f’telf li jiġġarrab mill-kredituri jew il-pretensjonijiet
 tagħhom jiġu kkonvertiti, il-Bord jeżerċita s-setgħa
 skont l-Artikolu 18 immedjatament qabel jew flimkien mal-applikazzjoni
 tal-għodda tar-riżoluzzjoni.
 2. L-għodod ta'
 riżoluzzjoni msemmija fil-punt be tal-Artikolu 16(5)(b) huma
 dawn li ġejjin:
 (a)
 l-għodda tal-bejgħ ta' operat;
 (b)
 l-għodda ta' istituzzjoni tranżitorja;
 (c)
 l-għodda tas-separazzjoni tal-assi;
 (d)
 l-għodda tar-rikapitalizzazzjoni interna.
 3. Meta jadotta r-rakkomandazzjoni
 msemmija fl-Artikolu 16(5), il-Bord għandu jqis il-fatturi li
 ġejjin:
 (a)
 l-assi u l-obbligazzjonijiet tal-istituzzjoni
 taħt riżoluzzjoni fuq il-bażi ta’ valwazzjoni skont
 l-Artikolu 17;
 (b)
 il-pożizzjoni tal-likwidità tal-istituzzjoni
 taħt riżoluzzjoni;
 (c)
 il-kummerċjabbiltà tal-valur tal-franchise
 tal-istituzzjoni taħt riżoluzzjoni fid-dawl tal-kundizzjonijiet
 ekonomiċi u kompetittivi tas-suq;
 (d)
 iż-żmien disponibbli.
 4. Bla ħsara
 għall-paragrafu 5, l-għodod tar-riżoluzzjoni jistgħu
 jiġu applikati separatament jew flimkien, ħlief
 għall-għodda tas-separazzjoni tal-assi li tista’ tiġi applikata
 biss flimkien ma’ għodod oħra tar-riżoluzzjoni.
 Artikolu 20
 Skema ta' Riżoluzzjoni
 L-iskema tar-riżoluzzjoni adottata
 mill-Bord skont l-Artikolu 16(8) għandha tistabbilixxi, f’konformità
 mad-deċiżjonijiet tal-Kummissjoni dwar il-qafas tar-riżoluzzjoni
 skont l-Artikolu 16(6) u ma' kwalunkwe deċiżjoni dwar
 l-għajnuna mill-Istat, fejn applikabbli b’analoġija id-dettalji
 tal-għodod tar-riżoluzzjoni li għandhom jiġu applikati
 lill-istituzzjoni taħt riżoluzzjoni li jirrigwardaw mill-inqas
 il-miżuri msemmija fl-Artikoli 21(2), 22(2), 23(2) u 24(1) u
 tiddetermina l-ammonti speċifiċi u l-għanijiet li għalihom
 il-Fond għandu jintuża.
 Matul il-proċess tar-riżoluzzjoni,
 il-Bord jista’ jemenda u jaġġorna l-iskema tar-riżoluzzjoni kif
 xieraq fid-dawl taċ-ċirkustanzi fil-każ u fil-qafas
 tar-riżoluzzjoni kif deċiż dwarha mill-Kummissjoni skont
 l-Artikolu 16(6).
 Artikolu 21
 Għodda tal-bejgħ ta' operat
 1. Fil-qafas deċiż
 mill-Kummissjoni, l-għodda ta’ bejgħ ta’ operat għandha
 tikkonsisti fit-trasferiment għand xerrej li mhuwiex istituzzjoni
 tranżitorja ta' dan li ġej:
 (a)
 ishma jew strumenti oħra ta' sjieda ta'
 istituzzjoni taħt riżoluzzjoni; jew
 (b)
 l-assi, id-drittijiet jew l-obbligazzjonijiet
 kollha jew dawk speċifikati ta’ istituzzjoni taħt riżoluzzjoni.
 2. Dwar l-għodda
 tal-bejgħ ta’ operat, l-iskema tar-riżoluzzjoni msemmija
 fl-Artikolu 16(8) għandha tistabbilixxi b’mod partikolari:
 (a)
 l-istrumenti, l-assi, id-drittijiet u
 l-obbligazzjonijiet li għandhom jiġu ttrasferiti minn awtorità
 nazzjonali tar-riżoluzzjoni f’konformità mal-Artikolu 32(1) u minn
 (7) sa (11) tad-Direttiva [ ]
 (b)
 it-termini kummerċjali, wara li jiġu
 kkunsidrati ċ-ċirkustanzi u l-kostijiet u l-infiq imġarrab
 fil-proċess tar-riżoluzzjoni, skont liema l-awtorità nazzjonali
 tar-riżoluzzjoni għandha tagħmel trasferiment f’konformità mal-Artikolu 32
 minn (2) sa (4) tad-Direttiva [ ];
 (c)
 jekk is-setgħat ta' trasferiment jisgħux
 jiġu eżerċitati mill-awtorità nazzjonali tar-riżoluzzjoni
 aktar minn darba skont l-Artikolu 32(5) u (6) tad-Direttiva [ ];
 (d)
 l-arranġamenti
 għall-kummerċjalizzazzjoni mill-awtorità nazzjonali
 tar-riżoluzzjoni ta’ dik l-entità jew dawk l-istrumenti, l-assi,
 id-drittijiet u l-obbligazzjonijiet skont l-Artikolu 33(1) u (2)
 tad-Direttiva;
 (e)
 jekk il-konformità mar-rekwiżiti
 tal-kummerċjalizzazzjoni mill-awtorità nazzjonali tar-riżoluzzjoni
 x’aktarx li thedded l-objettivi tar-riżoluzzjoni skont
 il-paragrafu 3.
 3. Il-Bord jista' japplika
 l-għodda tal-bejgħ ta' operat mingħajr ma jissodisfa
 r-rekwiżiti tal-kummerċjalizzazzjoni fil-punt (e)
 tal-paragrafu 2 meta jiddetermina li l-konformità ma' dawk
 ir-rekwiżiti x'aktarx thedded xi wieħed jew aktar mill-objettivi
 tar-riżoluzzjoni u partikolarment jekk ikunu ssodisfati l-kundizzjonijiet
 li ġejjin:
 (a)
 iqis li hemm theddida materjali
 għall-istabbiltà finanzjarja li tinħoloq jew tiġi aggravata
 mill-falliment u l-falliment potenzjali tal-istituzzjoni taħt
 ir-riżoluzzjoni;
 (b)
 jqis li l-konformità ma' dawk ir-rekwiżiti
 x'aktarx thedded l-effettività tal-għodda tal-bejgħ ta' operat
 fl-indirizzar ta' dik it-theddida jew biex jintlaħaq l-objettiv tar-riżoluzzjoni
 speċifikat fil-punt (b) tal-Artikolu 12(2).
 Artikolu 22
 Għodda tal-istituzzjoni tranżitorja
 1. Fil-qafas deċiż
 mill-Kummissjoni, l-għodda ta’ istituzzjoni tranżitorja għandha
 tikkonsisti fit-trasferiment għand istituzzjoni tranżitorja ta' kwalunkwe
 minn dan li ġej:
 (a)
 ishma jew strumenti oħra ta' sjieda
 maħruġa minn istituzzjoni jew istituzzjonijiet taħt
 riżoluzzjoni;
 (b)
 l-assi, id-drittijiet jew l-obbligazzjonijiet
 kollha jew kwalunkwe wieħed minnhom ta' istituzzjoni jew istituzzjonijiet
 taħt riżoluzzjoni.
 2. Dwar l-għodda ta'
 istituzzjoni tranżitorja, l-iskema tar-riżoluzzjoni msemmija
 fl-Artikolu 20 għandha tistabbilixxi b’mod partikolari:
 (a)
 l-istrumenti, l-assi, id-drittijiet u
 l-obbligazzjonijiet li għandhom jiġu ttrasferiti minn awtorità nazzjonali
 tar-riżoluzzjoni f’konformità mal-Artikolu 34 minn (1) sa (9)
 tad-Direttiva [ ];
 (b)
 l-arranġamenti għall-ħolqien,
 l-operat u t-terminazzjoni tal-istituzzjoni tranżitorja minn awtorità
 nazzjonali tar-riżoluzzjoni f’konformità mal-Artikolu 35 minn (1) sa (3)
 u minn (5) sa (8) tad-Direttiva [ ];
 (c)
 l-arranġamenti
 għall-kummerċjalizzazzjoni mill-awtorità nazzjonali
 tar-riżoluzzjoni tal-istituzzjoni tranżitorja jew tal-assi jew
 l-obbligazzjonijiet tagħha skont l-Artikolu 35(4)
 tad-Direttiva [ ].
 3. Il-Bord jiżgura li
 l-valur totali tal-obbligazzjonijiet trasferiti mill-awtorità nazzjonali
 tar-riżoluzzjoni lill-istituzzjoni tranżitorja ma jaqbżux
 il-valur totali tad-drittijiet u l-assi trasferiti mill-istituzzjoni taħt
 riżoluzzjoni jew ipprovduti minn sorsi oħra.
 Artikolu 23
 Għodda tas-separazzjoni tal-assi
 1. Fil-qafas deċiż
 mill-Kummissjoni, l-għodda tas-separazzjoni tal-assi għandha
 tikkonsisti fit-trasferiment ta’ assi, drittijiet jew obbligazzjonijiet ta’
 istituzzjoni taħt riżoluzzjoni lil mezz tal-immaniġġar
 tal-assi.
 Mezz tal-immaniġġar tal-assi għandu
 jkun entità ġuridika li tissodisfa r-rekwiżiti kollha li ġejjin:
 (a)
 ikun totalment jew parzjalment proprjetà ta' jew
 ikkontrollat minn awtorità pubblika waħda jew aktar, li jistgħu
 jinkludu l-awtorità tar-riżoluzzjoni jew l-arranġament
 tal-finanzjament tar-riżoluzzjoni;
 (b)
 ikun inħoloq biex jirċievi l-assi,
 id-drittijiet u l-obbligazzjonijiet kollha jew xi wħud minnhom ta’
 istituzzjoni jew istituzzjonijiet taħt riżoluzzjoni jew istituzzjoni
 tranżitorja.
 2. Dwar l-għodda
 tas-separazzjoni tal-assi, l-iskema tar-riżoluzzjoni msemmija
 fl-Artikolu 20 għandha tistabbilixxi b’mod partikolari:
 (a)
 l-istrumenti, l-assi, id-drittijiet u
 l-obbligazzjonijiet li għandhom jiġu ttrasferiti minn awtorità
 nazzjonali tar-riżoluzzjoni lil mezz tal-immaniġġar tal-assi
 f’konformità mal-Artikolu 36 minn (1) sa (4) u minn (6) sa (10)
 tad-Direttiva [ ];
 (b)
 il-korrispettiv li għalih l-assi għandhom
 jiġu ttrasferiti mill-awtorità nazzjonali ta’ riżoluzzjoni lill-mezz
 tal-immaniġġar tal-assi, skont il-prinċipji stabbiliti
 fl-Artikolu 17. Din id-dispożizzjoni ma timpedixxix li l-korrispettiv
 ikollu valur nominali jew negattiv.
 Artikolu 24
 Għadda ta' rikapitalizzazzjoni interna
 1. L-għodda
 tar-rikapitalizzazzjoni interna tista’ tiġi applikata għal kwalunkwe
 minn dawn l-iskopijiet:
 (a)
 biex tiġi rikapitalizzata entità msemmija
 fl-Artikolu 2 li tissodisfa l-kundizzjonijiet għal riżoluzzjoni
 sal-punt suffiċjenti biex tiġi restawrata l-kapaċità tagħha
 li tikkonforma mal-kundizzjonijiet tal-awtorizzazzjoni u li twettaq
 l-attivitajiet li għalihom hija awtorizzata skont id-Direttiva 2013/36/UE
 jew id-Direttiva 2004/39/KE;
 (b)
 tiġi konvertita l-ekwità jew jitnaqqas
 l-ammont kapitali tal-pretensjonijiet jew l-istrumenti ta' dejn li huma
 ttrasferiti lill-istituzzjoni tranżitorja bil-għan li jiġi
 pprovdut kapital għal dik l-istituzzjoni tranżitorja.
 Fil-qafas deċiż mill-Kummissjoni dwar
 l-għodda tar-rikapitalizzazzjoni interna, l-iskema tar-riżoluzzjoni
 għandha tistabbilixxi b’mod partikolari:
 (a)
 l-ammont aggregat li bih l-obbligazzjonijiet
 eliġibbli jridu jiġu mnaqqsa jew konvertiti, skont
 il-paragarfu 6;
 (b)
 l-obbligazzjonijiet li jistgħu jiġu
 esklużi skont il-paragrafi mill-5 sat-13;
 (c)
 l-objettivi u l-kontenut minimu tal-pjan ta’
 riorganizzazzjoni tal-operat li għandhom jiġu ppreżentati skont
 il-paragrafu 16.
 2. L-għodda
 tar-rikapitalizzazzjoni interna tista' tiġi applikata għall-iskop
 imsemmi fil-punt (a) tal-paragrafu 1 biss jekk ikun hemm prospett
 realistiku li l-applikazzjoni ta' dik l-għodda, flimkien mal-miżuri
 implimentati skont il-pjan ta' riorganizzazzjoni tal-operat meħtieġ
 mill-Artikolu 16 se, apparti li tilħaq l-objettivi rilevanti
 tar-riżoluzzjoni, tirrestawra l-istituzzjoni inkwistjoni għal sodizza
 finanzjarja u vijabbiltà fit-tul.
 Jekk il-kundizzjoni stipulata fl-ewwel subparagrafu
 ma tkunx issodisfata, għandhom japplikaw kwalunkwe għodda
 tar-riżoluzzjoni msemmija fil-punti (a), (b) u (c)
 tal-paragarfu 2 tal-Artikolu 19, u l-għodda
 tar-rikapitalizzazzjoni interna msemmija fil-punt (d) tal-paragrafu 2
 tal-Artkolu 19, kif xieraq.
 3. L-obbligazzjonijiet li
 ġejjin ma għandhomx ikunu soġġetti għal
 tniżżil fil-valur u konverżjoni:
 (a)
 depożiti koperti;
 (b)
 obbligazzjonijiet iggarantiti inklużi bonds
 koperti;
 (c)
 kwalunkwe obbligazzjoni li tinħoloq
 bis-saħħa taż-żamma mill-entità msemmija fl-Artikolu 2
 ta’ assi ta’ klijenti jew flus ta’ klijenti, jew relazzjoni fiduċjarja
 bejn l-entità msemmija fl-Artikolu 2 bħala fiduċjarja u persuna
 oħra bħala benefiċjarja, sakemm tali klijent jew
 benefiċjarju jkun protett taħt il-liġi applikabbli ta’ insolvenza
 jew ċivili;
 (d)
 obbligazzjonijiet tal-istituzzjonijiet, minbarra
 entitajiet li huma parti mill-istess grupp, b’maturità oriġinali ta’ inqas
 minn sebat ijiem;
 (e)
 obbligazzjonijiet li joriġinaw minn
 parteċipazzjoni f’sistema magħżula skont id-Direttiva 98/26/KE[23] li jkun fadlilhom maturità ta’
 inqas minn sebat ijiem;
 (f)
 obbligazzjoni għal kwalunkwe minn dawn li
 ġejjin:
 (i) impjegat, b’rabta mas-salarju,
 benefiċċji tal-pensjoni jew remunerazzjoni oħra fissa dovuta,
 ħlief għall-komponent varjabbli tar-rimunerazzjoni li mhix regolata
 bil-liġi jew ftehim ta’ negozjar kollettiv;
 (ii) kreditur kummerċjali jew ta'
 negozju li jinħoloq mill-forniment lill-istituzzjoni jew l-entità msemmija
 fil-punti (b), (c) jew (d) tal-Artikolu 1 ta' oġġetti jew
 servizzi li huma essenzjali għall-funzjonament ta' kuljum
 tal-operazzjonijiet tagħha, inklużi servizzi tal-IT, utilitajiet u
 l-kiri, il-manutenzjoni u ż-żamma ta' postijiet;
 (iii) awtoritajiet tat-taxxa u tas-sigurtà
 soċjali, sakemm dawk l-obbligazzjonijiet huma ppreferuti skont il-liġi
 applikabbli ta’ insolvenza jew ċivili.
 4. L-iskop tal-għodda ta'
 rikapitalizzazzjoni interna stipulata fil-paragrafu 3 ma għandux
 jimpedixxi, fejn xieraq, l-eżerċizzju tas-setgħat ta'
 salvataġġ fuq kwalunkwe parti ta’ obbligazzjoni ggarantita jew obbligazzjoni
 li għaliha ġie ppleġġjat kollateral li jaqbeż il-valur
 tal-assi, il-pleġġ, ir-rahan jew il-kollateral li huwa garanti
 tiegħu. Bonds koperti kif definit fl-Artikolu 52(4) tad-Direttiva
 2009/65/KE[24]
 jistgħu jiġu eżentati minn din id-dispożizzjoni.
 5. F’ċirkustanzi
 eċċezzjonali, ċerti obbligazzjonijiet jistgħu jiġu
 esklużi jew parzjalment esklużi mill-applikazzjoni tas-setgħat
 tat-tnaqqis fil-valur u l-konverżjoni fi kwalunkwe waħda miċ-ċirkustanzi
 li ġejjin:
 (a)
 Fejn mhuwiex possibbli ssir rikapitalizzazzjoni
 interna ta' dik l-obbligazzjoni fi żmien raġonevoli minkejja sforzi
 b’rieda tajba tal-awtorità tar-riżoluzzjoni; jew
 (b)
 Fejn l-esklużjoni hija strettament
 meħtieġa u tkun proporzjonata sabiex tinkiseb il-kontinwità
 tal-funzjonijiet kritiċi u l-linji ewlenin tal-operat b’mod li
 tinżamm l-abbiltà tal-istituzzjoni taħt riżoluzzjoni li tkompli
 bl-operazzjonijiet, is-servizzi u t-tranżazzjonijiet ewlenin; jew
 (c)
 Fejn l-esklużjoni tkun strettament
 meħtieġa u proporzjonali sabiex jiġi evitat li jkun hemm
 kontaġju wiesa' li jfixkel severament il-funzjonament tas-swieq
 finanzjarji b’mod li jista' jikkawża tfixkil serju fl-ekonomija ta’ Stat
 Membru jew tal-Unjoni; jew
 (d)
 Fejn l-applikazzjoni tal-għodda
 tar-rikapitalizzazzjoni interna għal dawn l-obbligazzjonijiet tikkawża
 qerda fil-valur b'mod li t-telf imġarrab minn kredituri oħra jkun
 ogħla milli kieku dawn l-obbligazzjonijiet ġew esklużi
 mir-rikapitalizzazzjoni interna.
 Fejn tiġi eskluża obbligazzjoni
 eliġibbli jew klassi ta’ obbligazzjonijiet eliġibbli, għal
 kollox jew parzjalment, il-livell ta’ tniżżil fil-valur jew
 konverżjoni applikat fuq obbligazzjonijiet eliġibbli oħra jista’
 jiżdied sabiex iqis dawn l-esklużjonijiet, sakemm il-livell ta’
 tniżżil fil-valur u konverżjoni applikat fuq obbligazzjonijiet
 eliġibbli oħra jirrispetta l-prinċipju stipulat fil-punt (f)
 tal-Artikolu 13(1).
 6. Fejn obbligazzjoni
 eliġibbli jew klassi ta’ obbligazzjonijiet eliġibbli jiġu
 esklużi għal kollox jew parzjalment, skont il-paragrafu 5, u
 t-telf li kien jiġġarrab minn dawk l-obbligazzjonijiet ma jkunx
 għadda kollu fuq kredituri oħrajn, tista’ ssir kontribuzzjoni
 mill-Fond lill-istituzzjoni taħt riżoluzzjoni biex:
 (a)
 tkopri kwalunkwe telf li ma jkunx ġie assorbit
 minn obbligazzjonijiet eliġibbli u jiġi restawrat għal żero
 il-valur nett tal-assi tal-istituzzjoni taħt riżoluzzjoni skont
 il-punt (a) tal-paragrafu 1;
 (b)
 jinxtraw ishma jew strumenti oħra ta’ sjieda
 jew strumenti kapitali fl-istituzzjoni taħt riżoluzzjoni, sabiex
 l-istituzzjoni tiġi rikapitalizzata f’konformità mal-punt (b) tal-paragrafu
 1.
 7. Il-Fond jista’ jagħmel
 kontribuzzjoni msemmija fil-paragrafu 6 biss jekk il-kontribuzzjoni
 tissodisfa ż-żewġ kriterji li ġejjin:
 (a)
 kontribuzzjoni għall-assorbiment tat-telf u
 r-rikapitalizzazzjoni tkun ta' ammont mhux inqas minn 8 % tal-obbligazzjonijiet
 totali inkluż il-fondi proprji tal-istituzzjoni taħt
 riżoluzzjoni, imkejlin fil-mument tal-azzjoni tar-riżoluzzjoni
 f’konformità mal-valwazzjoni prevista fl-Artikolu 17, tkun saret
 mill-azzjonisti u d-detenturi ta’ strumenti oħra ta’ sjieda, detenturi ta’
 strumenti kapitali rilevanti u obbligazzjonijiet eliġibbli oħra,
 permezz ta’ tniżżil fil-valur u konverżjoni jew mod ieħor;
 (b)
 il-kontribuzzjoni mill-Fond ma taqbiżx
 5 % tal-obbligazzjonijiet totali inklużi l-fondi proprji
 tal-istituzzjoni taħt riżoluzzjoni, imkejlin fil-mument tal-azzjoni
 tar-riżoluzzjoni f’konformità mal-valwazzjoni prevista
 fl-Artikolu 17.
 8. Il-kontribuzzjoni tal-Fond
 tista' tiġi ffinanzjata permezz ta’:
 (a)
 l-ammont disponibbli għall-Fond li nġabar
 permezz tal-kontribuzzjonijiet minn entitajiet imsemmija fl-Artikolu 2
 skont l-Artikolu 66;
 (b)
 l-ammont li jista’ jinġabar permezz ta’
 kontribuzzjonijiet ex post skont l-Artikolu 67 fi żmien
 perjodu ta’ tliet snin; u
 (c)
 fejn l-ammonti msemmija fil-punti (a) u (b) ma
 jkunux suffiċjenti, l-ammonti miġbura minn sorsi alternattivi ta’
 finanzjament skont l-Artikolu 69.
 9. F’ċirkustanzi
 straordinarji, finanzjament ulterjuri tista’ jinkiseb minn sorsi alternattivi
 ta’ finanzjament wara:
 (a)
 li jkun intlaħaq il-limitu ta’ 5 %
 speċifikat fil-punt (b) tal-paragrafu 7; u
 (b)
 obbligazzjonijiet mhux garantiti, mhux bi
 preferenza, minbarra d-depożiti eliġibbli, ikunu ġew
 imniżżla fil-valur jew ikkonvertit b’mod sħiħ.
 10. Bħala alternattiva jew
 flimkien ma', meta l-kundizzjonijiet fil-punti (a) u (b)
 tal-paragrafu 7 jkunu ssodisfati, tista’ ssir kontribuzzjoni
 mir-riżorsi li jkunu nġabru permezz ta’ kontribuzzjonijiet ex ante
 skont l-Artikolu 66 u li jkunu għadhom ma ntużawx.
 11. Għall-finijiet ta’ dan
 ir-Regolament, is-subparagrafu 5 tal-Artikolu 38 (3cab) tad-Direttiva
 [ ] ma għandux japplika.
 12. Meta tittieħed
 id-deċiżjoni msemmija fil-paragrafu 5, kunsiderazzjoni dovuta
 tingħata għal dawn il-fatturi li ġejjin:
 (a)
 il-prinċipju li t-telf għandu
 jiġġarrab l-ewwel mill-azzjonisti u mbagħad, b’mod
 ġenerali, mill-kredituri tal-istituzzjoni taħt riżoluzzjoni
 f’ordni ta’ preferenza;
 (b)
 il-livell ta’ kapaċità ta’ assorbiment ta'
 telf li jibqa’ fl-istituzzjoni taħt riżoluzzjoni jekk l-obbilgazzjoni
 jew klassi ta' obbligazzjonijiet jiġu esklużi;
 (c)
 il-ħtieġa li jinżammu riżorsi
 adegwati għall-finanzjament tar-riżoluzzjoni.
 13. Il-Bord għandu
 jagħmel il-valutazzjoni tiegħu dwar il-punti li ġejjin fuq
 il-bażi ta’ valwazzjoni li tikkonforma mar-rekwiżiti
 tal-Artikolu 17:
 (a)
 l-ammont aggregat li bih l-obbligazzjonijiet
 eliġibbli jridu jiġu mnaqqsa sabiex jiġi żgurat li l-valur
 nett tal-assi tal-istituzzjoni taħt riżoluzzjoni jkun żero;
 (b)
 fejn relevanti, l-ammont aggregat li bih
 l-obbligazzjonijiet eliġibbli jridu jiġu kkonvertiti f’ishma sabiex
 jiġi rrestawrat il-proporzjon tal-kapital ta’ Grad 1 ta’ Ekwità Komuni
 tal-istituzzjoni taħt riżoluzzjoni jew tal-istituzzjoni
 tranżitorja.
 Meta tiġi deċiża l-applikazzjoni
 tal-għodda tar-rikapitalizzazzjoni interna għall-iskop imsemmi
 fil-punt (a) tal-paragrafu 1, il-valutazzjoni msemmija fil-ewwel
 subparagrafu għandha tistabbilixxi l-ammont li bih l-obbligazzjonijiet
 eliġibbli jeħtiġilhom jiġu kkonvertiti sabiex jiġi
 restawrat il-proporzjon kapitali tal-Grad 1 ta' Ekwità Komuni
 tal-istituzzjoni taħt riżoluzzjoni, jew fejn applikabbli
 tal-istituzzjoni tranżitorja filwaqt li titqies kwalunkwe kontribuzzjoni
 ta' kapital mill-fond ta' riżoluzzjoni skont il-punt (d)
 tal-Artikolu 71(1) u biex tiġi sostnuta biżżejjed
 konfidenza tas-suq fl-istituzzjoni taħt riżoluzzjoni jew l-istituzzjoni
 tranżitorja u jippermettilha tkompli tikkonforma mal-kundizzjonijiet
 tal-awtorizzazzjoni u twettaq l-attivitajiet li għalihom hija awtorizzata
 skont id-Direttiva 2013/36/UE jew id-Direttiva 2004/39/KE.
 14. Esklużjonijiet skont
 il-paragrafu 5 jistgħu jiġu applikati jew biex obbligazzjoni
 tiġi eskluża għal kollox mit-tniżżil fil-valur jew
 sabiex ġie limitat it-tniżżil fil-valur applikat għal dik
 l-obbligazzjoni.
 15. Is-setgħat
 tat-tniżżil fil-valur u l-konverżjoni għandhom jirrispettaw
 ir-rekwiżiti ta' prijorità tal-pretensjonijiet stabbilita
 fl-Artikolu 15.
 16. L-awtorità nazzjonali
 tar-riżoluzzjoni għandha tgħaddi minnufih lill-Bord il-pjan
 tar-riorganizzazzjoni tal-operat li jasallha wara l-applikazzjoni
 tal-għodda tar-rikapitalizzazzjoni interna mill-amministratur maħtur
 skont l-Artikolu 47(1) tad-Direttiva [ ].
 Fi żmien ġimagħtejn mid-data
 tas-sottomissjoni tal-pjan ta’ riorganizzazzjoni tal-operat, l-awtorità
 tar-riżoluzzjoni għandha tipprovdi lill-Bord bil-valutazzjoni
 tagħha tal-pjan. Fi żmien xahar mid-data tas-sottomissjoni tal-pjan
 ta' riorganizzazzjoni tal-operat, il-Bord għandu jivvaluta l-probabbilità
 li l-pjan, jekk jiġi implimentat, jirrestawra l-vijabbiltà fit-tul
 tal-entità msemmija fl-Artikolu 2. Il-valutazzjoni għandha ssir bi
 ftehim mal-awtorità kompetenti.
 Fejn il-Bord ikun issodisfat li l-pjan se jinkiseb
 dak l-għan, għandu jippermetti lill-awtorità nazzjonali
 tar-riżoluzzjoni tapprova l-pjan f’konformità mal-Artikolu 47(5)
 tad-Direttiva [ ]. Fejn il-Bord ma jkunx issodisfat li l-pjan se jilħaq
 dak l-objettiv, jagħti struzzjonijiet l-awtorità nazzjonali
 tar-riżoluzzjoni biex tinnotifika lill-amministratur dwar it-tħassib
 tiegħu u teħtieġ lill-amministratur jemenda l-pjan b’mod li
 jindirizza dan it-tħassib skont l-Artikolu 47(6) tad-Direttiva [ ].
 Dan għandu jsir bi ftehim mal-awtorità kompetenti.
 L-awtorità nazzjonali tar-riżoluzzjoni
 għandha tgħaddi lill-Bord il-pjan emendat. Il-Bord jagħti
 struzzjonijiet lill-awtorità nazzjonali ta' riżoluzzjoni biex tinnotifika
 lill-amministratur fi żmien ġimgħa dwar jekk huwiex issodisfat
 li l-pjan, kif emendat, jindirizza t-tħassib innotifikat jew jekk hux
 meħtieġ aktar emendar.
 Artikolu 25
 Monitoraġġ mill-Bord
 1. Il-Bord jimmonitorja
 mill-qrib l-eżekuzzjoni tal-iskema tar-riżoluzzjoni mill-awtoritajiet
 nazzjonali tar-riżoluzzjoni. Għal dak l-iskop l-awtoritajiet
 nazzjonali ta' riżoluzzjoni għandhom:
 (a)
 jikkooperaw ma’ u jassistu lill-Bord fit-twettiq
 tad-dmir tiegħu ta’ monitoraġġ;
 (b)
 jipprovdu, f’intervalli regolari stabbiliti
 mill-Bord, informazzjoni preċiża, affidabbli u sħiħa dwar
 l-eżekuzzjoni tal-iskema ta' riżoluzzjoni, l-applikazzjoni
 tal-għodod ta' riżoluzzjoni u l-eżerċizzju tas-setgħat
 tar-riżoluzzjoni, li jistgħu jintalbu mill-Bord, inkluż dwar dan
 li ġej:
 (i) is-sitwazzjoni operazzjonali u
 finanzjarja tal-istituzzjoni taħt riżoluzzjoni, l-istituzzjoni
 tranżitorja u l-mezz tal-immaniġġar tal-assi;
 (ii) it-trattament li l-azzjonisti u
 l-kredituri kienu jirċievu li kieku saret likwidazzjoni tal-istituzzjoni
 bi proċedimenti normali ta’ insolvenza;
 (iii) kwalunkwe proċedimenti fil-qorti
 fis-seħħ relatati mal-likwidazzjoni tal-assi tal-istituzzjoni li
 falliet, kontestazzjonijiet għad-deċiżjoni tar-riżoluzzjoni
 u għall-valwazzjoni jew marbuta mal-applikazzjonijiet għal kumpens
 ippreżentati mill-azzjonisti jew il-kredituri;
 (iv) il-ħatra, it-tneħħija jew
 is-sostituzzjoni ta’ evalwaturi, amministraturi, kontabilisti, avukati u
 professjonisti oħra li tista’ tkun meħtieġa b'assistenza
 għall-awtorità nazzjonali tar-riżoluzzjoni, u minħabba l-qadi ta’
 dmirijiethom;
 (v) kwalunkwe kwistjoni oħra li tista'
 tissemma mill-Bord;
 (vi) il-punt sa fejn u l-mod li bih
 is-setgħat tal-awtoritajiet nazzjonali tar-riżoluzzjoni elenkati
 fil-Kapitolu V tad-Direttiva [ ] huma eżerċitati minnhom;
 (vii) il-vijabbiltà ekonomika, il-fattibilità,
 u l-implimentazzjoni tal-pjan ta’ riorganizzazzjoni tal-operat previst
 fl-Artikolu 24(16).
 L-awtoritajiet nazzjonali tar-riżoluzzjoni
 għandhom jissottomettu għand il-Bord rapport finali dwar
 l-eżekuzzjoni tal-iskema tar-riżoluzzjoni.
 2. Fuq il-bażi
 tal-informazzjoni pprovduta, il-Bord jista’ jagħti struzzjonijiet
 lill-awtoritajiet nazzjonali tar-riżoluzzjoni dwar kwalunkwe aspett
 tal-eżekuzzjoni tal-iskema tar-riżoluzzjoni, u b’mod partikolari
 l-elementi msemmija fl-Artikolu 20 u biex jeżerċitaw
 is-setgħat tar-riżoluzzjoni.
 3. Fejn ikun meħtieġ
 biex jinkisbu l-objettivi tar-riżoluzzjoni, il-Kummissjoni, wara
 rakkomandazzjoni tal-Bord jew b'inizjattiva tagħha stess, tista’
 tirrieżamina d-deċiżjoni tagħha dwar il-qafas
 tar-riżoluzzjoni u tadotta l-emendi xierqa.
 Artikolu 26
 Implimentazzjoni tad-deċiżjonijiet tar-riżoluzzjoni
 1. L-awtoritajiet nazzjonali
 tar-riżoluzzjoni għandhom jieħdu l-azzjoni meħtieġa
 biex jimplimentaw id-deċiżjoni tar-riżoluzzjoni msemmija
 fl-Artikolu 16(8), b’mod partikolari billi jeżerċitaw kontroll fuq
 l-entitajiet imsemmija fl-Artikolu 2, billi jieħdu l-miżuri
 meħtieġa skont l-Artikolu 64 tad-Direttiva [ ] u billi
 jiżguraw li s-salvagwardji previsti f'dik id-Direttiva jiġu
 rrispettati. L-awtoritajiet nazzjonali tar-riżoluzzjoni għandhom
 jimplimentaw id-deċiżjonijiet kollha indirizzati lilhom mill-Bord.
 Għal dawn l-għanijiet, għandhom
 jagħmlu użu mis-setgħat tagħhom skont il-liġi
 nazzjonali li tittrasponi d-Direttiva [ ] u skont il-kundizzjonijiet stabbiliti
 mil-liġi nazzjonali. L-awtoritajiet nazzjonali tar-riżoluzzjoni
 għandhom jinformaw bis-sħiħ lill-Bord dwar
 l-eżerċizzju ta’ dawn is-setgħat. Kwalunkwe azzjoni li
 jieħdu għandha tikkonforma mad-deċiżjoni msemmija
 fl-Artikolu 16(8).
 2. Meta awtorità nazzjonali
 tar-riżoluzzjoni ma tkunx applikat deċiżjoni msemmija
 fl-Artikolu 16, jew applikata b’tali mod li tonqos milli tikseb
 l-objettivi tar-riżoluzzjoni skont dan ir-Regolament, il-Bord ikollu
 s-setgħa jordna lil istituzzjoni taħt riżoluzzjoni:
 (a)
 tittrasferixxi għand persuna oħra
 drittijiet, assi jew obbligazzjonijiet speċifikati ta’ istituzzjoni
 taħt riżoluzzjoni;
 (b)
 jeħtieġ il-konverżjoni ta' strumenti
 ta' dejn li jkun fihom terminu kuntrattwali għall-konverżjoni
 fiċ-ċirkustanzi previsti fl-Artikolu 18;
 3. L-istituzzjoni taħt
 riżoluzzjoni għandha tikkonforma ma’ kwalunkwe deċiżjoni
 meħuda msemmija fil-paragrafu 2. Id-deċiżjonijiet adottati
 għandhom jipprevalu fuq kwalunkwe deċiżjoni preċedenti
 adottata mill-awtoritajiet nazzjonali fl-istess kwistjoni.
 4. Meta tittieħed azzjoni
 fir-rigward ta’ kwistjonijiet li huma soġġetti għal
 deċiżjoni li ttieħdet skont il-paragrafu 2, l-awtoritajiet
 nazzjonali għandhom jikkonformaw ma’ dik id-deċiżjoni.
 Kapitolu 4
 Kooperazzjoni
 Artikolu 27
 Obbligu ta' kooperazzjoni
 1. Il-Bord jinforma
 lill-Kummissjoni dwar kwalunkwe azzjoni li jieħu sabiex iħejji
 għal riżoluzzjoni. Fir-rigward ta' kwalunkwe informazzjoni li tasal
 mingħand il-Bord, il-membri tal-Kummissjoni u l-persunal tal-Kummissjoni
 jkunu soġġetti għar-rekwiżit tas-sigriet professjonali
 stipulat fl-Artikolu 79.
 2. Fl-eżerċizzju
 tar-responsabbiltajiet rispettivi tagħhom skont dan ir-Regolament,
 il-Bord, il-Kummissjoni, il-BĊE u l-awtoritajiet nazzjonali kompetenti u
 l-awtoritajiet tar-riżoluzzjoni jikkooperaw mill-qrib. Il-BĊE u
 l-awtoritajiet nazzjonali kompetenti jipprovdu lill-Bord u lill-Kummissjoni
 bl-informazzjoni kollha meħtieġa għat-twettiq tal-kompiti
 tagħhom.
 3. Fl-eżerċizzju
 tar-responsabbiltajiet rispettivi tagħhom skont dan ir-Regolament,
 il-Bord, il-Kummissjoni, il-BĊE u l-awtoritajiet nazzjonali kompetenti u
 l-awtoritajiet tar-riżoluzzjoni jikkooperaw mill-qrib fl-ippjanar
 tar-riżoluzzjoni, l-intervent bikri u l-fażijiet
 tar-riżoluzzjoni skont l-Artikoli minn 7 sa 26. Il-BĊE u
 l-awtoritajiet nazzjonali kompetenti jipprovdu lill-Bord u lill-Kummissjoni
 bl-informazzjoni kollha meħtieġa għat-twettiq tal-kompiti
 tagħhom.
 4. Għall-finijiet ta' dan
 ir-Regolament, meta l-BĊE jistieden rappreżentant tal-Bord biex
 jipparteċipa fil-Bord ta' Superviżjoni tal-BĊE stabbilit skont
 l-Artikolu 19 tar-Regolament tal-Kunsill (UE) Nru [ ], il-Bord
 jaħtar rappreżentant.
 5. Għall-finijiet ta' dan
 ir-Regolament, il-Bord jappunta rappreżentant li għandu
 jipparteċipa fil-Kumitat tar-Riżoluzzjoni tal-Awtorità Bankarja
 Ewropea stabbilit skont l-Artikolu 113 tad-Direttiva [ ].
 6. Il-Bord jikkoopera mill-qrib
 mal-Faċilità Ewropea ta' Stabbiltà Finanzjarja (EFSF) u
 mal-Mekkaniżmu Ewropew ta' Stabbiltà (MES), partikolarment fejn l-EFSF jew
 il-MES ikun ta jew x'aktarx jagħti għotja, għajnuna finanzjarja
 diretta jew indiretta lil entitajiet stabbiliti fl-Istati Membri
 parteċipanti, partikolarment f'dawk iċ-ċirkustanzi straordinarji
 msemmija fl-Artikolu 24(9).
 7. Il-Bord u l-BĊE
 jinkonkludu memorandum ta' qbil li jiddeskrivi t-termini ġenerali
 ta' kif se jikkooperaw skont il-paragrafu 2. Il-memorandum
 jiġi rieżaminat fuq bażi regolari u jiġi ppubblikat
 soġġett għat-trattament xieraq tal-informazzjoni kunfidenzjali.
 Artikolu 28
 Skambju ta' informazzjoni fil-MUR
 1. Kemm il-Bord kif ukoll
 l-awtoritajiet nazzjonali ta' riżoluzzjoni jkunu soġġetti
 għal dmir li jikkooperaw in bona fede u għal obbligu ta'
 skambju ta' informazzjoni.
 2. Il-Bord jipprovdi
 lill-Kummissjoni bi kwalunkwe informazzjoni rilevanti biex taqdi l-kompiti
 tagħha skont dan ir-Regolament u, fejn applikabbli l-Artikolu 107
 TFUE.
 Artikolu 29
 Kooperazzjoni fil-MUR u t-trattament ta' grupp]
 Il-paragrafi 4, 5, 6 u 15
 tal-Artikolu 12 l-Artikoli mit-80 sat-83 fi-Direttiva [ ] ma japplikawx
 għar-relazzjonijiet bejn awtoritajiet ta' riżoluzzjoni nazzjonali
 tal-Istati Membri parteċipanti. Minflok japplikaw
 id-dispożizzjonijiet rilevanti ta' dan ir-Regolament.
 Artikolu 30
 Kooperazzjoni mal-Istati Membri mhux parteċipanti
 Fejn grupp jinkludi entitajiet stabbiliti
 fl-Istati Membri parteċipanti kif ukoll fi Stati Membri mhux
 parteċipanti, mingħajr preġudizzju għal ebda approvazzjoni
 mill-Kummissjoni meħtieġa skont dan ir-Regolament, il-Bord
 jirrappreżenta l-awtoritajiet nazzjonali tar-riżoluzzjoni tal-Istati
 Membri parteċipanti, għall-iskopijiet ta’ kooperazzjoni mal-Istati
 Membri mhux parteċipanti skont l-Artikoli 7, 8, 11, 12, 15, 50, u
 minn 80 sa 83 tad-Direttiva [ ].
 Artikolu 31
 Kooperazzjoni mal-awtoritajiet ta’ pajjiżi terzi
 Il-Kummissjoni u l-Bord fir-responsabbiltajiet
 rispettivi tagħhom ikunu esklużivament responsabbli biex jikkonkludi,
 f'isem l-awtoritajiet nazzjonali tar-riżoluzzjoni tal-Istati Membri
 parteċipanti, l-arranġamenti mhux vinkolanti ta' kooperazzjoni
 msemmija fl-Artikolu 88(4) tad-Direttiva [ ] u għandhom
 jinnotifikahom skont il-paragrafu 6 ta' dak l-Artikolu.
 Kapitolu 5
 Setgħat ta'
 investigazzjoni
 Artikolu 32
 Talbiet għall-informazzjoni
 1. Għall-finijiet
 tal-eżerċitar tal-kompiti msemmija fl-Artikoli 7, 8, 11, 16, u
 17, il-Bord jista', direttament jew permezz tal-awtoritajiet nazzjonali ta'
 riżoluzzjoni, jitlob lil persuni ġuridiċi jew fiżiċi
 li ġejjin biex jipprovdu l-informazzjoni kollha neċessarja sabiex
 iwettaq il-kompiti konferiti lilu minn dan ir-Regolament:
 (a)
 l-entitajiet imsemmija fl-Artikolu 2;
 (b)
 l-impjegati tal-entitajiet imsemmija
 fl-Artikolu 2;
 (c)
 partijiet terzi li l-entitajiet msemmija
 fl-Artikolu 2 ikunu esternalizzawlhom funzjonijiet jew attivitajiet.
 2. L-entitajiet imsemmija
 fl-Artikolu 2 u kwalunkwe persuna msemmija fil-punt (b)
 tal-paragrafu 1 għandha tipprovdi l-informazzjoni mitluba skont
 il-paragrafu 1. Is-sigriet professjonali ma għandux jeżenta lil
 dawk l-entitajiet u l-persuni mid-dover li jipprovdu dik l-informazzjoni.
 L-għoti tal-informazzjoni mitluba ma għandux jitqies bħala ksur
 tas-sigriet professjonali.
 3. Fejn il-Bord jikseb
 informazzjoni direttament mingħand dawk l-entitajiet u l-persuni,
 iqiegħed dik l-informazzjoni għad-dispożizzjoni tal-awtoritajiet
 nazzjonali tar-riżoluzzjoni konċernati.
 4. Il-Bord ikun jista' jikseb
 fuq bażi kontinwa kwalunkwe informazzjoni dwar il-kapital, il-likwidità,
 l-assi u l-obbligazzjonijiet li jikkonċernaw kwalunkwe istituzzjoni
 soġġetta għas-setgħat tiegħu ta' riżoluzzjoni u
 li hija materjali għall-finijiet tar-riżoluzzjoni.
 5. Il-Bord, l-awtoritajiet
 kompetenti u l-awtoritajiet nazzjonali tar-riżoluzzjoni jistgħu
 jfasslu memorandum ta’ ftehim bi proċedura dwar l-iskambju ta’
 informazzjoni.
 6. L-awtoritajiet kompetenti,
 inkluż il-BĊE fejn rilevanti, u l-awtoritajiet nazzjonali
 tar-riżoluzzjoni jikkooperaw mal-Bord sabiex jiġi vverifikat jekk xi
 informazzjoni jew l-informazzjoni kollha mitluba hijiex diġà disponibbli.
 Fejn din l-informazzjoni hija disponibbli, l-awtoritajiet kompetenti,
 inkluż il-BĊE fejn rilevanti, jew l-awtoritajiet nazzjonali
 tar-riżoluzzjoni jipprovdu dik l-informazzjoni lill-Bord.
 Artikolu 33
 Investigazzjonijeit ġenerali
 1. Għall-fini
 tal-eżerċizzju tal-kompiti msemmija fl-Artikoli 7, 8, 11, 16 u
 17, u suġġett għal kwalunkwe kundizzjoni oħra stipulata
 fil-liġi rilevanti tal-Unjoni, il-Bord jista’ jwettaq
 l-investigazzjonijiet kollha meħtieġa dwar kwalunkwe persuna msemmija
 fl-Artikolu 32(1) stabbilita jew li tinsab fi Stat Membru
 parteċipanti.
 Għal dak il-għan, il-Bord ikollu d-dritt
 li:
 (a)
 jeżiġi s-sottomissjoni ta’ dokumenti;
 (b)
 jeżamina l-kotba u r-reġistri tal-persuni
 msemmija fl-Artikolu 32(1) u jieħu kopji jew estrazzjonijiet mit-tali
 kotba u reġistri;
 (c)
 jikseb spjegazzjonijiet bil-miktub jew orali minn
 kwalunkwe persuna msemmija fl-Artikolu 32(1) jew mir-rappreżentanti
 jew il-persunal tagħhom;
 (d)
 jintervista lil kwalunkwe persuna oħra li
 tagħti l-kunsens li tiġi intervistata għall-iskop li
 tinġabar informazzjoni relatata mas-suġġett ta' investigazzjoni;
 2. Il-persuni msemmijin
 fl-Artikolu 32(1) għandhom ikunu soġġetti
 għall-investigazzjonijiet imnedija abbażi ta' deċiżjoni
 tal-Bord.
 Meta persuna tfixkel it-twettiq
 tal-investigazzjoni, l-awtoritajiet nazzjonali tar-riżoluzzjoni tal-Istat
 Membru parteċipanti fejn ikunu jinsabu l-uffiċċji rilevanti
 għandhom joffru, f’konformità mal-liġi nazzjonali, l-assistenza
 neċessarja inkluż l-iffaċilitar għall-aċċess
 mill-Bord fil-bini minfejn joperaw il-persuni ġuridiċi msemmija
 fl-Artikolu 32(1), ħalli b'hekk id-drittijiet msemmija qabek ikunu
 jistgħu jiġu eżerċitati.
 Artikolu 34
 Spezzjonijiet fuq il-post
 1. Għall-fini
 tal-eżerċizzju tal-kompiti msemmija fl-Artikoli 7, 8, 11, 16 u
 17, u soġġett għal kundizzjonijiet oħra stipulati
 fil-liġi rilevanti tal-Unjoni, il-Bord jista’, soġġett għal
 notifika minn qabel lill-awtoritajiet nazzjonali tar-riżoluzzjoni
 konċernati, iwettaq l-ispezzjonijiet kollha meħtieġa fuq il-post
 fil-bini tal-operat tal-persuni ġuridiċi msemmija
 fl-Artikolu 32(1). Meta t-twettiq u l-effiċjenza xierqa
 tal-ispezzjonijiet ikunu jeħtieġu hekk, il-Bord jista’ jwettaq
 spezzjonijiet fuq il-post mingħajr avviż minn qabel lil dawk
 il-persuni ġuridiċi.
 2. L-uffiċjali tal-Bord u
 persuni oħra awtorizzati minnu biex iwettqu spezzjoni fuq il-post
 jistgħu jidħlu fi kwalunkwe bini u art tal-persuni ġuridiċi
 soġġetti għal deċiżjoni ta’ investigazzjoni adottata
 mill-Bord skont l-Artikolu 32(2) u għandu jkollhom is-setgħat
 kollha stipulati fl-Artikolu 32(1).
 3. Il-persuni ġuridiċi
 msemmija fl-Artikolu 32(1) għandhom ikunu soġġetti
 għal spezzjonijiet fuq il-post abbażi ta' deċiżjoni
 tal-Bord.
 4. L-uffiċjali u persuni
 oħra li jakkumpanjawhom awtorizzati jew maħtura mill-awtoritajiet
 nazzjonali tar-riżoluzzjoni tal-Istati Membri fejn se titwettaq
 l-ispezzjoni għandhom, taħt is-superviżjoni u l-koordinazzjoni
 tal-Bord, jgħinu attivament lill-uffiċjali u persuni oħra
 awtorizzati mill-Bord. Għal dak il-għan, huma jgawdu s-setgħat
 stabbiliti fil-paragrafu 2. Uffiċjali tal-awtoritajiet nazzjonali
 tar-riżoluzzjoni tal-Istati Membri parteċipanti konċernat
 għandu jkollhom ukoll id-dritt li jipparteċipaw fl-ispezzjonijiet
 fil-post.
 5. Meta l-uffiċjali
 tal-BĊE u persuni oħra li jakkumpanjawhom, awtorizzati jew
 maħtura mill-Bord isibu li persuna topponi xi spezzjoni ordnata skont
 il-paragrafu 1, l-awtoritajiet nazzjonali tar-riżoluzzjoni tal-Istati
 Membri parteċipanti konċernat għandhom joffrulhom
 l-għajnuna meħtieġa skont il-liġi nazzjonali. Sal-limitu
 meħtieġ għall-ispezzjoni, din l-għajnuna għandha
 tinkludi l-issiġillar ta’ kwalunkwe post tal-operat u kotba jew
 reġistri. Fejn dik is-setgħa ma tkunx disponibbli
 għall-awtoritajiet nazzjonali konċernati, huma għandhom
 jużaw is-setgħat tagħhom biex jitolbu l-assistenza
 meħtieġa ta' awtoritajiet nazzjonali ta' riżoluzzjoni
 oħrajn.
 Artikolu 35
 Awtorizzazzjoni minn awtorità ġudizzjarja
 1. Jekk spezzjoni fuq il-post
 prevista fl-Artikolu 34(1) u (2) jew l-assistenza prevista
 fl-Artikolu 34(5) teżiġi awtorizzazzjoni minn awtorità
 ġudizzjarja skont ir-regoli nazzjonali, għandha ssir applikazzjoni
 għat-tali awtorizzazzjoni.
 2. Fejn l-awtorizzazzjoni
 msemmija fil-paragrafu 1 issir applikazzjoni għaliha, l-awtorità
 ġudizzjarja nazzjonali tikkontrolla li d-deċiżjoni tal-Bord tkun
 awtentika u li l-miżuri ta' koerċizzjoni maħsuba la huma
 arbitraraji u lanqas eċessivi fid-dawl tas-suġġett inkwistjoni
 tal-ispezzjoni. Fil-kontroll tagħha tal-proporzjonalità tal-miżuri
 ta' koerċizzjoni, l-awtorità ġudizzjarja nazzjonali tista' titlob
 lill-Bord għal spjegazzjonijiet dettaljati, partikolarment fir-rigward ta'
 raġunijiet li l-Bord għandu biex jissuspetta li sar ksur tal-atti
 msemmija fl-Artikolu 26 u s-serjetà ta' ksur issuspettat u n-natura tal-involviment
 tal-persuni suġġetti għall-miżuri ta' koerċizzjoni.
 Madankollu, l-awtorità ġudizzjarja nazzjonali mhux se tanalizza
 n-neċessità għall-ispezzjoni jew titlob li tkun provduta
 bl-informazzjoni fil-faxxikolu tal-Bord. Il-leġalità
 tad-deċiżjoni tal-Bord tkun suġġetta għal rieżami
 mill-Qorti tal-Ġustizzja tal-Unjoni Ewropea biss.
 Kapitolu 6
 Setgħat
 ta' sanzjonar
 Artikolu 36
 Multi
 1. Fejn il-Bord isib li xi
 entità msemmija fl-Artikolu 2 b’mod intenzjonali jew b’negliġenza
 wettqet wieħed mit-tipi ta’ ksur imsemmija fil-paragrafu 2, il-Bord
 jagħti struzzjonijiet lill-awtorità nazzjonali ta' riżoluzzjoni
 kkonċernata biex timponi multa fir-rigward tal-entità rilevanti msemmija
 fl-Artikolu 2 skont id-Direttiva [ ].
 Ksur minn tali entità jkun ikkunsidrat li sar
 intenzjonalment jew hemm fatturi oġġettivi li juru li l-entità jew
 il-maniġment anzjan tagħha aġixxew deliberatament biex iwettqu
 l-ksur.
 2. Il-multi jistgħu jkunu
 imposti fuq entitajiet imsemmija fl-Artikolu 2 għall-ksur segwenti:
 (a)
 Fejn ma jipprovdux l-informazzjoni mitluba skont
 l-Artikolu 32;
 (b)
 Fejn ma jaċċettawx li jkunu
 suġġetti għal-investigazzjoni ġeneralli skont
 l-Artikolu 33 jew spezzjoni fil-post u ma jipprovdux l-informazzjoni
 mitluba skont l-Artikolu 32;
 (c)
 Fejn ma jikkontribwixxux għall-Fond skont
 l-Artikoli 66 jew 67;
 (d)
 Fejn ma jikkonformawx mad-deċiżjoni
 indirizzata lilhom mill-Bord skont l-Artikolu 24.
 3. L-awtoritajiet nazzjonali ta'
 riżoluzzjoni jippubblikaw kwalunkwe multi imposti skont
 il-paragrafu 1. Fejn il-pubblikazzjoni tkun tikkawża ħsara
 sproporzjonata għall-partijiet involuti, l-awtoritajiet nazzjonali ta'
 riżoluzzjoni jippubblikaw is-sanzjoni mingħajr ma jiżvelaw
 l-identità tal-partijiet.
 4. Bil-ħsieb li jiġu
 stabbiliti prattiċi ta’ infurzar konsistenti, effiċjenti u
 effikaċi u biex jiżgura l-applikazzjoni komuni, uniformi u
 konsistenti ta’ dan ir-Regolament, il-Bord joħroġ linji gwida dwar
 l-applikazzjoni ta’ multi u ta’ pagamenti perjodiċi ta' penali indirizzati
 lill-awtoritajiet nazzjonali ta' riżoluzzjoni.
 Artikolu 37
 Pagamenti perjodiċi ta' penali
 1. Il-Bord jagħti
 struzzjonijiet lill-awtorità nazzjonali ta' riżoluzzjoni kkonċernata
 biex jimponi l-pagamenti perjodiċi ta’ penali fir-rigward tal-entità
 rilevanti msemmija fl-Artikolu 2 skont id-Direttiva [ ] sabiex
 iġġiegħel lil:
 (a)
 istituzzjoni ta' kreditu tikkonforma ma'
 deċiżjoni adottata skont l-Artikolu 32;
 (b)
 persuna msemmija fl-Artikolu 32(1) biex
 tipprovdi informazzjoni li kienet meħtieġa minn deċiżjoni
 skont dak l-Artikolu;
 (c)
 lil persuna msemmija fl-Artikolu 33(1)
 tissottometti ruħha għal investigazzjoni u b’mod partikolari
 tipproduċi reġistri, dejta, proċeduri jew kwalunkwe materjal
 ieħor meħtieġ b’mod komplut u ttemm u tikkoreġi
 informazzjoni oħra pprovduta f’investigazzjoni mnedija
 b’deċiżjoni meħuda skont dak l-Artikolu;
 (d)
 persuna msemmija fl-Artikolu 34(1) biex
 taċċetta li ssirilha spezzjoni fuq il-post ordnata minn
 deċiżjoni skont dak l-Artikolu;
 2. Pagament perjodiku ta’ penali
 għandu jkun effettiv u proporzjonat. Il-pagament perjodiku tal-penali ikun
 impost fuq bażi ta' kuljum sakemm l-istituzzjoni ta' kreditu jew persuna
 kkonċernata tikkonforma mad-deċiżjonijiet relevanti msemmija
 fil-punti minn (a) sa (d) tal-paragrafu 1.
 3. Pagament perjodiku ta' penali
 jista' jkun impost għal perjodu ta' mhux iktar minn sitt xhur.
 PARTI III
 QAFAS ISTITUZZJONALI
 TITOLU I
 Il-Bord
 Artikolu 38
 Status ġuridiku
 1. Bord Uniku ta'
 Riżoluzzjoni huwa b'dan stabbilit. Il-Bord ikun Aġenzija tal-Unjoni
 Ewropea bi struttura speċifika li tikkorrispondi mal-kompiti tiegħu.
 Huwa jkollu personalità ġuridika.
 2. F'kull Stat Membru l-Bord
 igawdi mill-iktar kapaċità ġuridika estensiva mogħtija
 lill-persuni ġuridiċi skont il-liġi nazzjonali. Il-Bord jista',
 partikolarment, jikseb jew jiddisponi minn proprjetà mobbli u immobbli u jkun
 parti għall-proċedimenti legali.
 3. Il-Bord ikun rappreżentat
 mid-Direttur Eżekuttiv tiegħu.
 Artikolu 39
 Kompożizzjoni
 1. Il-Bord ikun kompost minn:
 (a)
 id-Direttur Eżekuttiv;
 (b)
 il-Viċi Direttur Eżekuttiv;
 (c)
 membru maħtur mill-Kummissjoni;
 (d)
 membru maħtur mill-BĊE;
 (e)
 membru maħtur minn kull Stat Membru
 parteċipati, li jirrappreżenta l-awtorità nazzjonali ta'
 riżoluzzjoni.
 2. It-terminu ta'
 uffiċċju tad-Direttur Eżekuttiv, il-Viċi Direttur
 Eżekuttiv u tal-membri tal-Bord maħtura mill-Kummissjoni u l-BĊE
 ikun ta' ħames snin. Suġġett għall-Artikolu 53(6), dak
 it-terminu ma jkunx jiġġedded.
 3. L-istruttura amministrattiva
 u maniġerjali tal-Bord tkun magħmula minn:
 (a)
 sessjoni plenarja tal-Bord, li teżerċita
 l-kompiti stipulati fl-Artikolu 47
 (b)
 sessjoni eżekuttiva tal-Bord, li
 teżerċita l-kompiti stipulati fl-Artikolu 51
 (c)
 Direttur Eżekuttiv, li jeżerċita
 l-kompiti stipulati fl-Artikolu 53
 Artikolu 40
 Konformità mal-liġi tal-Unjoni
 Il-Bord jaġixxi f'konformità
 mal-liġi tal-Unjoni, partikolarment mad-deċiżjonijiet
 tal-Kummissjoni skont dan ir-Regolament.
 Artikolu 41
 Obbligu ta' rendikont
 1. Il-Bord ikun responsabbli
 lejn il-Parlament Ewropew, il-Kunsill u l-Kummissjoni
 għall-implimentazzjoni ta’ dan ir-Regolament, skont il-paragrafi mit-2
 sat-8.
 2. Kull sena l-Bord
 jippreżenta lill-Parlament Ewropew, lill-Kunsill, lill-Kummissjoni u lill-Qorti
 Ewropea tal-Awdituri, rapport dwar l-eżekuzzjoni tal-kompiti kkonferit
 lilu b’dan ir-Regolament.
 3. Id-Direttur Eżekutti
 jippreżenta dan ir-rapport annwali lill-Parlament Ewropew u lill-Kunsill.
 4. Fuq it-talba tal-Parlament
 Ewropew, id-Direttur Eżekuttiv jieħu sehem f’seduta ta’ smigħ
 dwar l-eżekuzzjoni tal-kompiti ta' riżoluzzjoni tiegħu
 mill-kumitati kompetenti tal-Parlament Ewropew.
 5. Id-Direttur Eżekuttiv
 jista’, fuq talba tal-Kunsill, jinstemà mill-Kunsill fir-rigward
 tal-eżekuzzjoni tal-kompiti ta' riżoluzzjoni tiegħu.
 6. Il-Bord iwieġeb bil-fomm
 jew bil-miktub għall-mistoqsijiet indirizzati lilu mill-Parlament Ewropew
 jew mill-Kunsill, skont il-proċeduri tiegħu, fil-preżenza ta’
 rappreżentanti minn kull Stat Membru parteċipanti li l-munita tagħhom
 mhix l-Euro.
 7. Fuq talba, id-Direttur
 Eżekuttiv ikollu diskussjonijiet kunfidenzjali bil-fomm fil-magħluq
 mal-President u l-Viċi President tal-kumitat kompetenti tal-Parlament
 Ewropew fejn tali diskussjonijiet huma meħtieġa għall-eżerċizzju
 tas-setgħat tal-Parlament Ewropew skont it-Trattat. Ftehim bejn
 il-Parlament Ewropew u l-Bord dwar il-modalitajiet dettaljati
 tal-organizzazzjoni ta’ dawn id-diskussjonijiet, ikun konkluż
 bil-ħsieb li tiġi żgurata kunfidenzjalità sħiħa skont
 l-obbligi tal-kunfidenzjalità imposti fuq il-BĊE bħala awtorità
 kompetenti taħt il-liġi rilevanti tal-Unjoni.
 8. Matul kwalunkwe
 investigazzjoni mill-Parlament, il-Bord jikkoopera mal-Parlament,
 suġġett għat-TFUE. Il-Bord u l-Parlament jikkonkludu
 arranġamenti xierqa dwar il-modalitajiet prattiċi
 tal-eżerċizzju tal-obbligu ta' rendikont u ta’ sorveljanza
 demokratiċi fuq it-twettiq tal-kompiti konferiti fuq il-Bord minn dan
 ir-Regolament. Dawk l-arranġamenti jkopru, inter alia,
 aċċess għall-informazzjoni, kooperazzjoni fl-investigazzjonijiet
 u informazzjoni dwar il-proċedura ta’ għażla tad-Direttur
 Eżekuttiv.
 Artikolu 42
 Parlamenti nazzjonali
 1. Minħabba l-kompiti
 speċifiċi tal-Bord, il-parlamenti nazzjonali tal-Istati Membri
 parteċipanti, jistgħu, permezz tal-proċeduri tagħhom stess,
 jiotlbu lill-Bord li jwieġeb bil-miktub għal kwalunkwe kummenti jew
 mistoqsijiet magħmula minnhom lill-Bord fir-rigward tal-funzjonijiet
 tal-Bord skont dan ir-Regolament.
 2. Il-Parlament nazzjonali ta’
 Stat Membru parteċipanti jista’ jistieden lid-Direttur Eżekuttiv biex
 jipparteċipa fi skambju ta’ opinjonijiet fir-rigward tar-riżoluzzjoni
 ta’ istituzzjonijiet ta’ kreditu f’dak l-Istat Membru flimkien ma’
 rappreżentant tal-awtorità nazzjonali ta' riżoluzzjoni.
 3. Dan ir-Regolament ikun
 mingħajr preġudizzju għall-obbligu ta' rendikont li
 l-awtoritajiet nazzjonali ta' riżoluzzjoni għandhom lejn
 il-parlamenti nazzjonali skont il-liġi nazzjonali għat-twettiq
 tal-kompiti kollha li mhumiex konferiti lill-Bord jew lill-Kummissjoni permezz
 ta’ dan ir-Regolament.
 Artikolu 43
 Indipendenza
 1. Meta jwettqu l-kompiti
 kkonferiti lilu b’dan ir-Regolament, il-Bord u l-awtoritajiet nazzjonali ta'
 riżoluzzjoni jaġixxu b’mod indipendenti u fl-interess pubbliku.
 2. Il-membri tal-Bord imsemmija
 fl-Artikolu 40(2) jaġixxu b’mod indipendenti u oġġettiv
 fl-interess tal-Unjoni kollha kemm hi u la jfittxu u lanqas jieħdu
 struzzjonijiet mill-istituzzjonijiet jew il-korpi tal-Unjoni, jew minn xi Gvern
 ta’ Stat Membru jew minn xi entità pubblika jew privata oħra.
 Artikolu 44
 Sede
 Il-Bord ikollu s-sede tiegħu fi Brussell,
 il-Belġju.
 TITOLU II
 Sessjoni Plenarja tal-Bord
 Artikolu 45
 Parteċipazzjoni f'sessjonijiet plenarji
 Il-Membri kollha tal-Bord jieħdu sehem
 fis-sessjonijiet plenarji tiegħu.
 Artikolu 46
 Kompiti
 1. Fis-sessjoni plenarja
 tiegħu, il-Bord:
 (a)
 jadotta, sat-30 ta’ Novembru ta’ kull
 sena, il-programm ta’ ħidma annwali tal-Bord għas-sena
 suċċessiva skont l-Artikolu 49(1), abbażi ta’ abbozz
 ippreżentat mid-Direttur Eżekuttiv u jittrażmettih għall-informazzjoni
 lill-Parlament Ewropew, lill-Kunsill, lill-Kummissjoni, u lill-Bank
 Ċentrali Ewropew;
 (b)
 jadotta l-baġit annwali tal-Bord skont
 l-Artikolu 59(2);
 (c)
 jiddeċiedi dwar is-self volontarju bejn
 arranġamenti ta’ finanzjament skont l-Artikolu 68,
 il-mutwalizzazzjoni tal-arranġamenti nazzjonali ta’ finanzjament skont
 l-Artikolu 72 u fuq it-tislif lil skema ta’ garanzija tad-depożiti
 skont l-Artikolu 73;
 (d)
 jadotta rapport annwali ta’ attività dwar
 l-attivitajiet tal-Bord msemmija fl-Artikolu 42. Dan ir-rapport
 jippreżenta spjegazzjonijiet dettaljati dwar l-implimentazzjoni
 tal-baġit;
 (e)
 jadotta r-regoli finanzjarji applikabbli
 għall-Bord f’konformità mal-Artikolu 61;
 (f)
 jadotta strateġija kontra l-frodi,
 proporzjonata mar-riskji ta’ frodi, filwaqt li jqis il-kostijiet u
 l-benefiċċji tal-miżuri li għandhom ikunu implimentati;
 (g)
 jadotta regoli għall-prevenzjoni u
 l-ġestjoni tal-kunflitti ta’ interess fir-rigward tal-membri tiegħu;
 (h)
 jadotta r-regoli ta' proċedura tiegħu;
 (i)
 f'konformità mal-paragrafu 2,
 jeżerċita, fir-rigward tal-persunal tal-Bord, is-setgħat
 mogħtija lill-Awtorità tal-Ħatra mir-Regolamenti tal-Persunal u
 mill-Kundizzjonijiet tal-Impjieg ta' Uffiċjali Oħra lill-Awtorità
 bis-Setgħa Tikkonkludi Kuntratti ta’ Impjieg[25] ("setgħat
 tal-awtorità li taħtar");
 (j)
 jadotta regoli ta' implimentazzjoni xierqa biex
 jimplimenta r-Regolamenti tal-Persunal u l-Kundizzjonijiet tal-Impjieg ta'
 Uffiċjali Oħra skont l-Artikolu 110 tar-Regolamenti
 tal-Persunal;
 (k)
 jaħtar Uffiċjal tal-Kontijiet,
 soġġetti għar-Regolamenti tal-Persunal u l-Kundizzjonijiet
 tal-Impjieg ta’ Uffiċjali oħra, li għandu jkun funzjonalment
 indipendenti fit-twettiq ta' dmirijietu;
 (l)
 jiżgura segwitu xieraq tas-sejbiet u
 r-rakkomandazzjonijiet li joħorġu mir-rapporti u l-evalwazzjonijiet
 tal-awditjar interni jew esterni, kif ukoll minn investigazzjonijiet
 tal-Uffiċċju Ewropew ta’ Kontra l-Frodi (OLAF);
 (m)
 jieħu d-deċiżjoni kollha dwar
 il-ħolqien tal-istrutturi interni tal-Bord u fejn meħtieġ,
 il-modifiki tagħhom.
 2. Fis-sessjoni plenarja, skont
 l-Artikolu 110 tar-Regolamenti tal-Persunal, il-Bord jadotta deċiżjoni
 bbażata fuq l-Artikolu 2(1) tar-Regolamenti tal-Persunal u fuq
 l-Artikolu 6 tal-Kundizzjonijiet tal-Impjieg ta' Uffiċjali Oħra,
 li tiddelega s-setgħat rilevanti ta' awtorità li taħtar lid-Direttur
 Eżekuttiv u li tiddefinixxi l-kundizzjonijiet skont liema dawn il-delegi
 ta' setgħat jistgħu jiġu sospiżi. Id-Direttur
 Eżekuttiv għandu jkun awtorizzat li jissottodelega dawn
 is-setgħat.
 Fejn ikun meħtieġ minħabba
 ċirkustanzi eċċezzjonali, fis-sessjoni plenarja tiegħu,
 il-Bord, permezz ta’ deċiżjoni, jista’ temporanjament jissospendi
 d-delega tas-setgħat tal-awtorità tal-ħatra lid-Direttur
 Eżekuttiv u dawk sottodelegati mid-Direttur Eżekuttiv u
 jeżerċitahom huwa stess jew jiddelega dawk is-setgħat lil
 wieħed mill-membri tiegħu jew lil membru tal-persunal li mhuwiex
 id-Direttur Eżekuttiv.
 Artikolu 47
 Laqgħa tas-sessjoni plenarja tal-bord
 1. Id-Direttur Eżekuttiv
 jorganizza laqgħat tas-sessjoni plenarja tal-Bord.
 2. Fis-sessjoni plenarja
 tiegħu l-Bord ikollu mill-inqas żewġ laqgħat ordinarji
 fis-sena. Barra minn hekk, huwa jiltaqa' b'inizjattiva tal-President, fuq talba
 tal-Kummissjoni jew fuq it-talba ta' mill-inqas terz tal-membri tiegħu.
 3. Fis-sessjoni plenarja
 tiegħu, il-Bord jista’ jistieden osservaturi biex jattendu
 għall-laqgħat tiegħu fuq bażi ad hoc.
 4. Il-Bord jipprovdi
 s-segretarjat għas-sessjoni plenarja tal-Bord.
 Artikolu 48
 Proċess tat-teħid tad-deċiżjonijiet
 1. Fis-sessjoni plenarja
 tiegħu, il-Bord jieħu d-deċiżjonijiet tiegħu
 b’maġġoranza sempliċi tal-membri tiegħu. Madankollu,
 id-deċiżjonijiet imsemmija fil-punt (c) tal-Artikolu 47(1)
 jittieħdu b'maġġoranza ta’ żewġ terzi tal-membri
 tiegħu.
 2. Id-Direttur Eżekuttiv
 jieħu sehem fil-votazzjoni.
 3. Il-Bord jadotta u jippubblika
 r-regoli ta' proċedura tiegħu. Ir-regoli ta' proċedura
 jistabbilixxu arranġamenti ta' votazzjoni aktar dettaljati b'mod
 partikolari ċ-ċirkustanzi li fihom membru jista' jaġixxi f'isem
 membru ieħor u inkluż, fejn xieraq, ir-regoli rigward il-kworum.
 TITOLU III
 Sessjoni eżekuttiva tal-Bord
 Artikolu 49
 Parteċipazzjoni f'sessjonijiet eżekuttivi
 1. Soġġett
 għall-paragrafi 2 u 3, il-membri tal-Bord msemmija
 fl-Artikolu 40(1) minn (a) sa (d) jipparteċipaw f’sessjonijiet
 eżekuttivi tal-Bord.
 2. Meta jiddeliberaw dwar entità
 msemmija fl-Artikolu 2 jew grupp ta’ entitajiet stabbiliti biss fi Stat
 Membru parteċipanti wieħed, il-membru maħtur minn dak l-Istat
 Membru jipparteċipaw ukoll fid-deliberazzjonijiet u fil-proċess
 tat-teħid ta’ deċiżjonijiet b’konformità mal-Artikolu 52(1)
 u (3).
 3. Meta jiddeliberaw dwar grupp
 transfruntiera l-membru maħtur mill-Istat Membru li fih tkun tinsab
 l-awtorità ta' riżoluzzjoni fil-livell tal-grupp, kif ukoll il-membri
 maħtura mill-Istati Membri li fih l-entità jew is-sussidjarja koperta
 mis-superviżjoni konsolidata tkun stabbilita, jipparteċipaw fid-deliberazzjonijiet
 u fil-proċess tat-teħid ta’ deċiżjonijiet skont
 l-Artikolu 52(2) u (3).
 Artikolu 50
 Kompiti
 1. Il-Bord, fis-sessjoni
 plenarja tiegħu, ikun assistit minn sessjoni eżekuttiva tal-Bord.
 2. Il-Bord, fis-sessjoni
 eżekuttiva tiegħu:
 (a)
 iħejji deċiżjonijiet li
 għandhom ikunu adottati mill-Bord fis-sessjoni plenarja tiegħu;
 (b)
 jieħu d-deċiżjonijiet kollha biex
 ikun implimentat dan ir-Regolament.
 Dan jinkludi li:
 (i) jipprovdi lill-Kummissjoni bi kwalunkwe
 informazzjoni rilevanti, mill-aktar fis possibbli, biex jippermetti
 lill-Kummissjoni tevalwa u tieħu deċiżjoni motivata skont
 l-Artikolu 16(6);
 (ii) jiddeċiedi fuq il-Parti II
 tal-baġit fuq il-Fond tal-Bord.
 3. Meta meħtieġ,
 minħabba l-urġenza, il-Bord, fis-sessjoni eżekuttiva tiegħu
 jista’ jieħu ċerti deċiżjonijiet provviżorji f’isem
 il-Bord fis-sessjoni plenarja tiegħu, b’mod partikolari dwar kwistjonijiet
 ta’ ġestjoni amministrattiva, inklużi kwistjonijiet baġitarji.
 4. Il-Bord, fis-sessjoni
 eżekuttiva tiegħu, jiltaqa’ b'inizjattiva tad-Direttur Eżekuttiv
 jew fuq talba tal-membri tiegħu.
 5. Il-Bord, fis-sessjoni
 plenarja tiegħu, jistabbilixxi r-regoli ta’ proċedura tal-Bord
 fis-sessjoni eżekuttiva tiegħu.
 Artikolu 51
 Teħid ta’ deċiżjonijiet
 1. Meta jiddeliberaw dwar entità
 individwali jew ta’ grupp stabbiliti biss fi Stat Membru parteċipanti
 wieħed, il-Bord jieħu d-deċiżjonijiet tiegħu
 fis-sessjonijiet eżekuttivi tiegħu b’maġġoranza
 sempliċi tal-membri parteċipanti tiegħu. F’każ ta’ parità
 d-Direttur Eżekuttiv ikollu l-vot deċiżiv.
 2. Meta jiddeliberaw fuq grupp
 transfruntiera, il-Bord jieħu d-deċiżjonijiet tiegħu
 fis-sessjonijiet eżekuttivi tiegħu b’maġġoranza
 sempliċi tal-membri parteċipanti tiegħu. Il-membri tal-Bord
 msemmija fl-Artikolu 40(2) u l-membru maħtur mill-Istat Membru li fih
 tkun tinsab l-awtorità ta' riżoluzzjoni fil-livell ta’ grupp ikollhom vot
 wieħed kull wieħed. Il-membri parteċipanti l-oħra jkollhom
 dritt tal-vot daqs frazzjoni ta’ vot wieħed u n-numru tal-awtoritajiet
 nazzjonali ta' riżoluzzjoni tal-Istati Membri fejn kumpanija sussidjarja
 jew entità koperta b’superviżjoni konsolidata tkun stabbilita. F’każ
 ta’ parità d-Direttur Eżekuttiv ikollu l-vot deċiżiv.
 3. Sa ma jintlaħaq
 il-livell ta' finanzjament immirat imsemmi fl-Artikolu 65, kull membru
 maħtur minn Stat Membru jkun jista' jitlob għal darba deliberazzjoni
 ulterjuri tal-Bord fejn deċiżjoni li tkun qed tiġi diskussa
 taffettwa r-responsabbiltajiet fiskali ta’ dak l-Istat Membru.
 4. Il-Bord, fis-sessjoni
 eżekuttiva tiegħu, jadotta u jagħmel pubbliċi r-regoli ta’
 proċedura għas-sessjonijiet eżekuttiv tiegħu.
 Il-laqgħat tal-Bord fis-sessjoni
 eżekuttiva tiegħu jitlaqqgħu mid-Direttur Eżekuttiv
 bl-inizjattiva tiegħu stess jew fuq talba ta’ żewġ membri, u
 jkun ippresedut mid-Direttur Eżekuttiv. Il-Bord jista’ jistieden
 osservaturi biex jattendu s-sessjonijiet eżekuttivi tiegħu fuq
 bażi ad hoc.
 TITOLU IV
 Direttur Eżekuttiv u Viċi
 Direttur Eżekuttiv
 Artikolu 52
 Ħatra u kompiti
 1. Il-Bord jitmexxa minn
 Direttur Eżekuttiv full-time li ma jkollu l-ebda kariga fil-livell
 nazzjonali.
 2. Id-Direttur Eżekuttiv
 ikun responsabbli għal:
 (a)
 jipprepara x-xogħol tal-Bord, fis-sessjonijiet
 plenarji u eżekuttivi tiegħu, u jlaqqa' u jippresjedi l-laqgħat
 tiegħu;
 (b)
 kull kwistjoni tal-persunal;
 (c)
 il-kwistjonijiet ta' amministrazzjoni ta' kuljum;
 (d)
 l-implimentazzjoni tal-baġit annwali tal-Bord
 skont l-Artikolu 59(3);
 (e)
 il-ġestjoni tal-Bord;
 (f)
 l-implimentazzjoni tal-programm ta’ ħidma
 annwali tal-Bord;
 (g)
 kull sena, id-Direttur Eżekuttiv iħejji
 abbozz ta’ rapport b’taqsima dwar l-attivitajiet ta' riżoluzzjoni tal-Bord
 u taqsima dwar il-kwistjonijiet finanzjarji u amministrattivi.
 3. Id-Direttur Eżekuttiv
 ikun assistit minn Viċi Direttur Eżekuttiv.
 Il-Viċi-Direttur Eżekuttiv iwettaq
 il-funzjonijiet tad-Direttur Eżekuttiv fl-assenza tiegħu.
 4. Id-Direttur Eżekuttiv u
 l-Viċi Direttur Eżekuttiv jinħatar fuq il-bażi tal-mertu,
 il-ħiliet, l-għarfien dwar kwistjonijiet bankarji u finanzjarji, u
 tal-esperjenza rilevanti għas-superviżjoni u r-regolamentazzjoni
 finanzjarji.
 5. Wara li tisma' lill-Bord,
 fis-sessjoni plenarja tiegħu, il-Kummissjoni tipproponi lista ta’
 kandidati lill-Kunsill għall-ħatra tad-Direttur Eżekuttiv u
 tal-Viċi Direttur Eżekuttiv. Il-Kunsill jaħtar id-Direttur
 Eżekuttiv u l-Viċi Direttur Eżekuttiv wara s-seduta tal-Parlament
 Ewropew.
 6. B’deroga
 mill-Artikolu 40(2), it-terminu tal-kariga tal-ewwel Viċi Direttur
 Eżekuttiv maħtur wara d-dħul fis-seħħ ta’ dan
 ir-Regolament ikun ta’ tliet snin; dan it-terminu jista’ jiġġedded
 għal darba waħda għal perjodu ta’ ħames snin. Id-Direttur
 Eżekuttiv u l-Viċi Direttur Eżekuttiv jibqgħu fil-kariga
 sakemm jinħatru s-suċċessuri tagħhom.
 7. Direttur Eżekuttiv jew
 Viċi Direttur Eżekuttiv li l-mandat tiegħu ikun ġie
 estiż ma għandux jipparteċipa fi proċedura ta'
 għażla oħra għall-istess kariga fi tmiem il-perjodu
 globali.
 8. Jekk id-Direttur
 Eżekuttiv jew Viċi Direttur Eżekuttiv ma jkunux għadhom
 jissodisfaw il-kundizzjonijiet meħtieġa
 għall-eżerċizzju tad-dmirijiet tagħhom jew jekk jinsabu
 ħatja ta’ mġiba ħażina serja, il-Kunsill jista’, fuq
 proposta mill-Kummissjoni u wara li jikkonsulta mal-Parlament Ewropew,
 ineħħi lid-Direttur Eżekuttiv jew Viċi Direttur
 Eżekuttiv mill-kariga.
 Artikolu 53
 Indipendenza
 1. Id-Direttur Eżekuttiv u
 l-Viċi Direttur Eżekuttiv jeżerċitaw il-kompiti
 tagħhom f’konformità mad-deċiżjonijiet tal-Kummissjoni u
 tal-Bord.
 Meta jieħdu sehem fid-deliberazzjonijiet u
 l-proċess ta’ teħid ta’ deċiżjonijiet fil-Bord, id-Direttur
 Eżekuttiv u l-Viċi Direttur Eżekuttiv la jfittxu li jkollhom
 struzzjonijiet mill-istituzzjonijiet jew il-korpi tal-Unjoni u lanqas
 jieħdu tali struzzjonijiet, iżda jesprimu l-opinjonijiet tagħhom
 u jivvutaw b’mod indipendenti. F’dawk d-deliberazzjonijiet u l-proċessi
 tat-teħid tad-deċiżjonijiet tal-Viċi Direttur
 Eżekuttiv ma jkunux taħt l-awtorità tad-Direttur Eżekuttiv.
 2. La l-Istati Membri, u lanqas
 ebda korp pubbliku jew privat ieħor ma għandu jfittex li jinfluwenza
 lid-Direttur Eżekuttiv jew lill-Viċi Direttur Eżekuttiv fil-qadi
 ta’ dmirijiethom.
 3. F’konformità mar-Regolamenti
 tal-Persunal msemmija fl-Artikolu 78(6), id-Direttur Eżekuttiv u
 l-Viċi Direttur Eżekuttiv, wara li jitlaq mis-servizz, jibqa’ marbut
 bid-dover tiegħu li jaġixxi b’integrità u diskrezzjoni fir-rigward
 tal-aċċettazzjoni ta’ ċerti ħatriet jew
 benefiċċji.
 TITOLU V
 DISPOŻIZZJONIJIET FINANZJARJI
 Kapitolu 1
 Dispożizzjonijiet
 ġenerali
 Artikolu 54
 Riżorsi
 Il-Bord għandu jkun responsabbli biex
 jalloka r-riżorsi finanzjarji u umani meħtieġa
 għall-eżerċitar tal-kompiti konferiti lilu b’dan ir-Regolament.
 Artikolu 55
 Baġit
 1. L-estimi tad-dħul u
 n-nefqa kollha tal-Bord jitħejjew għal kull sena finanzjarja, li
 tikkorrespondi għas-sena kalendarja, u jidhru fil-baġit tal-Bord.
 2. Id-dħul fil-Baġit
 tal-Bord ikun ibbilanċjat man-nefqa.
 3. Il-baġit jinkludi
 żewġ partijiet: Parti I għall-amministrazzjoni tal-Bord u
 l-Parti II għall-Fond.
 Artikolu 56
 Parti I tal-baġit dwar l-amministrazzjoni tal-Bord
 1. Id-dħul tal-Parti I
 tal-baġit jikkonsistu fil-kontributi annwali meħtieġa biex tkun
 koperta n-nefqa amministrattiva skont l-Artikolu 62 (1)(a).
 2. In-nefqa tal-Parti I
 tal-baġit tinkludi, tal-anqas, il-kostijiet tal-persunal,
 ir-remunerazzjoni, l-amministrazzjoni, l-infrastruttura, it-taħriġ
 professjonali u l-ispiża operazzjonali.
 Artikolu 57
 Parti II tal-baġit dwar il-Fond
 1. Id-dħul
 tal-Parti II tal-baġit jikkonsistu, b’mod partikolari, minn dan li
 ġej:
 (a)
 kontribuzzjonijiet imħallsa minn
 istituzzjonijiet stabbiliti fi Stati Membri parteċipanti f’konformità
 mal-Artikolu 62 għajr il-kontribuzzjoni annwali msemmija
 fl-Artikolu 62(1)(a);
 (b)
 selfiet riċevuti minn arranġamenti ta’
 finanzjament ta' riżoluzzjoni oħra fi Stati Membri mhux
 parteċipanti skont l-Artikolu 68(1);
 (c)
 selfiet riċevuti minn istituzzjonijiet
 finanzjarji jew partijiet terzi oħra skont l-Artikolu 69;
 (d)
 redditi fuq l-investimenti tal-ammonti miżmuma
 fil-Fond skont l-Artikolu 70.
 2. In-nefqa tal-Parti II
 tal-baġit għandha tikkonsisti minn dan li ġej:
 (a)
 spejjeż għall-għanijiet indikati
 fl-Artikolu 71;
 (b)
 investimenti skont l-Artikolu 70;
 (c)
 imgħax imħallas fuq selfiet riċevuti
 minn arranġamenti ta’ finanzjament ta' riżoluzzjoni oħra fi
 Stati Membri mhux parteċipanti skont l-Artikolu 68(1);
 (d)
 imgħax imħallas selfiet riċevuti
 minn istituzzjonijiet finanzjarji jew partijiet terzi oħra skont
 l-Artikolu 69.
 Artikolu 58
 Stabbiliment u implimentazzjoni tal-baġit
 1. Sal-15 ta’ Frar ta’
 kull sena, id-Direttur Eżekuttiv iħejji estimi tad-dħul u
 n-nefqa tal-bord għas-sena segwenti u jibgħatha lill-Bord,
 fis-sessjoni plenarja tiegħu, għall-approvazzjoni, mhux aktar tard
 mill-31 ta’ Marzu ta’ kull sena.
 2. Il-baġit tal-Bord ikun
 adottat fis-sessjoni plenarja tal-Bord fuq il-bażi tad-dikjarazzjoni
 tal-estimi. Fejn ikun hemm bżonn, dan jiġi aġġustat kif
 meħtieġ.
 3. Id-Direttur Eżekuttiv
 jimplimenta l-baġit tal-Bord.
 Artikolu 59
 Awditjar u kontroll
 1. Funzjoni ta' awditjar intern
 tiġi stabbilita fil-Bord biex tkun implimentata skont l-istandards
 internazzjonali rilevanti. L-awditur intern, maħtur mill-bord, ikun
 responsabbli lejh għall-verifika tal-operat xieraq tas-sistemi ta'
 implimentazzjoni tal-baġit u tal-proċeduri tal-Bord.
 2. L-awditur intern jagħti
 parir lill-Bord f'każijiet ta' riskju, billi joħroġ opinjonijiet
 indipendenti dwar il-kwalità tas-sistemi tal-ġestjoni u l-kontroll u billi
 jagħti rakkomandazzjonijiet għat-titjib fil-kundizzjonijiet
 tal-implimentazzjoni tal-operazzjonijiet u l-promozzjoni ta' ġestjoni
 finanzjarja tajba.
 3. Il-Bord huwa responsabbli
 sabiex jiddaħħlu fis-seħħ sistemi ta' kontroll intern u
 proċeduri addattati għat-twettiq tal-kompiti tiegħu.
 Artikolu 60
 Preżentazzjoni tal-kontijiet u l-kwittanza
 1. Id-Direttur Eżekuttiv
 jaġixxi bħala uffiċjal awtorizzanti.
 2. Sal-1 ta’ Marzu
 tas-sena finanzjarja segwenti, l-Uffiċjal tal-Kontabilità tal-Bord
 jibgħat il-kontijiet provviżorji lill-Qorti tal-Awdituri.
 3. Sal-31 ta’ Marzu
 ta’ kull sena l-Bord, fis-sessjoni eżekuttiva tiegħu,
 jittrażmetti lill-Parlament Ewropew, lill-Kunsill, lill-Kummissjoni, u
 lill-Qorti tal-Awdituri l-kontijiet tal-kontijiet provviżorji tal-Bord
 għas-sena finanzjarja preċedenti.
 4. Malli jirċievi
 l-osservazzjonijiet tal-Qorti tal-Awdituri dwar il-kontijiet provviżorji tal-bord,
 id-Direttur Eżekuttiv ifassal il-kontijiet finali tal-Bord
 fir-responsabbiltà tiegħu stess, u jibgħathom lill-Bord fis-sessjoni
 plenarja tiegħu, għall-approvazzjoni.
 5. Sa mhux aktar tard
 mill-1 ta’ Lulju wara kull sena finanzjarja, id-Direttur Eżekuttiv,
 jibgħat il-kontijiet finali lill-Parlament Ewropew, lill-Kunsill,
 lill-Kummissjoni, u lill-Qorti tal-Awdituri.
 6. Id-Direttur Eżekuttiv
 jibgħat lill-Qorti tal-Awdituri tweġiba għall-kummenti
 tagħha sat-30 ta’ Settembru.
 7. Il-kontijiet finali jiġu
 ppubblikati f'Iil-Ġurnal Uffiċjali tal-Unjoni Ewropea
 sal-15 ta’ Novembru tas-sena ta’ wara.
 8. Il-Bord, fis-sessjoni
 plenarja tiegħu, jagħti r-rilaxx lid-Direttur Eżekuttiv
 fir-rigward tal-implimentazzjoni tal-baġit.
 9. Fuq it-talba tal-Parlament
 Ewropew, id-Direttur Eżekuttiv jippreżentalu kwalunkwe informazzjoni
 meħtieġa b’rabta mal-kontijiet tal-Bord.
 Artikolu 61
 Regoli finanzjarji
 Wara li jikkonsulta lill-Qorti tal-Awdituri
 tal-Unjoni u lill-Kummissjoni, il-Bord jadotta dispożizzjonijiet
 finanzjarji interni li jispeċifikaw, partikolarnent, il-proċedura
 għall-istabbiliment u l-implimentazzjoni tal-baġit.
 Sa fejn ikun kumpatibbli
 mal-karatteristiċi partikolari tal-Bord, id-dispożizzjonijiet
 finanzjarji jkunu ibbażati fuq ir-Regolament Finanzjarju ta’ qafas
 għal korpi mwaqqfa skont it-TFUE skont l-Artikolu 208 tar-Regolament
 (UE, Euratom) Nru 966/2012 tal-Parlament Ewropew u tal-Kunsill
 tal-25 ta’ Ottubru 2012 dwar ir-regoli finanzjarji applikabbli
 għall-baġit ġenerali tal-Unjoni.[26]
 Artikolu 62
 Kontribuzzjonijiet
 1. Entitajiet imsemmija
 fl-Artikolu 2 jikkontribwixxu għall-baġit tal-Bord skont
 ir-Regolament u l-atti delegati fuq kontribuzzjonijiet adottati skont
 il-paragrafu 5. Il-kontribuzzjonijiet ikunu magħmula minn dan li
 ġej:
 (a)
 kontribuzzjonijiet annwali meħtieġa biex
 ikopru nefqa amministrattiva;
 (b)
 kontribuzzjonijiet ex ante annwali
 neċessarji biex jilħqu livell immirat ta’ finanzjament tal-Fond
 speċifikat fl-Artikolu 65, ikkalkulat skont l-Artikolu 66;
 (c)
 kontribuzzjonijiet straordinarji ex post,
 ikkalkulati skont l-Artikolu 67.
 2. L-ammonti
 tal-kontribuzzjonijiet ikun iffisat f’tali livell li jiżgura li
 d-dħul fir-rigward tagħhom huwa fil-prinċipju suffiċjenti
 biex il-baġit tal-Bord jiġi bbilanċjat kull sena u
 għall-missjonijiet tal-Fond.
 3. Il-Bord jiddetermina,
 f’konformità mal-atti delegati msemmija fil-paragrafu 5,
 il-kontribuzzjonijiet dovuti minn kull entità msemmija fl-Artikolu 2
 b’deċiżjoni indirizzata lill-entità konċernata. Il-Bord japplika
 regoli proċedurali, rappurtar u regoli oħra li jiżguraw li
 l-kontribuzzjonijiet huma mħallsa b’mod sħiħ u f’waqtu.
 4. l-ammonti miġbura skont
 il-paragrafi 1, 2, 3 jintużaw biss għall-finijiet ta’ dan
 ir-Regolament.
 5. Il-Kummissjoni tingħata
 s-setgħa tadotta atti ddelegati skont l-Artikolu 82 biex:
 (a)
 tiddetermina t-tip ta’ kontribuzzjonijiet u
 l-kwistjonijiet li għalihom huma dovuti kontribuzzjonijiet, il-mod li bih
 l-ammont tal-kontribuzzjonijiet huwa kkalkulat, il-mod li bih għandhom
 jitħallsu;
 (b)
 tispeċifika r-reġistrazzjoni,
 il-kontabbiltà, ir-rappurtar u regoli oħra neċessarji msemmija
 fil-paragrafu 3 biex ikun żgurat li l-kontribuzzjonijiet
 jitħallsu kollha u fil-ħin;
 (c)
 tiddetermina s-sistema tal-kontribuzzjonijiet
 għall-istituzzjonijiet li ġew awtorizzati joperaw wara li l-Fond ikun
 laħaq il-livell fil-mira tiegħu;
 (d)
 tiddetermina l-kontributi annwali neċessarju
 biex ikopri n-nefqa amministrattiv tal-Bord qabel ma jsir kompletament
 operazzjonali.
 Artikolu 63
 Miżuri kontra l-frodi
 1. Sabiex tiġi
 ffaċilitata l-ġlieda kontra l-frodi, il-korruzzjoni u kwalunkwe
 attività illegali oħra skont ir-Regolament (KE) Nru 1073/1999, fi
 żmien sitt xhur mill-jum li l-Bord isir operazzjonali, huwa jaderixxi
 mal-Ftehim Interistituzzjonali tal-25 ta' Mejju 1999 dwar
 l-investigazzjonijiet interni mill-Uffiċċju Ewropew ta' Kontra
 l-Frodi (OLAF) u jadotta d-dispożizzjonijiet xierqa applikabbli
 għall-personal kollu tal-Bord bl-użu tal-mudell li jidher fl-Anness
 ma' dak il-Ftehim.
 2. Il-Qorti Ewropea tal-Awdituri
 jkollha s-setgħa ta’ awditjar, fuq il-bażi ta’ dokumenti u ta’
 żjarat fuq il-post, fuq il-benefiċjarji, il-kuntratturi u
 s-sottokuntratturi kollha li jkunu rċevew fondi tal-Unjoni mingħand
 il-Bord.
 3. OLAF jista' jwettaq
 investigazzjonijiet, inklużi kontrolli u spezzjonijiet fuq il-post
 bil-ħsieb li jiġi stabbilit jekk kienx hemm frodi, korruzzjoni jew
 attività illegali oħra li taffettwa l-interessi finanzjarji tal-Unjoni
 b’rabta ma’ kuntratt iffinanzjat mill-Bord skont id-dispożizzjonijiet u
 l-proċeduri stabbiliti fir-Regolament (KE) Nru 1073/1999 u
 r-Regolament (Euratom, KE) Nru 2185/96.
 Kapitolu 2
 Il-Fond Uniku
 għar-Riżoluzzjoni tal-Banek
 Taqsima 1
 KOSTITUZZJONI TAL-FOND
 Artikolu 64
 Dispożizzjonijiet ġenerali
 1. Il-Fond Uniku
 għar-Riżoluzzjoni tal-Banek huwa b'dan stabbilit.
 2. Il-Bord juża l-Fond biss
 għall-finijiet li jkun żgurat l-implimentazzjoni effiċjenti
 tal-għodod u s-setgħat ta' riżoluzzjoni speċifikati
 fil-Parti II, Titolu I u skont l-objettivi ta' riżoluzzjoni u
 l-prinċipji li jirregolaw ir-riżoluzzjoni stabbiliti fl-Artikoli 12
 u 13. Fl-ebda ċirkustanzi ma għandu l-baġit tal-Unjoni
 jinżamm responsabbli għal spejjeż jew telf tal-Fond.
 3. Is-sid tal-Fond ikun il-Bord.
 Artikolu 65
 Livell immirat ta' fondi
 1. F'perjodu mhux itwal minn
 10 snin wara d-dħul fis-seħħ ta' dan ir-Regolament,
 il-mezzi finanzjarji disponibbli tal-Fond, jilħqu mill-inqas 1 %
 tal-ammont tad-depożiti tal-istituzzjonijiet ta' kreditu kollha
 awtorizzati fl-Istati Mebri parteċipanti li huma ggarantiti skont
 id-Direttiva 94/19/KE.
 2. Matul il-perjodu inizjali ta’
 żmien imsemmi fil-paragrafu 1, kontribuzzjonijiet lill-Fond
 kkalkulati skont l-Artikolu 66, u ġġenerati f’konformità
 mal-Artikolu 62 jitqassmu maż-żmien bl-aktar mod ekwu possibbli
 sakemm jintlaħaq il-livell fil-mira sakemm, skont
 iċ-ċirkustanzi, jistgħu jkunu antiċipati minħabba
 kundizzjonijiet tas-suq favorevoli jew l-ħtiġijiet ta’ finanzjament.
 3. Il-Bord jista' jestendi
 l-perjodu inizjali ta' żmien b'massimu ta' erba' snin fil-każ li
 l-Fond jagħmel żborzi akkumulati ta' aktar minn 0,5 % tal-ammont
 totali msemmi fil-paragrafu 1.
 4. Jekk, wara l-perjodu inizjali
 ta' żmien imsemmi fil-paragrafu 1, il-mezzi finanzjarji disponibbli
 jonqsu taħt il-livell fil-mira speċifikat fil-paragrafu 1,
 il-kontribuzzjonijiet ikunu kkalkolati skont l-Artikolu 66 għandhom
 jiżdiedu sakemm jintlaħaq il-livell fil-mira. Meta l-mezzi
 finanzjarji disponibbli jammontaw għal anqas minn nofs il-livell fil-mira,
 il-kontribuzzjonijiet annwali ma jkunux inqas minn kwart tal-livell fil-mira.
 5. Il-Kummissjoni jkollha
 s-setgħa li tadotta atti ddelgati skont l-Artikolu 82 biex
 tispeċifika dan li ġej:
 (a)
 kriterji biex il-kontribuzzjonijiet għall-Fond
 ikkalkulati skont il-paragrafu 2 jitqassmu tul iż-żmien;
 (b)
 ċirkustanzi li fihom il-pagament
 tal-kontribuzzjonijiet jista’ jiġi avvanzat skont il-paragrafu 2;
 (c)
 kriterji għad-determinazzjoni tal-għadd
 ta’ snin li bihom il-perjodu inizjali msemmi fil-paragrafu 1 jista' jkun
 estiż skont il-paragrafu 3;
 (d)
 kriterji għall-istabbiliment
 tal-kontribuzzjonijiet annwali provdut għalihom fil-paragrafu 4.
 Artikolu 66
 Kontribuzzjonijiet ex ante
 1. Il-kontribuzzjoni individwali
 ta’ kull istituzzjoni jiżdied mill-inqas kull sena u jiġi kkalkolat
 prorata skont l-ammont tal-obbligazzjonijiet tagħha minbarra l-fondi
 proprji u d-depożiti koperti, fir-rigward tat-total tal-obbligazzjonijiet,
 minbarra l-fondi proprji u d-depożiti koperti, tal-istituzzjonijiet kollha
 awtorizzati fit-territorji tal-Istati Membri parteċipanti.
 Din tkun aġġustata proporzjonalment
 mal-profil tar-riskju ta’ kull istituzzjoni, skont il-kriterji speċifikati
 fl-atti ddelegati msemmija fl-Artikolu 94(7) tad-Direttiva [ ].
 2. Il-mezzi finanzjarji
 disponibbli li għandhom jitqiesu biex jintlaħaq il-livell ta'
 finanzjament fil-mira speċifikat fl-Artikolu 65 jistgħu jinkludu
 impenji ta' pagamenti li huma kompletament sostnuti b'kollateral ta’ assi
 b'riskju baxx mhux ostakolati b'xi drittijiet ta' parti terza,
 għad-dispożizzjoni ħielsa u allokati għall-użu
 esklużiv tal-Bord għall-finijiet speċifikati
 fl-Artikolu 71(1). Is-sehem ta' dawn l-impenji irrevokabbli ta' pagament
 ma jaqbiżx it-30 % tal-ammont totali ta' kontribuzzjonijiet
 miġbura skont il-paragarfu 1.
 3. Il-Kummissjoni jkollha
 s-setgħa li tadotta atti ddelgati skont l-Artikolu 82 biex
 tispeċifika dan li ġej:
 (a)
 il-metodu ta’ kalkolu ta’ kontribuzzjonijiet
 individwali msemmija fil-paragrafu 1;
 (b)
 il-kwalità tal-kollateral li jsostni l-impenji ta'
 pagament fil-paragrafu 2;
 (c)
 il-kriterji għall-kalkolu tas-sehem
 tal-impenji ta’ pagament imsemmija fil-paragrafu 2.
 Artikolu 67
 Kontribuzzjonijiet straordinarji ex post
 1. Meta l-mezzi finanzjarji
 disponibbli mhumiex suffiċjenti biex ikopru t-telf, il-kostijiet jew
 spejjeż oħra mġarrba bl-użu tal-Fond, skont
 l-Artikolu 62 il-Bord jiġbor kontribuzzjonijiet straordinarji ex
 post mingħand l-istituzzjonijiet awtorizzati fit-territorji tal-Istati
 Membri parteċipanti, sabiex ikunu koperti l-ammonti addizzjonali. Dawn
 il-kontribuzzjonijiet straordinarji jiġu allokati bejn l-istituzzjonijiet
 skont ir-regoli stipulati fl-Artikolu 66.
 2. Skont l-atti delegati
 msemmija fil-paragrafu 3, il-Bord jista' jeżenta parzjalment jew kompletament
 istituzzjoni mill-obbligu li tħallas kontribuzzjonijiet ex post
 skont il-paragrafu 1 jekk it-total tal-pagamenti msemmija
 fl-Artikolu 66 u fil-paragrafu 1 ta’ dan Artikolu jhedded is-saldu
 tal-pretensjonijiet ta’ kredituri oħra fuqha. Tali eżenzjoni ma
 għandhiex issir għal perjodu itwal minn sitt xhur iżda tista'
 tiġġedded fuq talba tal-istituzzjoni.
 3. Il-Kummissjoni tingħata
 s-setgħa li tadotta atti ddelegati skont l-Artikolu 82 biex
 tispeċifika ċ-ċirkustanzi u l-kundizzjonijiet li fihom entità msemmija
 fl-Artikolu 2 tista' tkun parzjalment jew kompletament eżentata minn
 kontribuzzjonijiet ex post skont il-paragrafu 2.
 Artikolu 68
 Self volontarju bejn arranġamenti ta' finanzjament
 1. Il-Bord jista’ jagħmel
 talba biex jissellef għall-Fond mill-arranġamenti l-oħra kollha
 ta' finanzjament tar-riżoluzzjonifl-Istati Membri mhux parteċipanti,
 f’każ li:
 (a)
 l-ammonti miġbura skont l-Artikolu 66
 mhumiex suffiċjenti biex ikopru telf, kostijiet jew spejjeż oħra
 imġarrab bl-użu tal-Fond;
 (b)
 il-kontribuzzjonijiet straordinarji ex post
 previsti fl-Artikolu 67 mhumiex immedjatament aċċessibbli;
 (c)
 il-mezzi alternattivi ta’ finanzjament previsti
 fl-Artikolu 69 mhumiex immedjatament aċċessibbli
 b'kundizzjonijiet raġonevoli.
 2. Dawk l-arranġamenti
 finanzjarji ta' riżoluzzjoni jiddeċiedu fuq it-tali talba skont
 l-Artikolu 97 tad-Direttiva [ ]; Il-kundizzjonijiet tas-self ikunu
 suġġetti għall-punti (a), (b) u (c) tal-Artikolu 97(3) ta'
 dik id-Direttiva [ ].
 Artikolu 69
 Mezzi alternattivi ta’ finazjament
 1. Il-Bord jista’ jikkuntratta
 għas-self tal-Fond jew forom oħra ta’ sostenn min istituzzjonijiet
 finanzjarji jew partijiet terzi oħra, fil-każ li l-ammonti
 miġbura skont l-Artikoli 66 u 67 mhumiex immedjatament
 aċċessibbli jew suffiċjenti biex ikopru l-ispejjeż
 imġarrba mill-użu tal-Fond.
 2. Is-self jew forom oħra
 ta’ sostenn imsemmija fil-paragrafu 1 ikunu kompletament rkuprati
 f’konformità mal-Artikolu 62 fil-perjodu ta' maturità tas-selfa.
 3. Kwalunkwe spejjeż
 imġarrba mill-użu tas-self speċifikat fil-paragrafu 1
 jkollhom jinġarru mill-Bord innifsu u mhux mill-baġit tal-Unjoni jew
 l-Istati Membri parteċipanti.
 Taqsima 2
 Amministrazzjoni tal-fond
 Artikolu 70
 Investimenti
 1. Il-Bord jamministra l-Fond u
 jista’ jitlob lill-Kummissjoni biex twettaq ċerti kompiti relatati mal-amministrazzjoni
 tal-Fond.
 2. L-ammonti rċevuti
 mingħand istituzzjoni f'riżoluzzjoni jew istituzzjoni
 tranżitorja, l-imgħax u gwadann ieħor fuq l-investimenti u
 kwalunkwe gwadann ieħor ikun biss għall-benefiċċju
 tal-Fond.
 3. Il-Bord jinvesti l-ammonti
 miżmuma fil-Fond f’obbligi tal-Istati Membri parteċipanti, jew ta’
 organizzazzjonijiet intergovernattivi, jew f'assi likwidi ħafna
 b'affidabbiltà għolja tal-kreditu. L-investimenti għandhom ikunu
 ġeografikament diversifikat biżżejjed. Ir-redditu fuq dawk
 l-investimenti jkun ta' benefiċċju għall-Fond.
 4. Il-Kummissjoni tingħata
 s-setgħa li tadotta atti ddelegati dwar ir-regoli dettaljati
 għall-amministrazzjoni tal-Fond, skont il-proċedura stipulata
 fl-Artikolu 82.
 Taqsima 3
 Użu tal-fond
 Artikolu 71
 Missjoni tal-Fond
 1. Fil-qafas deċiż
 mill-Kummissjoni, meta jiġu applikati l-għodod tar-riżoluzzjoni
 fuq l-entitajiet imsemmija fl-Artikolu 2, il-Bord jista’ jiġi
 uża l-Fond għall-iskopijiet li ġejjin:
 (d)
 biex jiggarantixxu l-assi jew l-obbligazzjonijiet
 tal-istituzzjoni taħt riżoluzzjoni, tas-sussidjarji tagħha,
 tal-istituzzjoni tranżitorja jew ta' vettura tal-immaniġġar
 tal-assi;
 (e)
 biex jagħtu self lill-istituzzjoni taħt
 riżoluzzjoni, lis-sussidjarji tagħha, lill-istituzzjoni
 tranżitorja jew lil vettura tal-immaniġġar tal-assi;
 (f)
 biex jinxtraw assi tal-istituzzjoni taħt
 riżoluzzjoni;
 (g)
 biex tingħata kontribuzzjoni
 għall-kapital tal-istituzzjoni tranżitorja jew tal-mezz
 tal-immaniġġar tal-assi;
 (h)
 biex jitħallas kumpens lill-azzjonisti jew
 lill-kredituri jekk, wara evalwazzjoni skont l-Artikolu 17(5), ikunu
 rċevew inqas, f'pagament għall-krediti tagħhom, minn dak li
 kienu jirċievu, wara valwazzjoni skont l-Artikolu 17(16), fi
 stralċ skont proċeduri normali ta’ insolvenza;
 (i)
 biex issir kontribuzzjoni lill-istituzzjoni
 f'riżoluzzjoni minflok il-kontribuzzjoni li kienet se tinkiseb bit-tnaqqis
 fil-valur ta’ ċerti kredituri, meta tiġi applikata l-għodda ta'
 rikapitalizzazzjoni u l-awtorità ta' riżoluzzjoni tiddeċiedi li
 teskludi ċerti kredituri minn l-ambitu tar-rikapitalizzazzjoni skont l-Artikolu 24(3);
 (j)
 biex tittieħed kwalunkwe kombinazzjoni ta'
 azzjonijiet imsemmija fil-punti minn (a) sa (f).
 2. Il-Fond jista' jintuża
 sabiex jittieħdu l-azzjonijiet imsemmija fil-punti minn (a) sa (g) anki
 fir-rigward tax-xerrej fil-kuntest tal-għodda tal-bejgħ tal-operat.
 3. Il-Fond ma għandux
 jintuża direttament biex jassorbi t-telf ta’ istituzzjoni jew entità
 msemmija fl-Artikolu 2 jew biex tiġi rikapitalizzata istituzzjoni jew
 entità msemmija fl-Artikolu 2. F’każ li l-użu tal-arranġament
 ta’ finanzjament tar-riżoluzzjoni għall-finijiet fil-paragrafu 1
 indirettament, iwassal biex parti mit-telf ta’ istituzzjoni jew entità msemmija
 fl-Artikolu 2 jgħaddi fuq il-Fond, għandhom japplikaw
 il-prinċipji li jirregolaw l-użu tal-arranġament ta’
 finanzjament tar-riżoluzzjoni stabbiliti fl-Artikolu 24.
 4. Il-Bord ma jistax iżomm
 il-kapital li ssir kontribuzzjoni għalih skont il-punt (f)
 tal-paragrafu 1 għal perjodu li jaqbeż il-ħames snin.
 Artikolu 72
 Mutwalizzazzjoni ta' arranġamenti nazzjonali ta' finanzjament fil-każ
 ta' riżoluzzjoni ta' grupp
 li tinvolvi istituzzjonijiet fi Stati Membri mhux parteċipanti
 Fil-każ ta’ riżoluzzjoni ta’ grupp
 li tinvolvi istituzzjonijiet awtorizzati fi Stat Membru parteċipanti
 wieħed jew aktar minn naħa waħda, u istituzzjonijiet awtorizzati
 fi Stat Membru mhux parteċipanti wieħed jew aktar min-naħa
 l-oħra, il-Fond għandu jikkontribwixxi għall-finanzjament
 tar-riżoluzzjoni tal-grupp skont id-dispożizzjonijiet stipulati
 fl-Artikolu 98 tad-Direttiva [ ].
 Artikolu 73
 Użu tal-iskemi ta' garanzija tad-depożiti fil-kuntest ta'
 riżoluzzjoni
 1. L-Istati Membri
 parteċipanti għandhom jiżguraw li, meta l-Bord jieħu
 azzjonijiet ta’ riżoluzzjoni, u sakemm dawn l-azzjonijiet jiżguraw li
 d-depożituri jibqa' jkollhom aċċess għad-depożiti
 tagħhom, l-iskema ta’ garanzija tad-depożiti li l-istituzzjoni tkun
 affiljata magħha għandha tkun responsabbli għall-ammonti
 speċifikati fl-Artikolu 99(1) u (4) tad-Direttiva [ ].
 2. Id-determinazzjoni tal-ammont
 li l-iskema ta' garanzija tad-depożiti hija responsabbli għalih skont
 il-paragrafu 1 għandha tkun konformi mal-kundizzjonijiet stabbiliti
 fl-Artikolu 17.
 3. Qabel ma jiddeċiedi,
 skont il-paragrafu 1 ta’ dan l-Artikolu, l-ammont li l-iskema ta’
 garanzija tad-depożiti hija responsabbli għalih f’konformità mal-kundizzjonijiet
 stabbiliti fl-Artikolu 39(3)(d) tad-Direttiva [ ], il-Bord għandu
 jikkonsulta mill-iskema ta’ garanzija tad-depożiti konċernata,
 b’kunsiderazzjoni sħiħa tal-urġenza tal-kwistjoni.
 4. Fil-każ li
 r-riżorsi ta’ skema ta’ garanzija tad-depożiti ma jkunux
 suffiċjenti biex ikopru l-pagamenti li għandhom isiru
 lid-depożituri, u riżorsi oħra ma jkunux disponibbli minnufih
 mill-Istat Membru parteċipanti rilevanti, il-Fond jista’ jsellef
 ir-riżorsi meħtieġa lill-iskema ta’ garanzija tad-depożiti
 sakemm il-kundizzjonijiet kollha fl-Artikolu 10 tad-Direttiva 94/19/KE
 ikunu ssodisfati.
 TITOLU VI
 Dispożizzjonijiet oħra
 Artikolu 74
 Privileġġi u immunitajiet
 Il-Protokoll (Nru 7) dwar
 il-Privileġġi u l-Immunitajiet tal-Unjoni Ewropea anness mat-Trattat
 dwar l-Unjoni Ewropea u t-Trattat dwar il-Funzjonament tal-Unjoni Ewropea
 għandu japplika għall-Bord u għall-persunal tiegħu.
 Artikolu 75
 Lingwi
 1. Ir-Regolament tal-Kunsill
 Nru 1[27]
 japplika għall-Bord.
 2. Il-Bord jiddeċiedi dwar
 l-arranġamenti lingwistiċi interni tal-Bord.
 3. Il-Bord jista’
 jiddeċiedi liema lingwi uffiċjali juża meta jibgħat
 dokumenti lill-istituzzjonijiet jew lill-korpi tal-Unjoni.
 4. Il-Bord jista’ jiftiehem ma’
 kull awtorità nazzjonali tar-riżoluzzjoni dwar il-lingwa jew il-lingwi li
 bihom għandhom jiġu abbozzati d-dokumenti li jridu jintbagħtu
 lil jew mill-awtoritajiet nazzjonali tar-riżoluzzjoni.
 5. Is-servizzi ta' traduzzjoni
 meħtieġa għat-tħaddim tal-Bord għandhom jiġu
 pprovduti miċ-Ċentru tat-Traduzzjoni tal-korpi tal-Unjoni Ewropea.
 Artikolu 76
 Persunal tal-Bord
 1. Ir-Regolamenti tal-Persunal u
 l-kundizzjonijiet tal-Impjieg applikabbli għall-Aġenti l-Oħra u
 r-regoli adottati bi ftehim bejn l-istituzzjonijiet tal-Unjoni li jagħtu
 effett lil dawn ir-Regolamenti tal-Persunal u l-kundizzjonijiet tal-Impjieg
 applikabbli għall-Aġenti l-Oħra, għandhom japplikaw
 għall-persunal tal-Bord, inkluż id-Direttur Eżekuttiv u
 tal-Viċi Direttur Eżekuttiv.
 2. Il-Bord, bi ftehim
 mal-Kummissjoni, jadotta regoli ta' implimentazzjoni xierqa biex jimplimenta
 r-Regolamenti tal-Persunal u l-kundizzjonijiet tal-Impjieg applikabbli
 għall-Aġenti l-Oħra skont l-Artikolu 110 tar-Regolamenti
 tal-Persunal.
 Artikolu 77
 Skambju tal-persunal
 1. Il-Bord jista’ juża
 esperti nazzjonali sekondati jew persunal ieħor mhux impjegat mill-Bord.
 2. Il-Bord fis-sessjoni plenarja
 tiegħu jadotta deċiżjoni xierqa li tistabbilixxi r-regoli dwar
 l-iskambju u s-sekondar ta' persunal minn u fost l-awtoritajiet nazzjonali
 tar-riżoluzzjoni tal-Istati Membri parteċipanti mal-Bord.
 3. Il-Bord jista' jistabbilixxi
 timijiet interni ta' riżoluzzjoni magħmula minn persunal ta'
 awtoritajiet nazzjonali tar-riżoluzzjoni tal-Istati Membri
 parteċipanti.
 Artikolu 78
 Skambju tal-persunal
 1. Ir-responsabbiltà
 kuntrattwali tal-Bord tkun regolata mil-liġi applikabbli
 għall-kuntratt konċernat.
 2. Il-Qorti tal-Ġustizzja
 tal-Unjoni Ewropea jkollha l-ġurisdizzjoni taqta' sentenzi skont kwalunkwe
 klawżola ta’ arbitraġġ li jkun hemm f’kuntratt konkluż
 mill-Bord.
 3. Fil-każ ta’
 responsabbiltà mhux kuntrattwali, il-Bord, f’konformità mal-prinċipji
 ġenerali komuni għal-liġijiet li jikkonċernaw
 ir-responsabbilità tal-awtoritajiet pubbliċi tal-Istati Membri,
 jagħmel tajjeb għal kwalunkwe ħsara li tiġi kkawżata
 minnu jew mill-persunal tiegħu fit-twettiq ta’ dmirijiethom, b’mod
 partikolari l-funzjonijiet tagħhom ta’ riżoluzzjoni, inklużi
 atti u ommissjonijiet b’sostenn għal proċedimenti barranin ta’
 riżoluzzjoni.
 4. Il-Bord jikkumpensa awtorità
 nazzjonali ta' riżoluzzjoni għad-danni li jkun ġie kkundannat
 iħallas minn qorti nazzjonali, jew li jkun, bi ftehim mal-Bord, intrabat
 li jħallas skont ftehim bonarju, li huma l-konsegwenzi ta’ att jew
 ommissjoni mwettqa minn dik l-awtorità nazzjonali tar-riżoluzzjoni matul
 kwalunkwe riżoluzzjoni skont dan ir-Regolament, sakemm dak l-att jew
 l-ommissjoni ma tikkostitwixxix ksur tal-liġi tal-Unjoni, dan
 ir-Regolament, Deċiżjoni tal-Kummissjoni jew Deċiżjoni
 tal-Bord, jew ikkostitwixxiet żball serju u manifestanti ta’ ġudizzju
 għaqli.
 5. Il-Qorti tal-Ġustizzja
 tal-Unjoni Ewropea jkollha l-ġuriżdizzjoni fi kwalunkwe tilwima
 marbuta mal-paragrafi 3 u 4. Il-proċedimenti fi kwistjonijiet li
 jinħolqu minn responsabbiltà mhux kuntrattwali għandhom jiġu
 preskritti wara perjodu ta' ħames snin minn meta jiġri l-fatt li
 jagħti lok għalihom.
 6. Ir-responsabbiltà personali
 tal-persunal tiegħu lejn il-Bord għandha tkun irregolata
 mid-dispożizzjonijiet stabbiliti fir-Regolamenti tal-Persunal jew
 il-kundizzjonijioet tal-Impjieg li japplikaw għalihom.
 Artikolu 79
 Segretezza professjonali u skambju ta’ informazzjoni
 1. Il-membri tal-Bord,
 il-persunal tal-Bord u l-persunal ta' skambju ma’ jew sekondat minn Stati
 Membri parteċipanti li jwettqu dmirijiet ta' riżoluzzjoni, anki meta
 jintemmu dmirijiethom, ikunu soġġetti għar-rekwiżiti
 tas-sigriet professjonali skont l-Artikolu 339 TFUE u
 d-dispożizzjonijiet rilevanti fil-leġiżlazzjoni tal-Unjoni, anki
 wara li dmirijiethom ikunu spiċċaw.
 2. Il-Bord għandu
 jiżgura li individwi li jipprovdu kwalunkwe servizz, direttament jew
 indirettament, b’mod permanenti jew okkażjonalment, relatati mal-qadi ta’
 dmirijiethom ikunu soġġetti għal rekwiżiti ekwivalenti
 tas-sigriet professjonali.
 3. Għall-fini tat-twettiq
 tal-kompiti kkonferiti lilu b’dan ir-Regolament, il-Bord ikun awtorizzat,
 fil-limiti u skont il-kundizzjonijiet stabbiliti fl-atti rilevanti
 tal-liġi tal-Unjoni, jiskambja informazzjoni ma’ awtoritajiet u korpi
 nazzjonali jew Ewropej fil-każijiet fejn il-liġi rilevanti tal-Unjoni
 tippermetti lill-awtoritajiet kompetenti nazzjonali jiddivulgaw informazzjoni
 lil dawk l-entitajiet jew fejn l-Istati Membri jistgħu jipprovdu
 għat-tali divulgazzjoni skont il-liġi rilevanti tal-Unjoni.
 Artikolu 80
 Trasparenza
 1. Ir-Regolament (KE)
 Nru 1049/2001 tal-Parlament Ewropew u tal-Kunsill [28] japplika għad-dokumenti
 miżmuma mill-Bord.
 2. Il-Bord, fi żmien sitt
 xhur mid-data tal-ewwel laqgħa tiegħu, jadotta r-regoli dettaljati
 għall-applikazzjoni tar-Regolament (KE) Nru 1049/2001.
 3. Id-Deċiżjonijiet
 meħudin mill-Bord skont l-Artikolu 8 tar-Regolament (KE)
 Nru 1049/2001 jistgħu jkunu s-soġġett ta’ lment
 lill-Ombudsman jew ta’ azzjoni quddiem il-Qorti tal-Ġustizzja tal-Unjoni
 Ewropea, wara appell lill-Awtorità tal-Appell, kif ikun xieraq, skont
 il-kundizzjonijiet stabbiliti fl-Artikoli 228 u 263 TFUE rispettivament.
 4. L-ipproċessar tad-dejta
 personali mill-Bord ikun soġġett għar-Regolament (KE)
 Nru 45/2001 tal-Parlament Ewropew u tal-Kunsill [29]. L-ipproċessar tad-dejta
 personali mill-awtoritajiet nazzjonali ta' riżoluzzjoni jkun
 soġġett għad-Direttiva 95/46/KE tal-Parlament Ewropew u tal-Kunsill[30].
 Artikolu 81
 Regoli ta' sigurtà dwar il-protezzjoni ta' informazzjoni klassifikata u
 informazzjoni sensittiva mhux klassifikata
 Il-Bord japplika l-prinċipji tas-sigurtà
 li jinsabu fir-regoli tas-sigurtà tal-Kummissjoni għall-protezzjoni
 tal-Informazzjoni Klassifikata tal-Unjoni Ewropea (EUCI), u ta' informazzjoni
 sensittiva mhux klassifikata, kif stabbilit fl-anness tad-Deċiżjoni
 2001/844/KE/KE, KEFA, Euratom. L-applikazzjoni tal-prinċipji tas-sigurtà
 tinkludi l-applikazzjoni tad-dispożizzjonijiet għall-iskambju,
 l-ipproċessar u l-ħżin ta’ informazzjoni bħal din.
 PARTI IV
 SETGĦAT TA' EŻEKUZZJONI U DISPOŻIZZJONIJIET FINALI
 Artikolu 82
 Eżerċizzju tad-delega
 1. Il-Kummissjoni qed
 tingħata s-setgħa tadotta atti ddelegati bil-kundizzjonijiet
 stipulati f’dan l-Artikolu.
 2. Id-delega ta’ setgħat
 tingħata għal perjodu ta’ żmien mhux determinat mid-data
 msemmija fl-Artikolu 88.
 3. Id-delega tas-setgħat
 imsemmija fl-Artikoli 62(5), 65(5), 66(3), 67(3) u 70(4) tista’ tiġi
 rrevokata fi kwalunkwe mument mill-Parlament Ewropew jew mill-Kunsill.
 Deċiżjoni ta’ revoka ttemm id-delega tas-setgħa speċifikata
 fid-deċiżjoni. Din għandha tidħol fis-seħħ
 l-għada tal-pubblikazzjoni tad-deċiżjoni f'Il-Ġurnal
 Uffiċjali tal-Unjoni Ewropea jew f'data aktar tard speċifikata
 fiha. Hija ma għandha taffettwa l-validità tal-ebda att delegat li jkunu
 diġà fis-seħħ.
 4. Malli tadotta att iddelegat,
 il-Kummissjoni tinnotifikah simultanjament lill-Parlament Ewropew u
 lill-Kunsill.
 5. Att delegat adottat skont
 l-Artikoli 62(5), 65(5), 66(3), 67(3) u 70(4) jidħol
 fis-seħħ biss jekk il-Parlament Ewropew u l-Kunsill ma jkunux
 oġġezzjonaw għalih fi żmien xahrejn minn meta dak l-att
 ikun ġie nnotifikat lilhom jew jekk, qabel ma jiskadi dak il-perjodu,
 il-Parlament Ewropew u l-Kunsill it-tnejn ikunu għarrfu lill-Kummissjoni
 li mhumiex se joġġezzjonaw għalih. Dan il-perjodu
 taż-żmien jiġi estiż b’xahrejn b'inizjattiva tal-Parlament
 Ewropew jew tal-Kunsill.
 Artikolu 83
 Reviżjoni
 1. Sal-31 ta’ Diċembru 2016,
 u sussegwentement kull ħames snin minn hemm ’il quddiem, il-Kummissjoni
 tippubblika rapport dwar l-applikazzjoni ta’ dan ir-Regolament, b’enfasi
 speċjali fuq il-monitoraġġ l-impatt potenzjali fuq
 il-funzjonament bla xkiel tas-suq intern. Dan ir-rapport jivvaluta:
 (a)
 il-funzjonament tal-MUR u l-impatt tal-attivitajiet
 tiegħu ta' riżoluzzjoni fuq l-interessi tal-Unjoni kollha kemm hi u
 fuq il-koerenza u l-integrità tas-suq intern fis-servizzi finanzjarji,
 inkluż l-impatt possibbli tiegħu fuq l-istrutturi tas-sistemi
 bankarji nazzjonali fi ħdan l-Unjoni, u dwar l-effettività
 tal-arranġamenti tal-kooperazzjoni u l-qsim tal-informazzjoni fil-MUR,
 bejn l-MUR u l-MSU, u bejn il-MUR u l-awtoritajiet nazzjonali ta'
 riżoluzzjoni u l-awtoritajiet kompetenti nazzjonali ta’ Stati Membri mhux
 parteċipanti;
 (b)
 l-effikaċja tal-arranġamenti ta’
 indipendenza u responsabbiltà;
 (c)
 l-interazzjoni bejn il-Bord u l-Awtorità Bankarja
 Ewropea;
 (d)
 l-interazzjoni bejn il-Bord u l-awtoritajiet
 nazzjonali tar-riżoluzzjoni tal-Istati Membri mhux parteċipanti u
 l-effetti ta’ MUR fuq dawn l-Istati Membri.
 2. Ir-rapport jintbagħat
 lill-Parlament Ewropew u lill-Kunsill. Il-Kummissjoni tagħmel proposti ta’
 akkumpanjament, skont kif ikun xieraq.
 Artikolu 84
 Emenda għar-Regolament (UE) Nru 1093/2010
 Ir-Regolament (KE) Nru 1093/2010 huwa
 emendat kif ġej:
 1. Fl-Artikolu 4,
 il-punt (2) huwa ssostitwit b’dan li ġej:
 “(2) 'awtoritajiet kompetenti' tfisser:
 (i) awtoritajiet kompetenti kif iddefinit
 fil-punt 40 tal-Artikolu 4(1) tar-Regolament (UE) Nru 575/2013
 tal-Parlament Ewropew u tal-Kunsill u d-Direttiva 2007/64/KE u kif imsemmi
 fid-Direttiva 2009/110/KE;
 (ii) fir-rigward tad-Direttivi 2002/65/KE u
 2005/60/KE, l-awtoritajiet kompetenti tfisser l-awtoritajiet kompetenti biex
 tiġi żgurata l-konformità mar-rekwiżiti ta’ dawk id-Direttivi
 mill-istituzzjonijiet ta’ kreditu u dawk finanzjarji;
 (iii) f'dak li jirrigwarda l-iskemi ta'
 garanzija ta' depożiti, il-korpi li jamministraw skemi ta' garanzija ta'
 depożiti skont id-Direttiva 94/19/KE, jew meta l-operat tal-iskema ta'
 garanzija tad-depożiti tkun amministrata minn kumpanija privata,
 l-awtorità pubblika li tagħmel superviżjoni ta' dawk l-iskemi skont
 dik id-Direttiva; u
 (iv) fir-rigward 62(5), 65(5), 66(3), 67(4) u
 70(4), l-awtoritajiet tar-riżoluzzjoni kif definit f’Artikolu 3 ta’
 dik id-Direttiva u l-Bord Uniku ta’ Riżoluzzjoni stabbilit bir-Regolament
 (UE) Nru.../... tal-Parlament Ewropew u tal-Kunsill.
 2. Fl-Artikolu 25,
 għandu jiddaħħal il-paragrafu li ġej:
 "1a. L-Awtorità tista' torganizza u
 twettaq rieżamijiet bejn il-pari tal-iskambju ta' informazzjoni u
 tal-attivitajiet konġunti tal-Bord imsemmi fir-Regolament tal-MUR u
 awtoritajiet nazzjonali ta' riżoluzzjoni tal-Istati Membri mhux
 parteċipanti fil-MUR fir-riżoluzzjoni ta' gruppi transfruntieri biex
 issaħħaħ l-effikaċja u l-konsistenza tal-eżiti.
 Għal dak il-għan, l-Awtorità tiżviluppa metodi biex ikunu
 jistgħu jsiru valutazzjoni u paraguni oġġettivi."
 3. Fl-Artikolu 40(6),
 it-tielet subparagrafu li ġej huwa miżjud:
 “Għall-fini li jaġixxi fil-kamp ta'
 applikazzjoni ta’ 62(5), 65(5), 66(3), 67(4) u 70(4), id-Direttur
 Eżekuttiv tal-Bord Ewropew tar-Riżoluzzjoni jkun osservatur fil-Bord
 tas-Superviżuri.”
 Artikolu 85
 Sostituzzjoni tal-arranġamenti nazzjonali għall-finanzjament
 tar-riżoluzzjoni
 Mid-data tal-applikazzjoni msemmija fit-tieni
 subparagrafu tal-Artikolu 88, il-Fond jitqies li huwa l-arranġament
 ta’ finanzjament tar-riżoluzzjonijiet tal-Istati Membri parteċipanti
 skont it-Titolu VII tad-Direttiva [ ].
 Artikolu 86
 Ftehim dwar l-uffiċċji prinċipali u l-kundizzjonijiet
 operazzjonali
 1. L-arranġamenti
 meħtieġa dwar l-akkomodazzjoni li għandha tiġi pprovduta
 lill-Bord fl-Istat Membru ospitanti u l-faċilitajiet li għandhom
 jitqiegħdu għad-dispożizzjoni minn dak l-Istat Membru flimkien
 mar-regoli speċifiċi applikabbli fl-Istat Membru ospitanti
 għad-Direttur Eżekuttiv, il-membri tal-Bord fis-sessjoni plenarja
 tiegħu, il-persunal tal-Bord u l-membri tal-familji tagħhom
 għandhom jiġu stabbiliti fi Ftehim dwar l-Uffiċċju
 Prinċipali bejn il-Bord u l-Istat Membru ospitanti, konkluż wara li
 tinkiseb l-approvazzjoni tal-Bord fis-sessjoni plenarja tiegħu u mhux
 aktar tard minn sentejn wara d-dħul fis-seħħ ta’ dan
 ir-Regolament.
 2. L-Istat Membru ospitanti
 tal-Bord jipprovdi l-aħjar kundizzjonijiet possibbli biex jiżgura
 l-funzjonament tal-Bord, inklużi skejjel multilingwi, b’orjentazzjoni
 Ewropea u konnessjonijiet xierqa tat-trasport.
 Artikolu 87
 Bidu tal-attivitajiet tal-Bord
 1. Il-Bord isir kompletament
 operattiv sal-1 ta’ Jannar 2015.
 2. Il-Kummissjoni tkun
 responsabbli għat-twaqqif u l-operat inizjali tal-Bord sakemm il-Bord
 ikollu l-kapaċità operazzjonali biex jimplimenta l-baġit tiegħu
 stess. Għal dak il-għan:
 (a)
 sa meta d-Direttur Eżekuttiv jibda l-kompiti
 tiegħu wara l-ħatra tiegħu mill-Kunsill f'konformità
 mal-Artikolu 53, il-Kummissjoni tista' taħtar uffiċjal
 tal-Kummissjoni biex jaġixxi bħala Direttur Eżekuttiv interim
 u jeżerċita l-doveri assenjati lid-Direttur Eżekuttiv;
 (b)
 b’deroga mill-Artikolu 47(1)(i) u sakemm
 tiġi adottata deċiżjoni kif imsemmi fl-Artikolu 47(2),
 id-Direttur Eżekuttiv interim jeżerċita s-setgħat
 tal-awtorità tal-ħatra;
 (c)
 il-Kummissjoni tista’ toffri għajnuna
 lill-Bord, b’mod partikolari billi tissekonda uffiċjali tal-Kummissjoni
 biex iwettqu l-attivitajiet tal-aġenzija fir-responsabbiltà tad-Direttur
 Eżekuttiv interim jew tad-Direttur Eżekuttiv;
 (d)
 il-Kummissjoni tiġbor il-kontribuzzjonijiet
 annwali msemmija fl-Artikolu 62(5)(d) f’isem il-Bord.
 3. Id-Direttur Eżekuttiv interim
 jista’ jawtorizza l-pagamenti kollha koperti mill-approprjazzjonijiet
 imdaħħla fil-baġit tal-Bord u jista’ jikkonkludi kuntratti,
 inklużi kuntratti tal-persunal.
 Artikolu 88
 Dħul fis-seħħ
 Din id-Direttiva tidħol
 fis-seħħ fl-20 jum wara li tiġi ppubblikata f’Il-Ġurnal
 Uffiċjali tal-Unjoni Ewropea.
 L-Artikoli minn 7 sa 23 u l-Artikoli minn
 25 sa 38 japplikaw mill-1 ta' Jannar 2015.
 L-Artikolu 24 għandu japplika
 mill-1 ta' Jannar 2018.
 Dan ir-Regolament jorbot fl-intier
 tiegħu u japplika direttament fl-Istati Membri kollha.
 Magħmul fi Brussell,
 Għall-Parlament Ewropew Għall-Kunsill
 Il-President Il-President
 DIKJARAZZJONI FINANZJARJA
 LEĠIŻLATTIVA
 1. QAFAS TAL-PROPOSTA/INIZJATTIVA
 1.1. Titolu tal-proposta/inizjattiva:
 1.2. Il-qasam/l-oqsma
 politiku/politiċi kkonċernati fl-istruttura ABM/ABB
 1.3. Natura
 tal-proposta/inizjattiva
 1.4. Għan(ijiet)
 1.5. Raġunijiet
 għall-proposta/inizjattiva
 1.6. Durata
 u impatt finanzjarju:
 1.7. Metodu/i
 ta’ ġestjoni previst(i)
 2. MIŻURI TA’ ĠESTJONI
 2.1. Ir-regoli
 ta’ monitoraġġ u rappurtar
 2.2. Is-sistema
 ta’ ġestjoni u kontroll
 2.3. Miżuri
 għall-prevenzjoni ta’ frodi u irregolaritajiet:
 3. STIMA TAL-IMPATT FINANZJARJU
 TAL-PROPOSTA/INIZJATTIVA
 3.1. Intestatura/i tal-qafas finanzjarju
 pluriennali u tal-linja/i tal-baġit tan-nefqa affettwata
 3.2. Stima
 tal-impatt fuq in-nefqa
 3.2.1. Sinteżi
 tal-impatt stmat fuq in-nefqa
 3.2.2. L-impatt stmat fuq
 l-approprjazzjonijiet operazzjonali
 3.2.3. L-impatt stmat fuq
 approprjazzjonijiet ta’ natura amministrattiva
 3.2.4. Il-kompatibbiltà
 mal-qafas finanzjarju pluriennali
 3.2.5. Kontribuzzjonijiet
 minn partijiet terzi
 3.3. Impatt stmat fuq id-dħul
 DIKJARAZZJONI
 FINANZJARJA LEĠIŻLATTIVA
 1. QAFAS TAL-PROPOSTA/INIZJATTIVA
 1.1. Titolu
 tal-proposta/inizjattiva:
 Regolament tal-Parlament Ewropew u tal-Kunsill li
 jistabbilixxi Mekkaniżmu Uniku ta’ Riżoluzzjoni u Fond Uniku
 għar-Riżoluzzjoni tal-Banek
 1.2. Il-qasam/l-oqsma
 politiku/politiċi kkonċernati fl-istruttura ABM/ABB[31]
 Suq intern – Swieq Finanzjarji
 1.3. Natura
 tal-proposta/inizjattiva
 þ Il-proposta/l-inizjattiva għandha
 x’taqsam ma’ azzjoni ġdida
 ̈ Il-proposta/inizjattiva tirrigwarda azzjoni
 ġdida li ssegwi proġett pilota/azzjoni ta' tħejjija[32]
 ̈ Il-proposta/inizjattiva hija relatata mal-estensjoni
 ta’ azzjoni eżistenti
 ̈ Il-proposta/l-inizjattiva hija relatata ma’ azzjoni
 ridiretta lejn azzjoni ġdida
 1.4. Għan(ijiet)
 1.4.1. L-objettiv(i)
 strateġiku/strateġiċi multiannwali tal-Kummissjoni fil-mira
 tal-proposta/inizjattiva
 ·
 Jissaħħaħ is-suq intern
 għas-servizzi bankarji filwaqt li jinżammu kundizzjonijiet ekwi.
 ·
 Tinżamm l-istabbiltà finanzjarja u
 l-fiduċja fil-banek, tiġi żgurata l-kontinwità ta' servizzi
 finanzjarji essenzjali, jiġi evitat il-kontaġju tal-problemi.
 ·
 Jiġi mminimizzat it-telf
 għas-soċjetà kollha u partikolarment għall-kontribwenti,
 jiġu protetti d-depożituri, u jitnaqqas il-periklu morali.
 1.4.2. L-objettiv(i)
 speċifiku/speċifiċi u l-attività(jiet) ABM/ABB
 ikkonċernata/ikkonċernati
 Fid-dawl tal-objettivi ġenerali ta’ hawn fuq,
 ġew stabbiliti l-objettivi speċifiċi li ġejjin:
 Preparazzjoni u prevenzjoni:
 ·
 żieda fit-tħejjija tas-superviżuri u
 l-banek għal sitwazzjonijiet ta' kriżi u
 ·
 l-kapaċità li jiġu riżolti l-banek
 kollha
 Intervent bikri:
 ·
 jitjiebu l-arranġamenti ta' intervent bikri
 għas-superviżuri tal-banek.
 Risoluzzjoni bankarja:
 ·
 tiġi żgurata r-riżoluzzjoni
 tal-banek li huma soġġetti għal mekkaniżmu
 superviżorju uniku fil-waqt u b'mod robust;
 ·
 tiġi żgurata ċ-ċertezza legali
 għall-partijiet interessati f'riżoluzzjoni bankarja
 Finanzjament:
 ·
 jinħoloq fond ta’ riżoluzzjoni bankarja
 uniku, li jista’ effettivament jassorbi telf ġeografikament assimetriku
 fis-sistema bankarja tal-Unjoni;
 ·
 jiġi żgurat li r-riżoluzzjoni ta’
 banek li qed ifallu tkun kompletament koperta minn kontribuzzjonijiet
 mill-istituzzjonijiet finanzjarji, wara li tkun seħħet
 rikapitalizzazzjoni interna mill-azzjonisti u l-kredituri.
 1.4.3. Riżultat(i)
 u impatt mistenni
 ·
 Biex jitkisser iċ-ċirku vizzjuż bejn
 l-istati sovrana u tal-banek tagħhom.
 ·
 Biex in-negozji kollha fl-unjoni bankarja kollha
 jiġu pprovduti b’kundizzjonijiet u aċċess ekwi
 għall-finanzjament mill-banek.
 ·
 Biex jiġi mminizzat it-telf
 tad-depożituri, il-gvernijiet u l-kontribwenti minħabba l-irkupru u
 r-riżoluzzjoni ta’ banek kbar u sistemikament importanti.
 1.4.4. L-indikaturi
 tar-riżultati u l-impatt
 ·
 Il-firxa bejn il-bonds sovrani fit-tul bejn
 l-Istati Membri.
 ·
 Għadd ta’ banek li għaddejjin minn
 riżoluzzjoni.
 ·
 Il-kost tar-riżoluzzjonijiet bankarji,
 inklużi pagamenti minn fond uniku ta’ riżoluzzjoni.
 ·
 Tibdil fil-proporzjon ta' dejn li jista' jiġi
 rikapitalizzat internament fil-banek.
 1.5. Raġunijiet
 għall-proposta/inizjattiva
 1.5.1. Rekwiżit(i)
 li għandu/hom jiġi/u ssodisfat(i) fi żmien qasir jew twil
 Kif deskritt fil-Pjan ta’ Azzjoni tal-Kummissjoni
 għal Unjoni Ekonomika u Monetarja Profonda u Ġenwina u fir-rapport
 tal-Erba’ Presidenti fl-2012, qafas finanzjarju integrat jew “Unjoni Bankarja”
 hija parti vitali mill-miżuri ta' politika li jpoġġu lill-Ewropa
 lura fit-triq lejn l-irkupru ekonomiku u t-tkabbir. Reazzjonijiet nazzjonali
 mhux koordinati għall-falliment tal-banek intensifikaw l-frammentazzjoni
 tas-suq intern tas-self u l-finanzjament. Bħala riżultat it-twettiq
 ta’ politika monetarja komuni huwa mfixkel u d-delimitazzjoni tipperikola
 s-self lin-negozji u lill-konsumaturi.
 Dan huwa partikolarment ta’ ħsara
 fiż-Żona tal-Euro. Bi ftit li xejn possibbiltà li jużaw
 għodod monetarji biex tittrattaw id-dgħufijiet fis-settur bankarju,
 id-dipendenza fuq ir-riżorsi fiskali nazzjonali fl-immaniġġar
 tal-fallimenti ta' banek tkompli torbot il-banek u l-gvernijiet f'ċirku
 vizzjuż. In-negozji fi Stati Membri b’kapaċità perċepita baxxa
 li jasalvaw banek f’diffikultà li fit-territorju tagħhom jinsabu fi
 żvantaġġ kompetittiv qawwi. Barra minn hekk u kif jidher
 fil-kriżi, minħabba dubji u rabtiet finanzjarji, il-problemi f’xi
 Stati Membri taż-Żona tal-Euro malajr jistgħu jinfirxu fi
 oħrajn, li s-swieq jipperċepuwhom bħala vulnerabbli għal
 riskji simili.
 Il-Kunsill Ewropew iddikjara
 fil-konklużjonijiet tiegħu ta’ Diċembru 2012 li “F’kuntest
 fejn is-superviżjoni tal-banek effettivament titresaq lejn mekkaniżmu
 superviżorju uniku, se jkun meħtieġ mekkaniżmu uniku ta’
 riżoluzzjoni, bis-setgħat meħtieġa biex jiżgura li
 kwalunkwe bank fl-Istati Membri parteċipanti jkun jista’ jiġi
 riżolut bl-għodod adegwati”.
 Progress mgħaġġel lejn Unjoni
 Bankarja huwa indispensabbli biex tiġi żgurata l-istabbiltà
 finanzjarja u t-tkabbir fiż-Żona tal-Euro. Billi tibni fuq il-qafas
 regolatorju b’saħħtu komuni għat-28 membru tas-suq intern
 (sett ta' regoli wieħed), il-Kummissjoni Ewropea ħadet
 approċċ inklużiv u pproponiet pjan direzzjonali
 għall-Unjoni Bankarja bi strumenti u passi differenti, potenzjalment
 miftuħa għall-Istati Membri kollha iżda fi kwalunkwe każ li
 jinkludi s-17 attwalment fiż-Żona tal-Euro.
 L-ewwel pass, il-Mekkaniżmu Superviżorju
 Uniku (MSU) għal banek fiż-Żona tal-Euro u dawk fl-Istati Membri
 li jixtiequ jingħaqdu jagħti setgħat lill-BĊE biex
 jeżerċita kompiti superviżorji ewlenin fuq dawn il-banek.
 Aspett ewlieni ieħor tal-Unjoni Bankarja,
 il-proposta għal Direttiva li tistabbilixxi qafas għall-irkupru u
 r-riżoluzzjoni ta’ istituzzjonijiet ta’ kreditu u ditti tal-investiment
 (id-Direttiva tal-Irkupru u r-Riżoluzzjoni tal-Banek) adottata fl-2012
 qiegħda attwalment tiġi nnegozjata mill-koleġiżlaturi.
 Id-Direttiva tal-Irkupru u r-Riżoluzzjoni tal-Banek se tistabbilixxi
 r-regoli ta’ kif se jitwettqu r-riżoluzzjonijiet madwar is-suq intern u
 tipprovdi lill-awtoritajiet nazzjonali tar-riżoluzzjoni b’setgħat u
 proċeduri li jippermettu r-riżoluzzjoni tal-banek.
 F’konformità mal-konklużjonijiet tal-Kunsill
 Ewropew, l-integrazzjoni tas-swieq bankarji tal-Unjoni teħtieġ
 mekkaniżmu ta’ riżoluzzjoni għaż-Żona tal-Euro kollha
 biex jindirizza l-banek f’diffikultà u b’hekk jiġi mmaniġġat
 ir-riskju tal-kontaġju sabiex tiġi ssalvagwardjata l-istabbiltà
 finanzjarja fiż-Żona tal-Euro, għall-ġid tas-suq intern
 kollu.
 Skont il-pjan ta' azzjoni tal-Kummissjoni
 tal-2012, l-objettiv fit-tul huwa li tinbena Unjoni Bankarja għall-banek
 fl-Istati Membri kollha. Superviżjoni diretta mill-BĊE flimkien ma’
 mekkaniżmu uniku ta’ riżoluzzjoni għall-banek u skemi ta’
 garanzija tad-depożiti effettivi u solidi fl-Istati Membri kollha se jikkontribwixxu
 biex tinżamm il-fiduċja fl-istabbiltà sostenibbli tal-Unjoni.
 1.5.2. Valur
 miżjud tal-involviment tal-UE
 Skont il-prinċipju tas-sussidjarjetà
 stabbilit fl-Artikolu 5.3 TFUE, fl-oqsma li ma jaqgħux fil-kompetenza
 esklużiva tagħha, l-Unjoni għandha taġixxi biss jekk u sa
 fejn l-objettivi tal-azzjoni proposta ma jkunux jistgħu jinkisbu
 biżżejjed mill-Istati Membri, la fil-livell ċentrali u lanqas
 fil-livell reġjonali u lokali, iżda jkunu jistgħu, minħabba
 l-iskala jew l-effetti tal-azzjoni proposta, jinkisbu aħjar fil-livell
 tal-Unjoni.
 Azzjoni fil-livell Ewropew biss tista’
 tiżgura li l-banek li qed ifallu jiġu riżolti b’mod mhux
 diskriminatorju u skont sett uniku ta’ regoli biex jitjieb il-funzjonament
 tal-Unjoni Ekonomika u Monetarja u li tas-suq intern. Minkejja l-integrazzjoni profonda tas-settur bankarju tal-Unjoni,
 differenzi sostanzjali bejn id-deċiżjonijiet ta' riżoluzzjoni
 meħuda f'livell nazzjonali jistgħu jirriżultaw f’riskji mhux
 aċċettabbli għall-istabbiltà finanzjarja.
 Il-munita unika titlob sorveljanza u
 riżoluzzjoni uniku tal-banek fiż-Żona tal-Euro sabiex tiġi
 evitata frammentazzjoni ekonomika qerrieda. Mekkaniżmu
 Uniku ta' Riżoluzzjoni jkun aktar effiċjenti minn netwerk ta’
 awtoritajiet nazzjonali ta’ riżoluzzjoni, b’mod partikolari fir-rigward
 tal-gruppi bankarji transfruntieri li fil-konfront tagħhom huma
 kruċjali l-ħeffa u l-koordinazzjoni biex jiġu minimizzati
 l-kostijiet u biex terġa' tinkiseb il-fiduċja. Dan se jġib
 miegħu wkoll ekonomiji ta’ skala sinifikanti, u jevita l-esternalitajiet
 negattivi li jistgħu jirriżultaw minn deċiżjonijiet
 purament nazzjonali.
 1.5.3. Il-kompatibbiltà
 u s-sinerġija possibbli ma’ strumenti oħra xierqa
 L-ewwel pass, il-Mekkaniżmu Superviżorju
 Uniku (MSU) għal banek fiż-Żona tal-Euro u dawk fl-Istati Membri
 li jixtiequ jingħaqdu jagħti setgħat lill-BĊE biex
 jeżerċita kompiti superviżorji ewlenin fuq dawn il-banek.
 Aspett ewlieni ieħor tal-Unjoni Bankarja,
 il-proposta għal Direttiva li tistabbilixxi qafas għall-irkupru u
 r-riżoluzzjoni ta’ istituzzjonijiet ta’ kreditu u ditti tal-investiment
 (id-Direttiva tal-Irkupru u r-Riżoluzzjoni tal-Banek) adottata fl-2012
 qiegħda attwalment tiġi nnegozjata mill-koleġiżlaturi.
 Id-Direttiva tal-Irkupru u r-Riżoluzzjoni tal-Banek se tistabbilixxi
 r-regoli ta’ kif se jitwettqu r-riżoluzzjonijiet madwar is-suq intern u
 tipprovdi lill-awtoritajiet nazzjonali tar-riżoluzzjoni b’setgħat u
 proċeduri li jippermettu r-riżoluzzjoni tal-banek.
 F’konformità mal-konklużjonijiet tal-Kunsill
 Ewropew, l-integrazzjoni tas-swieq bankarji tal-Unjoni teħtieġ
 mekkaniżmu ta’ riżoluzzjoni għaż-Żona tal-Euro kollha
 biex jindirizza l-banek f’diffikultà u b’hekk jiġi mmaniġġat
 ir-riskju tal-kontaġju sabiex tiġi ssalvagwardjata l-istabbiltà
 finanzjarja fiż-Żona tal-Euro, għall-ġid tas-suq intern
 kollu.
 Skont il-pjan ta' azzjoni tal-Kummissjoni
 tal-2012, l-objettiv fit-tul huwa li tinbena Unjoni Bankarja għall-banek
 fl-Istati Membri kollha. Superviżjoni diretta mill-BĊE flimkien ma’
 mekkaniżmu uniku ta’ riżoluzzjoni għall-banek u skemi ta’ garanzija
 tad-depożiti effettivi u solidi fl-Istati Membri kollha se jikkontribwixxu
 biex tinżamm il-fiduċja fl-istabbiltà sostenibbli tal-Unjoni.
 1.6. Durata u
 impatt finanzjarju:
 ̈ Proposta/inizjattiva ta’ tul ta’
 żmien limitat
 –
 ̈ Proposta/inizjattiva fis-seħħ minn [JJ/XX]SSSS sa
 [JJ/XX]SSSS
 –
 ̈ Impatt finanzjarju minn SSSS sa SSSS
 þ Proposta/inizjattiva ta’ tul ta'
 żmien illimitata
 –
 Implimentazzjoni b’perjodu tal-bidu mill-2014
 sal-aħħar tal-2014,
 –
 segwita b’operazzjoni sħiħa.
 1.7. Il-mod(i)
 ta’ mmaniġġar ppjanat(i)[33]
 ̈ Ġestjoni diretta mill-Kummissjoni
 –
 ̈ mid-dipartimenti tagħha, inkluż mill-persunal tagħha
 fid-delegazzjonijiet tal-Unjoni;
 –
 þ mill-aġenziji eżekuttivi.
 ̈ Immaniġġar kodiviż mal-Istati Membri
 ̈ Immaniġġar indirett permezz tad-delega ta' kompiti ta' implimentazzjoni lil:
 –
 ̈ pajjiżi terzi jew il-korpi li jkunu nnominaw;
 –
 ̈ organizzazzjonijiet internazzjonali u l-aġenziji tagħhom
 (għandhom jiġu speċifikati);
 –
 ̈il-BEI u l-Fond Ewropew tal-Investiment;
 –
 þ korpi msemmijin fl-Artikoli 208 u 209 tar-Regolament Finanzjarju;
 –
 ̈ korpi tal-liġi pubblika;
 –
 ̈ korpi rregolati b'liġi privata b'missjoni ta' servizz pubbliku
 sal-punt li dawn jipprovdu garanziji finanzjarji adegwati;
 –
 ̈ korpi rregolati b'liġi privata ta' Stat Membru li huma fdati
 bl-implimentazzjoni ta' sħubija pubblika privata u li jipprovdu garanziji
 finanzjarji adegwati;
 –
 ̈ persuni inkarigati biex jimplimentaw azzjonijiet speċifiċi
 fil-PESK skont it-Titolu V tat-TUE, u identifikati fl-att bażiku
 rilevanti.
 –
 Jekk tindika aktar minn metodu wieħed ta’
 mmaniġġar, jekk jogħġbok ipprovdi d-dettalji fit-taqsima
 “Kummenti”.
 Kummenti
 2. MIŻURI TA’ ĠESTJONI
 2.1. Regoli
 ta’ sorveljanza u rappurtar
 L-Artikolu 47 tar-Regolament
 jeħtieġ lill-Bord ikun responabbli lejn il-Parlament Ewropew,
 il-Kunsill u l-Kummissjoni għall-implimentazzjoni ta’ dan ir-Regolament,
 fost affarijiet oħra, biex jibgħat kull sena rapport lill-Parlament
 Ewropew, lill-Kunsill, lill-Kummissjoni u lill-Qorti Ewropea tal-Awdituri dwar
 l-eżekuzzjoni tal-kompiti kkonferit lilu b’dan ir-Regolament.
 2.2. Sistema
 ta’ ġestjoni u kontroll
 2.2.1. Ir-riskju/riskji
 identifikat(i)
 Il-proposta ma toħloqx riskji ġodda
 fir-rigward legali, ekonomiku, tal-effiċjenza u l-effikaċja
 fl-użu tal-approprjazzjonijiet tal-baġit.
 Madankollu, l-immaniġġar intern
 tar-riskji, għandu jqis in-natura speċifika tal-mekkaniżmu
 tal-finanzjament tal-Bord. B’mod differenti minn bosta korpi mwaqqfa
 mill-Komunitajiet, is-servizzi pprovduti mill-Bord se jiġu ffinanzjati
 esklużivament mill-istituzzjonijiet finanzjarji.
 It-tieni nett, il-Bord se jkun responsabbli biex
 jiżgura l-immaniġġar tal-Fond Uniku għar-Riżoluzzjoni
 tal-Banek. F’dan ir-rigward se jkun jrid jiġi żviluppat u stabbilit
 sett ta’ proċeduri ta’ kontroll intern.
 2.2.2. Informazzjoni
 dwar l-istruttura tas-sistema tal-kontroll intern
 Il-qafas u r-regoli għall-kontroll intern
 għandhom isegwu l-mudell applikat minn awtoritajiet oħra stabbilit
 mill-Kummissjoni, ħlief għall-ġestjoni ta’ Fond Uniku
 għar-Riżoluzzjoni tal-Banek, li se jeħtieġ il-ħolqien
 ta’ sett speċifiku ta’ regoli.
 2.2.3. Stima
 tal-kostijiet u l-benefiċċji tal-kontrolli u l-valutazzjoni
 tal-livell mistenni tar-riskju ta’ żball
 Il-kontrolli interni se jkunu integrati
 fil-proċeduri tal-Bord rilevanti għall-ħelsien
 tar-responsabbiltà tiegħu u l-implimentazzjoni tal-kompiti konferiti lilu.
 Il-kostijiet tat-tali proċeduri mhux se jaqbżu l-benefiċċji
 tagħhom fl-evitar tal-iżbalji materjali.
 2.3. Miżuri
 għall-prevenzjoni ta’ frodi u irregolaritajiet
 Għall-finijiet tal-ġlieda kontra
 l-frodi, il-korruzzjoni u kwalunkwe attività illegali oħra,
 id-dispożizzjonijiet tar-Regolament (KE) Nru 1073/1999 tal-Parlament
 Ewropew u tal-Kunsill tal-25 ta’ Mejju 1999 dwar
 investigazzjonijiet immexxija mill-Uffiċċju Ewropew ta' Kontra
 l-Frodi (OLAF) se japplikaw għall-Bord mingħajr l-ebda restrizzjoni.
 Il-Bord se jaċċedi għall-Ftehim
 Interistituzzjonali tal-25 ta’ Mejju 1999 bejn il-Parlament
 Ewropew, il-Kunsill tal-Unjoni Ewropea u l-Kummissjoni tal-Komunitajiet Ewropej
 dwar l-investigazzjonijiet interni mill-Uffiċċju Ewropew Kontra
 l-Frodi (OLAF) u se jadotta minnufih dispożizzjonijiet xierqa
 għall-persunal kollu tal-Bord.
 Id-deċiżjonijiet ta’ finanzjament u
 l-ftehimiet u l-istrumenti ta’ implimentazzjoni li jirriżultaw minnhom se
 jistipulaw espliċitament li l-Qorti tal-Awdituri u l-OLAF jistgħu,
 jekk ikun hemm bżonn, iwettqu verifiki fuq il-post fuq
 il-benefiċjarji tal-flus żborzati mill-Bord kif ukoll fuq il-persunal
 responsabbli mill-allokazzjoni ta’ dawn il-flus.
 L-Artikoli 58-63 tar-Regolament li
 jistabbilixxi l-Bord stipulaw id-dispożizzjonijiet dwar l-implimentazzjoni
 u l-kontroll tal-baġit tal-Bord u r-regoli finanzjarji applikabbli.
 3. STIMA TAL-IMPATT FINANZJARJU
 TAL-PROPOSTA/INIZJATTIVA
 L-analiżi ta’ hawn taħt tipprovdi stima
 tal-kostijiet globali għall-Bord u l-amministrazzjoni tiegħu (minn hawn
 ’il quddiem – il-Bord) kif ukoll għall-Kummissjoni minn din il-proposta.
 L-ispejjeż tal-Bord se jiġu ffinanzjati
 kompletament minn istituzzjonijiet finanzjarji koperti bil-Mekkaniżmu ta'
 Riżoluzzjoni Ewropew. Madwar 6000 bank taż-Żona tal-Euro, minbarra
 l-kontribuzzjonijiet annwali tagħhom għal Fond Uniku
 għar-Riżoluzzjoni tal-Banek, se jħallsu pro rata fissa
 ta’ dan l-ammont biex ikopru bis-sħiħ l-ispejjeż baġitarji
 tal-Bordijiet. Ir-rata ta’ kontribuzzjoni flimkien ma’ baġit tal-Bord se
 jiġu approvati fuq il-bażi annwali. Ir-rata ta’ kontribuzzjoni
 għall-finanzjament tal-Bord se tiġi adattata kull sena sabiex
 jiġi żgurat baġit ibbilanċjat tal-Bord.
 Il-Bord se jwettaq xogħlijiet relatati
 mat-tħejjija u t-twettiq tar-riżoluzzjonijiet u l-kontribuzzjonijiet
 għall-Fond ta' Riżoluzzjoni u l-ġestjoni tiegħu.
 Fir-rigward tat-tħejjija tar-riżoluzzjonijiet, il-Bord se jfassal jew
 janalizza pjanijiet ta’ riżoluzzjoni, jieħu sehem
 f’kulleġġi tar-riżoluzzjoni transfruntieri, u jħejji
 riżoluzzjoni reali. Għal għadd sinifikanti ta’ istituzzjonijiet
 u gruppi l-Bord, b’kooperazzjoni mas-superviżur (li jikkonsolida) u
 mal-awtoritajiet nazzjonali ta' riżoluzzjoni, se jkollu jfassal pjanijiet
 ta’ riżoluzzjoni, li jipprevedu l-azzjonijiet ta’ riżoluzzjoni li
 jistgħu jittieħdu meta l-kundizzjonijiet għar-riżoluzzjoni
 huma ssodisfati, u mill-inqas kull sena jirrevedi u fejn xieraq
 jaġġorna il-pjanijiet. Il-Bord se jkollu wkoll jivvaluta
 r-riżolvibbiltà tal-istituzzjonijiet u l-gruppi u jindirizza kwalunkwe
 impediment sostantivi potenzjali għar-riżolvibbiltà.
 L-awtoritajiet nazzjonali ta' riżoluzzjoni se
 jkollhom ukoll ifasslu pjanijiet ta’ riżoluzzjoni għall-entitajiet u
 l-gruppi l-oħra, li l-Bord jkollu janalizza. Fil-każ li grupp
 jinkludi entitajiet mhux biss stabbiliti fl-Istati Membri parteċipanti,
 il-Bord għandu jirrappreżenta l-awtoritajiet nazzjonali ta'
 riżoluzzjoni tal-Istati Membri parteċipanti fil-kulleġġ
 tar-riżoluzzjoni. Il-kulleġġi ta’ riżoluzzjoni huma stabbiliti
 biex jiżguraw il-kooperazzjoni u l-koordinazzjoni fost l-awtoritajiet
 rilevanti u jwettqu inter alia kompiti dwar l-iżvilupp
 tal-pjanijiet ta’ riżoluzzjoni, il-valutazzjoni tar-riżolvabbiltà u
 r-riżoluzzjoni reali.
 Fil-każ li l-Kummissjoni tkun iddeċidiet
 li tpoġġi entità f'riżoluzzjoni, il-Bord se jimmonitorja
 l-eżekuzzjoni tar-riżoluzzjoni u se jevalwa wkoll il-fattibilità
 tal-pjan ta’ riorganizzazzjoni tan-negozju tal-entità.
 Fir-rigward tal-Fond, il-Bord se jkollu jimponi
 taxxa fuq il-kontribuzzjonijiet annwali fuq kważi
 6 000 istituzzjoni, se jkollu jiżgura li l-bażi
 tal-kontribuzzjoni fil-banek individwali tkun iddeterminat b’mod korrett, li
 l-kontribuzzjonijiet jitħallsu fil-ħin u li l-ammonti mhux
 imħallsa jiġu effettivament irkuprati. Għal dan l-għan,
 il-Bord se jwettaq spezzjonijiet tar-reġistri tal-banek. L-ammont li
 għandu jinġabar u ġestit jeċċedi nofs il-baġit
 annwali tal-Unjoni. Il-Bord se jkollu wkoll jamministraw il-fondi b’tali mod li
 r-riskji huma baxxi u li huwa possibbli, jekk meħtieġ, li r-riżorsi
 jsiru disponibbli malajr għall-finanzjament tar-riżoluzzjoni. Dan
 jimplika strateġija ta’ investiment maħsuba u fit-tul, li tqis, fost
 oħrajn, it-tip, il-ġeografija u l-maturità tal-investimenti.
 Naturalment, dawn il-funzjonijiet prinċipali tal-Bord se jkollhom jiġu
 appoġġati mill-funzjonijiet tal-persunal, inkluż inter alia
 it-teknoloġija tal-informatika u l-komunikazzjoni.
 Suppożizzjonijiet ewlenin
 Stima tal-persunal u struttura
 tal-kostijiet tal-Bord:
 ·
 Il-Bord huwa mistenni li jkun f’kapaċità
 sħiħa fi tmiem l-ewwel sena ta’ operat tiegħu, li jfisser li
 l-persunal kollu jrid jiġi impjegat matul l-ewwel sena: l-impatt
 baġitarju huwa stmat għal 50 % fl-ewwel sena u 100 % sa
 mit-tieni sena ta’ operat.
 ·
 Minħabba n-nuqqas ta' awtoritajiet nazzjonali
 ta' riżoluzzjoni b’rekord storiku sostanzjali fl-Ewropa, stima
 tal-bżonnijiet tar-rizorsi umani għall-Bord tnisslet minn
 valutazzjoni komparattiva tal-kompiti tal-Bord ma’ dawk tal-Korporazzjoni
 Federali tal-Assigurazzjoni tad-Depożiti (FDIC) – ara t-Tabella 1
 hawn taħt.
 ·
 F’termini tad-depożiti koperti u d-daqs
 fil-mira tal-fondi ta’ riżoluzzjoni, l-ammonti huma komparabbli bejn
 l-Istati Uniti u ż-Zona tal-Euro, filwaqt li l-assi tal-bank li
 jaqgħu taħt mekkaniżmu ta’ riżoluzzjoni huma sostanzjalment
 ogħla fiż-Żona tal-Euro milli fl-Istati Uniti.
 ·
 Fir-rigward tal-ispejjeż ġenerali,
 il-paragun sar mal-Awtoritajiet Superviżorji Ewropej (ASE). Madankollu,
 minħabba li s-sehem tal-ispejjeż ġenerali fl-ASE kien akbar minn
 dak stmat fil-valutazzjoni komparattiva mal-FDIC, intuża dan
 tal-aħħar, jiġifieri proporzjon aktar konservattiv ta’
 11,5 %. Suppożizzjonijiet ulterjuri u l-kjarifiki tagħhom dwar
 il-valutazzjoni komparattiva mal-FDIC huma pprovduti hawn taħt
 fit-Tabella 1. Mill-2012, l-FDIC kellu 7 476 FTEs.
 ·
 Billi l-FDIC għandha mandat usa’ mill-Bord,
 id-diviżjonijiet rilevanti biss tal-FDIC tqiesu fl-eżerċizzju
 tal-valutazzjoni komparattiva.
 ·
 Fuq il-bażi tal-eżerċizzju
 tal-valutazzjoni komparattiva, l-għadd tal-persunal meħtieġ huwa
 stmat li jilħaq 309. Ta’ min jinnota li l-FDIC għandu l-21 %
 tal-impjegati mhux permanenti. L-aktar suppożizzjoni konservattiva li
 f’xenarju bla kriżi l-FDIC kien jitħalla biss b’persunal permanenti,
 tnaqqas id-daqs fil-mira tal-Bord b’75 impjegat biex jilħaq 244
 f’sitwazzjoni bla kriżi. Għalhekk huwa importanti li jiġi
 żgurat li l-Bord ikollu biżżejjed flessibbiltà li jikkuntratta
 persunal addizzjonali jew jesternalizza x-xogħol.
 ·
 Id-distribuzzjoni li ġejja ta’ persunal hija
 suġġerita:
 –
 80 % ta' TAs (68 % ta’ ADs u 12 %
 ta’ ASTs);
 –
 10 % ta’ ENDs;
 –
 10 % ta’ CAs.
 ·
 Ir-Regolament tal-Persunal tal-istituzzjonijiet
 tal-UE se jiġi applikat, li huwa rifless fir-rati użati per capita:
 –
 il-kost medju annwali ta' TA:
 EUR 131 000;
 –
 il-kost medju annwali ta' END:
 EUR 78 000;
 –
 il-kost medju annwali ta' CA: EUR 70 000.
 Minbarra s-salarju, dan il-kost jinkludi l-kostijiet
 indiretti bħal pereżempju l-kostijiet għall-bini,
 it-taħriġ, l-IT u l-kostijiet tal-infrastruttura soċjomedika.
 ·
 Meta wieħed iqis li l-lokazzjoni tal-Bord
 mhijiex magħrufa f’dan l-istadju, intuża koeffiċjent ta’
 korrezzjoni tas-salarju ta’ 1. Il-lokazzjoni differenti tal-Bord x'aktarx tkun
 teħtieġ valutazzjoni mill-ġdid tal-kostijiet.
 ·
 Il-nefqa l-oħra tal-persunal,
 l-amministrazzjoni u n-nefqa operazzjonali ġew stmati abbażi ta’
 eżerċizzju ta’ valutazzjoni komparattiva mal-istruttura tal-kostijiet
 attwali tal-ASE.
 ·
 In-nefqa operazzjonali hija mistennija li tammonta
 għal 25 % tal-kostijiet totali tal-Bord, l-aktar
 għall-żvilupp u l-manutenzjoni tas-sistemi tal-informazzjoni, il-bini
 tar-relazzjonijiet u l-kultura superviżorja komuni mal-awtoritajiet nazzjonali
 ta' riżoluzzjoni fid-dawl tal-Mekkaniżmu ta' Riżoluzzjoni
 Ewropew, fejn għandu jkun hemm relazzjoni mill-qrib u effettiva bejn
 il-Bord u l-awtoritajiet nazzjonali ta' riżoluzzjoni primarjament involuti
 fl-implimentazzjoni tad-deċiżjonijiet tar-riżoluzzjoni.
 ·
 L-istruttura tal-kostijiet stmati tal-Bord hija
 ppreżentata fil-qosor fit-Tabella 2 hawn taħt.
 Tabella 1. Stima tal-persunal tal-Bord
 meħtieġ fuq il-bażi tal-istruttura u l-persunal
 mill-Korporazzjoni Federali tal-Assigurazzjoni tad-Depożiti tal-Istati
 Uniti
 || FDIC1 || BORD
 Karatteristiċi
 Għadd ta' banek: || 7 1812 || 6 0083
 Assi totali || USD 14 451 (bn, 2012) || EUR 29 994 (bn, 2011)
 Depożiti totali koperti || USD 6 027 (bn, Marzu 2013) || EUR 5 514 (bn, 2011)
 Id-daqs fil-mira tal-fond || USD 81 (bn) || EUR 55 (bn)
 Istituzzjonijiet f’diffikultà 2008-2012 || 465 || 904
 Persunal
 Total ta' impjegati (FTE, 2012; % fil-Kwartieri Ġenerali) || 7 476 (28,6 %) ||
 (a) Impjegati fid-"Diviżjoni tar-Riżoluzzjonijiet u r-Riċevituri” (FTE, 2012) || 1 428 || 82 (stima)5
 (b) Impjegati fid-"Diviżjoni tal-Finanzi” (FTE, 2012) || 176 || 88 (stima)6
 (c) Impjegati fl-"Uffiċċju tal-Istituzzjonijiet Kumplessi” (FTE, 2012) || 148 || 74 (stima)7
 (d) Impjegati fid-"Diviżjoni Legali" (FTE, 2012 / % tal-impjegati totali) || 716 / 9,6 % || 30 / 9,6 % (stima)8
 (e) Numru totali ta’ impjegati fid-diviżjonijiet relevanti (FTE, 2012) (total ta’ a, b, c, d) || 2 468 || 274
 (f) Impjegati fil-funzjonijiet tal-persunal (IT, komunikazzjoni, eċċ.) (numru/% tat-total tal-impjegati) || 863 / 11,5 % || 35 / 11,5 % (stima)
 (g) Numru totali ta’ impjegati fil-Bord (total ta’ e u f) || || 309 (stima)
 (h) Impjegati mhux permanenti (% tat-total tal-impjegati, 2012) || 21 %9 || 21 %;
 (i) Numru totali ta’ impjegati permanenti fil-Bord || || 244 (stima)
 1 Sors: www.fdic.gov. 2 Għadd ta’ membri tal-Fond tal-Assigurazzjoni tad-Depożiti, 2012. 3 Għadd ta’ istituzzjonijiet ta’ kreditu fl-UE-17 minn Jannar 2013. Sors: BĊE. 4 Sors: Dokument ta' Ħidma tal-Persunal tal-Kummissjoni "Fatti u ċifri dwar l-għajnuna mill-istat fl-Istati Membri tal-UE, 2012 Aġġornament". L-għadd attwali ta’ istituzzjonijiet f’diffikultà fiż-Żona tal-Euro huwa ogħla, minħabba li l-istituzzjonijiet li jkunu fallew iżda ma rċevewx għajnuna mill-Istat mhumiex inklużi. 5 Huwa meqjus li 20 % tal-impjegati huma involuti f’riżoluzzjonijiet u 80 % f’riċevituri. Il-Bord se jkun involut biss f’riżoluzzjonijiet. Fuq il-bażi ta’ tqassim bejn il-livelli ċentrali u reġjonali fl-FDIC, ġie meqjus li 28,6 % tal-impjegati involuti f’riżoluzzjonijiet se jaħdmu fil-livell ċentrali tal-Bord u 71,4 % se jaħdmu fil-livell nazzjonali. Din hija suppożizzjoni konservattiva meta wieħed iqis li l-proposta tipprevedi li l-kompiti kollha marbuta mar-riżoluzzjoni se jibqgħu fil-livell tal-Bord filwaqt li l-implimentazzjoni tad-deċiżjonijiet tar-riżoluzzjoni biss titwettaq fil-livell nazzjonali u tiġi mmonitorjata ċentralment. 6 Il-kompiti tad-Diviżjoni tal-finanzi tal-FDIC jitwettqu fil-ċentrali. Din id-diviżjoni mhijiex biss involuta fil-ġbir tal-kontribuzzjonijiet u l-ġestjoni tal-Fond, iżda wkoll f'attivitajiet aktar ġenerali, bħall-kontroll, l-operazzjonijiet finanzjarji u l-ippjanar finanzjarju. Għal din ir-raġuni, huwa meqjus li 50 % tal-għadd ta’ impjegati tad-Diviżjoni tal-finanzi tal-FDIC se jkunu meħtieġa fil-livell ċentrali tal-Bord biex jimmaniġġaw il-kontribuzzjonijiet u l-Fond. 7 L-ippjanar tar-riżoluzzjoni tal-banek kbar fiż-Żona tal-Euro huwa r-responsabbiltà tal-Bord. Il-Bord għandu l-possibbiltà li jitlob lill-awtoritajiet nazzjonali jipprovdu abbozz tal-pjan ta’ riżoluzzjoni. Għal dik ir-raġuni, huwa meqjus li 50 % tal-impjegati se jaħdmu fil-livell ċentrali tal-Bord. 8 Id-Diviżjoni Legali tal-FDIC mhijiex involuta biss fir-riżoluzzjonijiet u r-riċevitur u l-ġestjoni tal-Fond, iżda wkoll pereżempju fir-responsabbiltajiet ta’ superviżjoni tal-FDIC. Għal dik ir-raġuni, il-perċentwal tal-impjegati fid-Diviżjoni Legali meta mqabbla mal-għadd totali ta' impjegati jintuża biex issir stima tal-għadd ta’ impjegati meħtieġa fil-Bord. 9 Il-perċentwal ta’ impjegati mhux permanenti ġie kkalkulat fuq il-bażi tal-għadd totali ta’ impjegati tal-FDIC, esklużi l-impjegati tad-Diviżjoni ta’ Riżoluzzjonijiet u Riċevituri, li fil-biċċa l-kbira tagħhom huma impjegati fil-livell reġjonali.
 Tabella 2 Struttura tal-kostijiet stmati
 tal-Bord fuq il-bażi ta’ 309 impjegat
 Ċifri f'biljuni ta' EUR || 2014 || 2015 || 2016 || 2017 || 2018 || 2019 || 2020
 || || || || || || ||
 Kostijiet tal-persunal (inklużi s-salarji u l-benefiċċji u l-ispejjeż relatati bħal pereżempju l-kostijiet għall-bini u l-għamara u tal-IT) || 18 || 37 || 38 || 38 || 39 || 40 || 41
 Kostijiet oħra tar-Riżorsi Umani (RU) (Kostijiet għar-reklutaġġ, spejjeż għall-missjonijiet, kostijiet oħra għall-persunal estern (ħaddiema temporanji, fornituri esterni tas-servizzi) ...) || 3 || 3 || 3 || 3 || 3 || 3 || 3
 Subtotal tan-nefqa tar-RU u n-nefqa relatata || 22 || 40 || 41 || 42 || 43 || 43 || 44
 || || || || || || ||
 Nefqa amministrattiva (telekomunikazzjoni, spejjeż għall-informazzjoni u l-pubblikazzjoni, spejjeż tal-laqgħat u oħrajn) || 3 || 5 || 5 || 5 || 5 || 5 || 5
 Subtotal tan-nefqa amministrattiva || 3 || 5 || 5 || 5 || 5 || 5 || 5
 || || || || || || ||
 Infiq ieħor (governanza, proġetti tal-IT, kollegament mal-awtoritajiet rilevanti Ewropej u tal-pajjiżi terzi, proġetti konġunti u sessjonijiet ta' ħidma mal-awtoritajiet nazzjonali ta' riżoluzzjoni u korpi rilevanti oħra, eċċ.) || || || || || || ||
 Subtotal tan-nefqa oħra || 8 || 16 || 16 || 16 || 16 || 17 || 17
 || || || || || || ||
 Nefqa totali || 33 || 61 || 62 || 63 || 64 || 65 || 66
 Fond Uniku għar-Riżoluzzjoni
 tal-Banek
 ·
 Id-daqs fil-mira tal-Fond Uniku
 għar-Riżoluzzjoni tal-Banek huwa stabbilit għal 1 %
 tad-depożiti koperti fis-sistema bankarja tal-Istati Membri parteċipanti.
 Fuq il-bażi tad-dejta tal-2011 fuq il-banek, huwa stmat li d-daqs fil-mira
 tal-fond għandu jkun ta’ madwar EUR 55 biljun.
 ·
 Il-banek li qed jieħdu sehem se jħallsu
 s-sehem ta’ riskju-aġġustat tagħhom lill-Fond Uniku
 għar-Riżoluzzjoni tal-Banek fi żmien 10 snin. Għalhekk
 l-akkumulazzjoni annwali tal-fondi ta’ riżoluzzjoni għandu
 jilħaq madwar EUR 5,5 biljun, mingħajr ma jitqiesu r-redditi u
 l-ħruġ ta' flus possibbli.
 ·
 F’ammonti assoluti, l-akbar banek se jagħmlu
 l-akbar kontribuzzjonijiet għall-Fond Uniku għar-Riżoluzzjoni
 tal-Banek. Bejn wieħed u ieħor, mingħajr ma jitqies il-profil
 tar-riskju tal-banek, l-istimi tas-servizzi tal-Kummissjoni fuq il-bażi
 tad-dejta tal-2011 juru li 17 mill-akbar banek Ewropej se jiffurmaw madwar
 40 % tal-kontribuzzjonijiet kollha mill-banek għall-Fond.
 ·
 Fir-rigward tal-ġestjoni tal-Fond, ta’ min
 jinnota li l-istima tal-kostijiet għall-Bord inkludiet biss
 l-implikazzjonijiet tar-riżorsi umani. Kostijiet oħra,
 bħall-kostijiet tal-investiment, tqiesu li jkunu direttament imnaqqsa
 mill-Fond.
 Impatt finanzjarju fil-livell
 tal-Kummissjoni:
 ·
 Huwa stmat li l-allokazzjoni temporanja ta’ 15-il
 kariga speċjalizzati fi kwistjonijiet ta’ riżorsi umani,
 kwistjonijiet baġitarji u kwistjonijiet amministrattivi oħra
 rilevanti għall-istabbiliment tal-Bord se jkunu meħtieġa
 fil-livell tal-Kummissjoni fl-ewwel sena tal-operat (2014) biex tiġi
 stabbilita u akkumpanjata l-fażi tal-bidu (stmata għal sitt xhur)
 tal-Bord, li tqies li huwa bbażat fi Brussell. Il-valutazzjoni finanzjarja
 hawn taħt tista' tinbidel skont il-lokazzjoni magħżula tal-Bord.
 ·
 Sa mill-2015, huwa stmat li 10 karigi
 jistgħu jkunu meħtieġa fil-Kummissjoni sabiex jiġu
 implimentati l-kompiti mogħtija lilha fir-Regolament, b’mod partikolari
 t-tħejjija tad-deċiżjonijiet tar-riżoluzzjoni. Dan se jkun
 soġġett għat-teħid ta' deċiżjoni dwar
 il-proċedura baġitarja annwali.
 3.1. Intestatura/i
 tal-qafas finanzjarju pluriennali u tal-linja/i baġitarja/i tan-nefqa
 affettwata/i
 Huwa stmat li 15-il kariga se jkunu
 meħtieġa fil-livell tal-Kummissjoni fl-ewwel sena tal-operat (2014)
 biex tiġi stabbilita u akkumpanjata l-fażi tal-bidu tal-Bord.
 Sa mill-2015, 10 karigi se jkunu
 meħtieġa fil-Kummissjoni sabiex jiġu implimentati l-kompiti
 mogħtija lilha fir-Regolament, b’mod partikolari t-tħejjija tad-deċiżjonijiet
 tar-riżoluzzjoni.
 3.2. Stima
 tal-impatt fuq in-nefqa
 3.2.1. Sinteżi
 tal-impatt stmat fuq in-nefqa
 EUR miljuni
 (sa tliet punti deċimali)
 Intestatura tal-qafas finanzjarju pluriennali || Numru || [...][Intestatura...........................................................................................]
 DĠ: <.......> || || || Sena N[34] || Sena N+1 || Sena N+2 || Sena N+3 || Daħħal kemm teħtieġ snin biex turi id-dewmien tal-impatt (ara punt 1.6) || TOTAL
  Approprjazzjonijiet operazzjonali || || || || || || || ||
 Numru tal-linja baġitjarja || Impenji || (1) || || || || || || || ||
 Pagamenti || (2) || || || || || || || ||
 Numru tal-intestatura baġitjarja || Impenji || (1a) || || || || || || || ||
 Pagamenti || (2 a) || || || || || || || ||
 L-approprjazzjonjiet ta’ natura amministrattiva ffinanzjati mill-pakkett ta’ programmi speċifiċi[35] || || || || || || || ||
 Numru tal-linja baġitarja || || (3) || || || || || || || ||
 Approprjazzjonijiet TOTALI għad-DĠ <....> || Impenji || =1+1a +3 || || || || || || || ||
 Pagamenti || =2+2a +3 || || || || || || || ||
  TOTAL tal-approprjazzjonijiet operazzjonali || Impenji || (4) || || || || || || || ||
 Pagamenti || (5) || || || || || || || ||
  TOTAL ta' approprjazzjonijiet ta’ natura amministrattiva ffinanzjati mill-pakkett ta' programmi speċifiċi || (6) || || || || || || || ||
 Approprjazzjonijiet TOTALI għal-INTESTATURA <....> tal-qafas finanzjarju pluriennali || Impenji || =4+ 6 || || || || || || || ||
 Pagamenti || =5+ 6 || || || || || || || ||
 Intestatura tal-qafas finanzjarju pluriennali || 5 || Nefqa amministrattiva
 EUR
 miljuni (sa tliet punti deċimali)
 || || || 2014 || 2015 || 2016 || 2017 || 2018 || 2019 || 2020 || TOTAL
 Ewropea ||
  Riżorsi umani || 1,965 || 1,310 || 1,310 || 1,310 || 1,310 || 1,310 || 1,310 || 9,825
  Nefqa amministrattiva oħra – spejjeż għall-missjonijiet || 0,150 || 0,100 || 0,100 || 0,100 || 0,100 || 0,100 || 0,100 || 0,750
 TOTAL Kummissjoni || Approprjazzjonijiet || 2,115 || 1,410 || 1,410 || 1,410 || 1,410 || 1,410 || 1,410 || 10,575
 Approprjazzjonijiet TOTALI għall-INTESTATURA 5 tal-qafas finanzjarju pluriennali || (Impenji totali = Pagamenti totali) || 2,115 || 1,410 || 1,410 || 1,410 || 1,410 || 1,410 || 1,410 || 10,575
 EUR
 miljuni (sa tliet punti deċimali)
 || || || 2014 || 2015 || 2016 || 2017 || 2018 || 2019 || 2020 || TOTAL
 Approprjazzjonijiet TOTALI taħt l-INTESTATURI minn 1 sa 5 tal-qafas finanzjarju pluriennali || Impenji || 2,115 || 1,410 || 1,410 || 1,410 || 1,410 || 1,410 || 1,410 || 10,575
 Pagamenti || 2,115 || 1,410 || 1,410 || 1,410 || 1,410 || 1,410 || 1,410 || 10,575
 3.2.2. L-impatt
 stmat fuq l-approprjazzjonijiet operazzjonali
 –
 ̈ Il-proposta/inizjattiva ma tirrikjedix l-użu ta'
 approprjazzjonijiet operazzjonali
 –
 ̈ Il-proposta/inizjattiva teħtieġ l-użu ta’
 approprjazzjonijiet operazzjonali, kif spjegat hawn taħt:
 Approprjazzonijiet
 ta’ impenn f’EUR miljuni (sa tliet postijiet deċimali)
 L-objettivi u r-riżultati indikattivi ò || || || Sena N || Sena N+1 || Sena N+2 || Sena N+3 || Daħħal kemm teħtieġ snin biex turi id-dewmien tal-impatt (ara punt 1.6) || TOTAL
 RIŻULTATI
 Tip[36] || Kost medju || Nru || Kost || Nru || Kost || Nru || Kost || Nru || Kost || Nru || Kost || Nru || Kost || Nru || Kost || Nru totali || Kost totali
 OBJETTIV SPEĊIFIKU Nru 1:[37] || || || || || || || || || || || || || || || ||
 - Riżultat || || || || || || || || || || || || || || || || || ||
 - Riżultat || || || || || || || || || || || || || || || || || ||
 - Riżultat || || || || || || || || || || || || || || || || || ||
 Subtotal għall-objettiv speċifiku Nru 1 || || || || || || || || || || || || || || || ||
 OBJETTIV SPEĊIFIKU NUMRU 2 || || || || || || || || || || || || || || || ||
 - Riżultat || || || || || || || || || || || || || || || || || ||
 Subtotal għall-objettiv speċifiku Nru 2 || || || || || || || || || || || || || || || ||
 KOST TOTALI || || || || || || || || || || || || || || || ||
 3.2.3. L-impatt
 stmat fuq approprjazzjonijiet ta’ natura amministrattiva
 3.2.3.1. Sommarju
 –
 ̈ Il-proposta/inizjattiva ma tirrikjedix l-użu ta'
 approprjazzjonijiet ta’ natura amministrattiva
 –
 þ Il-proposta/inizjattiva teħtieġ l-użu ta’
 approprjazzjonijiet ta’ natura amministrattiva, kif spjegat hawn fuq:
 EUR miljuni (sa tliet punti deċimali)
 || Sena N[38] || Sena N+1 || Sena N+2 || Sena N+3 || Daħħal kemm teħtieġ snin biex turi id-dewmien tal-impatt (ara l-punt 1.6) || TOTAL
 –
 || 2014 || 2015 || 2016 || 2017 || 2018 || 2019 || 2020 ||
 INTESTATURA 5 tal-qafas finanzjarju pluriennali || || || || || || || ||
 Riżorsi umani || 1,965 || 1,310 || 1,310 || 1,310 || 1,310 || 1,310 || 1,310 || 9,825
 Nefqa amministrattiva oħra || 0,150 || 0,100 || 0,100 || 0,100 || 0,100 || 0,100 || 0,100 || 0,750
 Subtotal INTESTATURA 5 tal-qafas finanzjarju pluriennali || 2,115 || 1,410 || 1,410 || 1,410 || 1,410 || 1,410 || 1,410 || 10,575
 –
 Barra mill-INTESTATURA 5[39] tal-qafas finanzjarju pluriennali || M/A || M/A || M/A || M/A || M/A || M/A || M/A || M/A
 Riżorsi umani || M/A || M/A || M/A || M/A || M/A || M/A || M/A || M/A
 Nefqa oħra ta' natura amministrattiva || M/A || M/A || M/A || M/A || M/A || M/A || M/A || M/A
 Subtotal barra mill-INTESTATURA 5 tal-qafas finanzjarju pluriennali || M/A || M/A || M/A || M/A || M/A || M/A || M/A || M/A
 –
 TOTAL || 2,115 || 1,410 || 1,410 || 1,410 || 1,410 || 1,410 || 1,410 || 10,575
 L-approprjazzjonijiet tar-riżorsi umani
 meħtieġa se jiġu sodisfati mill-approprjazzjonijiet mid-DĠ
 li huma diġà assenjati għall-immaniġġar tal-azzjoni u/jew
 ġew riallokati fid-DĠ, flimkien, jekk dan ikun meħtieġ, ma’
 kwalunkwe allokazzjoni addizzjonali li tista’ tingħata lid-DĠ li jkun
 qed imexxi l-azzjoni skont il-proċedura ta’ allokazzjoni annwali u fid-dawl
 tal-limitazzjonijiet baġitarji.
 3.2.3.2. Ir-rekwiżiti stmati ta’
 riżorsi umani
 ̈ Il-proposta / l-inizjattiva ma teħtiġx
 l-użu ta’ riżorsi umani.
 þ Il-proposta/inizjattiva teħtieġ l-użu ta’
 riżorsi umani, kif spjegat hawn taħt:
 L-istima għandha tiġi espressa f’unitajiet ekwivalenti
 għal full time
 || || 2014 || 2015 || 2016 || 2017 || 2018 || 2019 || 2020
 ||  Postijiet ta' stabbiliment tal-persunal (uffiċjali u persunal temporanju) || ||
 || XX 01 01 01 (Kwartieri Ġenerali u l-Uffiċċji ta’ Rappreżentanza tal-Kummissjoni) || 15 || 10 || 10 || 10 || 10 || 10 || 10
 || XX 01 01 02 (Delegazzjonijiet) || || || || || || ||
 || XX 01 05 01 (Riċerka indiretta) || || || || || || ||
 || 10 01 05 01 (Riċerka diretta) || || || || || || ||
  Persunal estern (f'unitajiet Ekwivalenti għal Full Time: FTE)[40] ||
 || XX 01 02 01 (CA, SNE, INT mill-“pakkett globali”) || || || || || || ||
 || XX 01 02 02 (CA, LA, SNE, INT u JED fid-delegazzjonijiet) || || || || || || ||
 || XX 01 04 yy[41] || - fil-Kwartieri Ġenerali || || || || || || ||
 || - Delegazzjonijiet || || || || || || || ||
 || XX 01 05 02 (CA, SNE, INT – Riċerka indiretta) || || || || || || ||
 || 10 01 05 02 (CA, INT, SNE - Riċerka Diretta) || || || || || || ||
 || Linji baġitarji oħra (speċifika) || || || || || || ||
 || TOTAL || 15 || 10 || 10 || 10 || 10 || 10 || 10
 XX hija l-qasam ta’ politika jew titolu
 baġitarju kkonċernat.
 Deskrizzjoni tal-kompiti li jridu jitwettqu:
 Uffiċjali u persunal temporanju || Ara d-deskrizzjoni hawn fuq
 Persunal estern ||
 3.2.4. Il-kompatibbiltà
 mal-qafas finanzjarju pluriennali
 –
 ̈ Il-proposta/inizjattiva hija kompatibbli mal-qafas finanzjarju
 pluriennali attwali.
 –
 ̈ Il-proposta / inizjattiva sejra tinvolvi r-riprogrammazzjoni
 tal-intestatura rilevanti fil-qafas finanzjarju pluriennali.
 Spjega x’riprogrammazzjoni hija meħtieġa,
 billi tispeċifika l-intestaturi baġitarji kkonċernati u
 l-ammonti korrispondenti.
 –
 ̈ Il-proposta/inizjattiva teħtieġ l-applikazzjoni
 tal-istrumenti ta’ flessibbiltà jew ir-reviżjoni tal-qafas finanzjarju
 pluriennali[42].
 Spjega x’inhu meħtieġ, billi tispeċifika
 l-intestaturi u l-intestaturi baġitarji kkonċernati u l-ammonti
 korrispondenti.
 3.2.5. Kontribuzzjonijiet
 minn partijiet terzi
 –
 Il-proposta/inizjattiva ma tipprevedix
 kofinanzjament minn partijiet terzi.
 –
 Il-proposta/inizjattiva tipprevedi l-kofinanzjament
 stmat hawn taħt:
 Approprjazzjonijiet
 f’miljuni ta’ EUR (sa tliet punti deċimali)
 || Sena N || Sena N+1 || Sena N+2 || Sena N+3 || Daħħal kemm teħtieġ snin biex turi id-dewmien tal-impatt (ara l-punt 1.6) || Total
 Speċifika l-korp ta’ kofinanzjament || || || || || || || ||
 TOTAL tal-approprjazzjonijiet kofinanzjati || || || || || || || ||
 3.3. Impatt
 stmat fuq id-dħul
 –
 þ Il-proposta/inizjattiva ma għandha l-ebda impatt finanzjarju fuq
 id-dħul
 –
 ̈ Il-proposta/l-inizjattiva għandha l-impatt finanzjarju li
 ġej:
 –
 ̈ fuq
 ir-riżorsi proprji
 –
 ̈ fuq dħul mixxellanju
 EUR
 Miljuni (sa tliet punti deċimali)
 Linja tad-dħul tal-baġit: || Approprjazzjonijiet disponibbli għas-sena finanzjarja attwali || Impatt tal-proposta/inizjattiva[43]
 Sena N || Sena N+1 || Sena N+2 || Sena N+3 || Daħħal kemm teħtieġ snin biex turi id-dewmien tal-impatt (ara l-punt 1.6)
 Artikolu ............. || || || || || || || ||
 Għad-dħul mixxellanju “assenjat”,
 speċifika l-linja/linji tan-nefqa tal-baġit affettwat(i).
 Speċifika l-metodu għall-kalkolu
 tal-impatt fuq id-dħul.
 [1] Komunikazzjoni tal-Kummissjoni
 lill-Parlament Ewropew u lill-Kunsill "Pjan Direzzjonali lejn Unjoni
 Bankarja", COM(2012) 510, 12.9.2012.
 [2] Komunikazzjoni tal-Kummissjoni
 "Pjan ta' azzjoni għal unjoni ekonomika u monetarja profonda u
 ġenwina: It-tnedija ta' Dibattitu Ewropew", COM(2012) 777
 final/2, 30.11.2012.
 [3] "Lejn unjoni ekonomika u
 monetarja profonda u ġenwina", Rapport mill-President tal-Kunsill
 Ewropew, Herman Van Rompuy EUCO 120/12, 26.06.2012.
 [4] COM(2012) 511.
 [5] Proposta għal Direttiva
 tal-Parlament Ewropew u tal-Kunsill li tistabbilixxi qafas għall-irkupru u
 r-riżoluzzjoni ta’ istituzzjonijiet ta’ kreditu u ditti ta’ investiment u
 li temenda d-Direttivi tal-Kunsill 77/91/KEE u 82/891/KE, id- Direttivi
 2001/24/KE, 2002/47/KE, 2004/25/KE, 2005/56/KE, 2007/36/KE u 2011/35/KE u
 r-Regolament (UE) Nru 1093/2010 COM(2012) 280, 06.6.2012.
 [6] Regolament u Direttiva
 tar-Rekwiżiti Kapitali
 (CRR/CRDIV)http://ec.europa.eu/internal_market/bank/regcapital/index_en.htm
 [7] Skont l-eżitu finali
 tan-negozjati bejn il-Parlament u l-Kunsill, id-dħul fis-seħħ
 sħiħ tar-rikapitalizzazzjoni interna jista' jkun soġġett
 għal tranżizzjoni oħra, potenzjalment sal-2018 kif propost
 mill-Kummissjoni.
 [8] Ara l-Konklużjonijiet
 tal-Kunsill dwar it-Tisħiħ tal-Arranġamenti
 għall-Istabbiltà Finanzjarja fl-UE tad-9 ta' Ottubru 2007
 http://www.consilium.europa.eu/ueDocs/cms_Data/docs/pressData/en/ecofin/96351.pdf
 [9] Ir-Regolament (UE)
 Nru 575/2013 tal-Parlament Ewropew u tal-Kunsill
 tas-26 ta' Ġunju 2013 dwar ir-rekwiżiti prudenzjali
 għall-istituzzjonijiet ta' kreditu u d-ditti tal-investiment u li jemenda
 r-Regolament (UE) Nru 648/2012, ĠU L 176, 27.6.2013, p. 1.
 [10] Id-Direttiva 2013/36/UE
 tal-Parlament Ewropew u tal-Kunsill tas-26 ta’ Ġunju 2013
 dwar l-aċċess għall-attività tal-istituzzjonijiet ta' kreditu u
 s-superviżjoni prudenzjali tal-istituzzjonijiet ta’ kreditu u tad-ditti
 tal-investiment, li temenda d-Direttiva 2002/87/KE u li tħassar
 id-Direttivi 2006/48/KE u 2006/49/KE, ĠU L 176, 27.6.2013,
 p. 338
 [11] ĠU C , , p. .
 [12] ĠU C , , p. .
 [13] Id-Direttiva tal-Parlament Ewropew u
 tal-Kunsill li tistabbilixxi qafas għall-irkupru u r-riżoluzzjoni ta’
 istituzzjonijiet ta’ kreditu u ditti ta’ investiment u li temenda d-Direttivi
 tal-Kunsill 77/91/KEE u 82/891/KE, id- Direttivi 2001/24/KE, 2002/47/KE,
 2004/25/KE, 2005/56/KE, 2007/36/KE u 2011/35/KE u r-Regolament (UE)
 Nru 1093/2010. ĠU C , , p. .
 [14] Ir-Regolament tal-Kunsill (UE)
 Nru .../...ta' ..... li jikkonferixxi kompiti speċifiċi lill-Bank
 Ċentrali Ewropew fir-rigward tal-politiki relatati mas-superviżjoni
 prudenzjali tal-istituzzjonijiet ta' kreditu
 [15] Id-Direttiva 94/19/KE tal-Parlament
 Ewropew u tal-Kunsill tat-30 ta’ Mejju 1994 dwar skemi ta’
 garanzija għal depożiti ĠU L 135, 31.5.1994, p. 5–14.
 [16] Ir-Regolament (UE) Nru 575/2013
 tal-Parlament Ewropew u tal-Kunsill tas-26 ta' Ġunju 2013
 dwar ir-rekwiżiti prudenzjali għall-istituzzjonijiet ta' kreditu u
 d-ditti tal-investiment u li jemenda r-Regolament (UE) Nru 648/2012,
 ĠU L 176, 27.6.2013, p. 1.
 [17] Id-Direttiva 2013/36/UE
 tal-Parlament Ewropew u tal-Kunsill tas-26 ta’ Ġunju 2013
 dwar l-aċċess għall-attività tal-istituzzjonijiet ta' kreditu u
 s-superviżjoni prudenzjali tal-istituzzjonijiet ta’ kreditu u tad-ditti
 tal-investiment, li temenda d-Direttiva 2002/87/KE u li tħassar
 id-Direttivi 2006/48/KE u 2006/49/KE, ĠU L 176, 27.6.2013,
 p. 338
 [18] Id-Direttiva 94/18/KE tal-Parlament
 Ewropew u tal-Kunsill tat-30 ta' Mejju 1994 li temenda
 d-Direttiva 80/390/KEE li tikkordina ir-rekwiżiti għat-tfassil,
 l-iskrutinju u d-distribuzzjoni tad-dettalji tal-kwotazzjoni fis-swieq li
 għandhom ikunu ppubblikati għall-ammissjoni ta' titoli biex ikunu
 kwotati fil-borża, fir-rigward tal-obbligu li jkunu ppubblikati d-dettalji
 tal-kwotazzjonijiet. ĠU L 135, 31.5.1994. p. 1.
 [19] Id-Direttiva 2013/36/UE
 tal-Parlament Ewropew u tal-Kunsill tas-26 ta’ Ġunju 2013 dwar
 l-aċċess għall-attività tal-istituzzjonijiet ta' kreditu u
 s-superviżjoni prudenzjali tal-istituzzjonijiet ta’ kreditu u tad-ditti
 tal-investiment, li temenda d-Direttiva 2002/87/KE u li tħassar
 id-Direttivi 2006/48/KE u 2006/49/KE, ĠU L 176, 27.6.2013,
 p. 338
 [20] Ir-Regolament (UE) Nru 575/2013
 tal-Parlament Ewropew u tal-Kunsill tas-26 ta' Ġunju 2013
 dwar ir-rekwiżiti prudenzjali għall-istituzzjonijiet ta' kreditu u
 d-ditti tal-investiment u li jemenda r-Regolament (UE) Nru 648/2012,
 ĠU L 176, 27.6.2013, p. 1.
 [21] Id-Direttiva 97/9/KE tal-Parlament
 Ewropew u tal-Kunsill tat-3 ta' Marzu 1997 dwar skemi ta'
 kumpens għall-investituri. ĠU L 084, 26.03.1997, p. 22.
 [22] Id-Direttiva tal-Kunsill 2001/23/KE
 tat-12 ta’ Marzu 2001 dwar l-approssimazzjoni tal-liġijiet
 tal-Istati Membri relatati mas-salvagwardja tad-drittijiet tal-impjegati
 fil-każ ta’ trasferiment ta’ impriżi, negozji jew partijiet ta’
 impriżi jew negozji. ĠU L 82, 22.3.2001, p. 16.
 [23] Id-Direttiva 98/26/KE tal-Parlament
 Ewropew u tal-Kunsill tad-19 ta’ Mejju 1998 dwar il-finalità
 tas-saldu fis-sistemi ta' saldu ta’ pagamenti u titoli. ĠU L 166, 11.6.1998.
 p. 45.
 [24] Id-Direttiva 2009/65/KE
 tal-Parlament Ewropew u tal-Kunsill tat-13 ta’ Lulju 2009 dwar
 il-koordinazzjoni ta’ liġijiet, regolamenti u dispożizzjonijiet
 amministrattivi fir-rigward tal- impriżi ta’ investiment kollettiv f’titoli
 trasferibbli (UCITS), ĠU L 302, 17.11.2009, p. 32.
 [25]
 [26] ĠU L 298, 26.10.2012.
 p. 1.
 [27] ĠU 17, 6.10.1958, p. 385.
 [28] Ir-Regolament (KE) Nru 1049/2001 tal-Parlament
 Ewropew u tal-Kunsill tat-30 ta' Mejju 2001 dwar
 l-aċċess pubbliku għad-dokumenti tal-Parlament Ewropew, tal-Kunsill
 u tal-Kummissjoni, ĠU L 145, 31.5.2001, p. 43.
 [29] Ir-Regolament (KE) Nru 45/2001 tal-Parlament Ewropew
 u tal-Kunsill tat-18 ta’ Diċembru 2000 dwar il-protezzjoni
 ta' individwu fir-rigward tal-ipproċessar ta' dejta personali
 mill-istituzzjonijiet u l-korpi tal-Komunità u dwar il-moviment liberu ta' dak
 id-dejta,
 ĠU L 8, 12.1.2001, p. 1.
 [30] Id-Direttiva 95/46/KE tal-Parlament Ewropew u tal-Kunsill
 tal-24 ta' Ottubru 1995 dwar il-protezzjoni tal-individwi
 fir-rigward tal-ipproċessar ta' dejta personali u dwar il-moviment
 ħieles ta' tali dejta, ĠU L 281, 23.11.1995, p. 31.
 [31] ABM: immaniġġar ibbażat fuq l-attività –
 ABB: ibbaġitjar ibbażat fuq l-attività.
 [32] Kif imsemmi fl-Artikolu 54(2)(a) jew (b)
 tar-Regolament Finanzarju.
 [33] Dettalji dwar il-modi ta’ ġestjoni u referenzi
 għar-Regolament Finanzjarju jistgħu jinstabu fuq is-sit tal-BudgWeb: http://www.cc.cec/budg/man/budgmanag/budgmanag_en.html
 [34] Is-sena N hija s-sena li fiha tibda l-implimentazzjoni
 tal-proposta/inizjattiva.
 [35] L-għajnuna u n-nefqa teknika u/jew amministrattiva
 b’appoġġ għall-implimentazzjoni ta’ programmi u/jew azzjonijiet
 tal-UE (il-linji "BA" preċedenti), riċerka indiretta,
 riċerka diretta.
 [36] Ir-riżultati huma prodotti u servizzi li
 għandhom jiġu provduti (pereżempju: għadd ta' skambji ta'
 studenti ffinanzjati, għadd ta' km ta' toroq mibnija, eċċ.).
 [37] Kif deskritt fil-punt 1.4.2. “Obbjettiv(i)
 speċifiku/ċi...”
 [38] Is-sena N hija s-sena li fiha tibda l-implimentazzjoni tal-proposta/inizjattiva.
 [39] L-għajnuna u n-nefqa teknika u/jew amministrattiva
 b’appoġġ għall-implimentazzjoni ta’ programmi u/jew azzjonijiet
 tal-UE (il-linji "BA" preċedenti), riċerka indiretta,
 riċerka diretta.
 [40] CA= Persunal Kuntrattwali; LA = Persunal Lokali; SNE=
 Espert Nazzjonali Ssekondat; INT = persunal tal-aġenziji; JED= Esperti
 Żgħażagħ fid-Delegazzjonijiet).
 [41] Sublimitu għall-persunal estern kopert
 mill-approprjazzjonijiet operazzjonali (l-eks linji "BA").
 [42] Ara l-punti 19 u 24 tal-Ftehim Interistituzzjonali
 (għall-perjodu 2007-2013).
 [43] Fir-rigward tar-riżorsi proprji tradizzjonali
 (imposti tad-dwana, dazji taz-zokkor), l-ammonti indikati għandhom ikunu
 ammonti netti, jiġifieri l-ammonti gross wara t-tnaqqis ta’ 25 %
 għall-ispejjeż tal-ġbir.